
        
            
                
            
        

    
  
    
      Aan die Stuur


      MY LEIERSKAPSREIS


       


      Brand Pretorius


      TAFELBERG


    

  


  
    
      Opgedra aan al die spesiale mense by


      Toyota en McCarthy wat ek die eer gehad het om te lei,


      en die voorreg gehad het om te dien

    

  


  
    
      “Die bron van die lewe vir die mensdom is, miskien, niks meer of niks minder nie as die passievolle energie in jou om te konnekteer, uiting te gee aan jouself en te kommunikeer. Jou betrokkenheid is die inwerkingstelling van daardie krag, wat ’n vonk van persoon tot persoon veroorsaak en lig in alle rigtings uitstraal. Soms steek die vonk ’n vlam aan die brand; soms versprei dit stilweg, magies, byna ongemerk, van die een na die ander, na ’n volgende.”


      Benjamin en Rosamund Zander


      The Art of Possibility

    

  


  
    
       


      Voorwoord



       


      Baie boeke is reeds oor leierskap geskryf, en vele meer sal ongetwyfeld nog in die toekoms geskryf word. Slegs enkeles sal ’n diepgaande uitwerking hê op diegene wat dit lees, en ek glo werklik hierdie boek sal een van hulle wees. Vir lesse oor leierskap om weerklank te vind by die leser, moet hulle gegee word deur diegene wat nie net die verraderlike reis self deurgemaak het nie, maar wat dit met sukses, integriteit en nederigheid gedoen het. Brand Pretorius is so ’n leier. Die hoofstuk oor “dienende leierskap” is ’n huldeblyk aan die styl van leierskap waarvoor hy bekend geword het. Met ’n voortreflike loopbaan in topleierskapsposte, eers by Toyota en daarna by McCarthy-groep, is daar niemand meer bevoeg om te praat oor die verantwoordelikheid om “Aan die stuur” te wees nie.


      In hierdie boek deel hy sy suksesse as uitvoerende hoof met ons, sowel as sy beproewinge in die bestuur van twee toonaangewende motorvervaardigings- en -kleinhandelmaatskappye in Suid-Afrika. Die lesse wat hy geleer het, is van onskatbare waarde. Met behulp van sy praktiese ervaring van leierskap “in die vinnige baan”, so te sê, skets Pretorius ’n verhaal van leierskap in al sy fasette – persoonlik, professioneel en sosiaal-maatskaplik. Sy insigte oor wat nodig is om ’n goeie leier te wees sal ’n baken vir die volgende generasie van korporatiewe en openbaresektor-leiers wees.


      Ek het die voorreg gehad om nou saam te werk met Brand Pretorius gedurende my ampstermyn as nie-uitvoerende direkteur van McCarthy Bpk. Sy bydrae tot die sakewêreld en die samelewing is wyd erken, soos getoon deur die toekenning van ’n ereprofessoraat in ondernemingsbestuur deur sy alma mater, die Universiteit van die Vrystaat. Ek is dus baie geëerd om geassosieer te wees met ’n boek wat sy ervarings oor leierskap uitlig, en om dit dan nou aan die leser te bied. Hierdie boek sal homself bewys as boeiende leesstof.


      Hixonia Nyasulu


      Nie-uitvoerende voorsitter van Sasol Beperk

    

  


  
    
       


      Inleiding


       


      Ek glo dit was deel van my lotsbestemming dat ek die jaarlikse Sake24 Ekonoom van die Jaar-banket laat in 2010 bygewoon het. Dit was op daardie funksie dat ek deur Lauren Thys van NB-Uitgewers genader is met die versoek om ’n boek oor my loopbaan in die sakewêreld te skryf. ’n Opvolgvergadering het in Februarie 2011 plaasgevind met die opdraggewende redakteur, Gerhard Mulder, wat my oortuig het om my te verbind tot hierdie opdrag. Ek was uit die staanspoor vasbeslote, om verskeie redes, dat ek nie ’n outobiografie wou skryf nie. Ek was egter bereid om wat ek geleer het oor besigheid en leierskap tydens my loopbaan, wat oor 38 jaar gestrek het, met ’n wyer gehoor te deel.


      Die menings en voorstelle vervat in hierdie boek word aangebied in alle beskeidenheid. As gevolg van die verskillende kronkels wat my loopbaan geneem het, en in die besonder die hoogte- en laagtepunte wat ek ervaar het, besef ek terdeë dat ek nie al die antwoorde het nie.


      Dit is egter my mening dat ek ’n paar waardevolle lesse het om te deel wat ek uit my eie ervaring geleer het, sowel as van my mentors. Hulle perspektiewe, wysheid, insig en advies het enorme waarde tot my lewe toegevoeg uit ’n persoonlike sowel as ’n loopbaanoogpunt. Hopelik sal my leerervaring ook die leser tot voordeel strek.


      As jy my vergesel op my reis, sal jy vind dat ek die pad wat ek gereis het in twee afsonderlike gedeeltes bespreek. Om konteks te verleen aan die grootste deel van die inhoud, naamlik my leierskapsbenadering en die lesse wat ek geleer het, bevat die eerste gedeelte ’n kort oorsig van my kinderjare en my ervarings by Toyota Suid-Afrika sowel as die McCarthy-groep. Omdat my sakeloopbaan in ’n groot mate in die openbare oog was, het ek en my gesin besluit om ons privaatheid te beskerm en ons persoonlike lewe uit die kollig te hou. Alhoewel daar persoonlike verwysings dwarsdeur die boek voorkom, is dit nie die doel van hierdie boek om outobiografies te wees nie. Die eerste gedeelte het ten doel om slegs die agtergrond te verskaf waarteen die lesse en insigte oor die sakewêreld en leierskap gesien moet word. Hiervoor is outobiografiese elemente nodig, maar die grootste deel van hierdie boek gebruik hierdie gevallestudies, staaltjies en die chronologiese uiteensetting van my loopbaan as verwysingsraamwerk.


      Ek het my bes probeer om die onderskeie hoogte- en laagtepunte op ’n oop en eerlike wyse te deel. Tydens my kinderjare op die Vrystaatse dorpie Bultfontein, het ek nooit gedink dat ek eendag die geleentheid sou hê om skouers te skuur met die topleiers in die motorbedryf nie. Ook het ek nooit verwag dat ek blootgestel sou word aan die verskeidenheid van ervarings wat ek op my reis teëgekom het nie – van die opwinding van die bereiking van mark- en klanttevredenheidleierskap by Toyota, tot die uitdaging om ’n tegnies insolvente McCarthy om te draai nie. Verder, tydens die hantering van die herkapitalisering van die groep, het ek ook voor ’n aggressiewe ondervraging te staan gekom met die artikel 417-ondersoek wat die likwidasie van Retail Apparal Group in 2002 tot gevolg gehad het. In 2004, nadat McCarthy se finansiële gesondheid ten volle herstel is, het my lewe weer verander toe die Bidvest-groep McCarthy oorgeneem het. Waardevolle leerervaring het ook plaasgevind as ’n lid van die “Trots Bidvest”-span. Terugskouend was ek ongelooflik geseën om blootgestel te kon wees aan so ’n breë spektrum van verskillende mense, uitdagings en geleenthede, hier sowel as in die buiteland.


      Die hart van hierdie boek is vervat in die tweede gedeelte waar die hoofstukke handel oor verskillende aspekte van leierskap. Ten spyte van die feit dat so baie reeds oor die onderwerp geskryf is (volgens Google byna 15 miljoen boeke), bestaan daar steeds ’n voortgesette aanvraag vir meer perspektief, insigte en praktiese raad. My insette oor die fassinerende onderwerp van leierskap het nie ten doel om by te dra tot die akademiese teorie nie, maar is bedoel om waarde toe te voeg tot die debat oor wat effektiewe leierskap behels. As gevolg van die aard van my ervaring het my insette ’n duidelike plaaslike geur. Daar is geen twyfel dat sekere unieke uitdagings die leiers in Suid-Afrika in die gesig staar, nie net as gevolg van ons geskiedenis nie, maar ook as gevolg van die huidige realiteite en waarskynlike toekomstige omstandighede.


      Hierdie afdeling neem die leser eerstens op ’n reis deur die omgewing waarin leiers huidig nodig het om te funksioneer en te floreer. Dit bevat gedagtes oor die vernaamste riglyne vir effektiewe leierskap. Ek brei ook uit op my eie filosofie en verduidelik waarom ek die benadering van dienende leierskap voorstaan. Verder dek ek ook twee areas waarin ek my leierskapsbenadering toegepas het, naamlik kliëntediens en bemarking, en illustreer die lesse wat ek in beide geleer het. Bemarkingsdoeltreffendheid en uitnemende diens, wat beide sleutels tot volhoubare besigheidsukses is, is onderwerpe waaroor ek baie passievol is. Hoewel sommige van die gevallestudies terugdateer na my dae by Toyota, is ek van mening dat die beginsels wat ons toegepas het, tydloos is.


      In ag genome ons unieke Suid-Afrikaanse omgewing en die dringende behoefte aan uitsonderlike leiers, handel hoofstuk 11 oor die behoefte aan leierskap in die sakesektor en die rol wat dit in ons land moet speel. In hierdie hoofstuk beveel ek stappe aan wat sakeleiers kan doen om te help bou aan ’n beter toekoms vir alle Suid-Afrikaners. Ek voel baie sterk oor die aanvaarding van medeverantwoordelikheid, sowel as die breër rol wat die sakesektor behoort te speel in die samelewing. Ons jong demokrasie is in ’n brose stadium van ontwikkeling en ons kan nie bekostig om passief te wees nie.


      In die laaste hoofstuk deel ek my siening oor belangrike veranderings in die leierskapsomgewing en die uitdagings wat gevolglik voorlê. Ek bied ’n paar slotgedagtes aan oor leierskap en sukses, asook hoe om ’n leier van betekenis te word.


      Ek deel my menings en advies met verantwoordelikheid en in beskeidenheid. Dit is ’n opregte poging om iets terug te gee. Ek vertrou dat die leser hierdie reis saam met my deur die fassinerende landskap van besigheid en leierskap sal geniet. Dit is my hoop en gebede dat iets van waarde langs die pad gevind sal word.


      Brand Pretorius


      23 Junie 2012

      My grootwordjare: Van Bultfontein


      na die sakewêreld


       


      “Daar is altyd een oomblik in ’n mens se kinderjare wanneer


      die deur oopgaan en die toekoms binnegelaat word.”


      Graham Greene, skrywer van The power and the glory


      Een van my ma se henne het opgehou om eiers te lê – onverklaarbaar. Die hen het by die dag vetter en swaarder geword. Die mense het gesê dat daar iewers ’n verstopping moet wees!


      Ons was vreeslik opgewonde toe my ma uiteindelik teësinnig die hennetjie aan ons drie Pretorius-boeties gegee het, sodat ons dit vir sakgeld kon verkoop. Maar ons opgewondenheid was van korte duur. My twee broers, Hennie en Koos, toe elf en nege jaar oud, was te skaam om die buitengewoon swaar hen te gaan verkoop. Op vyfjarige ouderdom, en op daardie stadium die jongste van ons kinders, was ek seker nog te klein om skaam te wees. Sonder om te huiwer het ek die hen in ’n mandjie gesit en die twee blokke gestap na die slaghuis. Onverskrokke het ek die slagter oortuig om die hen vir twee sjielings by my te koop. Baie selfvoldaan het ek teruggestap huis toe met die geklingel van die muntstukke in my broeksak.


      Die gevoel van genoegdoening wat ek daardie dag beleef het, het dalk die saadjie geplant vir my toekomstige belangstelling in besigheid doen. Miskien was dit daar in die stofstrate van Bultfontein waar die bemarkingsgogga my die eerste keer gebyt het – maar ek sou dit eers baie later in my lewe besef. Was dit dalk onwetend die ontluiking van ’n inherente ambisie om te lei?


      1953


      Bultfontein, Vrystaat


      Alhoewel ek op die Oos-Vrystaatse dorpie Steynsrus gebore is, is my eerste herinneringe aan my kinderdae die duidelike beeld van ons kliphuis langs die Hoërskool Bultfontein. My pa, na wie ek vernoem is, is in 1952 daar as skoolhoof aangestel. Bultfontein was destyds ’n tipiese dorpie op die Vrystaatse platteland, sowat 100 km noordwes van Bloemfontein en omring deur soortgelyke dorpies soos Hoopstad, Hertzogville, Dealesville en Brandfort. Die plaaslike gemeenskap was slegs ’n paar honderd sterk en die mielieboere in die omliggende gebiede het ’n prominente rol gespeel. Die paar ondernemings op die dorp is hoofsaaklik deur “Boere-Jode” soos die Gritzman- en Berelowitz-familie besit. As my geheue my nie in die steek laat nie, was daar net een teerpad, en dit was die hoofstraat. Dit was ook waar Central Garage, die General Motors-handelaar was. Ek het dikwels voor die vertoonvenster gestaan en my aan die splinternuwe, blink Chevrolets vergaap, en gedroom dat ek eendag een van my eie sou besit.


      Motors was my passie as kind. Ek is grootliks hierin deur my oudste broer, Hennie, beïnvloed. Van jongs af was hy die geesdriftige (alhoewel nie noodwendig die gemagtigde) bestuurder van my pa se De Soto, en later ook van sy tweekleurige grys-en-blou 1956-Chevrolet. Ek kan nou nog die opgewondenheid onthou waarmee ons, ná maande van afwagting, op die nuwe motor se koms gewag het. Ek het op die stoeptrappie gesit en wag, my asem opgehou, en nie een keer my oë van die pad geneem nie. Uiteindelik, ná wat soos ure gevoel het, het ’n motor in die verte verskyn, en stadig al hoe nader gekom. Ek het opgespring en na die hek gehardloop. Die motor waaroor ek so lank gedroom het, was uiteindelik hier! Ek was agt jaar oud.


      My toekomsplanne was reeds duidelik – ek wou eendag motors ontwerp. Hoewel ek nie juis enige kunstalent gehad het nie, het dit my nie gekeer om ure aaneen my droommotors te teken nie. Teen die tyd dat ek elf was, het ek reeds ’n plakboek van my gunstelingmotors saamgestel. Ek kon skaars wag vir Saterdagmiddae, wanneer ek Hennie kon help om my pa se Chev te was, maar die hoogtepunt was die dag toe ons die enjin se verskillende komponente elk ’n ander kleur geverf het. In ag genome hoe streng my pa was, was dit ’n wonderwerk dat hy ons maar laat begaan het!


      Toe ek elf was, het ons Bultfontein se stofstrate agtergelaat en na Bloemfontein verhuis, waar my pa as hoof van Laerskool Wilgehof aangestel is. Enorme opwinding het die oorhand gekry toe my ma haar eerste motor, ’n 1959-Renault Dauphine, gekry het. Vir my was dit die begin van ’n nuwe era as fanatiese Renault-entoesias. Hierdie eiesoortige Franse motors het my van die begin gefassineer met hulle unieke voorkoms en sportiewe werkverrigting. Baie middae ná skool sou ek met my fiets heelpad na die Renault-handelaar, Drakenstein Motors, toe ry. Die eienaar, oom Jan van Niekerk, het my passie vir motors verstaan en my toegelaat om in die nuutste modelle te klim, waar ek sou sit en dagdroom. Die reuk van nuwe leer het vir my ’n spesiale aantrekkingskrag gehad. Min het ek toe geweet in watter mate my verbintenis met Renault my loopbaan in die motorbedryf sou bepaal.


      In dieselfde tyd dat my liefde vir Renault begin het, het my belangstelling in motorsport begin vlam vat. Ek en my vriend Albert Weideman het renbane in ons agterplaas gebou, en dan ons Dinky Toyspeelgoedkarretjies teen mekaar laat jaag in ’n groot gees van mededinging. Snags het ek van die groot renjaerlegendes van daardie tyd gedroom – van Juan Manuel Fangio, Stirling Moss en Graham Hill.


      Toe ek vyftien was, is my pa bevorder tot skoolinspekteur en ons het na Bethlehem verhuis, waar twee opwindende dinge gebeur het. My nuwe vriende Theo Harris en James Keulder was amper net so gek oor motors soos ek. Saam het ons ure lank gedroom oor hoe ons eendag bekende renjaers gaan word. Toe gaan daar vir ons ’n lig op: ’n Knortjor sou die ideale manier wees om ons renloopbane te begin. Geen moeite is ontsien om ons eie droom-knortjor te ontwerp nie. Ons het al ons sakgeld spandeer aan ’n tweedehandse grassnyer-enjin, en begin toe om die raam in Theo se pa se garage aanmekaar te sweis. Ons het weke lank probeer om die ratkas en die aandrywingstelsel uit te werk, maar op die ou end het ons tegniese vaardighede ons in die steek gelaat. Uiteindelik het ’n gebrek aan fondse gekeer dat ons hierdie ambisieuse projek voltooi.


      Die tweede opwindende gebeurtenis was dat ek my broer Koos se ou grys Ovilam 50 cc-motorfiets geërf het. Niemand sou dit juis ’n topklas-masjien kon noem nie, maar dit was nietemin die begin van my lewenslange liefde vir motorfietse. Die ratkas het in daardie stadium slegs een rat – derde rat – gehad wat werk. Om die motorfiets se enjin aan die gang te kry moes ek dit teen ’n steil afdraande laat afhardloop. Om dan in Eurekastraat af te jaag met die wind in my hare het die adrenalien laat pomp. Vir sy sestiende verjaardag het Theo ’n splinternuwe donkerblou Honda 50 Sport, met sy uitlaatpyp teen ’n 45°-hoek, gekry. Dit het ’n vierslag-enjin gehad wat vrylik tot 8 000 r.p.m. kon toer – dit was ongelooflik! Toe ek die blou motorfiets vir die eerste keer sien, kon ek myself in my geestesoog op ’n rooie sien.


      Ek het my laaste twee skooljare op Kroonstad spandeer, toe my pa soontoe verplaas is. Dit was twee wonderlike jare by die Hoërskool Kroonstad, of die Blou Skool, soos wat dit destyds bekend gestaan het. Hennie was nou ’n onderwyser in Welkom, en danksy sy vrygewigheid was ek die eienaar van ’n tweedehandse 50 cc-Kreidler Florette, met al drie ratte in ’n werkende toestand. Die rit skool toe het gereeld in ’n resies ontaard tussen my en my vriende Pierre Joubert, op sy Garelli, en Johannes Pretorius, op sy Puch. Ek onthou nou nog elke kinkel in die pad al langs die Valsrivier, met die massiewe wilgerbome en ’n paar gevaarlike verkeersirkels. Natuurlik het ons nou en dan hard met die pad kennis gemaak, maar gelukkig was die skade meestal beperk tot gekneusde ego’s. Ten spyte van my beste pogings was Pierre gewoonlik die wenner.


      Hennie het die Kyalami-renbaan ook aan my bekendgestel. Hoe kan ek ooit die opwinding vergeet van die eerste nege-uur-uithouwedren wat ek bygewoon het – die hoë, oorverdowende klank van die enjins, die onmiskenbare reuk van die hoë-oktaan-brandstof, die juigende skare – die hele avontuur. Die renjaers wat hul motors vreesloos om die draaie laat gly, het onmiddellik my helde geword, en die intense wedywering tussen die Renaults, Alfa Romeo’s en Fords het my verbeelding aangegryp. Die adrenalien het gepomp! Ek sal ook nie vergeet nie dat ons die Sondagoggend ná die wedren tientalle koeldrankbottels moes optel wat ons by kafees op pad terug Kroonstad toe ingeruil het vir petrolgeld. Hennie se wit 1961-Renault Dauphine wat hy by my ma geërf het, het pragtig gelyk met sy breë wiele en sportuitlaatstelsel. Ons het soos konings van die pad gevoel. Die feit dat die Renault maar net ’n klein 850 cc-enjintjie gehad het, kon ons min skeel.


      Tydens my matriekjaar in 1965 het ek my toekomstige loopbaan ernstig begin oorweeg. As gevolg van my passie vir motors, was ek vasbeslote om ’n loopbaan in die motorbedryf te volg. My onderwysers, my ouers en my eie verwysingsraamwerk was ewe beperk. Die enigste rigting waaraan ons kon dink, was meganiese ingenieurswese. Die studiegeld was onbetaalbaar duur, en dus het ek vir ’n beurs by Yskor aansoek gedoen. Op grond van ’n goeie akademiese rekord is dit toegeken, en aangesien ek nie vir militêre diens opgeroep is nie, kon ek in 1966 my studie aan die Universiteit van Pretoria begin. Een van die beursvoorwaardes was dat ek daar moes studeer, en ook dat ek ná die voltooiing van my studie ten minste drie jaar by Yskor moes werk – ’n klein opoffering om my uiteindelike doel te bereik.


      Dit is met dankbaarheid in my hart dat ek aan my kinderjare terugdink. Ek het in ’n huis grootgeword waar my pa die gesagsfiguur en die beginsels streng Calvinisties was. Christelike norme en waardes is by ons ingeprent. Daar was geen verwarring tussen reg en verkeerd nie. My pa het dissipline konsekwent toegepas, en as kinders het ons altyd geweet waar ons met hom staan. Hy was ’n belese, intelligente man, wat groot hoogtes in sy veld as gevolg van sy integriteit, bevoegdheid en toewyding bereik het. Onderwys was sy passie. Sy roeping was sy erns, sy pligsbesef ’n bron van inspirasie. Maar hy het ook ’n sagter kant gehad. Soms, veral tydens ons talle karavaanvakansies, het hy ons almal laat skater van die lag met sy subtiele sin vir humor. Dit was tydens hierdie spontane oomblikke dat ons die kwaliteit van sy menswees kon aanvoel en waardeer.


      Die beginsels wat my pa by my ingeprent het, het ’n onbetwiste en beduidende impak op my gehad, soos die aanvaarding van verantwoordelikheid, sowel as die deurvoer daarvan tot die bitter einde. Hy het toegesien dat ons van kleinsaf toegewese verantwoordelikhede gehad het, soos om die tuin nat te lei, of die hoenderhok skoon te maak. Toe ons nog op Bultfontein gewoon het, het ons ’n koei gehad wat bedags in die munisipale kamp net buite die dorp gewei het. Laatmiddag moes ons die koei gaan haal, sodat sy die nag in die stal kon slaap, en sodat sy ook gemelk kon word.


      En so, toe ek ongeveer tien jaar oud was, was dit een wintersmiddag my verantwoordelikheid om die koei te gaan haal. Ongelukkig het al die koeie wat daardie dag in die kamp gewei het, vir my almal dieselfde gelyk. Tot my ontsteltenis moes ek met leë hande huiswaarts keer, sonder Blommetjie aan my sy. Ten spyte daarvan dat dit koud en winderig was en alreeds skemer, het my pa my teruggestuur – verantwoordelikheid moet ernstig opgeneem en suksesvol afgehandel word. Verantwoordelikheid, volharding en deursettingsvermoë gaan hand aan hand. Hierdie les het deel van my wese geword, en my goed toegerus vir die res van my lewe.


      Die tweede les wat my pa my geleer het, was die realiteit van oorsaak en gevolg. Alles wat jy doen, het gevolge. Goeie gedrag is beloon en slegte gedrag is gestraf. Met betrekking tot laasgenoemde, het my pa nie in uitsonderings of onderhandelings geglo nie. Sou ons buite die raamwerk van ons gesin se waardes en beginsels opgetree het, was die gevolge onvermydelik – ons is gestraf.


      Ons is eenkeer op heterdaad betrap toe ons heerlike rooiwang-perskes uit die koshuisvader se tuin gegaps het. Dit het niks gehelp om vir versagtende omstandighede te pleit nie, en my pa se rottang het die praatwerk op ons sitvlakke gedoen. Ek het geleer om aan die moontlike gevolge van my dade te dink, en dat kansvattery nie die moeite werd is nie, omdat die waarheid altyd op die end uitkom.


      My pa was ’n Afrikaner-nasionalis in murg en been en, of so vermoed ek, ook ’n lid van die Broederbond. Sy Afrikanerskap was vir hom ’n baie ernstige saak, en iets wat hy met ontsettende trots uitgeleef het. Sy pa het in die Anglo-Boereoorlog geveg, en later ook gevangenisstraf op Ceylon uitgedien. Sy ma, ouma Nellie, en haar twaalf broers en susters is in ’n Britse konsentrasiekamp gevange gehou. Van al twaalf was sy was die enigste een wat oorleef het. Ek kan nou nog die hartseer en pyn in haar oë onthou wanneer hierdie herinneringe by haar kom spook het.


      ’n Vraag wat ek my soms afvra, is of my Afrikaner herkoms, ingeskerp deur my pa se lesse en voorbeeld, ’n belangrike rol in my loopbaan gespeel het. Ek reken dit het – en wel op ’n positiewe manier. Gedurende die eerste paar jaar van my betrokkenheid by die motorbedryf en die bemarkingswêreld wou ek wys dat ’n Afrikaner sukses kon behaal in ’n omgewing wat destyds meestal deur Engelssprekendes oorheers is. Later in my loopbaan wou ek deur middel van my voorbeeld wys dat ek ’n positiewe verskil in die lewe van alle Suid-Afrikaners kon maak. Ook dat ek medeverantwoordelikheid aanvaar vir foute van die verlede. Maar belangriker, dat ek medeverantwoordelikheid aanvaar om ’n beter toekoms te skep.


      Soos my pa, sal ek altyd my Afrikanerskap erken, maar in my geval staan dit tweede naas om ’n trotse Suid-Afrikaner te wees.


      My ma het egter die grootste invloed op my lewe gehad. Sy het haar Christelike waardes elke dag met oortuiging uitgeleef deur haar betrokkenheid by liefdadigheid en haar deernis teenoor alle mense. Sy was bereid om alles vir haar gesin en haar medemens op te offer. Die herinnering aan haar lewensvreugde en dankbaarheid teenoor haar Skepper sal my altyd bybly. Maar bo alles sal ek haar onvoorwaardelike liefde vir die res van my lewe in my hart koester. Die inspirasie van haar voorbeeld bly die rykste seën in my lewe.


      Alhoewel ek dit nie toe kon besef nie, was my ma my eerste werklike voorbeeld van dienende leierskap, die filosofie wat ek later sou voorstaan. Sy was ’n uitsonderlike voorbeeld van diensbaarheid in haar gemeenskap en gesin. My pa was tien jaar ouer as sy – hy het trouens vir haar skoolgehou. Aan die einde van haar matriekjaar is hulle getroud, en ’n jaar later is my broer Hennie gebore. Sy het dus nooit ’n loopbaan gehad nie, maar sy het haar lewe daaraan gewy om ander te dien. Ek het nooit gesien hoe sy haar posisie misbruik het nie, selfs nie eens wanneer dit by die opvoeding van haar vier seuns gekom het nie.


      Selfs al was my pa die onbetwiste gesagsfiguur in ons huis, het my ma meer invloed gehad – hy kon die hoof van die huis gewees het, maar sy was die hart. Sonder twyfel het sy ons respek, vertroue, liefde en bewondering verdien. Ek was absoluut vasbeslote om haar liefde te bly verdien, en om my lewe op so ’n wyse te leef dat dit haar sou trots maak. Sy het my haar sonskynkind genoem, en ek wou dit vir haar bly, maak nie saak wat nie.


      My grootwordjare is ook beïnvloed en verryk deur my drie broers, Hennie, Koos en Attie. Tussendeur die normale bakleiery van tyd tot tyd was ons groot maats wat van vroeg tot laat besig was. My pa het geglo dat ledigheid die duiwel se oorkussing is, en ons is besig gehou. As die skoolhoof se kinders kon ons die druk voel om te alle tye die beste voorbeeld te stel. Ons moes ook aan soveel aktiwiteite moontlik deelneem – selfs klavierlesse was verpligtend. Om te alle tye ons bes te doen en daardeur ons Godgegewe potensiaal te verwesenlik was die mantra wat ons ouers lewenslank by ons aangemoedig het. Al drie my broers het in eie reg uitmuntend presteer, en was nog altyd vir my ’n groot bron van aansporing. Afgesien van alles wat ek by hulle geleer het, bly my broers se liefde en ondersteuning tot vandag toe ongelooflik kosbaar. Hulle is my beste vriende.


      Januarie 1966


      Universiteit toe


      Dit was met ’n groot knop in my keel dat ek my familie op die Kroonstad-stasie gegroet het. Die treinrit Pretoria toe was ’n mengsel van hartseer en opwinding – opwinding omdat daar ’n nuwe hoofstuk in Pretoria op my gewag het, hartseer omdat ek skielik alleen en baie kwesbaar gevoel het. Dit was die eerste keer dat ek so ver van my familie en vriende sou woon. Ek was nie bewus van enigiemand wat ek ken wat ook by Tuks sou studeer nie.


      My eerste jaar van meganiese ingenieurswese was nie vir my ’n aangename ervaring nie. Ek het die aanpassing wat dit sou verg hopeloos onderskat. Koshuislewe was nie heeltemal wat ek verwag het nie – vir die eerste keer in my lewe moes ek daaraan gewoond raak om geen privaatheid te hê nie, sowel as aan ’n omgewing waar laat nagte en konstante lawaai die norm was. Om sake te vererger, het ek my studies nog minder geniet. Toegepaste wiskunde en fisika was eenvoudig net nie my sterkpunt nie. Met ’n gespook en ’n gespartel en twee hereksamens later het ek uiteindelik my eerste jaar geslaag. Maar in my hart het ek geweet dat my droom om die motorbedryf te betree nie deur middel van ’n graad in meganiese ingenieurswese verwesenlik sou word nie. ’n Paar weke voordat dit tyd was om na Pretoria terug te keer vir my tweede jaar het ek my ma in my vertroue geneem. Met haar gebruiklike diplomasie het sy my pa op die slegte nuus voorberei. Ondanks die ernstige finansiële implikasies van die terugbetaling van my Yskor-beurs, het hy ingestem dat ek van kursus kon verander. Daarvoor sal ek hom ewig dankbaar wees.


      Watter ander studierigtings kon ek volg? Ek het letterlik die Universiteit van die Oranje-Vrystaat se jaarboek deurgeblaai en op die ingewing van die oomblik op ’n BCom-graad, met vervoerekonomie as hoofvak, besluit. Aangesien my ouers intussen Bloemfontein toe getrek het, kon ek nou vanaf die huis studeer.


      Ek het my studies aan die Universiteit van die Oranje-Vrystaat vanuit die staanspoor geniet. Die meeste van my vakke het my belangstelling geprikkel en dit was ’n groot troos om weer terug by die huis te wees. Omdat ek baie skuldig gevoel het dat my pa die ingenieurswesebeurs moes terugbetaal, wou ek hom nie vir sakgeld vra nie, en het ek deeltydse werk gesoek. Een van my minder suksesvolle pogings was om Simba-skyfies by die plaaslike stampmotorrenne te verkoop. My karige wins van minder as R1 vir ’n hele aand se harde werk onder die skare het my van daardie mandjie-om-die-nek-werk gered.


      Kort daarna was ek gelukkig om werk te kry as toonbankassistent by Stellenvale, ’n drankwinkel in Bloemfontein. Die lesse wat ek by tannie Hester Pretorius, die bestuurder, geleer het, was veelvuldig en waardevol. Sy was ’n uitstaande sakevrou, streng en puntenerig. Al die banknote in die kasregister moes in netjiese hopies gesorteer word, met Jan van Riebeeck se kop na bo. Elke Saterdagmiddag moes ons voorraadopname doen, en indien die boeke nie tot op die laaste bottel geklop het nie, moes ons maar weer van vooraf begin. Haar verbintenis tot sake-etiek en goeie bestuur was die King-kode ver vooruit!


      Ek het die voorreg gehad om drie jaar lank gedurende naweke en universiteitsvakansies daar te werk. Afgesien van haar bestuurstalent het tannie Hester ook ’n wonderlike humorsin gehad. Hoewel sommige van ons erg beskonke klante ’n groot bron van vermaak was, is waardevolle lesse ook geleer – sy het daarop aangedring dat hulle altyd met respek behandel moes word. Dit was my eerste kennismaking met die praktiese realiteite van besigheid, wat baie waardevol vir my studie en toekomstige loopbaan was.


      My tweede jaar as BCom-student staan uit in my geheue om twee redes. Vroeg in Februarie van daardie jaar, 1968, het ek Tillie, my aanstaande vrou ontmoet. Dit het gebeur tydens die gebruiklike verwelkomingsfunksie vir eerstejaarstudente in die H.F. van der Merwe Scholtzsaal. Al die nuwelinge moes koponderstebo teen die muur staan, gereed vir “inspeksie” en ondervraging deur die senior studente. Een persoon in besonder het dadelik my aandag getrek. Toe ek by haar kom, haar kop oplig, en in haar oë kyk, het ek geweet. Sy was beeldskoon en ek kon haar karakter en intelligensie aanvoel. Toe ek daardie aand by die huis kom, het ek opgewonde vir my ma vertel dat ek die vrou ontmoet het met wie ek gaan trou. Min het ek geweet dat dit bloed, sweet en trane sou kos om haar op die ou end wel te oortuig!


      Die tweede belangrike herinnering aan my tweede jaar as BCom-student het te doen met my blootstelling aan ’n uitstaande dosent, prof. Johann Nortje. Te danke aan hom het my passie vir bemarking deeglik wortelgeskiet. Sy lesings was boeiend, met entoesiasme aangebied en sy gevallestudies het my verbeelding aangegryp. Saans voordat ek gaan slaap, het ek my handboek The fundamentals of marketing (1964), deur prof. William J. Stanton van die Universiteit van Colorado, verslind. Nog ’n boek, The principles of marketing, deur Tousley, Clark en Clark, is gou by my gunstelingleeslys gevoeg. Elke dag in prof. Nortje se klas het ek meer en meer vasbeslote geword om ’n loopbaan in die opwindende wêreld van besigheid en bemarking te volg.


      Ek het ook in hierdie tyd my eerste motor gekry – die legendariese 1961-Renault Dauphine, wat oorspronklik my ma s’n was. Daarna het my twee ouer broers die motor gebruik, toe hulle studente was. My entoesiasme vir hierdie klein wit 850 cc-motortjie het geen perke geken nie. Dit het egter ’n aantal gevolge gehad. Dit het my kennis van en belangstelling in motors verder versterk. Dit het ook ’n fanatiese Renault-ondersteuner van my gemaak – wat uiteindelik daartoe gelei het dat ek my in 1973 by Toyota sou aansluit.


      In daardie dae was dinge baie anders. Ten spyte van die feit dat my brandstofrekening minder as ’n ongelooflike R1 per week beloop het, het die Dauphine steeds ’n groot deel van my sakgeld geabsorbeer. Ek was alewig besig om die enjin aan te pas vir beter werkverrigting en bykomstighede vir die motor se voorkoms by te voeg. Hierdie deurlopende aanslag op my solvensie het my aangemoedig om harder te studeer en my deeltydse werk by Stellenvale na die beste van my vermoë te doen. Ook het die Renault ’n belangrike rol in my verhouding met Tillie gespeel. In my oë het my Dauphine ons met styl van punt A na punt B geneem, of dit nou Sondagaande kerk toe was of na die inryfliek, wanneer ons dit kon bekostig. Ongelukkig, omdat die motor alreeds ietwat lank in die tand was, maar ook as gevolg van my nimmereindigende gepeuter met die enjin, het my klein wit motortjie nogal temperamenteel geraak – en somtyds, veral op koue winteraande, sou die battery te swak wees om die enjin aan te skakel. Tillie het in daardie stadium nog nie ’n bestuurderslisensie gehad nie, en sy was die aangewese een, alhoewel verontwaardig, wie die motor aan die brand moes stoot. Dit het meer as een romantiese aandjie in die wiele gery!


      Na ek my BCom-graad met bedryfsekonomie en vervoerekonomie as hoofvakke verwerf het, het ek voortgegaan met my honneurs op ’n deeltydse basis. Om dit te finansier het ek in Desember 1969 by Kloppers begin werk as ’n leerlingbestuurder. Kloppers was die voorste afslagwinkel in Bloemfontein, soortgelyk aan Game en Dion wat die produkreeks en aanslag betref. Willem Klopper was die eienaar en Richard Fouché die bestuurder, albei bekwame en aggressiewe kleinhandelaars. Hierdie familiebesigheid bly tot vandag toe een van die prominentste kleinhandelaars in die Vrystaat.


      Daardie Desember by Kloppers was vir my ’n vuurdoop. Dit was hul besigste tyd van die jaar, en ek moes instaan as verkoopsman, kassier en selfs skakelbordoperateur. Elke oggend om 06:30 het ons voorraad begin uitpak en was die meeste aande ná sewe nog besig met aflewerings. Ondanks die lang ure en harde werk het ek regtig die verskillende take geniet, veral verkope. “Oom Willem” en Richard was moeilik om voor te werk, maar altyd regverdig. Ek het gou besef dat dit in die besigheidswêreld alles oor die lewering van resultate gaan. Kom wat wil, verkoopsdoelwitte moes bereik word, en die boeke moes elke dag klop. Om agter ’n toonbank te staan as ’n anonieme persoon met maar min status in die oë van die publiek, was ’n waardevolle ondervinding. Klante se optrede, goed of sleg, was in baie opsigte ’n openbaring. Ek moes leer hoe om aggressiewe, selfs beledigende gedrag te hanteer, en gou besef dat sommige klante nie altyd heeltemal eerlik en eties is nie. Tog, soos ek by tannie Hester geleer het, het ek almal met respek behandel. Gelukkig was die oorgrote meerderheid vriendelik en opreg, en het my vriende geword.


      ’n Paar maande later is ek gevra om ’n Kloppers-minitak in die Bloemfontein-middestad te open. Dit was ’n klein winkel, naby al die groot banke geleë, en ek was die enigste personeellid. Ek moes ’n hele reeks handelsware, van damesbroekiekouse tot yskaste van die hand sit. Oom Willem het elke middag klokslag om vyfuur gebel om te hoor wat die daaglikse omset was – wat beslis ’n groot bron van motivering was. My diens aan klante was ten volle geïntegreer. Die stowe, yskaste en wasmasjiene wat ek gedurende die dag verkoop het, het ek ná ure afgelewer met die hulp van Kloppers se afleweringspersoneel en hul oranje Datsun-bakkies. Om na spesifieke doelwitte te werk sowel as om hulle te bereik, het ek baie vervullend gevind.


      Gedurende hierdie tyd het ek ook die Bloemfonteinse Renault Klub gestig. Dit was die goue era van Renault se motorsportsukses met hul Alconi-, Gordini- en Alpine-modelle en entoesiasme vir die handelsmerk het hoog geloop. Klublede het op naweekuitstappies gegaan, en ons het ons eie gymkanas, saamtrekke en kwartmylwedrenne georganiseer. My Dauphine moes plek maak vir ’n wit 1964-Renault Caravelletweedeur-sportmodel. Alhoewel die Caravelle reeds 160 000 km op die afstandmeter gehad het toe ek dit gekoop het, was dit in ’n perfekte toestand en my absolute trots en vreugde. Soseer dat ek dit minstens drie keer per week gewas en poleer het.


      Die uitdaging om ’n uiteenlopende groep Renault-eienaars almal in ’n klub saam te snoer, was ’n leierskaps- en bestuursuitdaging. Ook het ek dit ontsettend geniet om aan motorsport deel te neem. Ek en Tillie het ’n paar tydrenne saam gedoen, met haar as die navigator. My manewales agter die stuur was wel die oorsaak van ’n karsiek verloofde en ’n paar onbeplande noodstoppe, tog was ons ’n formidabele span – en ons verhouding het dit oorleef. Die toppunt van my kort en onbeduidende motorsportloopbaan was die drieuur-uithouwedren waaraan ek saam met ’n ander Renault-fanatikus, Sam Scholtz, deelgeneem het. Die motor was ’n warmgemaakte Dauphine wat ons opgebou het met onderdele wat ons grootliks by skrootwerwe bekom het. Ondanks ons skrapse begroting en beperkte ervaring as renjaers, en ’n oranje karretjie wat bly oorverhit het, het ons die wedren voltooi. Terwyl ons mekaar in die kuipe van die Bloemfonteinse Brandkop-renbaan omhels het, het die trane van trots geloop.


      Die Renault Klub het floreer en gou met byna 100 aktiewe lede gespog. Nie verrassend nie, het Renault se markaandeel in Bloemfontein voordeel geput uit die hoë profiel wat ons in die gemeenskap geniet het. Die plaaslike handelaar het ons goed ondersteun. Terwyl ek voorsitter van die klub was, het ek verder ’n goeie verhouding met Vincent Wright, Renault Afrika se skakelhoof, opgebou. Min het ek geweet dat hy drie jaar later, in 1973, die deur by Toyota SA vir my sou oopmaak.


      Nadat ek my honneursgraad in bedryfsekonomie verwerf het, is ek die pos van junior dosent en navorser by die Instituut vir Sosiale en Ekonomiese Navorsing (ISEN) aan die Universiteit van die Vrystaat aangebied. Ek het die pos aanvaar, aangesien ek my meestersgraad wou doen, en Kloppers se stof van my voete af geskud. By ISEN het ek by interessante projekte betrokke geraak, wat daarop gemik was om verdere ekonomiese agteruitgang van die Vrystaatse platteland te voorkom. Ek het ook hard aan my verhandeling gewerk. Ek wou altyd graag my passie vir motors in my loopbaan uitleef, en daarom het ek besluit om die lewensvatbaarheid van die kleinhandelmotorsektor in Bloemfontein as my tesisonderwerp te gebruik. Die kwantitatiewe navorsing wat ek moes doen, het my genoodsaak om die meeste van die groot motorhandelaars persoonlik te ontmoet, en eerstehands by hulle te leer. Hul terugvoer sou my in my toekomstige loopbaan in die motorbedryf goed te staan kom.


      In daardie jare het ek ook by die motortydskrif CAR aangesluit as deeltydse motorsportkorrespondent vir die Vrystaat. Gewapen met my notaboek en kamera het ek naweke die verskillende baan- en tydrenne bygewoon en daarna geswoeg om kort artikels in my beste Engels te skryf. My woordeskat was maar redelik beperk, aangesien dat ek op die Afrikaanse platteland grootgeword het. Daardie jare het ek het maar vier Engelse woorde geken: “yes”, “no” en natuurlik “Ford’ en ‘Chev”!


      Ek sal altyd dankbaar bly teenoor CAR, en Alan Ramsay in besonder, vir hierdie geleentheid. My vriendskap met Alan het oor die jare versterk, en is steeds een van my heel kosbaarste. Dit was veral ’n baie groot eer toe Alan my baie jare later, in 2007, gevra het om ’n toespraak – in Engels, nogal – by die viering van CAR se 50ste bestaansjaar te maak.


      My trotsste dag ooit was 4 September 1971, my en Tillie se troudag. My profetiese woorde aan my ma drie jaar tevore nadat ek vir Tillie ontmoet het, het nou waar geword. Die emosie wat ek ervaar het toe Tillie aan haar pa se sy by die paadjie afgestap het, was amper oorweldigend. Tillie was en sal altyd my droomvrou bly – beginselvas, intelligent, bekwaam en beeldskoon. Oor die jare het my respek vir haar net gegroei. Sy is my ideale lewensmaat, wie se raad, hulp en ondersteuning my lewe vanuit elke oogpunt verryk het. Haar perfekte voorbeeld bly daagliks ’n bron van inspirasie, en die sleutelrol wat sy in ons gesin speel ’n bron van eindelose waardering. Net so was haar bydrae in my besigheidsloopbaan van onskatbare waarde. Sy was grootliks verantwoordelik vir die grootmaak van ons drie seuns, ’n taak waarvoor sy haar eie loopbaan opgeoffer het, en met uitnemendheid gehanteer het. In my hart is daar ’n groot monument wat ek tot haar eer opgerig het.


      Ná die voltooiing van my MCom in Oktober 1972 het ek begin om in alle erns op moontlike loopbaangeleenthede in die motorbedryf te fokus. As gevolg van my betrokkenheid by CAR en die Renault Klub het ek noue kontak gehad met Vincent Wright, voorheen van Renault Afrika, wat in die tussentyd by Toyota SA as skakelhoof aangesluit het. Ek het ’n gepaste brief aan Vincent geskryf, waarin ek navraag gedoen het oor moontlike werksgeleenthede, met ’n kort uittreksel van my tesis ingesluit. Soortgelyke briewe is ook na beide die Volkswagen en Ford-hoofkantoor gestuur.


      My eerste keuse was ongetwyfeld ’n loopbaan by Toyota Suid-Afrika (TSA). As ’n Afrikaanssprekende Suid-Afrikaner het ek sterk met die stigter van TSA, dr. Albert Wessels, geïdentifiseer. My pa het hom geken en met hoë agting van hom gepraat. Dr. Wessels was ’n keer of wat in die verlede by ons aan huis toe hy nog die eienaar van die klerevervaardiger Veka was. Hulle het destyds kleurbaadjies bemark toe my pa nog die hoof by die Hoërskool Bultfontein was.


      Danksy Vincent wat vir my ’n weg by Colin Adcock, die besturende direkteur van Toyota Suid Afrika se bemarkingsmaatskappy, gebaan het, was daar positiewe reaksie. Vroeg in Januarie 1973 het ek ’n oproep ontvang van Ray Schulz, een van die senior bestuurders. Die uitkoms was ’n vergadering met Ray in Bloemfontein en ’n formele werksaanbod ’n week of twee later. My dankbaarheid en opgewondenheid het geen perke geken nie – ek was uiteindelik besig om my droom te verwesenlik.


      Skielik is ons rustige lewe in Bloemfontein ontwrig. Die huis wat ons skaars ’n jaar gelede gekoop het, moes verkoop word, en ons moes ’n nuwe heenkome in Pretoria vind. Ons het vroeg een Vrydagoggend Pretoria toe gery, en teen vyfuur daardie selfde middag nog het ons ’n nuwe huis gekoop – in ’n straat met die onheilspellende naam Vampirestraat nogal! Ons het daardie aand na die Vrystaat teruggekeer as trotse nuwe huiseienaars, ongeag van die naam van die straat waarin ons ons begewe het. Gelukkig het ons wonderlike bure, Hennie en Kittie Swanepoel, gou enige negatiewe gevoelens wat ons oor hierdie vreemde straatnaam kon hê uit die weg geruim. Nadat ons ingetrek het, het ons tot ons verligting agtergekom dat al die strate in die buurt na militêre vliegtuie noem is – vandaar die “Vampire”.


      Terug in Bloemfontein het die besef tot my deurgedring dat die skuif ons lewens onderstebo sou draai. Ek sou totsiens moes sê aan die veilige hawe van die akademiese lewe aan die universiteit. Tillie het in 1970 haar BSc-graad voltooi met wiskunde en sielkunde as hoofvakke, en het haar loopbaan by ’n siviele ingenieursfirma as ’n rekenaarprogrammeerder begin. Nou moes sy ’n werk waarvoor sy baie lief was, prysgee. Ons moes ook albei ons families in Bloemfontein agterlaat. Drie weke later was dit tyd om te trek, en ek was gereed vir my nuwe loopbaan. Ek en Tillie was albei opgewonde en vol afwagting oor die nuwe avontuur wat op ons gewag het.


      Dit was daar in Vampirestraat waar ons twee oudste seuns, Brand en Jan-Louis, in 1974 en 1976 gebore is. Jaco, die jongste, is in 1979 gebore nadat ons Johannesburg toe getrek het, twee jaar vantevore. Die emosies wat ek met elk van my seuns se geboorte ervaar het, is onbeskryflik. Om my eie seun in my arms vas te hou het ’n ongelooflike gevoel van trots en verantwoordelikheid by my wakker gemaak. Skielik het my doel in die lewe drasties verander..


      Die vreugde en voorreg om ’n pa vir my drie seuns te wees, elkeen op sy eie manier besonder spesiaal, sal ’n hele boek op sy eie kan vul; dit is nie waaroor hierdie boek gaan nie. Maar wat ek wel kan sê, is dat ouerskap en die liefde wat ek van my kinders, en nou ook van my kleinkinders, ontvang het, oneindig meer vir my beteken as enige belonings wat my loopbaan ooit kon bied.


      Omdat my beroep as sakeman grootliks in die openbare oog was, het Tillie en ek ’n doelbewuste besluit geneem om ons gesinslewe privaat te hou. Ons wou ons kinders in ’n normale en onpretensieuse omgewing laat grootword, waar hulle gebalanseerde lewens kon lei. Ons het hulle aangemoedig om elk hul eie platform te vind om hulle drome na te volg, hetsy dit in sport, akademie of in hul loopbane was. Al drie het dit met oorgawe gedoen, en ek is ongelooflik trots op hulle.


      Die res van hierdie boek sal dus in ooreenstemming met ons verbintenis tot die privaatheid van ons gesin wees, en uitsluitlik op my besigheidsloopbaan eerder as my persoonlike lewe fokus.

    

  


  
    
      2


      Toyota: Alles loop reg,


      altyd reg


       


      “Tensy jy bereid is om die onbekende te betree, is die kanse


      dat jy ’n diepgaande verskil in jou lewe sal maak, maar taamlik skraal.”


      Tom Peters, In Search of Excellence


      Dit was met gemengde gevoelens van opgewondenheid en onsekerheid dat ek op 1 Maart 1973 op 25-jarige ouderdom my opwagting by Toyota Suid-Afrika (TSA) se hoofkantoor in Sandton gemaak het. Hier sou ek die volgende 22 jaar ’n intense leerkurwe beleef, en het ek die voorreg gehad om waardevolle ondervinding oor bykans alle aspekte van die motorbedryf op te doen. ’n Bykomende voordeel van my betrokkenheid by Toyota was my blootstelling aan die Toyota Motorkorporasie van Japan, by wie se bestuur ek baie geleer het.


      Toyota was reeds in die vroeë jare sewentig ’n betekenisvolle rolspeler in die plaaslike voertuigmark, met verkope van 30 686 eenhede en ’n markaandeel van 10,5% in 1972. Die Amerikaanse en Duitse vervaardigers was sterk mededingers en Toyota het gesukkel om vordering in die passasiersvoertuigsegment te maak. Die Wessels-familie het die beherende aandeel in die groep besit, met dr. Wessels as die uitvoerende voorsitter. Dr. Wessels het eers in 1961, op die ouderdom van 55, die verspreidingsregte vir Toyota-voertuie bekom. Binne die bestek van 20 jaar sou Toyota die onbetwiste markleier in Suid-Afrika word – ’n kragtige getuigskrif vir sy visie en leierskap.


      My eerste pos by Toyota was dié van hoof van sakebestuur. Dit het belangrik geklink, maar ek was al mens in dié pas gestigte departement, waarvan die hoofdoelwit was om alle Toyota-handelaars te kry om maandeliks hul finansiële resultate op ’n standaard- rekenkundige stelsel aan TSA te rapporteer. Alhoewel ek my met oorgawe aan hierdie taak gewy het, het ek my oë en ore oopgehou vir geleenthede aan die bemarkingskant van die maatskappy. Ná ’n paar maande het ek besef daar is nie ’n marknavorsingsdepartement nie, hoewel dit ’n bemarkingsmaatskappy was. Dit was myns insiens ’n groot leemte en ek het moed begin bymekaarskraap om dit met Colin Adcock te bespreek.


      Sy sekretaresse, Beth Russ, het my laat in September tien minute gegee om my aanbieding aan Colin te doen. Die uitkoms van die gesprek was dat ek letterlik die volgende dag die departement op die been gebring het. Hierdie ontwikkeling was ’n waterskeidingsoomblik in my loopbaan. My betrokkenheid by marknavorsing het my naby aan die hartklop van die maatskappy, naamlik ons klante, gebring. Dit het gelei tot ’n diepgewortelde respek, tot vandag toe, vir hul behoeftes en menings. My navorsingswerk het my ook in kontak geplaas met al die kernelemente van Toyota – die produkreeks, prysbepaling, reklame en verspreiding. My bykans drie jaar in marknavorsing was waarskynlik my vervullendste verantwoordelikheid, en dit het my ook die sterkste moontlike platform vir verdere loopbaangroei gegee. Hierdie was effektief my eerste bestuursverantwoordelikheid, aangesien ek aan die hoof was van ’n klein groep bekwame spesialiste soos Johan du Preez, Wim Cowie en Chris van Wyk. Selfs al in daardie beginjare het ek besef dat passie, harde werk, goeie verhoudings en spanwerk die sleutel tot sukses is.


      Die lig waarin ek myself uit ’n beroepsoogpunt gesien het, het in Augustus 1976 ingrypend verander. Tot in daardie stadium het ek myself primêr as ’n navorser en ontleder beskou, en nie as ’n toekomstige sakeleier nie. Ek was bevoorreg om saam met Colin Adcock en ander Toyota-kollegas ’n driedaagse kursus met die tema “Executive Motivation” by te woon. Een belangrike element van die kursus was ’n 360°-persoonlikheidsontleding deur jouself, sowel as deur jou kollegas. Groot was my verbasing toe my kollegas, insluitend Colin, my vierkant in die leierskapkategorie plaas. Laataand het ek hierdie uitkoms met Colin bespreek. Sy antwoord was dat ek die potensiaal het om hom eendag op te volg. Daardie enkele opmerking het my op my leierskapsreis geplaas.


      Iemand wat my baie hiermee gehelp het, was Phil Porter, my direkte hoof, die direkteur van beplanning en tegniese sake. Ek kon nie vir ’n beter voorbeeld van ’n gefokusde en bekwame senior bestuurder met hoë integriteit gevra het nie. Dat hy ook een van my renjaerhelde was wat vroeër met sy Renault groot prestasies in sowel baanwedrenne as tydrenne behaal het, het verder tot sy invloed bygedra. Sy ontydige afsterwe as gevolg van ’n hartaanval in die fleur van sy lewe was vir my ’n groot verlies. Wat dit meer tragies gemaak het, is dat hy nooit sy lewensdroom kon verwesenlik nie. Hy het jare lank beplan om met die seiljag wat hy eiehandig in sy agterplaas gebou het, om die wêreld te vaar. Hy is oorlede letterlik ’n week nadat hy dit op die Vaaldam te water gelaat het. Hierdie gebeurtenis het my vasbeslote gemaak om die beste van elke dag en geleentheid te maak.


      Ek kan nie nalaat om te noem dat my diepgesetelde entoesiasme vir Renault ook ’n rol in my loopbaan by Toyota gespeel het nie. Wesco, wat Toyota SA se beherende aandeelhouer was, het in 1976 ook die vervaardigings- en verspreidingsregte vir die Renault 5 bekom. Ek was intiem betrokke by die navorsing en beplanning wat die plaaslike vervaardiging van die Renault 5 in Toyota se fabriek in Prospecton, net suid van Durban, voorafgegaan het. Die verantwoordelikheid vir die bemarkingsplan en uiteindelike bekendstelling van hierdie motortjie is ook aan my toevertrou. Dit het met groot entoesiasme, skeppende denke en harde werk gepaardgegaan. Die kern van ons marknavorsing het besoeke met twee prototipe-voertuie aan talle handelaars behels. Ek en my kollegas Johan du Preez en Abe Veldsman het die land platgery en baie waardevolle terugvoer van handelaars en moontlike kopers ontvang. Hierdie reis was nie net ’n groot avontuur nie, maar die insette wat ons eerstehands gekry en geïmplementeer het, het die bemarkingsplatform aansienlik versterk. Die verkoopsukses wat die Renault 5 behaal het, was nie net uit ’n persoonlike oogpunt baie vervullend nie, maar het ook my loopbaan ’n hupstoot gegee.


      Al die aanbevelings in my navorsingsverslae oor hoe om dinge beter te doen, het die destydse verkoopsdirekteur, Johan Wilken, so geïrriteer dat hy my as een van sy area-verkoopsbestuurders aangestel het. Dit was vier jaar ná my aanstelling by Toyota en ek was 29 jaar oud. Ek moes aan hom bewys dat ek my teorie in die praktyk kon toepas en in goeie resultate kon omskakel. Ek moet toegee dat hierdie nuwe verantwoordelikheid my met ’n slag aarde toe gebring het – iets waarvoor ek Johan altyd dankbaar sal wees. Ek het spoedig besef dat dit baie makliker was om aksieplanne uit te werk as om dit suksesvol te implementeer.


      Toyota se markaandeel was ongeveer 11% in die vroeë sewentigerjare. Hoewel dit die leier in die segment vir ligte handelsvoertuie was, het dit slegs die vyfde plek in die passasiersvoertuigmark beklee. Die maatskappy se hoofdoelwit was derhalwe om Toyota ook as ’n markleier in die motormark te vestig. Die Corolla- en Cressida-modelreeks is met die ingang van die jare tagtig gebruik om ’n volskaalse aanslag op die mark van stapel te stuur.


      Hierdie mikpunt om markleierskap te behaal, het vir talle opwindende oomblikke in my loopbaan gesorg. Ons was ’n baie mededingende bemarkingspan wat talle laat nagte aan die ontwikkeling van aanvalsplanne bestee het. Op een so ’n bosberaad het selfs ’n kragonderbreking ons nie van stryk gebring nie, en ons het tot tweeuur die oggend by kerslig ons strategie en taktiek uitgewerk. Tydens sulke geleenthede het die adrenalien gepomp en was die afwagting en vasberadenheid tasbaar. Die implementering van hierdie planne het met die belegging van baie energie en tyd gepaardgegaan, omdat ons al die personeel en handelaars daarby betrek het. Die aankondiging van die maandelikse verkoopsyfers is met opgewondenheid afgewag. Die vreugde was groot wanneer mikpunte behaal is. Die beplanning van ’n ten volle geïntegreerde bemarkingsplan vir ’n nuwe model het my in die posisie geplaas waar ek al my bemarkingsteorie kon aanwend. Die mobilisering van elke element van die bemarkingsmengsel het aandag geniet. Die uitvoering daarvan was ’n praktiese toets vir my leierskaps- en bestuursvaardighede.


      Ek het die groot voorreg gehad om onder die mentorskap van sowel dr. Albert Wessels as Colin Adcock te werk. Dr. Wessels was ’n visioenêre leier en ’n uitstaande nyweraar. Sy perspektief was wyd, sy kennisbasis indrukwekkend en sy insig vlymskerp. Sy integriteit was onbetwisbaar en so ook sy verbintenis tot die welstand van sy maatskappy en sy mense. In sowel die goeie as die swaar tye het ek geleer uit sy wysheid en baat gevind by sy kalm, nugtere benadering. By meer as een geleentheid het hy almal by Toyota moed ingepraat deur te sê: “Onthou net, hierdie tye sal ook verbygaan.”


      Colin Adcock was weer vir my die toonbeeld van ’n leier met ’n positiewe lewensuitkyk, geloof in homself en dryfkrag. Hy was ’n perfeksionis en absoluut professioneel in sy benadering. Colin het nie ’n probleem-gefokusde benadering gehad nie, maar eerder ’n geleentheidsfokus. Hy kon vinnig besluite neem en was aksiegedrewe. Tradisionele benaderings is voortdurend uitgedaag en hy was ’n meester met die stel van ambisieuse doelwitte. Ek was baie keer aan die ontvangkant daarvan, en die druk van sy kant af het my gedwing om groter te dink en my skeppende vermoë tot maksimum-kapasiteit aan te wend.


      ’n Treffende voorbeeld hiervan was sy reaksie op die eerste bemarkingsplan vir die tweedegeslag-Corolla, wat ons in 1980 sou bekendstel. Ons het in die laat jare sewentig ongeveer 650 Corollas per maand verkoop en ons bemarkingsplan het uit my oogpunt ’n baie ambisieuse doelwit van 1 000 motors per maand vir die nuwe model gehad. Maar met die aanbied van ons bemarkingsplan het Colin bykans verontwaardig op ons gebrek aan ambisie gereageer. Ek is druipstert uit sy kantoor weg met ’n gewysigde verkoopsdoelwit van 2 000 motors per maand. Getrou aan Colin se sin vir regverdigheid het hy ook my bemarkingsbegroting verdubbel.


      Dit was ’n waterskeidingsoomblik in die geskiedenis van Toyota in die plaaslike mark. Ons was in staat om ’n kragtige, ten volle geïntegreerde bemarkingsveldtog van stapel te stuur. Die Corolla het Suid-Afrika se topverkoper geword en daar is ’n jaar of wat ná die bekendstelling gereeld meer as 3 000 eenhede per maand verkoop, en dit het baie jare lank die topverkoper gebly. Colin se ambisie en sy geloof in sy produk en span het Toyota op die wenpad in die motormark geplaas. Sonder sy inspirerende voorbeeld en mentorskap sou my loopbaan ongetwyfeld heel anders verloop het. Ek is dankbaar vir al die kanse wat hy my gebied het, en die manier waarop hy my bemagtig het. In Februarie 1980 is ek as verkoopsdirekteur aangestel, ’n pos wat ek tot aan die einde van 1983 beklee het.


      ’n Mens kan dus sê ek was deel van Toyota se “alles loop reg, altyd reg”-era, wat ’n wonderlike voorreg was. Die gevoel van opgewondenheid en trots toe algehele markleierskap in 1981 met ’n markaandeel van bykans 22% behaal is, is ’n spesiale herinnering – ook toe die maatskappy in 1982 die eerste motorvervaardiger in Suid-Afrika geword het wat meer as 100 000 voertuie in een jaar verkoop het. Ons drie sleutelmodelle, naamlik Corolla, Cressida en Hilux, het hulle marksegmente absoluut oorheers. ’n Bykomende mededingende voordeel was dat die Toyota-handelaarsnetwerk verreweg die mees uitgebreide en doeltreffendste in Suid-Afrika was.


      Ek het eerstehands ervaar hoe sukses sy eie momentum skep en wat die slaankrag van ’n wenkultuur is. Onder sulke omstandighede was dit taamlik maklik om inspirerende leierskap te verskaf. Die groter uitdaging was om te keer dat die sukses omskakel in arrogansie. Soos die Chinese spreekwoord lui: “In sukses lê daar ook die saadjies vir mislukking.” Gelukkig het die Toyota Motorkorporasie van Japan ons voete op die aarde gehou met hul “kaizen”-benadering. “Kaizen”, letterlik vertaal, beteken om nooit tevrede te wees nie – die mikpunt is derhalwe volgehoue verbetering.


      As ’n motorentoesias kon ek my ten volle uitleef by Toyota – dit het inderwaarheid gevoel asof my stokperdjie my werk geword het. Om direk betrokke te kon wees by Toyota se motorsportprogram, het vir groot opwinding gesorg. Min dinge laat my adrenalien meer pomp as die klank van ’n tydrenmotor wat volspoed uit die nagdonker aangejaag kom. Die beeld in my geestesoog van halogeenligte deur die stof terwyl die motor skouspelagtig om die draaie storm, gee my nou nog hoendervleis. My eerste toetsrit deur ’n sneldeel met die tydrenlegende Serge Damseaux agter die stuur was onvergeetlik. My hart het telkemale gevoel asof dit wou gaan staan en ek was by ’n paar geleenthede seker my laaste dag het aangebreek. Serge het egter telkens die motor foutloos deur die draaie laat gly. My regterbeen was lam gerem. Ek was bewerig en natgesweet van opgewondenheid – en ook vol bewondering vir sy bestuursvernuf, reflekse en vreesloosheid.


      Myns insiens het al die blootstelling wat Toyota se talle oorwinnings in motorsport tot gevolg gehad het, ’n belangrike rol in die bevordering van die handelsmerk gespeel. Die sukses wat in tydrenne en veldrenne behaal is, het ook geloofwaardigheid verleen aan Toyota se destydse slagspreuk “Alles loop reg, altyd reg”. Betroubaarheid bly tot vandag toe ’n sleutelelement van Toyota se bemarkingsplatform.


      Oor die jare het talle mense my gevra waar hierdie slagspreuk vandaan gekom het. Colin Adcock het dit toevallig in ’n koerantadvertensie raakgesien op ’n vakansie in die Engelse platteland. ’n Klein Toyota-handelaar daar het dit in ’n diensadvertensie gebruik. Colin was onmiddellik opgewonde daaroor en het die eienaar van die handelaarskap gebel. Tot sy verbasing was die eienaar salig onbewus daarvan en het Colin na die diensbestuurder deurgeskakel. Die uiteinde van die storie is dat die handelaar toestemming verleen het dat ons dit in Suid-Afrika kon gebruik. Die volgende oproep was na my en ek het dadelik Colin se entoesiasme gedeel. Met sy terugkeer na Suid Afrika die daaropvolgende Saterdag het hy nog dieselfde middag na die musikant Dan Hill se huis gegaan waar die kenmerkende kenwysie gekomponeer is. En die res is geskiedenis . . .


      Ek het geweldig baie by Toyota Japan se bestuur geleer. Hul langtermyn-benadering was vir my ’n openbaring, so ook hul klem op deeglike beplanning, ontleding en aandag aan detail. ’n Belangrike element van hul bestuursfilosofie wat ’n groot indruk op my gemaak het, is die mate waarin hulle almal by besluitneming betrokke is. Die analogie wat hulle gebruik om dit te illustreer, is dat ’n boom net gesond sal wees as die wortels voldoende voeding kry. Hulle is meesters wanneer dit kom by deeglike en betekenisvolle konsultasie, derhalwe verloop projekimplementering gewoonlik seepglad. Almal wat betrokke is, het volledig eienaarskap geneem en is verbind daartoe om hulle volle bydrae te lewer. Dis nie nodig vir die bestuurder om instruksies te gee nie – die spanlede weet wat om te doen en hulle doen dit na hul beste vermoë.


      Hulle bekwaamheid ten opsigte van projekbestuur het my telkemale beïndruk. Die proses om ’n nuwe produk te ontwikkel, produseer en bemark bevat letterlik duisende verskillende elemente en veranderlikes. Om eerstehands blootstelling te kon hê aan hoe uitmuntend hulle dit kan doen, was baie waardevol. Die kwaliteit van hulle menslike kapitaal wat voortspruit uit ’n uitstekende onderwysstelsel, is natuurlik ’n groot bydraende faktor tot hulle sukses. Geen wonder dus dat hulle daarin geslaag het om hulle land, kleiner as die Vrystaat en met bykans geen natuurlike hulpbronne nie, te ontwikkel tot die derde grootste ekonomie in die wêreld. Wat hulle 140 miljoen mense reggekry het, desnieteenstaande die verwoesting van hulle infrastruktuur tydens die Tweede Wêreldoorlog, is verstommend.


      Hulle verbintenis tot hul kernwaarde, naamlik respek vir alle mense, het verder ’n integrale en fundamentele deel van my eie lewensbenadering geword. Hulle beleefdheid, werksetiek en professionalisme was vir my ’n bron van groot inspirasie. In die moeilike tye wat ek later by McCarthy beleef het, het ek baie teruggedink aan hul opvatting van hoe hewige storms gehanteer moes word. Die beeld wat gebruik word, is dat ’n groen riet wat buig in die wind sterker is as ’n eikeboom wat weerstand bied. Aggressiewe weerstand is nie deel van hul kultuur nie. Net so is ’n absolute “nee” nie in hul woordeskat nie. Só het ek oor die jare geleer dat die volgende uitdrukking ’n “nee” verteenwoordig: “Brand-san, frankly speaking, perhaps your request will possibly not be possible.”


      My interaksie met Toyota se handelaars dwarsoor Suid-Afrika was vir my ’n verrykende ervaring. Nie net het ek baie by hulle geleer oor die kleinhandelkant van die motorbedryf nie, maar dit was inspirerend om met uiters suksesvolle entrepreneurs soos Barry Streicher, Satar Dada, Meyer Benjamin, Fred Weber en talle ander saam te werk. Die sakebenadering wat hulle met soveel vrug toegepas het, het vir my riglyne van groot waarde verskaf vir my latere loopbaan by McCarthy. Van my beste herinneringe van my 22 jaar by Toyota hou verband met my letterlik honderde besoeke aan handelaars – klein en groot. Veral besoeke aan handelaars op die platteland het vir baie spesiale oomblikke gesorg. Dit was ’n wonderlike voorreg om hierdie ongekunstelde sout-van-die-aarde-mense beter te kon leer ken. Stewige handdrukke en breë glimlagte was aan die orde van die dag. Hulle het my oorweldig met hul gasvryheid en vet gevoer met biltong, droëwors, melktert en koeksisters.


      Die gehalte van hul verhoudings met klante was vir my ’n openbaring. So ook hulle lojaliteit en verbintenis teenoor Toyota. Ek is absoluut oortuig daarvan dat die doeltreffendheid van die handelaarsnetwerk een van Toyota se magtigste mededingende voordele was.


      Ons het altyd die handelaars as volwaardige en gerespekteerde lede van die Toyota-familie gesien en dit het ongetwyfeld tot hul lojaliteit bygedra. Dr. Wessels het hierdie grondslag gelê en hy het nooit ’n geleentheid laat verbygaan om hulle daaraan te herinner nie. Die belangrikste was egter dat handelaars gerespekteer is vir hul kundigheid, en dat hul bydrae tot die sukses van Toyota met dankbaarheid en opregtheid erken is. Dit was derhalwe geen verrassing dat die handelaars spontaan met Toyota hande gevat het nie. Daar was ’n saambindende visie en ’n verhouding gegrond op wedersydse vertroue en respek.


      In my loopbaan by Toyota het ek die eerste keer besef in watter mate die politieke en maatskaplike omstandighede in ’n land die sake-omgewing kan beïnvloed. Die wydverspreide politieke onluste in 1976 en weer in 1986 het elke keer die motormark vir ’n ses geslaan. Die handelsanksies wat Japan in die middel jare tagtig teen Suid-Afrika ingestel het, het ons baie nadelig geraak. Die Rubicon-toespraak van P.W. Botha in 1985 het katastrofiese gevolge gehad soos die ineenstorting van sakevertroue en die verdere dramatiese verswakking in die waarde van die rand teenoor internasionale geldeenhede. Voortdurende arbeidsonrus wat baie keer uit politieke agendas voortgespruit het, het Toyota se besigheid nadelig geraak. Hierdie werklikheid, dat die politiek en die ekonomie in ontwikkelende lande onlosmaaklik aan mekaar verbind is, het my aangespoor om op ’n konstruktiewe grondslag by breë politieke en maatskaplike kwessies betrokke te raak.


      Spesifieke mense en gebeure in hierdie tydperk van politieke onderstrominge en veranderinge het ’n groot invloed gehad op my perspektief van Suid-Afrika en wat in die land aan die gebeur was. Ek was bevoorreg om noue vriendskapsbande te hê met ’n aantal “verligte” Afrikaners van daardie tyd, soos Frederik Van Zyl Slabbert, Wynand Malan, prof. Willem de Klerk, Rudolf Gouws en Christo Nel. My direkte betrokkenheid by Wynand se verkiesingsveldtog nadat hy van die Nasionale Party weggebreek het om later die Demokratiese Party te stig, het beslag gegee aan my vasbeslotenheid om drastiese politieke hervorming teweeg te bring. My politieke ontwaking, aangevuur deur die botsing tussen my Christelike beginsels en waardes en die impak van apartheid op my medemens, het daartoe gelei dat ek by politieke aktivisme in my eie invloedsfeer betrokke geraak het. By elke geleentheid wat ek gekry het om mense in hierdie verband te beïnvloed, het ek my stem laat hoor.


      Een gebeurtenis, op ’n besoek aan Japan laat in 1987, sal ek nie gou vergeet nie. Die hoofdoel van my besoek was om Toyota Japan te probeer oortuig om die handelsanksies wat toe op ons van toepassing was, te verslap. Direk ná my aankoms die Sondag is ek na ’n rolprentteater geneem, waar sir Richard Attenborough se bekroonde rolprent Cry Freedom vertoon is. Dit was vir my ’n geweldig emosionele ervaring en ek moet bieg dat ek in die donkerte van die teater ’n paar trane oor my droewige land en sy mense gestort het.


      Tydens die Maandag se vergaderings moes ek die kernaanklagte teen die Suid-Afrikaanse regering, vervat in die rolprent, probeer verduidelik. Ek was in ’n tweestryd gewikkel. Uit ’n morele oogpunt was ons land se politieke bedeling en die gepaardgaande verdrukking van swart Suid-Afrikaners onverdedigbaar. Derhalwe kon ek myself nie sover kry om die regering se optrede goed te praat nie. My pleidooi aan Toyota Japan was om voort te gaan met die verskaffing van komponente vir produksie in ons fabriek in Durban, ten einde ons in staat te stel om ons sowat 6 000 werkers in diens te hou. Ek het dit duidelik gemaak dat die Zoeloe-werkers by ons aanleg gemiddeld na 12 mense in hul huishoudings omsien. Laastens het ek hulle die versekering gegee dat Toyota Suid-Afrika se bestuurspan, met dr. Wessels aan die voorpunt, besig was om ’n belangrike rol te speel om druk toe te pas en die proses van politieke hervorming te versnel. Aan die einde van die onderhandelings was ek baie dankbaar dat Toyota Japan besluit het om die verskaffing van onderdele aan ons nie drasties in te kort nie.


      Hoewel Toyota in die jare tagtig die een markaandeelrekord ná die ander opgestel het, het ons in 1985 met skok vasgestel dat ons slegs die vyfde plek in terme van klanttevredenheid beklee. Dit het ons laat besef dat ons markleierskap nie volhoubaar was nie, en dat drastiese ingryping nodig was. Die hoogs suksesvolle “Toyota Touch”-program is in Februarie 1986 onder my leiding bekendgestel. Hierdie inisiatief was daarop gemik om klanttevredenheid en -behoud te optimaliseer, en het my nuwe passie geword, asook ’n kernelement van my persoonlike sakefilosofie wat ek in ’n latere hoofstuk oor leierskap in klanttevredenheid volledig bespreek.


      In Junie 1986 het Colin Adcock afgetree. Dr. Wessels se seun, Bert, het by hom oorgeneem as uitvoerende groephoof, terwyl ek as besturende direkteur van Toyota SA Bemarking aangestel is. Ek was 36 jaar oud en het bevoorreg en geseënd gevoel dat my loopbaandroom verwesenlik is. Ralph Broadley is aangestel as besturende direkteur van Toyota SA Vervaardiging. Ralph was ’n absolute kundige op sy gebied, en as professionele bestuurder in ’n vervaardigingsomgewing was hy myns insiens in ’n klas van sy eie. Sy fokus op produkgehalte en ons vordering met die Toyota Touch-program het daartoe gelei dat Toyota in 1989 in die eerste posisie ingeskuif het op die nasionale klanttevredenheidsindeks. Dit was ’n mylpaal, aangesien ons geweet het dit sou Toyota die platform gee vir standhoudende sukses in die mark. In hierdie jaar het ons markaandeel ’n hoogtepunt van 30% bereik.


      Die dag waarop dr. Albert Wessels aan kanker oorlede is, 22 Julie 1991, is ’n hartseerdag wat my altyd sal bybly. Ten spyte daarvan dat hy toe reeds 82 jaar oud was, het hy steeds sy rol as voorsitter van die groep met wysheid, doelgerigtheid en bekwaamheid uitgevoer. Selfs op sy sterfbed het hy met my oor sy toekomsvisie vir Toyota gepraat. Hy was inderdaad soos ’n arend – versiende met ’n wye perspektief, en ’n maatskaplike bewustheid wat die meeste van sy tydgenote in die sakesektor ver vooruit was. Hy was absoluut verbind tot werkskepping en maatskaplike opheffing. Oor die jare het ek en Tillie heelwat tyd saam met dr. Wessels en sy vrou, Susan, deurgebring – aan huis en ook op hul wildplaas Vambelane in die Sabie-Sand-gebied. Hy kon ons ure lank met sy jagstories om die kampvuur vermaak. Dr. Wessels het per geleentheid tong in die kies na my verwys as sy “aangenome seun”, wat vir my baie beteken het. Min het ek toe geweet dat ek uiteindelik saam met sy seun, Bert, sy graf sou toegooi op sy privaat begrafnis op die familieplaas in die Dealesville-distrik in die Vrystaat. Hy is as voorsitter opgevolg deur sy dogter, Elisabeth Bradley, wat sy skoene op ’n baie bekwame en professionele manier volgestaan het. Bert het voortgegaan om sy rol as uitvoerende groephoof te vervul.


      In 1992 het ek voor my grootste leierskapstoets tot in daardie stadium te staan gekom. In die aanloop tot ons nuwe demokrasie het die vakverbond Cosatu sy spiere gebult en wydverspreide stakings was die gevolg. As markleier in die motorbedryf was Toyota SA ’n vanselfsprekende teiken. As gevolg van dié politieke motief en ons weiering om aan ’n onbekostigbare loonverhogingseis toe te gee, het sowat 6 000 van ons werkers wat NUMSA-lede was, begin staak. Dit sou uitloop op een van die land se langste stakings ooit, naamlik 49 werksdae.


      My taak as hoof van die bemarkingsmaatskappy was om steeds die verspreiding van onderdele aan ons sowat 300 handelaars en bykans een miljoen Toyota-eienaars aan die gang te hou. Meer as nege weke lank het ons as ’n span, deur oortyd en naweekwerk, die onderdele- verspreidingsentrum in bedryf gehou. Dit was terwyl van ons werkers dag ná dag voor ons hekke getoi-toi het en tydelike werkers geïntimideer het. Dit was ’n tyd van hoë emosie en geweldige druk, maar ook ’n tyd van spanwerk en positief bly. Toyota SA se kontantvloei het bykans opgedroog, aangesien voertuigproduksie by ons fabriek in Durban tot stilstand gekom het. Ons verskaffer in Japan is ook blootgestel aan politieke druk en negatiewe publisiteit. Plaaslik moes ek bontstaan om navrae van die media, aandeelhouers, handelaars en voertuigeienaars te hanteer. Dit het groot eise aan my kommunikasievaardighede gestel en die gepaardgaande leerondervinding het my later in my loopbaan goed te staan gekom. Die kernbeginsel van deursigtige kommunikasie van die feitelike omstandighede sonder om deur die emosie van die oomblik weggevoer te word, het my deur hierdie periode gedra.


      My vuurdoop as leier het eers werklik begin toe die werkers ná 49 dae teruggekeer het. Die wedersydse respek en vertroue tussen werkers en bestuur was vernietig. Die aggressie, bitterheid en wantroue was tasbaar. Die oplossing vir hierdie situasie, wat die vestiging van ’n saambindende visie en gedeelde waardes behels, bespreek ek breedvoerig in die latere hoofstuk oor leierskap. Met die voordeel van terugblik besef ek dat hierdie gebeurtenis een van die sleuteloomblikke in my persoonlike leierskapsontwikkeling was.


      Dr. Frederik Van Zyl Slabbert was, soos dr. Wessels, nog ’n Suid-Afrikaner wat sy tyd ver vooruit was. Die werk wat hy agter die skerms gedoen het om ’n gladde oorgang na ons nuwe demokrasie in 1994 teweeg te bring, was van onskatbare waarde. Een van sy belangrike inisiatiewe was die fasilitering van naweekbyeenkomste tussen lede van die ANC se uitvoerende komitee en senior sakelui. Op hierdie byeenkomste by Chartwell, Anglo American se landgoed net buite Johannesburg, is alternatiewe ekonomiese beleidsrigtings vir die sogenaamde nuwe Suid-Afrika bespreek. In die eerste van die twee sessies wat ek in 1992 bygewoon het, moes ek ’n aanbieding doen oor die verwagte uitwerking van die ANC se sosialistiese beleid op die ekonomie en sakeklimaat. My vriend Rudolf Gouws, toe reeds een van Suid Afrika se voorste ekonome, het my daarmee gehelp. Nodeloos om te sê, die vonke het behoorlik gespat. Die felste kritikus van my voorgestelde vryemark-ekonomie was Cyril Ramaphosa, wat ironies genoeg ná 1994 groot persoonlike voordeel uit die einste kapitalistiese stelsel getrek het. Hierdie interaksie met senior ANC-lede soos Thabo Mbeki (uiteindelik die tweede president van ’n demokratiese Suid-Afrika), Ramaphosa, Tito Mboweni (later Reserwebankpresident), Joe Slovo en ander, het nie net my oë oopgemaak nie, maar my ook moed vir die toekoms van die land gegee. Ek was baie beïndruk deur die gehalte van die ANC-leierskorps en hul sterk verbintenis tot ’n demokratiese en voorspoedige Suid-Afrika.


      Dit was in hierdie dae dat ek oor my langtermyntoekoms by Toyota begin besin het. Ek was toe reeds bykans 20 jaar by die groep en het begin dink oor die wenslikheid van ’n nuwe uitdaging. Een onmiddellike praktiese prioriteit was om ’n moontlike opvolger te vind. Ek was opgewonde toe my pad in die vroeë jare negentig met Johan van Zyl s’n kruis. Hy het destyds vir Toyota ’n bestuursopleidingsprogram gehanteer in sy hoedanigheid as professor in bemarkingsbestuur by die sakeskool van die Potchefstroomse Universiteit. Johan het heelwat konsultasiewerk gedoen en was ook ’n aandeelhouer in die Toyota-handelaarskap op Potchefstroom. Hy was 35 jaar oud, hoogs intelligent en myns insiens goed toegerus om ’n senior bestuursrol in Toyota te vervul. Nadat ek heelwat oortuigingswerk moes doen, veral met sy vrou, Santie, wat bekommerd was oor die moontlike impak op hul gesinslewe, het hy in 1993 by ons aangesluit. Dit was ongetwyfeld my beste aanstelling ooit, in ag genome dat hy vandag die president en uitvoerende hoof van die groep is, met verantwoordelikheid vir Afrika suid van die Sahara. Hy dien ook in die hoofraad van die Toyota Motorkorporasie van Japan, wat ’n besonderse prestasie vir ’n buitelander is. Trouens, hy is een van enkele nie-Japanners vir wie so ’n eer al te beurt geval het.


      In 1993 het Toyota Japan ons vereer met sy “best of the best”-toekenning – ’n onderskeiding wat daardie jaar net drie van die 161 verspreiders wêreldwyd te beurt geval het. Ons is beoordeel op die grondslag van algehele prestasie, maar met die klem op markaandeel en klanttevredenheid. Dit was uit die aard van die saak ’n spesiale mylpaal.


      ’n Belangrike storie wat ek nie kan nalaat om te vertel nie, is die middagete wat ek en Bert Wessels ’n paar maande voor die demokratiese verkiesing in 1994 saam met Nelson Mandela by Toyota se hoofkantoor in Sandton geniet het. Vanaf Colin Adcock se aftrede in 1986 het ek aan Bert gerapporteer. Tydens die ete het Mandela ons meegedeel dat ons een van tien groot Suid-Afrikaanse maatskappye was wat hy besluit het om te nader vir ’n bydrae van R1 miljoen tot die ANC se verkiesingsfonds. Die ANC was destyds hoofsaaklik ’n bevrydingsbeweging en ’n gesonde verkiesingsfonds was ’n voorvereiste vir ’n regverdige verkiesing.


      Ná baie kopkrap oor Madiba se versoek het ons toe, ná konsultasie met ons mededirekteure, besluit om R500 000 aan die ANC te skenk, en ’n bykomende R500 000 onder die ander partye in die politieke hoofstroom te verdeel. Ons het dit as ’n billiker en minder omstrede toewysing gesien. Die verrassende uitkoms was dat hy ons tjek vir ons teruggestuur het. In sy brief het hy gesê dat hy vir R1 miljoen gevra het, om goeie redes. Ons skenking van die helfte van die bedrag was vir hom ’n duidelike bewys dat ons nie die meriete van sy versoek ten volle ondersteun nie, derhalwe sy besluit om die geld terug te stuur. Hierdie eerstehandse les oor beginselvaste leierskap wat voortvloei uit ’n hoë vlak van morele intelligensie het ’n onuitwisbare indruk op my gemaak. Dit was een van talle lesse wat ek deur die jare by Madiba geleer het. ’n Laaste opmerking – hy het nooit weer na die teruggestuurde tjek verwys nie en Toyota is steeds bevoorreg om ’n uitstekende verhouding met hom te hê, tot vandag toe.


      Ten spyte van die feit dat Bert ’n meganiese ingenieur was en ek ’n bemarker, het ons uitsonderlik goed oor die weg gekom. Nie net het ons mekaar as kollegas gerespekteer nie, maar ons het ook baie goeie vriende geword. Bert was bekwaam, reguit en ongekunsteld. Sy entoesiasme vir die lewe was inspirerend en sy humorsin aansteeklik. Ek het ’n skatkis vol staaltjies en herinneringe aan daardie jare waarin ek die voorreg en plesier gehad het om saam met hom te werk. Hy het inderdaad ’n positiewe rol gespeel in my leierskaps- en bestuursontwikkeling, en my lewe verryk. Dit bly vir my tragies en ’n persoonlike verlies dat hy in die betreklike jong ouderdom van 58 jaar op 2 Desember 2002 skielik oorlede is. ’n Herinnering wat my met weemoed en dankbaarheid vul, is die oproepe wat sowel ek as Tillie ’n paar uur voor sy afsterwe van hom gekry het om ons te bemoedig gedurende die moeilike RAG-episode (Retail Apparel Group). Ek was toe reeds geruime tyd nie meer aan Toyota verbonde nie.


      In die derde kwartaal van 1994 het ek ’n telefoonoproep ontvang van Terry Rosenberg, destyds die uitvoerende hoof van McCarthy Retail Bpk. Die uitvoerende voorsitter van hul motorafdeling, Theo Swart, sou einde Februarie 1995 aftree en Terry wou weet of ek in die pos belangstel. Omdat ek reeds ’n moontlike loopbaanverandering oorweeg het, het ek positief gereageer. Ons het kort daarna in Durban ontmoet en dit is gevolg deur ’n aandete in die restaurant Linger Longer in Sandton. By hierdie geleentheid het Terry ’n uitstekende aanbieding op ’n mini-blaaibord gedoen. Hy was sjarmant en oortuigend, met die gevolg dat ek die moontlikheid om by McCarthy aan te sluit, ernstig oorweeg het. Ek wou hierdie uiters belangrike saak deeglik deurdink en het Terry gevra om my tot einde Desember kans te gee om te besluit.


      Die wroeging waardeur ek met hierdie besluitnemingsproses gegaan het, was intens. Toyota het my grootgemaak in die sakewêreld, en my geleenthede gebied. Die geloof in die handelsmerk, produkte en kultuur was ’n integrale deel van my samestelling, en die Toyota-mense was diep in my hart. My lojaliteit teenoor die Wessels-familie en my bestuurspan was nog ’n groot oorweging. Terselfdertyd was daar ’n sterk hunkering na ’n nuwe uitdaging en ’n meer gebalanseerde lewe. Die realiteit van my werkspatroon by Toyota was dat ek baie lang ure gewerk het, en heelwat moes reis, binnelands en internasionaal. Uit die aard van my verantwoordelikhede moes ek ook as gasheer optree by talle aandgesellighede en het die bywoon van handelaarsgesellighede en motorsportbyeenkomste baie van my naweektyd in beslag geneem. Omdat ek so lank by die groep was, het ek persoonlike verwantskappe gehad met die meeste van die personeel, verskaffers, handelaars, vlootklante en joernaliste. Die onafwendbare gevolg daarvan was dat ek by al hoe meer en meer kwessies betrek is. Mettertyd het hierdie stortvloed van versoeke vir my aandag en tyd my laat voel soos ’n vliegtuig wat al om die Noordpool sirkel en progressief meer sneeu op sy vlerke versamel. Al manier om die situasie te red, was om in ’n plek van sonskyn te gaan land.


      Tydens ons Kersvakansie daardie jaar in ons huis aan die Oos-Kaapse kus het ek kans gehad om die voor- en nadele van ’n skuif na McCarthy goed te deurtrap. Ek kon lank met Tillie en ons seuns, Brand, Jan-Louis en Jaco daaroor praat, en ook opnuut daaroor bid. Hulle menings oor my moontlike verandering van beroep was vir my van groot belang. Brand en Jan-Louis was albei reeds op universiteit en uit die huis, maar Jaco sou van skool moes verander, aangesien McCarthy se hoofkantoor in Durban gesetel was. Op 28 Desember 1994 het ek om 04:00 opgestaan, my op die stoep tuisgemaak en begin skryf aan “a case for change”, gerig aan myself. Toe my gesin ná sonsopkoms by my aansluit, was die besluit geneem dat ek McCarthy se aanbod sou aanvaar.


      Deur al die jare is die vraag wat ek loshande die meeste gevra is: “Waarom het jy Toyota vir McCarthy verruil?” My lighartige standaard-antwoord was dat ek elke dag in Toyota se hoofkantoor by ’n rooigeverfde apparaat verbygeloop het wat teen die muur gemonteer was en waarop ’n instruksie gedruk was: “Fire Brand.” Ek was bang hulle sou dit wel doen en het maar proaktief besluit om te bedank!


      Die werklike redes was van ’n ernstiger aard. Heel boaan die lys was my sterk behoefte aan ’n beter lewensgehalte saam met Tillie en ons gesin. My “werkslaaf”-gedrag by Toyota het onafwendbaar gelei tot selfverwaarlosing en die afskeep van die mense die naaste aan my. Ek was angstig om ’n nuwe begin te maak en in die proses my gesin en lewensvreugde te herontdek.


      In die tweede plek was my loopbaan by Toyota aan die stagneer. Dit was vir my duidelik dat ek ten minste die volgende vyf jaar in my huidige posisie sou bly. Bert was net ’n jaar of twee ouer as ek, en sy familie het ’n beherende belang in Toyota SA besit. As hoof van die beherende maatskappy het hy hom uitstekend van sy taak gekwyt. Hy was nêrens heen op pad nie. Aan die ander kant was ek opgewonde oor die geleenthede by McCarthy. Ek het ’n lewendige belangstelling in die kleinhandelkant van die motorbedryf gehad, en het uitgesien na ’n stimulerende leerondervinding. Aangesien die McCarthy Groep bykans 20% van alle Toyotas verkoop het, het ek die organisasie en die topbestuur goed geken en gerespekteer. Dit was die voorste motorkleinhandelgroep in die land, met ’n kultuur wat met my waardestelsel ooreengestem het.


      Laastens was die McCarthy-aanbod uit ’n finansiële oogpunt baie aantreklik. My persoonlike doelwit was om voor die ouderdom van vyftig finansieel onafhanklik te wees, en die skuif na McCarthy sou my baie nader aan daardie doelwit bring.


      Met my hart in my keel en die trane vlak het ek Bert op 2 Januarie 1995 meegedeel dat ek besluit het om Toyota te verlaat en by McCarthy aan te sluit. Op ’n emosionele vlak was dit vir my uiters moeilik om totsiens te sê vir ’n maatskappy en sy mense wat so baie vir my gedoen en beteken het. Uit ’n rasionele oogpunt was ek egter oortuig dat die verandering die regte ding vir my en my gesin sou wees. Ook maar goed ek het nie geweet wat op die McCarthy-horison vir my sou wag nie . . .

      McCarthy: Die kronkels


      in die pad


       


      “Sukses is nooit finaal nie, mislukking is nie fataal nie;


      dit is die moed om aan te gaan wat tel.”


      Voormalige Britse premier sir Winston Churchill


      1995 – 2001


      Onder die leiding van Brian McCarthy


      Dit was met ’n groot gevoel van afwagting dat ek my op 8 Maart 1995 by McCarthy Retail aangesluit het. Aangesien McCarthy se hoofkantoor in Durban was, het ons vanaf Johannesburg na die boomryke voorstad Kloof, net noord van Pinetown, verhuis. Ek het uitgesien na vernuwing in my loopbaan, en ’n verbeterde lewensgehalte.


      In daardie stadium was McCarthy ’n bekroonde blue chip-maatskappy. Dit het ’n jaarlikse omset van R8 miljard gehad, wat dit Suid-Afrika se 13de grootste genoteerde entiteit gemaak het. Anglo American was die grootste enkele aandeelhouer, en die McCarthy-gesin het ook ’n betekenisvolle belang gehad. Die sterk balansstaat van ons groep is deur baie beny. Toe ek daar aangesluit het, was die aandeelprys R12,50. Die groep het bestaan uit McCarthy Motor Holdings (MMH), Beares Furnishers, Bonus Building Supplies, Game-afslagwinkels en die klere-kleinhandelaar Clobea. Die meer as 1 000 afsetpunte het nagenoeg 18 000 mense in diens gehad. Die maatskappy – wat in 1910 gestig is en tot een van die top-motorkleinhandelaars in die wêreld gegroei het – het in 1992 sy kleinhandelsplatform grootliks verbreed, ná die samesmelting met Jonathan Beare en Terry Rosenberg se Prefcor-groep. ’n Spesiale bylae wat later daardie jaar oor die maatskappy in die Financial Mail verskyn het, het hierdie sterk posisie beklemtoon en dit as die “McCarthy magic” beskryf.


      Ek is as voorsitter en uitvoerende hoof van McCarthy se motorafdeling, MMH, aangestel. Dit was die grootste motorhandelaar in die land, wat met ’n handelaarsnetwerk van 105 takke gespog het en 25 verskillende handelsmerke verteenwoordig het. Dit het byna 60 000 nuwe en gebruikte voertuie per jaar verkoop en het ’n klantebasis gehad wat uit meer as ’n halfmiljoen voertuigeienaars bestaan het. Budget Rent a Car en Yamaha Verspreiders was deel van dié afdeling. MMH het 5 500 mense in diens gehad.


      Ná vier maande in my nuwe pos het ek ’n bestuurskonferensie byeengeroep. Ons het besluit om met ’n omvattende transformasiestrategie te begin, wat die implementering van 21 verskillende projekte behels het. Dit was na aanleiding van die beplande implementering van die nuwe Motorindustrie-ontwikkelingsplan (MIOP) laat in 1995. Daar is verwag dat hierdie program ons handelsomgewing op ’n betekenisvolle wyse sou beïnvloed. Trouens, ons sakemodel was onder groot druk aangesien die dramatiese afname in die invoerbelasting op nuwe motors ’n intens mededingende mark tot gevolg gehad het. ’n Spesiale element van die MIOP was ’n kleinvoertuigaansporing wat tot baie goedkoper intreevlak-motors gelei het. Die waarde van gebruikte motors het met soveel as 30% gedaal en ’n prysoorlog het uitgebreek. Die finansiële resultate van MMH is nadelig beïnvloed, wat tot ’n winsafname van 15% in die 1995-’96-boekjaar aanleiding gegee het. Gelukkig het die Prefcor-afdelings goed gepresteer, en die aandeelprys het ’n hoogtepunt van R21,25 bereik.


      Agtien maande ná my aanstelling het ek ’n onaangename verrassing gekry. Na aanleiding van ons teleurstellende finansiële resultate, sowel as die oënskynlike gebrek aan spangees op senior-uitvoerende vlak, het Brian McCarthy, die voorsitter van die groep, voorgestel dat ek eerder my pos by MMH ontruim en oorbeweeg na Prefcor, as hoof van hul interne reklame-agentskap, Media Master. Sagkens gestel was ek geskok. Ek het die grootste respek vir Brian gehad, en daarom het ek sy mening in ’n baie ernstige lig gesien. Getrou aan sy aard het hy sy saak op ’n oop, konstruktiewe en hoflike wyse aan my verduidelik. Ek het vir ’n geleentheid gevra om my bevoegdheid te bewys, en Brian het my ’n vergunning van ses maande gegee, waarvoor ek baie dankbaar was.


      Die oomblik toe ek terug in my kantoor was, het ek selfondersoek begin doen. Waar en hoe het ek verkeerd gehandel? Wat moes ek doen om vertroue, respek en geloofwaardigheid in die oë van my voorsitter en kollegas te verdien?


      Ek het gou besef dat ek nie heeltemal in my pogings geslaag het om die oorgang van ’n bemarkingsorganisasie na ’n kleinhandelsbesigheid te maak nie. By Toyota het ons het ’n gestruktureerde langtermyn-benadering gehad. Die fokus was daarop om die handelsmerk uit te bou, markaandeel te wen en om klante te behou. By McCarthy was die “godsdiens” anders. Kleinhandelaars beweeg van nature vinnig, is meer korttermyn-georiënteerd en het ’n obsessie met verkope, batebestuur en netto wins. Ek het die verkeerde taal gepraat. Omdat ek uit voeling was, het dit nie net my invloed gekniehalter nie, maar my ook van my span vervreem. Ek moes verander, en gou ook.


      Hierdie insig het my tot aksie aangespoor, en die les het die res van my loopbaan by my gebly. Ek het meer geluister en minder gepraat. En wanneer ek gepraat het, het ek seker gemaak dat ek die korrekte terminologie gebruik en die regte McCarthy-“knoppies” gedruk het. Belangriker nog, ek het in die oë van die raad en my spanlede my energie in die regte dinge belê. Die positiewe impak van my nuwe benadering was byna onmiddellik sigbaar, en is ook deur Brian McCarthy raakgesien. Ons finansiële resultate het begin verbeter. Nuwe inisiatiewe soos ons klantlojaliteitsprogram, Klub McCarthy, en ons multi-agentskap-vlootbemarkingsprogram, is suksesvol geïmplementeer. Wat laasgenoemde betref, was ons in ’n posisie om ons sleutel-vlooteienaars ’n keuse van voertuie van meer as 25 handelsmerke te bied, sowel as ’n ten volle geïntegreerde dienspakket. In 1996 was ons een van die heel eerste maatskappye wat ons eie webwerf begin het – slegs 300 000 Suid-Afrikaners het destyds toegang tot die internet gehad. Ons aandeel van die nuwevoertuig-handelaarsmark het verbeter van 11,8% tot 13%. Vroeg in 1997 is gesamentlike swartekonomiesebemagtigingsondernemings saam met die Mji-, Foster- en Kunene-families in Hillcrest, Eldorado Park en Witbank op die been gebring. Ná my moeilike begin by McCarthy het ek uiteindelik begin voel dat ek waarde toevoeg.


      In April 1997 het Toyota weer my lewe betree. Mnr. Shinji Sakai, die senior besturende direkteur van die Toyota Motorkorporasie van Japan (TMK), het my die pos van uitvoerende hoof en adjunkpresident van die Toyota Motorkorporasie Europa aangebied. Ek het in Mei vir ’n dag Londen toe gevlieg om hom daar te ontmoet. Terug in Suid-Afrika het meer besprekings met mnr. Eguchi, die senior verteenwoordiger van TMK in Suid-Afrika, gevolg. Ek het baie geëerd gevoel oor hul vertroue in my. In daardie stadium was Europa hul derde grootste mark, en dit is as die mark met die meeste potensiaal beskou, aangesien Toyota se markaandeel daarin relatief klein was. Dié geleentheid sou ongetwyfeld die hoogtepunt van my loopbaan in die motorbedryf verteenwoordig. Vanuit verskeie oogpunte was dit my droomgeleentheid, en die ideale beginpunt van ’n loopbaan in die internasionale motorbedryf. TMK se aanbod was ook finansieel aanloklik.


      Waarom sou ek dit dan van die hand wys? Ek en my gesin het geen begeerte gehad om Suid-Afrika te verlaat nie. Persoonlik was daar ’n aktiewe betrokkenheid by die “nuwe” Suid-Afrika en ’n hoë vlak van entoesiasme daaroor en verbintenis daartoe. Bykomend sou ’n skuif na Europa in daardie stadium ontydig gewees het vir my gesin weens die ernstige gesondheidsprobleme van een van ons seuns. As ’n familie het ons mekaar gedurende daardie tyd nodiger gehad as ooit tevore en so ’n drastiese skuif was nie ’n keuse nie. Daarbenewens was my werk by McCarthy nog lank nie klaar nie. ’n Opwindende vooruitsig was die beplande afsonderlike notering van MMH op die JSE in Oktober 1997.


      Vroeg in 1998 het aansienlike probleme met die gehalte van die Beares-debiteureboek aan die lig gekom. Om McCarthy van meer kritiese massa in meubelkleinhandel te voorsien, het die Beares-afdeling met die mededinger Amrel saamgesmelt, en ’n nuwe entiteit, Relyant Retail, is genoteer. As gevolg van hierdie ontwikkeling is die beplande notering van MMH laat vaar; ’n groot jammerte, aangesien die maatskappy uitstekend gepresteer het. Die finansiële resultate was goed, en McCarthy Call-a-Car, die omvattende aanlyn vertoonlokaal vir gebruikte motors, het baanbrekerswerk gedoen. Ons was pioniers met die totstandbring van Call-a-Car, omdat ons die eerste motorhandelaar was wat ons hele voorraad gebruikte voertuie op ons webwerf begin verkoop het. Die soekfunksie, wat intern ontwikkel is, het potensiële klante van oor die hele Suid-Afrika in staat gestel om uit die gemak van hul eie huis na die gebruikte motor van hul keuse te soek. Al die krediet vir hierdie inisiatief moet gaan aan Lourens Botha, die briljante jong man wat in beheer van McCarthy se strategiesebeplanningsafdeling was. Ek het hom ontmoet toe ek die mentor van sy MBA-studiegroep was, en het hom oortuig om die Wetenskaplike en Nywerheidsnavorsingsraad (WNNR) te verlaat en by ons aan te sluit.


      Die pas gevestigde versekeringsmaatskappye McSure en McLife was besig om vastrapplek in die mark te kry. MMH het dus goeie vordering gemaak met sy belangrikste strategiese doelwit, naamlik om sy afhanklikheid van die winsgewendheid van nuwe voertuie te verminder. ’n Belangrike stap vorentoe in hierdie verband was die stigting van ’n gesamentlike onderneming met WesBank, McCarthy Finance. Die hoof van WesBank, Ronnie Watson, het ’n sleutelrol gespeel in die onderneming se sukses.


      Tot en met 1998 was McCarthy se korporatiewe maatskaplike beleggingsprogramme (CSI) maar beperk en gefragmenteer. Die bedoeling was goed, maar die impak gering. Dit het alles verander toe ons besluit het om ons pogings te fokus. Die katalisator vir hierdie besluit was die Sensus van Skole, wat deur die Raad vir Geesteswetenskaplike Navorsing onderneem is. Hierdie verslag het die benarde omstandighede van byna 2 000 afgeleë, uiters benadeelde klein laerskole beklemtoon. In die meeste gevalle het hierdie skole geen elektrisiteit, geen lopende water en feitlik geen onderwyshulpbronne gehad nie. Omdat hulle so afgesonder was, was hulle bykans vergete.


      Hierdie probleem het die verbeelding van McCarthy se CSI-komitee aangegryp. ’n Dinkskrum onder my voorsitterskap en bygewoon deur Roy Parkhurst, Pam Richardson en my twee voormalige Toyota-kollegas Dawid Swart en Flip Wilken, wat toe ook lede was van my McCarthy-span, het tot die Rally to Read-idee gelei. Ons het ’n vennootskap met Cynthia Hugo en haar personeel by die READ Educational Trust gesluit, en in Mei 1998 het ons met 25 vierwielaangedrewe voertuie vertrek om boeke aan 12 skole in die Nkandla-gebied van KwaZulu-Natal te lewer. Ons ergste vrese is bevestig – die onderwysers en leerders het bitter min hulpbronne gehad. In sommige gevalle was daar geen leesstof beskikbaar nie. Ons het gou besef dat ons nie net boeke nie, maar ook hoop vir ’n beter toekoms aan hierdie gemeenskappe gebring het.


      Vandag, 14 jaar later, is Rally to Read ’n ten volle geïntegreerde nasionale program wat gemik is op die verbetering van die taal-, geletterdheids- en kommunikasievaardighede van laerskoolkinders van afgeleë, benadeelde skole. Sowat 150 skole, 1 100 onderwysers en 40 000 leerders word jaarliks geraak deur hierdie uitstekende program, wat die Mail & Guardian se toekenning vir korporatiewe maatskaplike belegging gewen het. Rally to Read het nie net een van die vervullendste elemente van my loopbaan by McCarthy geword nie – dit is ’n integrale deel van my missie in die lewe. Elke jaar sedert 1998, gedurende al die naweke in Mei en die eerste naweek in Junie, het Tillie en ek as gasheer en gasvrou by Rally to Read-byeenkomste in verskillende dele van Suid-Afrika opgetree. Op ’n eerstehandse grondslag het ons die vreugde, opwinding en dankbaarheid van die leerders, opvoeders en ouers ervaar wanneer ons konvooie by die skole opgedaag het. Belangriker nog, omdat die skole drie jaar lank deel bly van die program, kon ons die vordering sien. Leerders het van skaam, geïnhibeerde kinders met geen leesvaardighede nie verander in selfversekerde leerders wat vlot kon lees en selfs ‘New York, New York!’ kon sing. Hopeloosheid is deur ’n positiewe visie en ambisie vervang. Potensiaal is ontsluit. Op een van ons saamtrekke in Limpopo het die hoof van die Laerskool Tshikosi gesê: “Gedurende die eerste jaar van Rally to Read het kinders geleer om te lees, nou lees hulle om te leer.”


      Rally to Read het ’n ongelooflike verhaal van omgee, samewerking en hoop geword. Dit gaan oor al die dinge wat ’n mens se diepste wese raak – om te gee, te deel, te leer en te ontdek, tot die voordeel van almal.


      Laat ek terugkeer na die harde werklikheid van die situasie wat ons in 1998 in die gesig gestaar het. Ek het met groot kommer toegekyk hoe die Prefcor-kant van die McCarthy-maatskappy inmekaar begin stort. Die eksterne omgewing het vinnig agteruitgegaan. Verbruikers se vertroue het gedaal namate die prima uitleenkoers ’n hoogtepunt van 25,5% bereik het. Koopgedrag het verander omdat mense geld aan nuwe selfone en lugtyd eerder as meubels en klere bestee het. Dobbel is gewettig en die Lotto is van stapel gestuur, wat meer besteebare inkomste geabsorbeer het. Die ontwikkeling van die mikroleningsektor in hierdie tydperk het geweldig versnel en dit het die kredietkleinhandelaars indringend geraak. Die informele mikroleners in die plakkerskampe is aan die einde van die maand eerste betaal, aangesien hulle meer invloed op straatvlak gehad het. As gevolg van al dié veranderinge het die omset van die Prefcor-kleinhandelondernemings gedaal, uitverkopings teen groot afslag het marges uitgedun en slegte skuld het die hoogte ingeskiet. Die gekombineerde meubel-, klere- en boumateriaal-debiteureboek het ’n hoogtepunt van R2,5 miljard bereik. Vir die boekjaar wat in Junie 1998 geëindig het, het McCarthy Retail ’n toerekenbare verlies van R350 miljoen gely.


      Op ’n persoonlike vlak het drie belangrike dinge laat in 1998 en vroeg in 1999 gebeur. Eerstens is ek aangestel in die KwaZulu-Natalse Ekonomiese Raad, wat ek baie stimulerend gevind het. Die noue samewerking tussen ondernemings en die plaaslike regering was werklik bemoedigend. Tweedens is ek deur wyle Marinus Daling, die destydse uitvoerende hoof van Sanlam, genader om hul groep-bemarkingsdirekteur te word, ’n aanbod wat ek van die hand gewys het. Terugskouend sou my lewe dalk baie makliker gewees het as ek dit aanvaar het. Derdens het ek in Februarie 1999 die geleentheid gehad om in Vodaworld die verhoog met die Amerikaanse bemarkingsikoon Faith Popcorn te deel. Dit was fantasties om weer by die wêreld van bemarking betrokke te wees, wat so ’n belangrike deel van my loopbaan by Toyota was. Om eerlik te wees: Ek het die kreatiwiteit, stimulasie en opwinding van my bemarkingsrol by Toyota gemis.


      Intussen het die ongunstige makro-ekonomiese omgewing ’n negatiewe impak op die motorbedryf gehad. Verkope van nuwe voertuie was in Februarie 1999 op ’n 22-jaar-laagtepunt. MMH het 13 van sy 114 handelaarstakke gesluit en koste met R50 miljoen besnoei. By ons korporatiewe hoofkantoor is ons personeeltelling met byna ’n derde verminder. Die poste van twee van my mede-direkteure, naamlik Flip Wilken en Dawid Swart, wat saam met my by Toyota SA gewerk het, is oorbodig verklaar. Hierdie grootskaalse afleggings was baie pynlik, maar ek het geen ander keuse gehad nie.


      Op 1 Maart 1999 is ek bevorder tot bedryfshoof van die houermaatskappy McCarthy Retail Beperk. Nog ’n belangrike aanstelling was dié van Eugene Roden as finansiële direkteur. Hy was in sy vroeë dertigs, slim en hoogs bekwaam. Dit was die begin van ’n spesiale vennootskap tussen my en Eugene – een wat die groep in die toekoms goed te staan sou kom.


      McCarthy Retail se geweldige skuldlas van nagenoeg R1,5 miljard het drastiese stappe genoodsaak. Game Discount World, die groep se belangrikste bron van kontantvloei, is vir R755 miljoen aan Massmart verkoop. In April het die aandeelprys ’n algehele laagtepunt van 72 sent bereik. Naas aandeelhouers se teleurstelling oor die massiewe afskrywings van slegte skuld was daar ook groot kommer oor die potensiële risiko wat die verpligte R500 miljoen-aandeelopsie van Relyant Retail vir McCarthy ingehou het.


      Ek onthou duidelik die dag toe Brian McCarthy my na sy kantoor geroep het om my te vra om as uitvoerende hoof van die groep by Terry Rosenberg oor te neem. Die effektiewe datum was 1 Oktober 1999. Terry sou op die direksie aanbly as ’n nie-uitvoerende direkteur. Natuurlik het ek geweet die groep se finansiële situasie was benard. Die probleme was veelvuldig. Sommige is veroorsaak deur interne kwessies en ander deur ’n baie moeilike sake-omgewing. Aandeelhouers se vertroue was op ’n algehele laagtepunt. Baie van McCarthy se werknemers, veral die byna 6 000 in die motorafdeling, sou onskuldige slagoffers word indien die groep sou ondergaan. Ek het nog hoop gehad, miskien naïewelik. Ek was vas oortuig dat ons die maatskappy kon omdraai. Voor my het ’n man gesit wat 50 jaar van sy lewe gewy het aan die organisasie wat deur die McCarthy-familie gestig en opgebou is. Ek kon die intense berou oor die 1992-samesmelting met Prefcor in Brian se oë lees. Die sin van verantwoordelikheid wat sedert my kinderjare by my ingeprent is, het geroep. Duisende werksgeleenthede was op die spel. Die omvang van die uitdaging het my veggees wakker gemaak. Die wete dat ek ’n bekwame en toegewyde kernspan aan my sy gehad het, wat my sou kon raad gee en bystaan, het my moed gegee. ’n Enorme taak het voorgelê – ek het ja gesê en sy hand geskud. Die ware toets vir my vermoë as leier was voor my deur. Ek het die geloof en vertroue gehad dat ek ’n verskil kon maak.


      Die herstrukturering van McCarthy het onder my leiding onverpoos voortgegaan, hoofsaaklik as ’n voortsetting van Terry Rosenberg se oorspronklike plan. Ons Clobea-klere-afdeling het met Pepkor se Smart Centre saamgesmelt. McCarthy het ’n 49%-belang in die pasgestigte en genoteerde Retail Apparel Group Bpk. (RAG) gehad, en ’n 30%-belang in die genoteerde meubelhandelaar Relyant Retail Bpk. behou. Volfiliaalafdelings van die groep was McCarthy Motor Holdings (MMH) en Bonus Building Supplies (80 winkels, 1 350 werknemers). As gevolg van die besluit om MMH nie te noteer nie, moes ons die 26%-belang terugkoop wat ons in 1997 aan Imperial verkoop het. Die groepskuld was op ’n onaanvaarbaar hoë vlak, wat genoodsaak het dat ons McCarthy Bank vir R174 miljoen aan Peregrine moes verkoop.


      Terwyl die korporatiewe herstrukturering aan die gang was, moes ons ook die finansiële resultate van die kern van die groep, naamlik MMH, optimaliseer. Een belangrike inisiatief was die veel wyer aanwending van die McCarthy-handelsmerk op handelaarsvlak. In daardie stadium het ons 15 subhandelsmerke gebruik, soos Dan Perkins, Olimpic, Atkinsons, Cartoria, Capital Motors, ensovoorts. Die bevordering van die McCarthy-handelsmerk was ’n prioriteit. Ons tweede fokusarea was gebruikte motors. Baie energie en geld is daarin belê om ons posisie as die land se grootste handelaar in gebruikte voertuie te versterk. Ons het ook ons platform in die elektroniese kleinhandelruimte met die bekendstelling van Megashopper uitgebrei. Met die samewerking van Pick n Pay kon klante in Gauteng hul kruideniersware aanlyn bestel, en is dit voor hul deur afgelewer. As deel van ons groeistrategie is McCarthy Fleet Services gestig.


      McCarthy Retail het vir die 1999-boekjaar ’n toeskryfbare wins van R71 miljoen op ’n omset van R11,3 miljard gemaak. Rentedraende bankskuld was steeds baie hoog teen R609 miljoen. In Januarie 2000 het Anglo American begin om sy aandeelhouding te verminder toe hy ’n belang van 10% in McCarthy aan die Oos-Kaapse entrepreneur Tony Cotterell verkoop het. Hierdie duidelike teken van ’n gebrek aan vertroue by die grootste aandeelhouer in die groep het die negatiewe sentiment gevoed wat destyds aan die orde van die dag was.


      Kanker het daardie jaar die lewe van twee spesiale mense geëis. My mentor Colin Adcock is in Februarie oorlede, en in Mei het ons voorsitter, Brian McCarthy, aan dié siekte gesterf. Hy was ’n mens van hoogstaande gehalte. Ek het Brian, of BC, bewonder vir sy diep insig in die motorbedryf en sy etiese benadering tot sake. Hy het die beginsels van menswaardigheid en regverdigheid gerespekteer, en het ’n opregte belangstelling in mense gehad. Brian was ook ’n hoogs gefokusde sakeman wat deur prestasie gemotiveer is. Sy aangename persoonlikheid het ’n baie mededingende ingesteldheid, ysere deursettingsvermoë en ongelooflike volharding verbloem. Ek onthou hom as ’n ware gentleman. Op sy lessenaar het hy die volgende aanhaling gehad: “Mense is waardevol net sover hulle in staat en bereid is om met ander saam te werk.” Tot vandag toe vul die omstandighede van BC se afsterwe my met hartseer. Gedurende sy laaste dae het hy besef een oordeelsfout wat in 1992 op ’n samesmelting met Prefcor uitgeloop het, tot die ondergang kon lei van die onderneming waarvoor hy so lief was.


      Die dag ná Brian se begrafnis het ek Noel Phillips in Johannesburg ontmoet om hom te vra om as nie-uitvoerende voorsitter van die groep op te tree. Noel was ’n gesoute internasionale kenner van die motorbedryf en was in sy loopbaan uitvoerende hoof van Volkswagen SA, Volkswagen Amerika en die gesamentlike onderneming tussen Volkswagen en Ford in Brasilië. Ironies genoeg het hy in die vroeë jare tagtig vir ’n kort tyd as die besturende direkteur van MMH gedien, net voordat hy sy internasionale loopbaan begin het. Tot my vreugde het Noel ingestem om die voorsitterskap te aanvaar, ten spyte van die feit dat dit sou beteken hy moes sy direkteurskap by Toyota SA opgee as gevolg van moontlike botsende belange. Noel was ’n waardevolle bron van perspektief, wysheid en kennis. Gedurende die donker dae wat sou volg, was hy ’n ware steunpilaar. Hy was ’n lang, imposante man met ’n groter-as-lewensgroot persoonlikheid. Nie eens die kredietbestuurders van die banke aan wie ons miljoene geskuld het, kon hom intimideer nie. Sy vinnige en vlymskerp humorsin het baie moeilike situasies ontlont.


      Ten spyte van gefokusde pogings om McCarthy se situasie te stabiliseer, het die waarskuwingsligte geflikker toe ons ons finansiële resultate vir die jaar 2000 aankondig. Hoewel MMH sy netto wins voor belasting tot R165,7 miljoen verdubbel het, het groot handelsverliese en slegteskuldafskrywings in sowel RAG as Bonus Building Supplies veroorsaak dat die McCarthy-groep ’n toerekenbare verlies van altesaam R63,7 miljoen gely het.


      Die situasie by veral RAG was kommerwekkend. Ná Terry Rosenberg se vertrek het ek oorgeneem as nie-uitvoerende voorsitter van hierdie sukkelende maatskappy. Deurlopende verliese het die maatskappy se kapitaalbasis uitgedun, wat sy herkapitalisering genoodsaak het. Ongelukkig het ’n regte-aanbod van R200 miljoen wat in Januarie 2001 deur McCarthy onderskryf is, misluk as gevolg van die gebrek aan ondersteuning van die mede-aandeelhouer Pepkor. Onder leiding van die toe pas aangestelde uitvoerende hoof Dick Greeff is ’n omvattende omkeerplan ontwerp en met groot dringendheid geïmplementeer. ’n Belangrike element van dié reddingsplan was om die hele uitvoerende komitee te vervang – slegs die direkteur van menslike hulpbronne is behou. Die broodnodige herstrukturering en vernuwing van die maatskappy kon slegs suksesvol geïmplementeer word deur ’n bekwame span met nuwe visie, vars energie en dryfkrag.


      Vroeg in Februarie 2001 het ek en Eugene Roden bevestiging van ons ouditeure, Deloitte, ontvang dat McCarthy Retail tegnies insolvent was. ’n Verandering in die rekeningkundige regulasies het McCarthy gedwing om ’n massiewe voorwaardelike aanspreeklikheid openbaar te maak, naamlik ’n Relyant Retail-voorkeuraandeel-verkoop-opsie van R560 miljoen deur FNB. Die impak hiervan op ons balansstaat het die groep oor die afgrond gestoot. Die omvang van McCarthy se finansiële verpligtinge aan FNB is bepaal deur die verskil tussen die uitgifteprys van R22 per aandeel, vier jaar vantevore, en die heersende verhandelingsprys toe van slegs R2. In ooreenstemming met die regulasies van die JSE het ons onmiddellik ons status van tegniese insolvensie aan die mark openbaar gemaak. Dit is te verstane dat baie aandeelhouers paniekerig geword het, en die aandeelprys het tot ’n algehele laagtepunt van 38 sent gedaal.


      Ek het daardie nag nie goed geslaap nie, want die verantwoordelikheid van leierskap het swaar op my gerus. Maar ek glo dat aksie vrees verdryf. Die volgende oggend het Eugene, ons menslikehulpbronne-direkteur, Roy Parkhurst, en ek douvoordag byeengekom. Prioriteite moes geïdentifiseer word en verantwoordelikhede toegeken word. Sleutelbelanghebbendes soos ons banke, aandeelhouers, verskaffers, personeel en klante is gekontak. Die beginsels waardeur ons in al ons aksies en kommunikasie gelei is, was integriteit, openheid en deursigtigheid. Die waarheid is geopenbaar, maar ook ons vertroue en hoop dat volhoubare oplossings vir ons finansiële krisis gevind sou word.


      Die beroemde Franse generaal Napoleon Bonaparte het eenkeer gesê: “Leiers deel hoop uit.” Ek het beslis die waarheid van sy stelling ontdek gedurende hierdie tyd. Die krag van hoop was ons belangrikste bron van energie en my taak was om al die betrokke partye te oortuig dat ons hoop substansie gehad het. Dit was ’n formidabele uitdaging wat moed en deursetting vereis het. Ek het ook eerstehands ervaar dat die sakewêreld baie hard en onvergeeflik kan wees. Terselfdertyd het ek die onskatbare waarde ervaar van goeie interpersoonlike verhoudings, gebaseer op wedersydse vertroue en respek. Die gehalte van die verhoudings wat ons oor die jare met ons verskaffers en bankiers opgebou het, het ons deur hierdie tyd gedra. Nie een van die voertuigvervaardigers het ons agentskapsooreenkomste gekanselleer of selfs strenger kredietvoorwaardes aan ons opgelê nie, ten spyte van die feit dat ons tegnies insolvent was. Ons was dankbaar dat ons hoofbankiers ons befondsingsfasiliteite in stand gehou het, maar daar was geweldige druk om ons oortrokke rekening aansienlik te verminder.


      Ek en Eugene het dag en nag, sewe dae per week, gewerk in ons pogings om ’n volhoubare oplossing te vind. Die groep se kontantvloei is op ’n daaglikse grondslag hersien. Ons het dringend meer geld nodig gehad, maar bestaande finansiers was natuurlik onwillig om te help en nuwe finansiers was byna onmoontlik om te vind. ’n Waterskeidingsvergadering met Chris Newson, ’n jong hoofbestuurder by Standard Bank, het plaasgevind. Hy het ’n beroep op ons gedoen om op te hou om “Elastoplast” te gebruik om die groep aan die gang te probeer hou. Chris het ons gevra om ons gefragmenteerde, stuksgewyse benadering te laat vaar ten gunste van ’n gefokusde benadering wat al ons skuldfinansiers insluit. Hy was ’n man van aksie, en het ’n vergadering gereël tussen ons en die kredietbestuurders van al agt banke aan wie ons in totaal meer as R1 miljard verskuldig was. Die kern van ons versoek was dat hulle McCarthy herkapitaliseer. Ons motivering hiervoor het die waarde en groeipotensiaal van ons motor- en finansiëledienste-ondernemings beklemtoon. Om hul ondersteuning te wen, was ’n uiters moeilike taak. Inter-bankpolitiek het ons uitdaging selfs ingewikkelder gemaak. Sonder die hulp van Noel Phillips en Eugene sou ons nie daarin geslaag het nie. Die deurslaggewende vergadering wat op 13 Augustus plaasgevind het, het tot 02:00 geduur, en gelukkig het dit ’n positiewe uitkoms gehad. Op 31 Augustus 2001 het die aandeelhouers op die algemene jaarvergadering ’n McCarthy-herkapitalisering van R870 miljoen goedgekeur. Dit was in die vorm van ’n regte-uitgifte onderskryf deur die bankkonsortium, bestaande uit ons hoofbank FNB, sowel as Stanbic, ABSA, BoE, Investec, Marriot Merchant Bank, ABN Amro en Societe Generale. Dit was een van die grootste skuld-tot-ekwiteit-omskakelings in die geskiedenis van korporatiewe Suid-Afrika.


      Woorde is ontoereikend om die verligting en dankbaarheid te beskryf wat ek op daardie oomblik gevoel het. Ek sal altyd dankbaar bly teenoor die banke wat besluit het om ons nog ’n kans te gee. Die First Rand-groep onder die leierskap van Laurie Dippenaar en Paul Harris het hierin die voortou geneem. Die leiding wat ons van Herman Bosman en Richard North van Rand Merchant Bank ontvang het, was van onskatbare waarde. Ons vennote van Deloitte, Vassi Naidoo en Andrew Waller, was uitstaande. Drie nie-uitvoerende McCarthy-direkteure wie se morele ondersteuning my gedra het, was Pat Goss, Hixonia Nyasulu en Jeremy Horne. Noel Phillips se wyse raad het ’n groot verskil gemaak, so ook Roy Parkhurst se raad en emosionele ondersteuning. Eugene Roden het die deurslaggewende rol gespeel met betrekking tot die finansiële herstrukturering asook die ingewikkelde regsooreenkomste. Kortom, hy was briljant.


      Die ongelooflike lojaliteit en toewyding wat die McCarthy-personeel gedurende hierdie onseker tydperk aan die dag gelê het, was merkwaardig. Op die senior-uitvoerende vlak het ons net een persoon aan ’n mededinger afgestaan. Ten spyte van die vele doemprofete in die finansiële media het die personeel hoopvol gebly en die leierskorps ondersteun. Die feit dat ons op hul vertroue kon staatmaak, het ons meer vasberade gemaak, en ons energievlakke hoog gehou. In die verskillende sake-eenhede het spanlede kopgehou, gefokus op hul taak, en alle verwagtinge oortref. Ek bring aan hulle hulde vir die wyse waarop hulle hierdie omstandighede die hoof gebied het, en vir die belangrike rol wat hulle gespeel het om te verseker dat ons ondernemings aanhou presteer het.


      Ek moet erken dat die twee jaar lange wipplankryery wat tot die herkapitalisering van McCarthy gelei het, my emosioneel gedreineer en fisiek uitgeput het. Dit was ’n allesverterende, hoogs stresvolle en soms ook ’n baie vernederende ervaring. As gevolg van die feit dat ek nie ’n geoktrooieerde rekenmeester of ’n prokureur is nie, is my kennisbasis in sommige situasies as onvoldoende blootgelê. Gelukkig het ek gespesialiseerde adviseurs tot my beskikking gehad. Die hele ervaring het my beslis nederiger gemaak, maar ek het krag en ondersteuning gevind in die hulp en aanmoediging wat ek van my familie, vriende en kollegas ontvang het.


      Teenspoed openbaar nie net karakter nie, dit bou dit ook. In retrospek was die McCarthy-insolvensie en -herkapitaliseringservaring nie net verrykend vanuit ’n leierskapsperspektief nie, maar ook persoonlik vervullend. Dit was ’n reis van self-ontdekking – in moeilike tye ontdek ons wie ons werklik is. Ons ontdek ook die ongelooflike krag van die menslike gees en besef dan waaroor volharding en deursettingsvermoë gaan.


      2001 – 2004


      Onder die beheer van die konsortium van banke.


      Na die herkapitalisering is McCarthy 85% deur die konsortium van banke besit. Die gevolglike verwatering van al die ander aandeelhouers se belange was verwoestend as gevolg van ’n toename in die getal uitgereikte aandele van 200 miljoen tot 3 miljard. Die herkapitalisering is gedoen teen 40 sent per aandeel. In ag genome dat die aandeelprys ’n hoogtepunt van R21,23 in 1996 bereik het, was die vernietiging van aandeelhouersrykdom massief. Die belangrikste rede was ongetwyfeld die Prefcor-divisie se slegteskuldafskrywings wat sowat R1,6 miljard oorskry het. Vir die boekjaar geëindig 30 Junie 2001 het McCarthy Retail ’n verlies van R1,031 miljard ná belasting gely.


      Die herkapitalisering van die groep het ’n kapitaalinspuiting van meer as R1,1 miljard behels. Die banke het die Relyant-verpligte aandeleopsie vir ’n bedrag van R200 miljoen van McCarthy oorgeneem. Bonus Building Supplies is verkoop aan ’n derde party vir R25 miljoen. Laastens is RAG geherkapitaliseer met ’n R210 miljoen-inspuiting en dit is ook finansieel omhein om McCarthy te vrywaar van enige moontlike verdere probleme.


      Die sleutel-uitkoms vanuit ’n strategiese oogpunt was dat ons na ons kernbesigheid, naamlik motorkleinhandel en verwante finansiële dienste, kon terugkeer. Om laasgenoemde ’n hupstoot te gee, het ons in ’n gesamentlike onderneming met Hollard getree, wat omvattende versekering aan ons klante gebied het. Ons het ook ons versekeringsbesigheid in afsonderlike korttermynversekering, lewensversekering en makelaarsfirmas verdeel. Die motorgroep het ’n reusestap vorentoe gegee met die bekendstelling van die kliënteverhouding-bestuursprogram “Client for Life”, wat ons intern ontwikkel het.


      Die naam van die groep is aan die einde van Oktober 2001 van McCarthy Retail tot McCarthy Beperk verander. Ons was vasbeslote om ’n nuwe begin te maak.


      Ongelukkig het ons ’n aantal aansienlike terugslae gedurende die eerste kwartaal van 2002 ervaar. Mercedes-Benz SA het besluit om ’n strategie van vertikale integrasie te implementeer. Hul belangrikste doelwit was om ten minste 30% van hul handelaarsmark self te beheer. Die tweede komponent van hul strategie het die toekenning van slegs een handelsmerkeienaar per groot markgebied behels. As gevolg hiervan moes ons ons Mercedes-verteenwoordiging in Pretoria en Mpumalanga konsolideer, en is gedwing om afstand te doen van ons handelaars in Johannesburg, Pinetown en Kaapstad, sowel as al ons swaarhandelsvoertuigafsetpunte.


      Om sake vir McCarthy te vererger, het BMW SA ons laat weet dat hul moedermaatskappy in München ’n nuwe beleid ingestel het waarvolgens geen enkele handelaar toegelaat sou word om ’n verkoopsbydrae van 10% te oorskry nie. Ons ses Forsdicks handelaars was verantwoordelik vir 17% van BMW se nasionale handelaarsverkope en ons moes daarom ons afsetpunte in Westgate, Benoni, Pietermaritzburg en Durban verkoop. Hierdie veranderinge aan ons Mercedes- en BMW-netwerk het gesamentlik ongeveer 900 van ons werknemers geraak aangesien hulle na die nuwe eienaars oorgeplaas is. Ongelukkig het hierdie transaksies ’n negatiewe netto impak op ’n jaargrondslag van R17 miljoen op ons winssyfers gehad. Weens die eensydige aard van die agentskapsooreenkomste met Mercedes sowel as BMW het ons pogings om dit te beveg geen resultate opgelewer nie. Teenspoed uit verskillende rigtings tref ’n mens dikwels gelyktydig!


      My volgende groot uitdaging was RAG. Hoewel die nuwe bestuurspan in 2001 daarin geslaag het om die halfjaarverlies van R53 miljoen vir die tydperk Julie tot Desember 2000 tot R29,9 miljoen te verminder, het die vier finansieringsbanke senuweeagtig gebly.


      Verreikende veranderinge is aan RAG se sakemodel gemaak. Die beleid in terme van kredietverlening en slegte skuld is hersien. Winkels wat verliese bly ly het, is gesluit en die personeeltelling is van 3 000 mense na 1 700 verlaag. In April 2002 het die banke RAG se uitvoerende bestuur vir ’n driejaarplan gevra. Die aanbieding daarvan het uit die bestuur se oogpunt goed gegaan, aangesien nie ’n enkele vraag gestel is nie. Op ’n spesiale McCarthy-raadsvergadering wat op 20 Mei plaasgevind het, het ons gehoor dat die banke nie gelukkig daarmee was nie. Die McCarthy-raad, wat deur die konsortium van banke met hul 85%-aandeel oorheers is, het dieselfde gevoel. Die harde werklikheid was dat RAG die ondersteuning van sy finansiers wat ook wesenlike aandeelhouers was, verloor het.


      Op ’n spesiale vergadering dieselfde middag het ek op die banke ’n beroep gedoen om hul finansieringslyn, wat reeds van R210 miljoen tot R160 miljoen verminder is, in stand te hou tot die einde van die boekjaar op 30 Junie. Net ná middernag is ons mondelings die onderneming gegee dat die fasiliteit van R160 miljoen sal bly. Uitgeput maar verlig het ek na my hotel teruggekeer en die daaropvolgende aand van 21 Mei na Londen vertrek, waar ek as voorsitter ’n raadsvergadering van McCarthy Toyota UK moes bywoon. Dit was van korte duur. Dick Greeff, die uitvoerende hoof van RAG, het my daardie oggend telefonies meegedeel dat hulle pas ’n brief van die banke ontvang het waarin hulle in kennis gestel is dat die RAG-finansieringslyn tot R129 miljoen beperk is, met onmiddellike inwerkingtreding. Daarbenewens is ons 24 uur gegee om ’n aanvaarbare terugbetalingskedule aan te bied. Die verminderde finansieringslimiet het die werklike gebruik van die fasiliteit op daardie spesifieke dag verteenwoordig. Dit was ’n geweldige skok vir my, aangesien ek onmiddellik besef het dat hierdie onverwagse stap deur die banke tot die likwidasie van die maatskappy sou lei. RAG was nie in ’n posisie om aan hierdie eise te voldoen nie. Die personeel se salarisse en sommige verskaffers was ook nog nie betaal nie. Ek was hoogs ontsteld en diep teleurgesteld, omdat ’n besliste belofte verbreek is. Die waarskynlike gevolge was uiters kommerwekkend.


      Daardie selfde aand nog het ek na Suid-Afrika teruggekeer. Ek het my direk vanaf die lughawe gehaas om met Paul Harris, die uitvoerende hoof van die First Rand-groep, te vergader. Hy het my hoflik ontvang en my toegelaat om my saak te stel – en te pleit vir ’n laaste kans. Hoewel hy empatie vir RAG se personeel en verskaffers gehad het, het hy ferm by sy standpunt, wat ook deur die ander banke gedeel is, gebly. Volgens hulle het die RAG-sakemodel fundamentele tekortkominge gehad. Kortom, hulle het geen vertroue in die maatskappy se toekoms gehad nie.


      Ek het hom voortdurend daaraan herinner dat hy vanuit ’n morele oogpunt in ’n swak posisie was, aangesien ’n senior bestuurder van sy groep ’n spesifieke onderneming aan my gegee het op ’n vergadering slegs 48 uur gelede. Ten einde laaste het Paul ’n toegewing gemaak – RAG se fasiliteit is vir enkele dae tot R140 miljoen verhoog, wat die maatskappy in staat gestel het om sy personeel hul Mei salarisse te betaal. Dit het egter ’n finansieringslyn van R160 miljoen nodig gehad om te oorleef en ek het geen ander keuse gehad as om die onvermydelike te aanvaar nie.


      Die spesiale RAG-raadsvergadering op 28 Mei 2002 waarvan ek die voorsitter was, was my moeilikste ooit. Die nuwe uitvoerende span wat Dick vyftien maande vantevore aangestel het, was platgeslaan. Hulle het ’n ongelooflike hoeveelheid werk verrig, en was daarvan oortuig dat die maatskappy besig was om om te draai. Ek het gevoel asof ek hulle en al die personeel in die steek gelaat het. Ons ouditeure en regsadviseurs was eenparig in hul aanbeveling dat ons vir die voorlopige likwidasie van RAG moes aansoek doen. Die raadsbesluit om hierdie aanbeveling te bekragtig, is goedgekeur en notules is geneem. Woorde daarna was min, maar die trane baie. Daardie selfde middag is al die personeel meegedeel dat die onderneming sou sluit. Dit was hartverskeurend – die beeld van hul geskokte gesigte bly in my geheue geëts.


      Die volgende dag was daar pandemonium. Verskaffers het probeer om hul geld te kry. Likwidateurs moes aangestel word. Media-navrae het ingestroom en wilde bewerings van wanbestuur en onverantwoordelike gedrag is gemaak. Die amptenare van die SA Commercial Catering and Allied Workers’ Union (Saccawu) het hul bes probeer om die belange van hul lede te beskerm. Om ons posisies as direkteure van RAG te beveilig, het ons ’n paar weke vroeër ’n onafhanklike oudit- en regspan aangestel om ’n forensiese oudit van ons prosesse en optrede te doen. Die vereistes van artikel 417 van die Maatskappywet, sowel as die Insolvensiewet, is in ag geneem. Hierdie span kundiges was tevrede dat ons binne die wet opgetree het. Ongelukkig is hul bevindings ’n paar maande later geïgnoreer toe ’n amptelike ondersoek van stapel gestuur is.


      Terug by McCarthy is uitstekende vordering gemaak met die herstrukturering van die groep. Die konsortium van banke het ons duidelike riglyne gegee – ons moes fokus op ons kernbesigheid en ons finansiële prestasie en kontantvloei optimaliseer. Ondernemings wat nie presteer het nie, is óf verkoop óf gesluit. Trouens, ons handelaarsnetwerk is tot slegs 75 afsetpunte gerasionaliseer. Betekenisvolle kostebesparings is teweeggebring. Dit was ’n trotse oomblik toe ons ons finansiële resultate aanbied. Die groep het sy eerste winsgewende jaar sedert 1999 geniet. Bedryfsinkomste het met 68% toegeneem tot altesame R315,7 miljoen. Ons kontantvloei was ’n gesonde R166 miljoen en ons hefboomfinansiering is tot 14% verminder. Die aandeelprys het gestyg tot 34 sent en die maandelikse vergaderings met ons bank-aandeelhouers was baie aangenamer.


      Maar toe het ’n donker wolk weer op die horison verskyn. Op 2 Oktober 2002 het die minister van justisie, Penuell Maduna, formeel aangekondig dat ’n artikel 417-ondersoek gehou sou word om vas te stel of die regte prosesse gevolg is met betrekking tot die likwidasie van RAG. Dit was ’n baie ernstige saak. As direkteure skuldig bevind sou word aan onverantwoordelike gedrag of roekelose handel ingevolge die Maatskappywet, kon hulle strafregtelik vervolg word.


      Die ondersoek het op 13 November in camera begin. My ondervraging deur adv. Stephan du Toit het op 28 November begin. Op daardie selfde dag het die minister verklaar dit sou nou ’n openbare ondersoek wees, en hy het self by die verhoor opgedaag met ’n SAUK-TV-span aan sy sy, asook ’n span van die Skerpioene. Dit was die begin van uitgebreide en baie sensasionele mediadekking vir die duur van die ondersoek. My persoonlike reputasie het ongetwyfeld in die proses skade gely en so ook my selfvertroue.


      My vyf dae van kruisondervraging was ’n traumatiese ervaring. Die aggressiewe en beskuldigende styl van ondervraging deur adv. Du Toit was ’n onaangename verrassing. Ek is soos ’n misdadiger behandel, en so ook ’n paar van die ander bestuurders wat geroep is om te getuig. ’n Paar maande later het die regsverteenwoordiger van die FNB-bestuur inderdaad ’n formele beswaar teen die “onderdrukkende” aard van die ondersoek ingedien.


      Om sake te vererger, is my integriteit en motiewe voortdurend bevraagteken. Die belangrikste beskuldiging was dat ons willens en wetens met handeldrywing voortgegaan het terwyl die groep in ’n tegnies insolvente posisie was. Daar is ook beweer dat ons ons verskaffers mislei het deur hierdie inligting van hulle te weerhou. Ek is verskeie vrae gevra wat ek nie kon beantwoord nie, omdat ek nie by die daaglikse bestuur van die maatskappy betrokke was nie. Hierdie vrae het betrekking gehad op sake soos die regstatus van RAG se verskeie ondernemings, hulle bankrekeninge en die oorplasing van fondse sowel binne die maatskappy as aan buitepartye. Ek is ook bestook met vrae oor rekeningkundige reëls en regulasies en verskeie regsooreenkomste.


      Die werklikheid dat uitvoerende én nie-uitvoerende direkteure vanuit die perspektief van die wet dieselfde verantwoordelikhede en aanspreeklikheid deel, het in die hofsaal tot my deurgedring en ek sal dit nooit vergeet nie. Die feit dat ek die nie-uitvoerende voorsitter van RAG was, en slegs as die voorsitter van kwartaallikse raadsvergaderings opgetree het, met die bestuur van McCarthy as my allesverterende voltydse werk, is nie as versagtende omstandighede beskou nie. Hierdie verduideliking is met minagting verwerp. Die meedoënlose ondervraging deur adv. Du Toit het my blootgestel, verneder en geïntimideer. Ek het ook verontreg gevoel omdat die enigste doel wat ek in my hoedanigheid by RAG gehad het, was om die maatskappy tot die voordeel van alle belanghebbendes om te draai.


      Die enigste positiewe opmerking wat ek oor hierdie hele beproewing kan maak, is om die voortreflike wyse te vermeld waarop ek deur advokate Laurence Broster SC en Alastair Hay van die regsfirma Cox Yeats in Durban verteenwoordig is. Hulle was te alle tye goed voorbereid en het op die fundamentele kwessies gefokus gebly. Hul advies, morele ondersteuning en empatie was vir my van onskatbare waarde.


      Ek het reg van die begin af vermoed dat daar ’n veel groter motief agter die artikel 417-ondersoek was. Dit was nie net ’n regs- en besigheidsaak nie, maar ook ’n polities gemotiveerde aangeleentheid. Die likwidasie van RAG het in die nasleep van die likwidasie van maatskappye soos Saambou, Unifer, CNA, Profurn en Fashion Africa gevolg. In elke geval was korporatiewe Suid-Afrika sowel as die banke betrokke, en was grootskaalse afleggings ’n gevolg daarvan. RAG se ondergang was die spreekwoordelike laaste strooi. Weereens, vanuit die vakbonde se perspektief het korporatiewe Suid-Afrika en die banke hul meedoënloosheid gewys. Mense het hul werk verloor, sonder dat daar empatie vir die ware slagoffers was – daar was geen sosiale gewete nie. ’n Voorbeeld moes van ’n hoëprofiel-sakeman en ’n paar senior bankbestuurders gemaak word. Die ondersoek en die negatiewe publisiteit wat daaruit voortgevloei het, het vrees in hulle en al hul medebestuurders se harte ingeboesem.


      Ek is ten sterkste daarvan oortuig dat bogenoemde motief die eintlike rede is vir wat met my gebeur het. Hierdie hipotese word gesteun deur die feit dat die grootste deel van die res van die ondersoek weer in camera plaasgevind het. Tweedens, terwyl ek vyf dae lank onder kruisverhoor was, is die finansiële direkteure van McCarthy en RAG slegs een dag lank ondervra. Dit is verder uiters betekenisvol dat die uitvoerende hoof van RAG nooit ondervra is nie. Ten slotte, toe ’n skikkingsaanbod gemaak is, het min. Maduna in die openbaar aangekondig dat hy die minister van finansies, Trevor Manuel, en pres. Mbeki daaroor geraadpleeg het.


      Die laaste helfte van die ondersoek het doelbewus op die banke se optrede gefokus. Baie omstredenheid het ook ontwikkel rondom die aanstelling van die nou berugte hooflikwidateur van RAG, Enver Motala, ná die persoonlike ingryping van min. Maduna. Trouens, kort nadat ’n skikking in Julie 2004 tussen die banke, die Suid-Afrikaanse Inkomstediens en die likwidateurs bereik is, is Motala in hegtenis geneem en van bedrog aangekla. Die destydse adjunkmeester van die hooggeregshof in Pietermaritzburg, Leon Lategan, is ook betrek. Belangriker nog, nadat miljoene rande aan regskoste bestee is, op die onkoste van RAG se krediteure, is ’n skikking bereik en die ondersoek laat vaar. Daar is geen bewyse gevind dat die Maatskappywet of Insolvensiewet oortree is nie. Te alle tye het die RAG-bestuur en -direkteure op ’n etiese en verantwoordelike wyse opgetree.


      Die artikel 417-ondersoek na RAG se likwidasie was ongetwyfeld die laagtepunt van my loopbaan. Gelukkig het die ondersteuning wat ek van my familie en kollegas ontvang het, my gehelp om die emosionele trauma te verwerk.


      In teenstelling met al die drama met betrekking tot die likwidasie van RAG, het die prentjie by McCarthy by die dag beter gelyk. Gevolglik was ons konferensies vir beleggingsontleders vroeg in September 2003 ’n absolute plesier. Ons omset vir die boekjaar tot 30 Junie het met 20,3% tot byna R9 miljard gestyg. Wesensverdienste per aandeel het met 64% gegroei. Die bevredigendste was dat ons balansstaat skuldvry was – ons het R122 miljoen in die bank gehad. Danksy die gesamentlike pogings van ons aandeelhouers en elke lid van die McCarthy-span is die finansiële gesondheid van die maatskappy herstel. Vanuit ’n strategiese oogpunt was die groep ook goed geposisioneer vir groei.


      Reg vanaf die herkapitalisering in 2001 het die banke aangedui dat hulle nie permanente aandeelhouers sou wees nie. Daarom het Eugene en ek, die oomblik toe ons genoegsame vertroue gehad het in die doeltreffendheid van ons omdraaistrategie, na ’n permanente tuiste vir McCarthy begin soek. In een stadium het ons sowat 28 potensiële beleggers op die lys gehad. Samesprekings het ook met sommige van die groot motorgroepe soos Unitrans en Combined Motor Holdings plaasgevind. Ek het selfs voelers internasionaal uitgesteek, maar sonder sukses.


      Uiteindelik het Thebe Investment Corporation na vore getree as die voorloper om McCarthy aan te skaf, maar ongelukkig kon hulle nie die nodige finansiering bekom nie. Gedurende hierdie tyd het ek Dave Rosevear, wat ’n uitvoerende direkteur van Bidvest was, toevallig by die Durbanse lughawe raakgeloop. Toe ek onthou dat hy voorheen by Williams Hunt in die motorhandel betrokke was, het ek tong-in-die-kies voorgestel dat Bidvest McCarthy moes koop. Twee dae later het hul voorsitter Brian Joffe, Dave en ek in die Sandton Towers vergader. Tipies van Brian het hy vinnig beweeg. Onderhandelinge het so goed gevorder dat ons ’n gesamentlike omsigtigheidsaankondiging twee weke later op 23 Oktober 2003 uitgereik het. Die aandeelprys het onmiddellik gereageer en ’n hoogtepunt van 54 sent bereik.


      Op 5 November is Bidvest se aanbod aangekondig om McCarthy teen 33 sent per aandeel, of vir R947 miljoen, te koop. In ag genome dat aandele teen meer as 40 sent verhandel het, was van die minderheidsaandeelhouers ontevrede.


      Die McCarthy-direksie het billikheidshalwe besluit om Nedbank te nader, aangesien hulle nie deel gevorm het van die konsortium van banke wat die groep besit het nie, om ’n onafhanklike waardasie van die onderneming te doen. Hul bevinding was dat ’n billike prys iewers tussen 36 en 44 sent sou wees. As gevolg hiervan het Bidvest sy aanbod tot 36 sent of R967 miljoen verhoog. Hierdie keer is dit aanvaar en op 1 Januarie 2004 het ons amptelik deel van die Bidvest-groep Beperk geword. Dit het ’n nuwe era vir McCarthy en sy mense ingelui.


      2004 – 2011


      Trots Bidvest


      Om te sê dat die skuif van ’n organisasie wat streng deur ’n konsortium van banke beheer is na ’n hoogs ondernemende omgewing waar entrepreneurskap hoog geag word, ’n groot kultuurskok was, sou dit sagkens stel. Ons het gevoel asof ons na ’n nuwe wêreld geëmigreer het. Tydens die bekendstellingsete met Brian Joffe het hy aan elkeen van McCarthy se uitvoerende direkteure ’n paar boeie gegee. Die boeie was gesluit. Hy oorhandig toe ’n sleutel aan ons elkeen om die boeie oop te sluit, en sodoende van die “kettings van die verlede” ontslae te raak. Tydens een van my aanvanklike vergaderings met hom het ek vir salarisverhogingsriglyne gevra. Hy was verbaas en het gesê dat dit geheel en al in my hande was om te besluit of dit 2% of 20% sou wees. Ek was ten volle aanspreeklik vir die finansiële resultate, en moes eie oordeel gebruik om te besluit wat die personeel toekom en wat die maatskappy kon bekostig.


      Ons induksie in die Bidvest-manier van doen was vinnig en doeltreffend, en is deur Brian self gehanteer. “Joffe for ROFE”, wat in Engels vir “Return on Funds Employed” staan, het gou ons mantra geword. Ons het geen ander keuse gehad nie as om baie vinnig aan te pas by ’n sterk handelsmentaliteit wat geen tyd vir tierlantyntjies gehad het nie en waar ’n geleentheidsfokus die oorhand gekry het. Die Bidvest-obsessie met volhoubare groei en gehalte-opbrengste is by ons ingeprent. Die McCarthy-span het gou gefloreer op die outonomie, geloof in hulself en energie wat Bidvest uitgestraal het. Ons was nou deel van ’n wenkultuur, en dit het fantasties gevoel.


      Vanuit Bidvest se perspektief kon die tydsberekening van sy verkryging van McCarthy nie beter gewees het nie. Die mark vir nuwe voertuie het in Januarie 2004 ’n algehele hoogtepunt van 33 600 eenhede bereik. Ons finansiële resultate was uitstaande. Wins voor belasting het met 94% gestyg tot R407 miljoen. Die groep se bedryfsmarge, teen 3,6%, was op sy hoogste vlak in 11 jaar. In Oktober het die ekwiteit-navorsingsdepartement van Merrill Lynch vir McCarthy as die handelaarsgroep met die doeltreffendste bestuur in Suid-Afrika aangewys. In ’n artikel in die Financial Mail het Brian Joffe die McCarthy-oorname ’n “juweel van ’n transaksie” genoem.


      Die stimulerende hoëdruk-omgewing by Bidvest en McCarthy se uitstekende resultate het my gehelp om die RAG-artikel-417-beproewing agter te laat, en my selfvertroue het herstel. Ek was geëerd om uitnodigings te ontvang om aan te sluit by die hoofdireksies van die Nasionale Besigheidsinisiatief en die READ Educational Trust, asook die staatspresident se Internasionale Bemarkingsraad. Laasgenoemde is vandag bekend as die Suid-Afrika-handelsmerk (Brand South Africa).


      Die enigste hartseernuus in daardie tydperk was die afsterwe van Noel Phillips, wat hom so uitstekend van sy taak as voorsitter van McCarthy in die maatskappy se donkerste dae gekwyt het. Hy bly een van my grootste helde.


      Nuwevoertuigverkope het in 2004 ’n 23-jaar-hoogtepunt bereik. McCarthy was ’n uitblinker in die Bidvest-stal. Ons het 72 600 voertuie van die hand gesit, en meer as 600 000 motors in ons werkswinkels gediens. Bedryfswins het met 24% gestyg tot R501 miljoen. Ons bydrae tot Bidvest se omset was ’n beduidende 22%.


      Op die ouderdom van 56 was ’n groot kwessie waaroor ek in daardie stadium baie nagedink het, wie my sou opvolg. Die plan was dat ek in Februarie 2008 op 60 sou aftree. Graham Damp, die senior uitvoerende direkteur in my span wat die vermoë en ervaring gehad het om by my oor te neem, was byna dieselfde ouderdom as ek. Ek moes dus elders kyk. My soektog het ’n baie goeie kandidaat, naamlik Jolyon Nash, opgelewer, en hy het hom op 1 November 2005 by McCarthy aangesluit. Hy was voorheen die groepbemarkingsdirekteur van VWSA, en sy eerste opdrag by ons was om ons voertuiginvoer- en -verspreidingsafdeling aansienlik uit te brei. In teenstelling met ons hoofmededinger Imperial, was MMH nie baie betrokke by voertuiginvoer nie. Dit is egter as ons beduidendste groeigeleentheid geïdentifiseer, want daar was min geleenthede om ons agentskaponderneming verder te laat groei. Al die groot voertuigvervaardigers het ’n beperking op ons groei geplaas, aangesien ons bydrae tot hul nasionale verkope reeds beduidend was. Voertuigvervaardigers is geneig om baie sensitief te wees vir die handhawing van die regte magsbalans tussen hul kleinhandelaars en hulself. As deel van Jolyon se doelwit om ons voertuiginvoerafdeling te laat groei, moes hy ook dringend die talle probleme wat ons met ons nuwe Gaz-projek ondervind het, aanpak.


      Die Gaz-projek het die invoer van die Gazelle 18-sitplek-taxi’s uit Rusland behels. Kort ná die aankondiging van die regering se taxi-herkapitaliseringsplan (THP) in 2005 is ek deur die entrepreneur Benny Eizenberg genader. Hy het my vertel dat hy die ideale voertuig vir die voorneemde plan gevind het, naamlik die Russiesvervaardigde Gazelle. Dit was die markleier in Rusland met meer as 300 000 18-sitplek-taxi’s wat suksesvol in sowel stedelike as landelike gebiede was. Ek het gaan kyk na die voorbeeldvoertuig wat hy ingevoer het en hoewel dit baie basies was, was dit duidelik vanuit ’n funksionele perspektief dienlik. Wat potensiële klante se siening sou wees, was egter baie belangriker en daarom het ek die Suid-Afrikaanse Nasionale Taxi-raad (Santaco) gevra om die Gazelle te toets. Hulle het saam met my die Gaz-fabriek in Rusland besoek, en was so entoesiasties oor die potensiaal van die onderneming dat hulle ingestem het om ’n vennoot te word. Om hul verbintenis tot die projek te verseker, het ons hulle ’n 26%-aandeel in Gaz SA gegee. 


      Die eerste Gazelle-voertuie met regterkant-stuur is met die hand gebou, na Suid-Afrika verskeep en deeglik getoets by Gerotek. Die SABS het die vereiste homologasie-toetse gedoen en die voertuig goedgekeur. Ek het kommer oor die gehalte uitgespreek, maar ons Russiese vennote het my die versekering gegee dat hul ingenieurs die nodige produkverbeteringe sou maak. Hulle het die volumeproduksie op die monteerbaan wat spesiaal vir die voertuie wat vir Suid-Afrika bestem was, begin. Intussen het ons gesukkel om die Gazelle op die departement van vervoer se lys van goedgekeurde voertuie onder die THP te kry. Al die aanduidings van dié departement was egter gunstig, en Santaco was vol vertroue. Die bekendstellingsgeleentheid was ’n groot sukses, maar die projek self ’n ramp. 


      Die mees fundamentele probleem met die Gazelle was die swak produkgehalte en betroubaarheid. Vier kwessies het sake vererger. Eerstens, toe daar met die vervaardiging van die regterstuur-voertuie in hoë volumes begin is, het die gehalte verswak. Tweedens is die vermoede dat daar onderdele in ons voertuie gebruik is wat nie goedgekeur was nie, waarskynlik nadat ongemagtigde verskaffers omkoopgeld aan personeel op die monteerlyn betaal het. Derdens, aangesien daar genoeg ruimte vir ’n bykomende ry sitplekke was, is baie van die Gazelles deur plaaslike taxi-eienaars van 18-sitplek-voertuie in 23-sitplek-voertuie omskep. Ondoeltreffende wetstoepassing kon nie hierdie probleem in bedwang hou nie. Laastens is hierdie oorlaaide voertuie, wat dieselaangedrewe was, selde teen die vereiste intervalle van 5 000 km gediens. Om alles te kroon, toe Santaco bitterlik oor die onbetroubare voertuie begin kla, het hul organisasie, wat ’n Gaz SA-aandeelhouer was, sy ondersteuning onttrek.


      Die banke het ook baie huiwerig geword om die Gazelle te finansier. Ten spyte van herhaalde versekering het die departement van vervoer nooit die Gaz op die lys ten volle voldoende voertuie gevoeg nie. Die laaste spyker in die kis was ’n voorbladstorie in die Sunday Times onder die opskrif “Russiese doodskiste”. ’n Gaz-eienaar in Noordwes het beweer dat ’n gekraakte wielvelling die oorsaak van ’n ongeluk was wat hy gehad het. Ander eienaars het hul lang lys klagtes bygevoeg. Vir die joernaliste was dit ’n fees. Hierdie onaanvaarbare situasie is in die parlement bespreek, wat op ’n vergadering tussen my en die minister van vervoer, Jeff Radebe, uitgeloop het. Ons het al 900 voertuie herroep wat ons verkoop het, ten spyte van duidelike bewyse van wydverspreide produkmisbruik en dat ons waarborgbeleid nie nagekom is nie, en ons het die onkoste van die taxi’s se herstelwerk gedra.


      In Maart 2007 het ons Gaz SA gesluit. Die totale verlies van die projek het op ongeveer R100 miljoen gestaan, en McCarthy het Santaco van sy finansiële verpligtinge kwytgeskeld. As ons dit nie gedoen het, sou die organisasie gelikwideer word. Baie lesse is geleer. Soos die Amerikaanse beleggingsghoeroe Warren Buffet in sy biografie, Snowball, gesê het: “In die korporatiewe wêreld is die truspieëltjie altyd duideliker as die voorruit.” Die enigste goeie ding wat van hierdie mislukking gesê kan word, is dat ons aan een van ons kernwaardes getrou gebly het – ons het die tweede myl vir ons klante geloop.


      Met betrekking tot die situasie in die nuwemotormark was ek oortuig daarvan dat ons bekostigbaarder voertuie nodig het. Ek het geglo dit kon aansienlike groei in die mark ontsluit. Dit is ’n feit dat nuwe voertuie in Suid-Afrika relatief duur is, veral in verhouding tot huishoudelike inkomste. Goedkoper voertuie uit China het ’n potensieel winsgewende sakegeleentheid verteenwoordig. Heel toevallig het ek vroeg in 2005 ’n besoek van die Amerikaanse entrepreneur Steve Massey ontvang. Hy het hom as ’n kenner op die gebied van die voertuigvervaardigingsektor in China voorgestel en vir my gesê dat hy reeds die verspreidingsregte vir ’n aantal fabrikate en modelle bekom het, en dat hy na ’n vennoot in Afrika suid van die Sahara op soek was. Ek het hom ’n paar weke later in China ontmoet waar hy bewys kon lewer van sy sakeverwantskappe. McCarthy en sy maatskappy, Auto China, het kort daarna ’n vennootskapsooreenkoms onderteken. Op 20 April 2006 het ek en Jolyon ons voorneme bekend gemaak om FAW Meiya- en Foton-voertuie na Suid-Afrika in te voer. Ons was vasbeslote om McCarthy die leier in die waardesegment van die mark te maak, al het Tata reeds ’n teenwoordigheid hier gehad.


      McCarthy se resultate vir die 2005-’6-boekjaar het ons rede gegee om fees te vier. Bedryfswins het met 31% tot R621 miljoen gestyg. Ons was veral trots op die feit dat McCarthy Bidvest se voorste plaaslike winsbydraer was. In die motorbedryf in die algemeen het euforie geheers. Op industrieforums is die moontlikheid van ’n nuwevoertuigmark van een miljoen voertuie teen 2010 deur ’n aantal deskundiges geopper. As ’n gevolg het feitlik al ons nuwevoertuigverskaffers druk op ons geplaas om bykomende kapasiteit te skep. “Nuwe era”-teikens het vir baie fasiliteitsuitbreidings of veel groter, splinternuwe handelaarstakke gevra. Ons moes gereed wees vir die 2010-oplewing. Die verkoopsvolumeprojeksies wat in lewensvatbaarheidstudies gemaak is, was die materiaal vir ’n sprokiesverhaal. Vir die kalenderjaar 2006 het nuwevoertuigverkope 714 000 eenhede beloop, ’n rekord. Die mark het ten opsigte van groei op alle silinders gevuur, en sou waarskynlik so voortgaan. Of so het ons geglo . . .


      Ook vanuit ’n ander perspektief was die jaar 2006 onvergeetlik. Ek het die eer gehad om op aparte geleenthede die verhoog te deel met die legendariese dr. Stephen Covey, sowel as ’n Amerikaanse kenner op die gebied van dienende leierskap, Margaret Wheatly. My blootstelling aan hierdie wêreldbekende ghoeroes het my perspektief verbreed en my kennis verdiep ten opsigte van die kuns en wetenskap van leierskap. Dit het ook my toewyding verskerp om ’n ware dienende leier te wees.


      Vroeg in 2007 het ons die sukkelende Shell Autoserve-netwerk van 28 takke vir die rojale prys van R1 aangeskaf. Dit het verliese aangegaan, maar ons was vol vertroue dat die onderneming omgekeer kon word. Ons moes na die naverkope-voetspoor van ons Chinese voertuie daarstel, en die Autoserve-netwerk sou hiermee help. Jolyon was ook besig om die McCarthy Value Centre-netwerk op die been te bring, wat vir die verkope van die Meiya- en Foton-voertuie verantwoordelik sou wees. Hierdie afsetpunte sou ons gebruiktemotor-voetspoor onder die Call-a-Car Direct-handelsmerk uitbrei, terwyl die multi-agentskap-werkswinkels die Value Serve-handelsmerk sou dra. Ons wou ons deel van die naverkope-mark vir voertuie ouer as vyf jaar vergroot. Op papier het hierdie strategie baie sin gemaak en ons was opgewonde.


      Twee van ons sleutelprioriteite in hierdie tyd was om transformasie te versnel en ons leierskapspan se vermoë te verbeter om kulturele diversiteit te bestuur. Om hierdie doelwitte te bevorder, het ons al ons mense, op toesighouersvlak en hoër, aan ’n gespesialiseerde “bestuur kulturele diversiteit”-program laat deelneem. Hoewel dit ’n betekenisvolle verskil gemaak het, het ons besluit om ons bestuurders ook vir Vulindela se Vuka-program in te skryf. Dit is op briljante wyse deur Mike Boone gefasiliteer en dit het ons van die werklikhede binne die Suid-Afrikaanse konteks, in sowel die hede as die verlede, bewus gemaak. Dit het openhartige en pynlike besprekings tot in die vroeë oggendure tussen swart en wit deelnemers ontketen. Besoeke aan die slegs-mans-losieshuise en oorvol woonkwartiere in die Johannesburgse sentrale sakekern het ons oë oopgemaak. ’n Besoek aan ’n crèche in Orange Farm het ons diep geraak. Om ’n middag in Soweto deur te bring, om by ’n gewone gesin daar te oornag en buitengewone gasvryheid te ervaar, was ’n ervaring wat ons diep nederig gelaat het. Die volgende oggend moes ons die 05:00-trein van Soweto na Parkstasie neem, en tot my verbasing was daar ’n erediens in die stampvol wa waarin ek was. Die warmte van die verwelkoming en die harmonieuse stemme wat ’n roerende lied sing, sal een van my treffendste herinneringe bly.


      Oor ’n tydperk van 18 maande wat in Februarie 2007 begin het met die uitvoerende komitee se deelname, het meer as 700 McCarthy-spanlede en -sakevennote aan Vuka deelgeneem. Dit was ongetwyfeld een van die kragtigste en doeltreffendste transformasie-instrumente van sy soort wat ek nog ooit beleef het.


      Hoewel die makro-ekonomiese prentjie in 2007 minder gunstig begin lyk het, het ons steeds talle groeigeleenthede verken, aangesien ons deel van die sterk Bidvest-groep was, en groei deel van sy kultuur was. Ons kern-motorsakegeleenthede was taamlik beperk, aangesien feitlik al die motorvervaardigers ons groei beperk het. Hul doelgerigte handhawing van ’n magsbalans het ons verhoed om ons handelaarsnetwerk verder uit te brei.


      In Mei 2007 het ons McCarthy Heavy Equipment van stapel gestuur, met produkte van Shantui in China aan die voorpunt van hierdie onderneming. Twee maande later het McCarthy sy grootste oorname ooit aangekondig toe die Viamax-vloot by die portefeulje van McCarthy Fleet Services (MFS) gevoeg is. Hierdie voertuigvloot, wat vir net meer as R1 miljard van Transnet verkry is, het uit meer as 10 000 eenhede bestaan. Dit het MFS oornag in die top-liga van vlootbestuurmaatskappye gesit. Die volgende maand het ons die Meiya-bakkiereeks en Foton se reeks minibusse bekendgestel. Albei was prysleiers in hul marksegmente.


      ’n Baie belangrike gebeurtenis het in ons reguleringsomgewing plaasgevind toe die Nasionale Kredietwet op 1 Junie 2007 geïmplementeer is. Dit was grotendeels op Kanadese wetgewing gegrond en het veel strenger regulasies aan leners opgelê. Hoewel dit Suid-Afrika goed te staan gekom het met die globale finansiële ineenstorting in 2008, was die impak op kredietkleinhandelaars aansienlik. In ons nuwemotor- en gebruiktemotorondernemings het kredietaansoek-goedkeuringsyfers van ’n gemiddeld van meer as 50% gedaal tot minder as 20%. Die NKW het die verkope van gebruikte voertuie veral erg geraak, aangesien ’n dominante persentasie deur huurkoop gefinansier word. Om sake te vererger het die implementasie van die NKW met die skerp styging in die olieprys saamgeval, sowel as met ’n toename in die primauitleenkoers tot 14,5%. As gevolg hiervan het nuwemotorverkope skerp gedaal en daarmee saam McCarthy se winsgewendheid. McCarthy Bpk. het egter steeds ’n bedryfswinsrekord van R743 miljoen behaal vir die jaar tot Junie 2007. Die bedryfsmarge het ’n hoogtepunt van 4% bereik, hoofsaaklik danksy die uitstaande bydrae van die afdeling vir finansiële dienste wat vir 44% van die groep se wins verantwoordelik was. Die strategiese besluit wat in die laat negentigerjare geïmplementeer is, om die groep se afhanklikheid van die winsgewendheid van nuwe voertuie te verminder, het vrugte afgewerp.


      Na aanleiding van ’n gesprek met Brian Joffe is besluit dat ek nie in Maart 2008 op die ouderdom van 60 sou aftree nie, maar tot Maart 2011 sou aanbly. Die maatskappy het ernstige uitdagings in die gesig gestaar, en Brian was nie heeltemal oortuig van Jolyon se vermoë om dit vorentoe te neem nie. Brian het egter ingestem dat ek my eksterne platform in die aanloop tot my aftrede uitbrei, maar op ’n beheerde wyse.


      In Oktober het ek ’n genoot van die Gordon Institute of Business Science (GIBS) geword, na aanleiding van ’n uitnodiging van prof. Nick Binedell, wat ek in 1999 ontmoet het toe McCarthy een van die eerste maatskappye geword het wat senior bestuurders vir die spesiale leierskapsprogram by dié instituut inskryf. Ek is sedertdien ’n groot bewonderaar van Nick en van GIBS, en my talle gesprekke met MBA-studente oor bestuur en leierskap as deel van my verantwoordelikheid, bly steeds stimulerend en leersaam.


      Die jaar 2008 het op ’n hoë noot begin toe ons die tiende jaar van ons Rally To Read-program gevier het. Dit het in ’n beduidende, ten volle geïntegreerde nasionale program ontwikkel danksy die hulp van die Financial Mail, READ en ons talle medeborge. Meer as R50 miljoen is sedert 1998 belê om die lot van byna 600 afgeleë en benadeelde klein laerskole te verbeter. Assessering deur onafhanklike kundiges het oortuigende bewyse gelewer dat die program wel ’n groot verskil in die lewe van leerders, opvoeders en die omliggende gemeenskappe gemaak het.


      Nog ’n positiewe ontwikkeling was die plaaslike verspreidingsregte wat ons verkry het vir Chery-motors, die voorste handelsmerk in die passasiersmotorsegment in China. Die bekendstelling het in Mei plaasgevind, en die klein Chery QQ3 het teen R69 995 Suid-Afrika se goedkoopste nuwe motor geword. Ek was bly dat ons iets tasbaars kon doen om nuwe motors binne die finansiële bereik van gewone Suid-Afrikaners te plaas. Vandag geniet Chery betekenisvolle gewildheid in die plaaslike mark, en verkoop dit goed op sowel die intreevlak as in die segment vir klein sportnutsvoertuie.


      Intussen was die mark vir nuwe voertuie onder groot druk. Die swak rand het tot skerp prysstygings gelei en die kombinasie van die NKW en die hoë rentekoers het handelaars se lewensvatbaarheid onder groot druk geplaas. Banke het op daardie tydstip tot 6 000 voertuie per maand teruggeneem, wat tot ’n oorstroming van voorraad in die gebruiktemotormark gelei het. McCarthy-handelaarskappe en sy voertuigveilingsafdeling, Burchmores, was swaar oorvoorsien. Om hierdie situasie te verlig, het ons twee massiewe “uitverkopings van alle uitverkopings” in Durban en Johannesburg gehou. Meer as 1 000 gebruikte voertuie is op albei plekke vertoon, en teen aansienlike afslag oor twee opeenvolgende naweke van die hand gesit. Dit was ’n groot spanpoging waaraan al 130 handelaars deelgeneem het. Darryl Jacobson, besturende direkteur van Burchmores, het vir inspirerende leierskap gesorg.


      Die globale ekonomiese krisis was die spreekwoordelike laaste strooi vir die nuwevoertuigmark. In talle navorsingstudies waarby ek oor die jare betrokke was, is bevind die belangrikste leidende aanwysers in die motorbedryf is die vlak van sake- en verbruikersvertroue. Die gebeure wat internasionaal in die laaste kwartaal van 2008 plaasgevind het, het vertroue vernietig. Gevolglik het nuwemotorverkope gedaal.


      Ironies genoeg is talle van die nuwe handelaarfasiliteite wat met die opbloei in 2005 en 2006 vir die beoogde groei in 2010 beplan was, gedurende hierdie tydperk geopen. Een van vele was McCarthy se nuwe Mercedes-Benz-handelaarskap in Menlyn wat teen ’n koste van meer as R100 miljoen opgerig is. Hierdie hoë vaste koste het die lewensvatbaarheid van motorhandelaars onder geweldige druk geplaas. Volgens statistieke wat deur die Nasionale Voertuighandelaarsvereniging (NADA) vrygestel is, het byna 200 van 1 700 agentskaphandelaars hul deure in daardie tyd gesluit. Noodverkoop as gevolg van hoë voorraadvlakke het marges uitgedun. Oorhoofse koste was onbetaalbaar hoog. Laevolume-toevoer het hierdie ietwat somber prentjie voltooi.


      In November 2008 het Gill Marcus, toe die voorsitter van Absa, my genooi om by hul raad aan te sluit as ’n nie-uitvoerende direkteur. Brian het ingestem, en ek het die posisie aanvaar. Om in die direksie van so ’n komplekse en dinamiese finansiëledienste-groep te kon dien, was ’n groot leerervaring. My verantwoordelikhede by Absa, waar ek by verskeie komitees, insluitende direkteuresake, openbaarmaking, sosiale en etiese sake, en vergoeding betrokke is, verteenwoordig steeds die kern van my sakeportefeulje vandag. Ek het ook baie daarby gebaat gevind om een van ons topleiers, Gill Marcus, in aksie te kon waarneem.


      Nuwevoertuigverkope vir die 2008-kalenderjaar het die grootste jaar-op-jaar afname van 25,9% getoon. In vergelyking met die rekordvlakke wat net twee jaar vantevore behaal is, het die maandelikse volumes met 45% gedaal. Meer rasionalisasie van handelaars en modelle het gevolg. Volkswagen het Seat van die mark onttrek. Nog ’n slagoffer was die Meiya-bakkies wat ons uit China ingevoer het. Naas deurlopende gehalteprobleme het hul segment van die mark boonop versadig geraak aangesien talle meganies identiese produkte die mark binnegestroom het. Mededinging het heeltemal prysgebaseerd geword, volumes en marges het gedaal, en die besluit is dus geneem om die invoer van die bakkies te staak.


      Verreweg die grootste probleem in die McCarthy-stal was die Value Centre-netwerk. Dit het massiewe verliese gely. Selfs nie eens ’n derde van die oorspronklike verkoopsvolumes wat in die lewensvatbaarheidstudies van 2006 in die vooruitsig gestel is, is behaal nie. Omdat langtermyn-eiendomshuurkontrakte onderteken is toe die handelaarstakke geopen is, het hul voortydige sluiting aansienlike skikkingsbetalings aan verhuurders tot gevolg gehad. Die aantal groepwye McCarthy-handelaarstakke is van 140 na 120 verminder, met die grootste deel van die rasionalisasie in die Value Centre-netwerk, waar 12 afsetpunte gesluit is. Al 28 Value Serve-dienssentrums was slagoffers van hierdie besonder moeilike tye. Die groep-personeeltelling het tussen 2006 en 2009 met 1 000 mense gedaal. Ek het hierdie afleggings baie pynlik gevind, aangesien die betrokke spanlede niks verkeerds gedoen het nie. Trouens, hulle het harder as ooit tevore gewerk en hul lojaliteit was onbetwisbaar. Hulle was die onskuldige slagoffers van die wêreldwye finansiële krisis en die gevolglike impak op saketoestande in Suid-Afrika. Ek kan steeds sommige van hul gesigte in my geestesoog sien.


      Baie van McCarthy se kleiner agentskappe soos Peugeot, Renault, Volvo en Mitsubishi het finansieel swaargekry. Hierdie agentskappe het min ondersteuning van vlooteienaars gekry, wat van die groter agentskappe soos Toyota en Volkswagen gedra het. Hul afhanklikheid van private verkope, wat as gevolg van die NKW uiters laag was, het hul lewensvatbaarheid ondermyn. Sommige van die ander motorgroepe het hul aantal handelsmerke verminder en slegs die markleiers behou. Ons het besluit om ’n langtermynbenadering te volg en te volhard met die kleiner agentskappe. Ons verbintenis tot hierdie vennootskappe en getrouheid aan die beginsel van lojaliteit, het ons in terme van finansiële impak duur te staan gekom. Ons bedryfswins vir die 2008-09-

      boekjaar het met 32% gedaal tot R502 miljoen. Nog kommerwekkender was dat ons opbrengs op fondse aangewend geval het tot 14%, aansienlik laer as die Bidvest-maatstaf van 20%. Die enigste hoogtepunt in ons resultate was die gebruiktevoertuigverkope – ons het ’n nuwe rekord opgestel. Ons strategiese doelwit om ’n oortuigende waardeproposisie, uitstekende diens en volkome gemoedsrus aan ons klante te bied, het ’n werklikheid geword.


      Daar is al baie gesê en geskryf oor Bidvest se streng navolging van die filosofie van gedesentraliseerde bestuur. Daar is geen twyfel dat dit getrou toegepas word wanneer ondernemings goed presteer nie. Maar wanneer die teenoorgestelde waar is, is Brian geneig om baie betrokke te raak, en dis ook te verstane. Gedurende die tweede helfte van 2009 het hy McCarthy Bpk. ontbondel in die volgende onafhanklike divisies: Motor kleinhandel, finansiële dienste en motorhuur. McCarthy Fleet Solutions is na Bidvest Bank verskuif, en Yamaha en McCarthy Heavy Equipment na ’n ander Bidvest-afdeling, Bidvest Industrial and Commercial. Brian was vasbeslote om McCarthy te “de-korporatiseer” en daarom sy besluit om kleiner, meer gefokusde sake-eenhede te skep. Hy wou ook die weg baan vir my aftrede, wat oor 18 maande sou plaasvind. Na sy mening was daar nie ’n geskikte kandidaat wat by my kon oorneem om die komplekse en gediversifiseerde McCarthy Bpk.-entiteit te lei nie. Jolyon Nash het McCarthy in hierdie tyd verlaat, en by RollsRoyce Motors aangesluit as hul direkteur van verkope en bemarking wêreldwyd.


      Hierdie besluit van Brian om McCarthy fundamenteel te herstruktureer, is sonder enige oorleg met my of die uitvoerende komitee gemaak. Dit is uit die bloute aan die begin van ons kwartaallikse raadsvergadering aangekondig. Ek het dadelik my teenkanting uitgespreek en ’n geleentheid versoek om dit deegliker buite die vergadering te bespreek. Maar Brian was vasbeslote en dit was die einde van die saak. My indruk was dat hy feitlik geen waarde aan die sinergieë tussen die verskillende afdelings geheg het nie, of aan die McCarthy-kultuur, spangees en gevoel van samehorigheid nie. Ek vermoed ons sterk verbintenis tot die McCarthy-waardes was in ’n mate vir hom ’n irritasie. Hy het op een van ons vergaderings gesê dat hy McCarthy wou “ver-Bidvest”. As die uitvoerende hoof van ons beherende maatskappy, Bidvest, was dit sy goeie reg. Alhoewel ek diep teleurgesteld was, moes ek dit aanvaar. Dit is een van die realiteite van die korporatiewe lewe waar mag soms ’n groot rol speel.


      Brian is beslis die briljantste entrepreneur wat ek nog ontmoet het. Hy is hoogs intelligent, het uitstaande sakevernuf en ’n ongelooflike neus vir ’n goeie transaksie. Sy denke is onkonvensioneel en hy is geneig om uit te daag en te ondersoek – op meedoënlose wyse. Hy vertrou sy instink, is beslissend en beweeg vinnig. Hy het Bidvest geskep en hy bestuur dit, finish en klaar. Ten slotte: Sy prestasies tot dusver is uitstekend en hy is dus heeltemal geregtig op die laaste sê sover dit McCarthy aangaan. Ons het dus onmiddellik die herstrukturering geïmplementeer, soos hy opdrag gegee het.


      In September 2009 is ek deur die Albert Luthuli Sentrum vir Verantwoordelike Leierskap aan die Universiteit van Pretoria genooi om een van hul drie “besoekende dosente” te word. Laat in Oktober het ek ’n groot teleurstelling beleef toe die dienste van alle direksielede van die Internasionale Bemarkingsraad, behalwe vier, deur min. Collins Chabane – verteenwoordiger van pres. Jacob Zuma – beëindig is. Ek was op daardie stadium adjunkvoorsitter en het onder een van Suid-Afrika se top-sakevroue, Wendy Luhabe, gedien. Na my mening was sy ’n absoluut uitstaande voorsitter maar die feit dat sy getroud is met Sam Shilowa, medestigter van COPE, het waarskynlik teen haar getel. Ander afdankings was Naspers se uitvoerende hoof, Koos Bekker; Nedbank se voorsitter, Reuel Khoza; die voorsitter van die SAL, Cheryl Carolus; Tsogo Sun se uitvoerende hoof, Jabu Mabuza; die uitvoerende hoof van die JAB, Russell Loubser; en prof. Nick Binedell, uitvoerende direkteur van GIBS. Dit was ’n groot jammerte dat hierdie radikale veranderinge aan die raad net ’n paar maande voor die Fifa Wêreldbeker-sokkertoernooi van 2010 gebeur het. Al die gepaardgaande “Brand South Africa”-bemarkingsprojekte het goed onder ons leiding gevorder, en dit is waarskynlik dat momentum verloor is as gevolg van dié herstrukturering. Dit is moeilik om nie ontnugter gelaat te word deur sulke duidelike en ongegronde politieke inmenging nie. Na my mening is die belange van die land beslis nie eerste gestel nie.


      Die jaar 2010 was egter uiteindelik danksy ’n verskeidenheid redes onvergeetlik. Die mark vir nuwe voertuie het sterk herstel danksy hoër vlakke van sake- en verbruikersvertroue, verbeterde voertuigbekostigbaarheid as gevolg van die sterk rand en lae rentekoerse, en veel beter as verwagte vervangingsaanvraag vanaf sowel privaat- en die vlootklante. Die enigste teleurstelling was die gebrek aan aanvraag vir gehuurde motors deur van die Wêreldbekerbesoekers. Slegs ’n beperkte aantal toeriste het gekies om self te bestuur, en ons het dus begin om die Budget Rent a Car-vloot ses weke voor die geleentheid te verminder.


      McCarthy se finansiële resultate was bemoedigend. Hoewel die gekonsolideerde McCarthy Bpk ná die herstrukturering nie meer bestaan het nie, het die pro forma-resultate ’n toename van net meer as 60% in bedryfswins getoon, tot R424 miljoen. Die omset het R17 miljard oorskry en meer as 75 000 voertuie is deur die groep verkoop.


      Brian was vasbeslote dat die verskillende afdelings as onafhanklike ondernemings bedryf moes word. Die enigste gemeenskaplike faktor was ek, wat as mentor opgetree het vir die besturende direkteure van die onderskeie divisies: Graham Damp, McCarthy Motorgroep; Eugene Roden, McCarthy Finansiële Dienste; Ray Booth, Budget Car en Van Rental; en Ian Pearse, Yamaha Distributors. Ek het voortgegaan om op die rade van hierdie sake-eenhede te dien, sowel as op die raad van die Bidvest-groep Beperk. Vanuit sowel ’n funksionele as ’n emosionele oogpunt was dit nogal ’n moeilike en ongemaklike tyd vir my. My organisatoriese invloedsfeer was aansienlik ingekort en verwater.


      In September het ons McCarthy se honderdste bestaansjaar gevier – die maatskappy se eeu lange reis het die hoogte- en laagtepunte van die land en die klante wat dit gedien het weerspieël. Die groep het twee wêreldoorloë oorleef, grootskaalse globale en plaaslike ekonomiese depressies, sowel as enorme politieke en sosiale veranderinge. Die motorbedryf waarvan dit so ’n integrale en belangrike deel geword het, reeds vanaf die vroeë 1900’s, het ook ’n fundamentele transformasie ondergaan. In baie gevalle was die groep ’n pionier en het dit ’n rigtinggewende rol gespeel, en ek het bevoorreg gevoel dat ek oor die afgelope 16 jaar deel daarvan kon wees. Na my mening was dit nog altyd die toonbeeld van ’n motorgroep met hoë integriteit wat waarlik omgee vir sy mense en klante.


      Die Nuwejaarsviering in Januarie 2011 het die besef by my tuisgebring dat my aftreetyd besig was om vinnig nader te kom, en dat, om die motorbedryfterm te gebruik, ek spoedig as ’n “ou model” geklassifiseer sou word. Dit het my genoodsaak om te reflekteer of ek geslaag het in die doelwitte wat ek vir myself gestel het in die “case for change”-dokument wat ek in Desember 1994 saamgestel het toe ek nog oorweeg het of ek van Toyota na McCarthy moes skuif.


      Om verskeie redes het ’n beter lewensgehalte as gevolg van ’n beter werk-lewe-balans my bly ontwyk. Meedoënlose operasionele druk deur onvoorsiene gebeure wat voortdurende verandering veroorsaak het, het dit onmoontlik gemaak om in my doel in dié verband te slaag.


      Uit ’n loopbaanperspektief het die prentjie darem beter gelyk. Ek het die energie van die motorkleinhandel geniet. Dit is ’n bedryf wat vinnig beweeg – daar was nie tyd vir speletjies nie. Die McCarthy-mense is baie spesiaal en verdien die opregte toegeneëntheid wat ek in my hart vir hulle dra. Hul warmte en toegeneëntheid het gehelp om die trauma van die groep se tegniese insolvensie en die likwidasie van RAG draaglik te maak.


      In terme van my ontwikkeling as leier kon ek nie ’n beter skuif gemaak het nie. Die grootte en omvang van die situasies waarmee ek te make gehad het, het my op ’n versnelde leerkurwe geplaas. Dit het my gedwing om my leierskapsfilosofie te vorm en dit toe te pas. Dit was ook ’n vuurdoop vir my vaardighede en vermoëns. Die voordele wat ek uit ’n persoonlike oogpunt daaruit kon put, is onmeetbaar. My kennisbasis is ook aansienlik vergroot.


      Finansieel was die skuif na McCarthy lonend, veral nadat ons deur Bidvest oorgeneem is. Dit het my in staat gestel om finansiële onafhanklikheid te bereik.


      Die laaste belangrike vraag, wat moeilik is om te beantwoord, is of ek meer vervulling gevind het. Ek dink nog steeds hieroor na. Die volheid van die tyd sal ongetwyfeld ’n meer objektiewe perspektief bring.


      My afskeidsgeselligheid het op 22 Februarie plaasgevind. Al my spesiale McCarthy-vriende was daar, sowel as Tillie, my drie seuns, en my skoondogters, Teresa, Janine en Suzaan. Die vele herinneringe wat ek herleef het, het dit ’n emosionele ervaring gemaak. Roy Parkhurst en Graham Damp het uit hul harte gepraat. Baie dankies het ook uit my hart gekom. Dankbaarheid was die dominante emosie wat ek gevoel het. Ja, my McCarthy-ervaring was uitdagend en het my soms bitter nederig gemaak, maar ook ongelooflik verryk. Op 1 Maart het ek my kantoordeur toegetrek – my loopbaan as heeltydse korporatiewe sakeman, wat oor 38 jaar gestrek het, het tot ’n einde gekom.

      Die ervaring:


      Sakelesse geleer


       


      “Indien mens met selfvertroue in die rigting van jou


      drome beweeg, en daarna strewe om die lewe te lei wat jy


      gedink het jy sou lei, sal jy ongekende sukses bereik.”


      Henry David Thoreau, Amerikaanse skrywer


      Die sakewêreld is kompleks en verander konstant. Dit is ook geneig om wispelturig en onvoorspelbaar te wees. ’n Toenemende aantal faktore speel in op die strategiese en bedryfsomgewing. Dit is ook ’n feit dat mededinging nog nooit intenser en klante veeleisender was nie. Teen dié agtergrond is dit onvermydelik dat leiers nie altyd sal slaag nie. Dit is ’n uitgemaakte saak dat foute gemaak en lesse geleer sal word.


      In my geval het ek by Toyota gewerk gedurende die “alles loop reg, altyd reg”-era. Ja, daar was struikelblokke langs die pad, maar die momentum wat geneig is om ’n neweproduk van sukses te wees, het ons deurgedra. By McCarthy was dit anders. Toe ek in 1995 daar begin het, was dit ’n blue chip-maatskappy. As gevolg van die Prefcor-probleme het dit in die laat negentigerjare ’n “slaptjip”-maatskappy geword. ’n Aantal jare lank het ons onder ’n wolk van probleme gewerk. Ná die herkapitalisering en herstrukturering van die groep in 2001 het ons gelukkig goed gepresteer en uitstekende opbrengste aan aandeelhouers gelewer.


      Ek het waardevolle lesse tydens sonskyndae geleer, sowel as gedurende die dae toe die wolke donker en onheilspellend was. Ek het uit sowel sukses as mislukking geleer, maar as ek daaroor nadink, het ek beslis meer geleer uit die foute wat ek gemaak het. Die gevolge het letsels gelaat wat as sterk waarskuwings gedien het.


      Ware leiers aanvaar verantwoordelikheid vir hul dade, ongeag of die uitkoms goed of sleg is.


      Om deurlopend te leer, is ’n voorvereiste vir effektiewe leierskap. Die bronne van leer is baie en uiteenlopend, maar die belangrikste is ervaring. Objektiewe en eerlike oordenking en analise is ’n voorvereiste om uit ervaring te kan leer. As gevolg van hoë intensiteit operasionele druk en ander prioriteite het ek hierdie belangrike taak soms afgeskeep. By ander geleenthede het my ego in die pad gestaan van ’n kliniese, harde blik op die redes waarom dinge verkeerd geloop het. In ander gevalle het ek verduidelik, gerasionaliseer en verskonings gevind. Gelukkig is my gewete sensitief, en het ek ’n oorontwikkelde sin van verantwoordelikheid wat my dwing, soms in die middel van die nag, om te erken dat ek ’n oordeelsfout gemaak het. Die lesse wat uit hierdie brutaal eerlike oomblikke van selferkenning spruit, was van onskatbare waarde.


      1. Die besigheidswêreld is ’n ongenaakbare omgewing. Moenie enige gunste verwag nie, kry net die werk gedoen


      Omdat ek van nature ’n omgee-mens is, het ek – miskien naïef – meer empatie van die belanghebbendes verwag toe McCarthy in 2001 tegnies insolvent verklaar is. Ek het tog niks te doen gehad met die Prefcor-probleme wat die groep se finansiële krisis veroorsaak het nie. Ek was teleurgesteld in die gebrek aan begrip en die ietwat onbetrokke houding wat ek nie slegs toe nie, maar ook met die RAG-ondersoek en die ineenstorting van nuwevoertuigverkope in 2008 ervaar het.


      Wat het ek geleer?


      Eerstens, om nie tyd te mors deur myself jammer te kry nie, maar om te aanvaar die lewe is nie altyd regverdig nie. Tweedens, om af te skaal wat my sensitiwiteit betref, en myself nie te ernstig op te neem nie. Derdens, om verantwoordelikheid te aanvaar, vas te byt en op die probleem te fokus. Laaste, en die belangrikste, die beste manier om terugslae te bowe te kom is om jou energie in regstellende optrede te belê, om harde werk in te sit en resultate te lewer. In die sakewêreld is dit al wat tel.


      ’n Inspirerende voorbeeld is die huidige president van die Toyota Motorkorporasie, Akio Toyoda. Ná die opspraakwekkende herroeping van byna 9 miljoen Toyota- en Lexusvoertuie in 2009 en 2010 het Steve Cropley, ’n joernalis van die Britse tydskrif Autocar, ’n onderhoud met Toyoda gevoer. In plaas daarvan om verskonings te maak of te fokus op die vermoede dat die desperate Amerikaanse motorbedryf agter dié heksejag sit, het Toyoda beklemtoon wat hieruit geleer is, sowel as hoe dié lesse die weg na ’n beter toekoms sou baan. Hy het na die voorafgaande drie jaar verwys as “ ’n baie goeie tyd, waartydens ons ’n beter begrip ontwikkel het van wat mense wil hê Toyota moet wees”. Hierdie krisis het hom ’n unieke geleentheid gebied om direk met die meeste belanghebbendes te praat en “om te verstaan wat dit is wat ons saam moet doen”. Nadat hy sy voorste plek wêreldwyd in terme van verkope in 2011 aan General Motors moes afstaan, het Toyota weer die voortou vir 2012 tot op hede geneem.


      Dit illustreer die gesegde dat die lewe nie daaroor gaan om te wag dat die storm gaan lê nie – dit gaan daaroor om te leer om in die reën te dans.


      2. Die gehalte van strategiese denke, beplanning en die suksesvolle implementering daarvan sal bepaal of môre beter as vandag gaan wees


      Ek het dikwels teruggedink aan die dae in 1992, toe die McCarthy-direksie die strategiese besluit geneem het om die McCarthy-groep van ’n gefokusde motorhandelaar na ’n gediversifiseerde kleinhandelaar te omskep. Vanuit hul perspektief het die strategiese logika sin gemaak. McCarthy Motors het slegs die relatief welvarende segment van die mark gedien en die omvang vir groei was beperk. Prefcor het die opkomende segmente van die mark bedien, waar daar definitief ’n groter potensiaal vir groei was. Die verwagte uitruil van kleinhandelskundigheid sou beide ondernemings bevoordeel, en so ook die kostebesparings wat uit sinergieë sou voortvloei. Ongelukkig was die werklike uitkoms van dié strategiese besluit heeltemal anders. Prefcor het sy bedrywighede té aggressief uitgebrei en het ook sy debiteure op onverantwoordelike wyse laat toeneem. Terselfdertyd het marktoestande ’n fundamentele verandering ondergaan. Gevolglik het dié strategie byna noodlottige gevolge gehad, aangesien dit uiteindelik die groep se tegniese insolvensie veroorsaak het.


      ’n Positiewe gevallestudie is die strategiese besluit wat McCarthy Motor Holdings in 1996 geneem het om sy afhanklikheid van die winsgewendheid van nuwe voertuie te verminder. Ons strategiese analise het beklemtoon die Motorbedryf-ontwikkelingsplan, wat in 1995 geïmplementeer is, sou waarskynlik ’n negatiewe impak op die winsgewendheid van nuwe voertuie hê. Die praktiese uitkoms van ons beraadslagings was die suksesvolle vestiging van ’n volwaardige finansiëledienste-afdeling. Hierdie afdeling het, in die boekjaar wat 30 Junie 2010 geeindig het, 44% van die bedryfswins van McCarthy Bpk. bygedra.


      Ek het persoonlik baie uit hierdie twee gevallestudies geleer – en ek is aan talle ander blootgestel.


      ’n Belangrike leierskapstaak is om ’n beter toekoms vir die organisasie en sy mense te skep. ’n Mens moet ook die organisasie beskerm teen die risiko dat dit ’n slagoffer word van ’n ander toekoms as wat oorspronklik in die vooruitsig gestel is. Die punt is dat strategiese beplanning nooit as ’n akademiese oefening beskou moet word nie. ’n Voorvereiste vir volhoubare sukses is om die toekoms korrek voor oë te stel en die organisasie toepaslik te posisioneer.


      Ek sal nooit my verbasing vergeet toe ek in die laat sewentigerjare op ’n besoek aan die Toyota Motorkorporasie (TMC) in Japan ontdek het dat hy ’n twintigjaarplan vir al sy groot markte het nie. ’n Deel van die TMC se DNS is sy klem op navorsing, beplanning, ontleding, konsultasie en besluitneming. Aan die ander kant het ek gesien hoe sommige Suid-Afrikaanse maatskappye swig onder ’n byna fatalistiese benadering, en die wisselvalligheid en onvoorspelbaarheid van ons omgewing as ’n verskoning gebruik om nie langtermyn-strategiese beplanning te doen nie. Van hulle verwys grappenderwys na hulle langtermynplan as “wat ons na middagete gaan doen.” So ’n benadering kan potensieel ernstige gevolge hê en kan nie aanbeveel word nie. Na my mening is daar geen plaasvervanger vir gehalte strategiese denke en gestruktureerde beplanning op medium- tot lang termyn nie. Die sukses wat ’n maatskappy soos Toyota en baie ander toonaangewende plaaslike en internasionale maatskappye op ’n volhoubare grondslag bereik het, regverdig hierdie siening. Die dissipline om gereeld die toekoms te voorsien, gelei deur uitstaande navorsing, bly ’n kritieke suksesfaktor.


      3. Lê die moed aan die dag om die realiteit van verandering in die gesig te staar – en reageer vinnig


      Ek onthou baie duidelik ’n spesifieke stelling wat ’n uitvoerende direkteur van RAG laat in 1998 op ’n raadsvergadering gemaak het. Ons het die effek van selfone, wat vroeër die jaar vrygestel is, op die bestedingspatrone van laeinkomste-verbruikers bespreek. RAG se klerewinkels het ’n beduidende afname in omset ondervind. Sy kommentaar: “Selfone is net ’n gier – dinge sal taamlik vinnig normaliseer.” In retrospek klink hierdie stelling ongelooflik naïef, maar soms slaag ons nie daarin om nuwe tendense raak te sien wat markte op ’n fundamentele wyse kan beïnvloed nie. ’n Algemene fout wat ons geneig is om te maak, is dat ons nie sensitief genoeg ingestel is nie. Dikwels word ons verblind deur ons verknogtheid aan die “goeie ou dae” en ons wens dat dié tye sal terugkeer. Die status quo is gemakliker en dit sal altyd makliker wees om te regverdig waarom dit net ’n klein bietjie langer moet voortduur.


      ’n Tweede verwante les wat ek geleer het: Sodra die noodsaaklikheid van verandering erken is, moet ’n mens met groot dringendheid en spoed beweeg. Die Amerikaners het ’n baie gepaste gesegde: “As jy nie stof maak nie, eet jy stof.” Nadat die Motorbedryf-ontwikkelingsplan in die middel jare negentig geïmplementeer is, het die aansienlike vermindering van invoerbelasting ons mark vir volledig ingevoerde voertuie oopgestel. Die Imperial-groep het die geleentheid raakgesien en dit aangegryp. Hulle is vandag steeds die dominante onafhanklike invoerder met handelsmerke soos Hyundai, Kia, Tata, Proton, Ssangyong en ander.


      In die wêreld waarin ons leef, het geleenthede ’n rakleeftyd. Dikwels eet die vinnige die stadige. Dit het met McCarthy gebeur toe Great Wall Motors se bakkie-prysleier byna ’n jaar voor ons Meiya-reeks uit China aangekom het. Hulle het ’n goeie produk en ’n oortuigende waardeproposisie gehad, wat hulle ’n sterk vastrapplek in die mark gegee het. Hulle het aggressief op hul “eerste beweger” voordeel gekapitaliseer en baie soortgelyke produkte uitgeskakel wat later die mark betree het.


      Dit is ’n feit dat verandering die prys van oorlewing is, aangesien die toekoms beslis nie ’n voortsetting van die verlede is nie. Ek het geleer dat gister se sukses nie môre se wins sal waarborg nie – dat om verandering te omhels en dit vinnig ook te doen, ’n voorvereiste vir sukses is, en dit nie as die vyand gesien moet word nie.


      4. Kreatiwiteit en innovasie skep ’n magtige mededingende voordeel


      ’n Kenmerk van baie markte vandag is die gebrek aan produk- en diensdifferensiasie. Al hoe meer voormalige “nisprodukte” word kommoditeite. Die minuut wat dit gebeur, verskerp die kompetisie en winsmarges verdamp.


      ’n Praktiese voorbeeld van so ’n situasie is in die motorhuurbedryf. By al die groot lughawens in Suid-Afrika kan klante ’n wit Corolla of rooi Polo Vivo van enige van die “groot vier” motorhuurmaatskappye teen min of meer dieselfde koers kry. Kiosks en parkeerplekke is reg langs mekaar geleë. Stelsel- en prosesverskille is minimaal. Die kleure van die logo’s en uniforms is wel verskillend, maar in werklikheid word die klant feitlik identiese opsies aangebied. Dieselfde geld die posisie van die verskillende aandeelhouers, wat almal kla oor die swak opbrengste wat hulle op hul beleggings verdien. Die nimmereindigende uitdaging wat motorhuurmaatskappye in die gesig staar, is om mekaar te oortref wanneer dit by innovasie en die aard en gehalte van hul dienste kom. By McCarthy se filiaal Budget Rent-a-Car ervaar ek die positiewe uitwerking van deurlopende innovasie eerstehands. Hulle kom voortdurend met nuwe idees in terme van hul produk en dienslewering vorendag. Spesiale promosies gekoppel aan gewilde sportgeleenthede word ook gebruik as ’n meganisme om hulle te onderskei. Die glimlaggende Budget-dames in hul rugbytruie het beslis ’n indruk gewek by klante.


      ’n Kragtige voorbeeld van innovasie wat tot mededingende voordele lei, was Call-a-Car. Die idee om ’n elektroniese gebruiktemotor-mega-vertoonlokaal te skep, is in 1997 bedink. Om die internet as bemarkingskanaal te gebruik, was toe ’n nuwe idee, veral in die motorbedryf. Digitale bemarking was nog in sy kinderskoene.


      Daar was dus ’n oorvloed skeptisisme toe die Call-a-Car-projekvoorstel en begroting ter tafel gelê is. Gebruiktemotor-kopers wou immers tog self die kar ondersoek, en, die belangrikste, die bande ’n skop gee. Gelukkig is goedkeuring eindelik gegee en ongeveer ses maande later is Call-a-Car van stapel gestuur. Klante het toegang tot McCarthy se gebruiktemotor-voorraad gehad, wat uit ongeveer 3 500 voertuie bestaan het, óf deur die gebruik van die Call-a-Car webwerf óf deur die internet-inbelsentrum te skakel. Aanvanklik het 95% van die klante van die inbelsentrum gebruik, en 5% van die internet. Vandag is die verhouding presies omgekeerd. Byna 100 000 motors is tot op hede deur Call-a-Car verkoop, en die meerderheid daarvan was inkrementeel, aangesien die meeste van hierdie klante buite McCarthy se handelsgebiede woon. Innovasie het McCarthy in staat gestel om weg te breek van die tradisionele geografiese beperkings. Ons kon motors aan mense in Kaapstad of op Koekenaap verkoop. Skielik het ons van markplek tot markruimte geskuif.


      Call-a-Car het ’n sterk mededingende voordeel verteenwoordig, wat die groep se posisie as die voorste handelaar van gebruikte voertuie in Suid-Afrika gevestig het. Ter ondersteuning van die groep se vernaamste strategiese doelwit het Call-a-Car die maatskappy se afhanklikheid van die winsgewendheid van nuwe voertuie verminder.


      Gedurende my loopbaan in bemarking by Toyota het ek by verskeie geleenthede die towerkrag van kreatiwiteit ervaar. Dit het bemarkingsplanne laat lewe en turboaangedrewe effektiwiteit gegee. Dit het advertensieveldtogte gelewer wat die teikengehore se verbeelding aangegryp het en het waglyste vir ons motors geskep. Die advertensieveldtog vir die Toyota Conquest RSi, met die tydrenmotor wat onverwags uit ’n renosterkrat breek, was ’n skitterende voorbeeld.


      Sou ek my lewe moes oorhê en weer in die sakewêreld beland, sou ek ’n punt daarvan maak om myself met meer kreatiewe mense te omring. Ek sou meer formele en informele geleenthede vir my spanne geskep het om oor ambisieuse doelwitte te droom en oor hoe om dit deur innoverende planne te bereik. Ek sou meer doelgerigte pogings aangewend het om laterale denke aan te moedig, en ek sou diegene wat dit dóén, helde in die organisasie gemaak het. Ek glo ’n sleutel tot volhoubare sukses in die vinnig veranderende wêreld sal sprankelende kreatiwiteit en meedoënlose innovasie wees.


      5. Kwaliteit is jou eerste taak


      Ek het bogenoemde uitdrukking in die laat sewentigerjare die eerste keer op ’n produkbeplanningsvergadering by Toyota gehoor. Dit was die woorde van Ralph Broadley, wat jare lank by Ford was, voordat hy by Toyota SA Vervaardiging aangesluit het. Hierdie Ford-slagspreuk het ’n groot indruk op my gemaak omdat dit so ’n fundamentele waarheid bevat. “Gehalte in alles wat ons doen” het een van Toyota se kernwaardes geword.


      Indien die gehalte van die produk nie goed is nie, sal die onderneming nie eens uit die wegspringblokke tree nie. Dit is een van die “megabeginsels”. Selfs wanneer die prys spotgoedkoop is, geld hierdie reël steeds. Klante is geneig om afslag gou te vergeet, maar hulle onthou swak gehalte altyd.


      Ek het hierdie werklikheid die eerste keer met die Gazelle-taxi ervaar, en toe weer met die Meiya-bakkie. Miskien het ek nie na die innerlike stemmetjie geluister wat my herinner het dat gehalte “die nommereen-taak” is nie. Ek het ’n paar voor die handliggende gehalteprobleme probeer wegredeneer deur vol selfvertroue aan te voer dat die gehalte aanvaarbaar was, in ag genome die prys.


      En dit bring my by die volgende les.


      6. Klante is slim en hulle stem met hulle voete


      Onderskat die kennis, insig en mag van die klant op jou eie risiko. Raymond Ackerman, die stigter van Pick n Pay, het eenkeer vir sy personeel gesê: “Die klant is nie ’n moroon nie, sy is jou vrou.” In my loopbaan het ek keer op keer weer gesien dat “bemarkingspraatjies” sonder substansie slegs korttermyn-resultate lewer. Jy kan nie die klant ’n rat voor die oë draai nie. Vroeër, eerder as later, sal hulle die waarheid ontdek in terme van gehalte, waarde en diens. En hou hulle nie van hierdie waarheid nie, sal hulle gewoon ’n ander onderneming gaan ondersteun. Hierdie stelling is waar van alle klante in al die leefstylmetingkategorieë (LSM). Die siening wat soms geopper word dat ons klante in die laerinkomstegroepe “ongesofistikeerd” is, is ’n vergissing. Ook dié klante weet wat hulle wil hê, juis omdat hulle nie kan bekostig om te eksperimenteer nie.


      Mense vra my dikwels hoe ons daarin geslaag het om Toyota as markleier te vestig. Op stuk van sake was die motors nie besonder stylvol nie, en het hulle nie uitgestaan wanneer dit by hantering, werkverrigting, brandstofdoeltreffendheid en gemak gekom het nie. My antwoord was altyd dieselfde: Ons het altyd ons klante gerespekteer en aan hul verwagtinge voldoen.


      Die belofte wat uit die staanspoor gemaak word, naamlik “alles loop reg, altyd reg”, word bewaarheid in elke faset van die daadwerklike eienaarskapservaring. En in geïsoleerde gevalle waar dit nie gebeur nie, het ons vinnig en doeltreffend regstellings gedoen. Die hipotese dat word of mouth-reklame verreweg die grootste effek het, is waar. Dit het meer mag en invloed as enigiets anders. Dit werk regtig.


      ’n Ervaring wat ons ’n paar jaar gelede by Burchmores gehad het, het hierdie waarheid weer bewys. Ons het besluit om ons ten volle tot ons “groothandel aan die publiek”-belofte te verbind deur pryse te verminder. Ons het ’n wye verskeidenheid fabrikate en modelle en ’n opwindende koopervaring by die hele bemarkingsformule gevoeg. Gereelde radio-advertensies wat hierdie waardeproposisie helder en bondig verduidelik het, het die plan voltooi.


      Positiewe word of mouth oor die werklike koopervaring het die bemarkingsproposisie tien maal vermenigvuldig. Verkoopsvolumes het die hoogte ingeskiet en Burchmores die hupstoot tot in die dominante posisie in die mark vir gebruikte voertuie gegee.


      Hoe kan hierdie les die beste opgesom word? Deur te sê dat die magsbalans verskuif het na die klant, wat nou ferm in beheer is. Verbruikers word al hoe meer bemagtig en georganiseerd. Hulle oefen hul kollektiewe krag uit om hul belange te laat geld. Hul menings is almal belangrik. Ons moet besef dat die klant vandag die regter, jurie en potensiële laksman is, almal is een.


      7. Talentvolle, kundige en toegewyde mense maak ’n verskil


      Ek het tot die besef gekom dat kenniswerkers en hul produktiwiteit die waardevolste bate van ’n 21ste-eeuse organisasie verteenwoordig. Uit ’n leierskapsperspektief is ’n obsessie met die gehalte en toewyding van menslike kapitaal ’n moet. Die werwing, ontwikkeling en motivering van die heel beste mense moontlik moet bo-aan die prioriteitslys wees. Ongelukkig beskou baie maatskappye deesdae klaarblyklik steeds hul mense as kommoditeite, of erger nog, behandel hulle soos produksiefaktore.


      In die gevalle wanneer ek wel daarin geslaag het om toptalent in diens te neem, was uitstekende resultate onvermydelik. Medeverantwoordelikheid vir leierskap is spontaan aanvaar. ’n Inspuiting van gehalte en relevante kennis in die organisasie het gevolg. Nuwe inisiatiewe was volop. Spanne was weer vol energie, en belangriker nog, die prestasie het die verwagtinge oortref. My taak om die span te lei, was minder veeleisend en meer vervullend. Daar was geen behoefte aan mikro-bestuur nie. In ’n neutedop, goeie mense verbeter die balansstaat en die inkomstestaat. En mits hulle voldoende stimulasie, ontwikkeling en erkenning kry, sal hul waarde bly groei. Sulke individue verteenwoordig kragtige, groeiende bates op alle vlakke van alle organisasies.


      Met betrekking tot werwing van nuwe personeel het die volgende oor die jare vir my duidelik geword: Eerstens, probeer om nie net kennis en ervaring aan te stel nie – karakter en houding is selfs belangriker eienskappe. ’n Individu wat by die organisasie se kultuur sal pas, is noodsaaklik – almal moet dieselfde waardes deel. Entoesiasme verskaf die energie en vergoed vir ander moontlike tekortkominge – wees op die uitkyk daarvoor. Bestee tyd aan ’n volledige 360°-beoordeling. ’n Omvattende, formele agtergrondkontrole wanneer dit by die betrokkene se prestasies tot dusver kom, is altyd ’n goeie belegging.


      Tweedens behoort ’n mens baie versigtig te wees om nie net mense in diens te neem wat grotendeels replikas van jouself is nie. Spanne en organisasies behoort verteenwoordigend te wees van al die belanghebbendes wat hulle dien. Diversiteit in terme van ras, geslag, ouderdom, kennis en vaardighede bring vars perspektiewe en nuwe insigte mee. In my ervaring help verteenwoordigende spanne organisasies om sensitief en in voeling te bly. Op vergaderings van McCarthy se uitvoerende komitee het Cyril Khambula en Lazola Madikizela ons dikwels op die verskillende gesigspunte van ’n bepaalde saak attent gemaak. Ek moes die rykdom van ons diversiteit in ’n baie groter mate tot voordeel van die organisasie aangewend het.


      Die derde insig waarna ek wil verwys, het betrekking op die foute wat ek gemaak het deur mense aan te stel of te bevorder wat nie by die organisasie se kultuur ingepas het nie, of nie resultate gelewer het nie, of albei. Ons almal het blinde kolle, wat veroorsaak dat sulke dinge gebeur. Die werklikheid is ongelukkig dat die direkte en indirekte koste van sulke foute groot is, en dit gewoonlik baie tyd, moeite en hulpbronne in beslag neem om die situasie reg te stel. In retrospek sou ek my instink baie meer vertrou het, en vinniger beweeg het om mense wat afbrekend is of nie hul kant bring nie, uit die maatskappy te verwyder. In sommige gevalle was ek te geduldig, toegeeflik en vergewensgesind.


      Ek maak hierdie uitlatings teen die agtergrond van ’n aantal beginsels waarin ek glo. Die eerste is die beginsel van billikheid. Die aflegging van sodanige nie-presteerders moet slegs ’n opsie wees nadat alternatiewe soos mentorskap en berading, bykomende opleiding en objektiewe prestasiebestuur oorweeg is. In ag genome die hoë werkloosheidsvlak in ons land is dit absoluut noodsaaklik dat hierdie beginsel nagekom word.


      Die tweede beginsel wat ek glo onder sulke ongelukkige omstandighede nagevolg moet word, is deernis. Selfs nie-presteerders moet met respek en empatie behandel word. Daar is geen rede om so ’n mens se waardigheid en selfbeeld te vernietig nie. Inderdaad, wie het in die eerste plek die verkeerde aanstelling of bevordering gemaak?


      Goed ingeligte en toegewyde mense met flair maak ’n werklike verskil. Mens behoort fanaties te wees oor die aanstelling van kandidate wat die beste vir die betrokke taak is. Hulle is die effektiefste teenvoeter vir die verlamming wat soms met moeilike tye gepaardgaan, en bied altyd ’n sterk mededingende voordeel.


      8. Verhoudings maak werklik saak – moenie die klein dingetjies afskeep nie


      Die sakewêreld word deur mense bedryf. Soms vergeet ons organisasies bestaan uit mense. As gevolg van ’n intense fokus op strukture, beleid en prosesse, is ’n mens geneig om verby die sleutelrolspelers, naamlik die mense self, te kyk. Die belangrikste vrae wat beantwoord moet word, is wat mense bymekaar hou en wat hulle motiveer om vanself hul energie en samewerking aan te bied. Wat ek besef het, is dat die oplossing te vinde is in verhoudinge wat op wedersydse vertroue en respek gegrond is.


      Dit is ’n universele waarheid wat op die lewe in die algemeen van toepassing is, en soveel te meer in die veeleisende sakewêreld. Dit is hoogs onwaarskynlik dat die agt banke wat McCarthy in 2001 geherkapitaliseer, en van tegniese insolvensie gered het, só sou gemaak het as die soort interpersoonlike verhoudings en vertroue nie bestaan het onder die verskillende bestuurders wat by die onderhandelings betrokke was nie. Net so sou ons verskaffers moontlik nie ons kredietterme grootliks so gehou het nie. In die algemeen het lede van die media sowel Toyota as McCarthy oor die jare regverdig behandel, want ons het ons bes probeer om oop en konstruktiewe verhoudings met hulle te kweek. Dit is nie nodig om die enorme waarde van ’n goeie verhouding met klante en personeel verder te benadruk nie. Wat laasgenoemde betref: ’n Sterk band tussen spanlede dryf beslis prestasie. Ten slotte, goeie samewerking met ander belangrike rolspelers, soos aandeelhouers, die regering en die breër gemeenskap, word toenemend belangriker in ’n samelewing waar interafhanklikheid wyd erken word.


      In my loopbaan het ek baie tyd en energie daarin belê om ’n netwerk oor die hele spektrum van die Suid-Afrikaanse gemeenskap te vestig. Ek het ’n doelbewuste poging aangewend om by breër sake-aangeleenthede betrokke te raak en ook om met politici op streek- en nasionale vlak bande te smee. Ten spyte van ernstige werksdruk het ek tyd gemaak vir “nasionale diens” deur my betrokkenheid by liggame soos die Internasionale Bemarkingsraad en die Nasionale Sake-inisiatief. Die persoonlike verhoudinge met baie mense wat daaruit voortgespruit het, het nie net my lewe verryk nie, maar was ook tot voordeel van die maatskappye waarby ek betrokke was.


      Wat is, na my mening, die vereistes vir sterk en blywende verhoudinge? Die vernaamste beginsel is respek vir alle mense. Die tweede is vertroue, wat verdien moet word – dit kan nie geëis word nie. Die derde is opregtheid – dit moet uit die hart kom. Die laaste voorwaarde is hoflikheid, onder alle omstandighede.


      Ek het ook ontdek dat die sogenaamde klein dingetjies geneig is om ’n groot verskil aan die krag van verhoudings te maak. Mense se gesigte verhelder wanneer hul name onthou word. Hul glimlag selfs breër wanneer ’n persoonlike detail onthou en genoem word. Hulle straal wanneer lof gegee word, waar lof verdien is. Een van die fasette van my sakeloopbaan wat ek die meeste geniet het, was die plesier om uitnemendheid te erken en om dankie te sê as ’n taak goed gedoen is. In my eie plakboek het ek steeds handgeskrewe notas van erkenning van dr. Albert Wessels, Colin Adcock en ander mense wie se mening ek hoog geag het. Daardie onverwagse briefies het meer vir my beteken as die winsbonusse wat ek oor die jare ontvang het. Iemand het die raad “prys luidkeels, kritiseer sagkens” baie jare gelede met my gedeel, en ek het nog altyd my bes gedoen om dit toe te pas.


      Dit klink dalk geyk, maar dit is waar. Mense sal vergeet wat jy gesê het, ook wat jy gedoen het, maar nooit hoe jy hulle laat voel nie. Positiewe gevoelens vorm die grondslag van goeie verhoudings, wat die wêreld ’n beter plek maak, ook uit ’n sake-oogpunt.


      9. Die skep van ’n volhoubare vraag vir jou produkte en dienste bly die nommereen-uitdaging. Niks gebeur totdat iemand iets verkoop nie


      Veral in die mark vir verbruikersprodukte was die kompetisie nog nooit intenser nie. Suid-Afrika het vanaf ’n beskermde mark gedurende die apartheidsjare na ’n oop mark geskuif. Die motorbedryf is ’n tipiese voorbeeld. Mededinging in die vroeë jare negentig, beskerm deur effektief 115% invoerbelasting, was beperk tot sewe plaaslike vervaardigers wat 12 handelsmerke en ongeveer 180 modelle bemark het. Vandag, met invoerbelasting teen slegs 26%, kan kliënte tussen meer as 60 verskillende handelsmerke en meer as 2 200 modelle kies. En ons praat, relatief gesproke, van ’n baie klein mark – dit verteenwoordig slegs 0,9% van die globale motormark. Die markte vir baie ander produkte en dienste is net so gefragmenteerd. Plaaslike maatskappye voel die koue wind van globale mededinging. Bemarkers sukkel om deur die geraas te breek, aangesien mededingers wedywer en verbruikers met soortgelyke boodskappe bestook.


      Terselfdertyd moet hulle met beduidende veranderinge in sowel die demografiese as die psigografiese profiele van hul klante en kliënte rekening hou. In baie produkkategorieë het die sogenaamde ontluikende mark die belangrikste geword. Die tradisionele segmenteringsparameters van die ou Suid-Afrika is nie meer van toepassing nie, aangesien “kleurlose” segmente, gebaseer op gedeelde waardes en gemeenskaplike eienskappe, aan die ontwikkel is. Nuut bemagtigde klante is diskriminerend en veeleisend, en is bereid om met nuwe handelsmerke te eksperimenteer. Tradisionele lojaliteitspatrone word daagliks verbreek. Bemarkers word dus gedwing om met nuwe oë na hul klante te kyk.


      Hulle moet dieselfde doen sover dit hul bemarkingsomgewing aangaan. Dink maar aan die dramatiese impak van mobiele tegnologie en die internet op die manier waarop produkte en dienste bemark word. Selfone het die nuwe massamedium geword, met 37 miljoen gebruikers in 2010. In dieselfde jaar het sewe miljoen Suid-Afrikaners reeds toegang tot die internet gehad. Nou staan dit amper op tien miljoen. Digitale bemarking en die gebruik van sosiale media het die sleutelfokusgebiede geword. Die bemarkingsveld het baie opwindende nuwe dimensies bygekry.


      As ’n aktiewe bemarkingspraktisyn van byna 40 jaar vind ek hierdie nuwe ontwikkelings boeiend. Ek het ook baie insigte langs die pad ontwikkel. Natuurlik moet ’n mens probeer tred hou met al die nuwe tendense en bemarkingskanale. Maar dit moet egter sin maak vanuit ’n aandeelhouersperspektief, en tasbare voordele op die inkomstestaat beteken. McCarthy Call-a-Car het pionierswerk gedoen én geld gemaak. Daarenteen was ons breëbasis-Mega Shopper-onderneming ’n finansiële katastrofe. Hoe opwindend nuwe projekte op die gebied van inligtingstegnologie en die internet ook al mag wees, behoort rasionele rekenmeesters steeds die laaste sê te hê wanneer lewensvatbaarheidstudies ter tafel gelê word.


      Nog ’n belangrike les wat ek wil deel, is dat hoe meer dinge verander, hoe meer bly die beginsels van die kuns en wetenskap van bemarking dieselfde. Dit gaan alles daaroor om mense te lok en as klante te behou. Daar is steeds geen plaasvervanger vir behoorlike marknavorsing om die behoeftes en verwagtinge van jou klante en kliënte te bepaal nie. Produkte en dienste wat verbruikers se verwagtings oorskry, bly die paspoort tot sukses. Handelsmerke wat spog met hoë bewustheid, hoë gewildheid en ’n uitstekende reputasie, verteenwoordig ’n belangrike mededingende voordeel. As jy waarde vir jou klant lewer, sal markaandeel en winste volg. Daar is geen plaasvervanger vir duidelike, eerlike en vermaaklike advertensies, vir tydige en gerieflike produkverspreiding of, die belangrikste, vir voortreflike diens nie.


      Ek bly oortuig dat bemarking en verkope aan die voorpunt van sake is. Die stem van professionele bemarkers moet dus meer op direkteursvlak gehoor word. Bemarking moet nie slegs as ’n koste-item gesien word nie, maar ook as een wat inkomste genereer. Dit behoort nie in isolasie van die algehele korporatiewe strategie beskou te word nie, maar as ’n integrale deel daarvan. Die werklikheid is dat as die bemarkingstrategie misluk, die onderneming ook nie ’n sukses sal wees nie.


      Ek glo ook dat verkope almal se verantwoordelikheid is. Ek sou altyd skertsend na myself as Toyota se hoofverkoopsman verwys, maar ek was eintlik heel ernstig. Toe ek by McCarthy was, het daar omtrent nie ’n week verbygegaan waartydens ek nie ’n nuwe of gebruikte motor aan sakekennisse, familie of vriende verkoop het nie. Soos Thomas Watson, die stigter van IBM, gesê het: “Niks gebeur totdat iemand iets verkoop nie.” Dit bly waar wanneer dit by sake kom. ’n Professionele, bekwame verkoopspan maak ’n groot verskil.


      In suksesvolle organisasies het almal ’n geleentheidsfokus en is elke kliënt belangrik. Elke lid van die span weet dat die rubber slegs die pad tref wanneer die transaksie afgehandel is. Ook in hierdie geval moet die uitvoerende hoof ’n inspirerende voorbeeld stel.


      10. Oordeelkundige finansiële bestuur is te alle tye noodsaaklik en om kontantvloei te optimaliseer moet ’n daaglikse prioriteit te wees - dit is die lewensbloed van enige onderneming


      In my posisie as besturende direkteur van Toyota SA Bemarking was my fokus in die eerste fase van my loopbaan meer op bemarking as op finansiële resultate. By McCarthy het my verantwoordelikheid om gehalte-opbrengste aan aandeelhouers te lewer, tot reg bo-aan my prioriteitslys geskuif, soos deur Brian McCarthy en Terry Rosenberg bepaal. Een van my eerste opdragte was om myself met die kompleksiteite van die groep se sakemodel vertroud te maak. My kennis in hierdie verband het ’n groot hupstoot gekry toe ek my span deur die voorbereiding van die jaarlikse begroting moes lei, en dit vir goedkeuring aan die raad moes voorlê.


      Tog is die behoefte aan oordeelkundige finansiële bestuur eers regtig by my tuisgebring toe die groep in 1999 ernstige finansiële probleme beleef het. Ewe skielik het die kontantvloeivoorspelling die belangrikste dokument op my lessenaar geword. Die rede was voor die hand liggend – baie maande lank het ons net-net deurgeskraap, en ternouernood tog daarin geslaag om ons byna 10 000 werknemers se salaris te betaal, of ons verskaffers se rekeninge te vereffen. Ek was baie gelukkig om een van die briljantste en bekwaamste geoktrooieerde rekenmeesters, Eugene Roden, aan my kant te hê. Hy het ’n vinger op elke pols gehou en onder moeilike omstandighede wondere verrig. Beslissende stappe moes gedoen word. Ondernemings wat nie gepresteer het nie, is verkoop of gesluit. Batevlakke is verlaag en die kostebasis gesny. Die invorder van uitstaande skuld het ons onverdeelde aandag geniet. Tussen al hierdie aktiwiteite deur was ek en Eugene ernstig besig om bykomende finansieringslyne te probeer vind. Nie ’n enkele bank is buite rekening gelaat nie – ons het selfs Saambou genader.


      Hopelik sal ek nooit weer so ’n ervaring hoef deur te maak nie. Nie net was dit stresvol nie, en dit wás senutergend – dit het my ook baie nederiger gemaak. Die fasiliteitshersieningsvergaderings met ons banke is die stof van nagmerries. Dit is dus nie verbasend dat ek ’n dissipel is van versigtige finansiële bestuur te alle tye nie.


      Wie weet wat in die toekoms wag? Streng finansiële dissipline moet deel van die DNS van die organisasie wees. ’n Kultuur van matigheid moet heers. Die optimalisering van kontantvloei moet op elke spanlid se agenda wees. ’n Gesonde balansstaat is selfs nog beter nuus as ’n inkomstestaat wat rekords opstel. Risikobestuur moenie slegs as ’n beleidsvereiste gesien word nie, dit moet ’n integrale en belangrike deel wees van hoe die onderneming bestuur word.


      Belê met oortuiging in ’n interne oudit en risikobeheerfunksies en bemagtig die spanne. Stel die beste beskikbare eksterne ouditeure aan, ook die bekwaamste finansiële direkteur wat jy kan vind. Wanneer dit moeilik gaan, sal hulle jou help om jou maatskappy te red. Dit is wat met my gebeur het.


      11. Wanneer ’n krisis jou in die gesig staar, hanteer dit vinnig en beslissend


      Daar is beslis waarheid in die gesegde “in elke krisis lê daar ’n geleentheid”. Maar die teendeel is ook waar: Die verkeerde hantering van ’n krisis kan korporatiewe en persoonlike reputasies beskadig en selfs die ondergang van ’n onderneming veroorsaak. Onlangse internasionale voorbeelde is Enron en Goldman Sachs. Plaaslik het selfs blue chip-kleinhandelaars soos Woolworths en Pick n Pay met ernstige krisisse te make. Auction Alliance en sy uitvoerende hoof, Rael Levitt, is ook materiaal vir ’n interesante gevallestudie.


      Ek het heelwat krisisse in my eie loopbaan ervaar. Gebaseer op my subjektiewe beoordeling het ek sommige goed gehanteer, en ander minder goed. Die slegste was die wyse waarop – en die spoed waarmee – ek in 2009 op die ineenstorting van nuwevoertuigverkope gereageer het. Ek moes baie vinniger beslissend opgetree het. My verbintenis daartoe om mense se werk te probeer beskerm, was die grootste inhiberende faktor. Die ander was my hoop dat die mark vinnig sou herstel.


      Die broodnodige inkorting van McCarthy se uitgawebasis moes baie meer drasties gewees het, en moes met een diep sny eerder as stuksgewys gedoen gewees het. Miskien moes ek die agentskappe wat teen ’n verlies bedryf is, vinniger en met meer mening gerasionaliseer het. Dit was ’n duur fout, wat my reputasie op Bidvest-aandeelhouervlak skade berokken het.


      ’n Voorbeeld van ’n krisis wat ek beslissend en doeltreffend opgelos het, het sy oorsprong gehad in ’n byeenkoms wat op 14 November 2001 plaasgevind het. Op daardie noodlottige dag in Durban het ek by ’n geborgde ontbyt die verhoog met die oud-Springbok-rugbykaptein Gary Teichmann gedeel. Hy het oor die effektiewe leierskap van ’n sportspan gepraat, en ek oor sakeleierskap. In my praatjie het ek ’n outokratiese leierskapstyl as oneffektief beskryf en ’n visioenêre, dienende benadering as die oplossing aanbeveel. Reg aan die einde van my toespraak het ek my spyt uitgespreek dat Suid-Afrika se politieke leierskorps nie daarin geslaag het om gewone burgers onder een inspirerende visie te verenig nie. Maar ek het afgesluit deur my ondersteuning en die hoop op ’n beter toekoms uit te spreek. Ek was dankbaar vir die applous en het goed gevoel oor my bydrae.


      Later daardie dag het ek en Tillie saam met ’n groep van McCarthy-toppresteerders na Mauritius gevlieg vir ’n week lange vakansie. Ongelukkig het dit tot ’n skielike einde gekom toe my sekretaresse, Sue, my die volgende oggend bel om my te vertel die Natal Mercury het my foto langs ’n prominente artikel met die opskrif “Pretorius kritiseer Mbeki se leierskapstyl” geplaas. Die joernalis het geskryf dat ek die president se leierskapsbenadering skerp aangeval het. Ek het koud geword, omdat ek dadelik geweet het die gevolge sou ernstig wees. Ons het ons tasse gepak en onmiddelik na Suid-Afrika teruggekeer.


      Soos verwag, was die ANC en Cosatu allesbehalwe gelukkig met die neerhalende opmerkings wat in die artikel aan my toegeskryf is. Woedende lede van die grootste metaalwerkersunie, Numsa, het voor sommige McCarthy-handelaarstakke betoog en sommige het selfs na Toyota se fabriek in Prospecton opgeruk. Verslae van ons handelaarstakke het begin instroom dat van ons regerings- en munisipale sake bedreig is. Die situasie was ernstig en ek moes vinnig optree. ’n Baie welkome ontwikkeling was ’n inbelprogram op East Coast Radio, waartydens baie luisteraars wat ook op die ontbyt was, die akkuraatheid van die artikel betwis het. Ten spyte hiervan en my beroep op die Mercury om die korrekte feite te publiseer, was daar geen reaksie nie. Omdat ek nooit my toesprake woord vir woord uitskryf nie en sonder notas praat, was ek nie in ’n posisie om ’n volledige teks aan die redakteur te stuur nie.


      My volgende taak was om S’bu Ndebele, wat toe die leier van die ANC in KwaZulu-Natal was, en later die nasionale minister van vervoer, in die hande te probeer kry. Ek het hom goed geken, aangesien ek saam met hom in die KZN Ekonomiese Raad gedien het. As gevolg van die dringendheid van die situasie het hy ingestem om my ná ure op sy plaas aan die buitewyke van Pietermaritzburg te ontmoet. Tot my groot verligting het hy ingestem om ’n gesamentlike verklaring uit te reik, wat ek sommer daar en dan opgestel het. So gou as wat ek sy handtekening daarop kon kry, het ek terug Durban toe gejaag, waar ek met die besturende direkteur van Independent Newspapers KZN, Graeme King, gepraat het. Hy het ingestem om ons gesamentlike verklaring die volgende dag te publiseer. Om die impak en geloofwaardigheid daarvan te versterk, het ek ander prominente persoonlikhede wat ook die ontbyt bygewoon het, gevra om hul standpunte oor hierdie saak aan die Mercury te stuur. Belangriker nog, ek het ’n persoonlike brief waarin ek verduidelik wat gebeur het, met die hand by die president se kantoor in die Uniegebou laat aflewer.


      Die opvolgpublisiteit die volgende dag in die Mercury was ’n hele bladsy lank. Die gesamentlike verklaring waarin S’bu Ndebele sy persoonlike steun vir my as ’n toegewyde en verantwoordelike Suid-Afrikaanse burger uitgespreek het, het ’n deurslaggewende verskil gemaak. Hoewel daar in die daaropvolgende dae baie briewe, telefoonoproepe en onderhoude was, was die storm verby. Deur met groot dringendheid op te tree, en die waarheid te vertel, was die moontlike skade aan my reputasie beperk, en het ons maatskappy nie skade gely nie. Geen beeldpoetsery deur ’n openbare betrekkinge-span nie – ek het alles persoonlik gehanteer. Ek het nie op die sondaar, naamlik die joernalis wat die belangrikste punte in my toespraak verdraai het, gefokus nie, maar my energie daarin belê om die skade te beheer. My redding was my reputasie as ’n toegewyde Suid-Afrikaner en die gehalteverhoudings – gegrond op wedersydse vertroue en respek – wat ek met die sleutelrolspelers gehad het. Ek het baie geleer uit hierdie krisis en die lesse sal my altyd goed te staan kom. Sedertdien kies ek my woorde baie versigtig wanneer ek ’n gehoor toespreek waar die media teenwoordig is.


      Ek is net dankbaar dat ons toe nog nie sosiale media gehad het nie. Dit sou oneindig moeiliker gewees het om die skade aan my reputasie te keer. Soos Kevin Welman, die besturende direkteur van Fleishman-Hillard, dit so treffend gestel het: “Wanneer dit by sosiale media kom, vat dit ’n krisis en sit dit op steroïede. Wat altyd ure sou duur, neem nou sekondes.”


      Dit is byna onmoontlik om vinnig genoeg te reageer, maar alle pogings moet aangewend word om die betrokke partye byna onmiddellik by ’n konstruktiewe dialoog te betrek.


      12. Sake doen gaan oor veel meer as net syfers


      Dit is ons primêre verantwoordelikheid om ondernemings te vestig wat op ’n volhoubare grondslag suksesvol sal wees. Sulke ondernemings skep werk en welvaart, en bevoordeel sowel aandeelhouers as die breër gemeenskap. Slegs winsgewende ondernemings met gesonde balansstate wat oor gehalte-leierskap beskik, kan hierdie doelwitte bereik.


      Ek is beslis ’n voorstander van resultate najaag, maar as ek eerlik moet wees, vind ek ander dinge persoonlik baie vervullender. Ek is ’n kapitalis, maar ek het nie ’n obsessie daarmee om geld te maak nie. Ek vind lankal meer bevrediging in die sogenaamde sagte kwessies. Al hierdie kwessies het te make met mense of die gemeenskap. Om personeel se werkservaring vir hulle betekenisvol te maak, is so ’n saak. Ek het dit baie bevredigend en inspirerend gevind wanneer spanlede regtig met die visie en waardes van die organisasie geïdentifiseer het – selfs meer wanneer ek hulle trots kon aanvoel en bewyse kon sien van hul gevoel van geborgenheid. Dit is verstommend wat met mense gebeur as hulle gerespekteer en erken word. Dit was ook uiters bevredigend toe ek waargeneem het dat die maatskappy se waardes soos eerlikheid, opregtheid, openhartigheid en uitnemendheid in baie gevalle persoonlike waardes versterk. Ervarings by die werk kan lewens op ’n positiewe wyse beïnvloed.


      Die tweede gebied van inspirasie is om deel te wees van die proses wat spanlede in staat stel om hul Godgegewe potensiaal te verwesenlik, of selfs net ’n betekenisvolle stap verder te voer wat hul persoonlike ontwikkeling betref. By Toyota én McCarthy het ons aangebied om alle ongeletterde personeel die geleentheid te gee om vir ’n basiese geletterdheidskursus vir volwassenes in te skryf, op die maatskappy se onkoste. Daardie “gradeplegtigheid”-seremonies het my altyd diep geraak. Ek het die geluk, trots en selfrespek gesien wanneer ’n lekeprediker, wat voorheen die Bybelverse vir sy preek gememoriseer het, die eerste keer sy Bybel kon lees. Ek het langs ’n pa gestaan wat nou in staat was om met trots vir ons ’n brief te lees wat sy dogter uit Swaziland geskryf het. Ek het ook die volledige transformasie van een van ons skoonmakers beleef, wat skeel en abnormaal kort was, nadat hy eers kon lees. Ewe skielik het Shorty begin om fier en regop te loop, en het hy die moed gehad om almal in die oë te kyk. Ek het met trane in my oë in die gehoor gesit toe een van ons vroulike gegradueerdes, met die ontvangs van haar sertifikaat die lied “Amazing Grace” begin sing het – “Ek was blind, maar nou kan ek sien.”


      Oor die jare het ek gesien hoe honderde spanlede hul drome verwesenlik.


      ’n Veiligheidswag het ’n IT-hoof geword en ’n voerbandwerker in die onderdele-verspreidingsentrum ’n departementele bestuurder. ’n Petroljoggie het ’n onderdelebestuurder geword, ’n skakelbordoperateur een van ons eerste vroulike handelaarshoofde. Ons opleidings-ondersteuningsprogram by McCarthy het personeellede wat slegs laerskool voltooi het, gehelp om te matrikuleer. Sommige van hulle het verder gestudeer, ander met grade het hul MBA voltooi. Een van ons beursstudente, Michael Ndlovu, het ’n Rhodes-beurs ontvang om aan die Universiteit van Oxford te studeer. Hierdie werknemers en studente het hard daarvoor gewerk. Maar hul werkgewer het hulle in staat gestel en aangemoedig, en het ’n uitstekende opbrengs ontvang wat onmoontlik is om te kwantifiseer.


      Die derde bron van inspirasie het betrekking op my betrokkenheid by verskeie korporatiewe maatskaplike beleggingsprogramme oor die jare. By Toyota was ek baie betrokke by die gemeenskap van Alexandra, waar die meerderheid van die werknemers gewoon het wat in ons onderdele-verspreidingsentrum (OVS) gewerk het. Een projek wat my baie nederig gelaat het, was die opgradering van die Itlhokomeleng-ouetehuis. Die desperate lot van die bejaardes wat in klein voorafvervaardigde asbeshutte gebly het, was kommerwekkend.


      By McCarthy het ons Rally to Read-program een van die mees verrykende projekte geword waarby ek ooit betrokke was, en ek het steeds die voorreg om deel daarvan te wees.


      Sake, in my boek, gaan oor veel meer as net die syfers. Dit gaan daaroor om ’n verskil in die lewe van werknemers en die gemeenskap in die algemeen te maak. Dit gaan daaroor om te doen wat reg is, tot die voordeel van almal.


      13. Korporatiewe gedrag in ooreenstemming met die regte beginsels bied die grondslag vir volhoubare sukses


      Talle welbekende gevallestudies wat in die aanloop tot en die nadraai van die wêreldwye finansiële krisis in 2008 gedoen is, staaf dié stelling. Wanneer goeie korporatiewe bestuur, soos voorgeskryf deur landswette, as niks meer dan as ’n irriterende voldoeningskwessie gesien word nie, moet die waarskuwingsligte begin flikker. Dit maak my bekommerd dat bestuurders van tyd tot tyd in private gesprekke sommige bestuursvereistes as nie-produktiewe tydmors beskryf. “Hulle moet ons net uitlos sodat ons sake kan doen,” is ’n mening wat dikwels gelug word. Ek gee toe dat té komplekse en moeisame vereistes vermy moet word, maar na my mening is ons nog nie op daardie punt nie. Die voordele daaraan verbonde oortref verreweg enige nadele.


      Die sakewêreld was nog nooit meer in die kollig nie. Ons gedrag word konstant ondersoek en skeptiese en aggressiewe belanghebbende groepe is gereed om toe te slaan. Die era van totale deursigtigheid is met ons, en druk vir volledige openbaarmaking styg. Sosiale media bied die ideale platform vir skindertonge om negatiewe berigte binne ’n oogwink te versprei. Reputasiebestuur het as gevolg van baie veranderlikes ’n ingewikkelde saak geword, en die werklikheid is dat sommige hiervan byna onmoontlik is om te beheer.


      Die les wat hieruit geleer word, is dat onberispelike gedrag te alle tye deur alle bestuurders en elke lid van die span die effektiefste versekeringspolis is wat ’n organisasie kan hê. In die werklikheid is dit ’n moeilike opdrag. Motorhandelaars, byvoorbeeld, moet tans aan meer as 40 verskillende stukke wetgewing voldoen, insluitende die Nasionale Kredietwet, die Wet op Tweedehandse Goedere en die Wet op Verbruikersbeskerming, om maar ’n paar te noem. Voortgesette opleiding en die meedoënlose monitering van gedrag is absoluut noodsaaklik.


      Uiteindelik is dit nodig dat organisasies eienaarskap neem van die fundamentele waarheid dat konsekwente morele en etiese gedrag die hoeksteen van volhoubare sukses verteenwoordig. Ons moet ons strategieë, beleid en optrede uit baie verskillende perspektiewe evalueer, aangesien ons sake doen in ’n wêreld wat dit vereis. Ons moet sensitief wees vir die menings van al die verskillende belanghebbende gemeenskappe, en op ’n weldeurdagte wyse reageer. Vir sommige mense het die kapitalisme nie ’n mooi aangesig nie. Treffende voorbeelde van gierigheid op uitvoerende vlak, agterbakse handelinge en ondeurdagte personeelafleggings versterk hierdie prentjie. Dit is ons taak om hierdie ongelukkige persepsie deur ons voorbeeld en aksies uit die weg te ruim. Ek dink ons moet hierdie taak met vasberadenheid en ywer benader, nie omdat ons die reputasie van ons organisasies wil beskerm nie, maar omdat dit die regte ding is om te doen. Dit is uiteindelik die taak wat leiers opgelê word: om te verseker dat beginselvaste korporatiewe gedrag regdeur die organisasie voorgestaan word.


      Dit sal individue met die regte leierseienskappe verg om te verseker dat die lesse wat in dié hoofstuk bespreek is, in die dag-tot-dag-bestuur van ’n onderneming toegepas word. Die Christelike leierskapskrywer John Maxwell som dit só op: “Alles staan en val by leierskap.”

      Die raamwerk: Vereistes vir


      effektiewe leierskap


       


      “Voordat jy ’n leier kan wees, lê sukses daarin opgesluit om jouself te ontwikkel.


      Wanneer jy ’n leier word, gaan sukses daaroor om ander te ontwikkel.”


      Jack Welch, voormalige voorsitter en uitvoerende hoof van General Electric


      Ek glo dat die gehalte van leierskap die enkele belangrikste voordeel van elke wêreldklas organisasie verteenwoordig, dat dit die bron van elke groot prestasie, en die hoeksteen van elke buitengewone lewe is. Voorbeelde in die wêreldgeskiedenis toon dat die gehalte van leierskap grootliks verantwoordelik is vir die politieke omgewing, vir sosiale ontwikkeling, ekonomiese groei en sakesukses. Dit beheer en vorm mense se lot. Dit kan bou of dit kan vernietig. Inspirerende leierskap steek ’n innerlike vuur aan die brand, dit laat emosies, doelwitte, gemeenskaplike waardes en oortuigings vlam vat. Leierskap is ook wat energie en die entoesiasme vir verandering laat opvlam. Dit verteenwoordig die krag wat invloedryke lande, organisasies en spanne na welvaart voer.


      Effektiewe leierskap verander swak punte in voordele, struikelblokke in geleenthede, en moedeloosheid in hoop. Die punt is dat goeie leierskap saak maak.


      Hierdie stelling is relevant in ’n land soos veral Suid-Afrika, waar daar ’n groot aantal uitdagings is. Ten spyte van die feit dat ons demokrasie reeds 18 jaar oud is, gee ons steeds aandag aan die effek van die vloedgolf van politieke verandering wat in 1994 oor die land gespoel het. Hierdie politieke transformasie het ook die dinamika in die werkplek verander. Werkers is nou deel van die sentrum van politieke mag, en hulle eis ’n werklike invloed in hul organisasies. Hulle wil gerespekteer word, betrokke wees, ontwikkel en beloon word in ooreenstemming met hul verwagtinge. Arbeidswetgewing en wetgewing oor gelyke indiensneming het hul posisie versterk.


      Terselfdertyd moet baie plaaslike ondernemings daarmee worstel om internasionaal mededingend te word. Ons ekonomie is ná 1994 oopgestel en het vinnig begin globaliseer. Handelsgrense het verkrummel, en daar is ’n oorvloed van ernstige bedreigings én opwindende geleenthede. As gevolg van ’n instroming van mededingers heers ’n ooraanbod van goedere en dienste in sekere marksektore. Hiper-mededinging het ’n permanente kenmerk van die sakewêreld geword.


      Die deurdringende impak wat die snelle ontwikkeling van tegnologie op ander terreine van die lewe het, is ook in die sake-omgewing sigbaar. Baie sakemodelle word bedreig soos óf konvergensie óf disintermediasie plaasvind.


      Leiers moet ’n intense fokus op korporatiewe beheer hê, soos genoodsaak deur ’n komplekse regulerende omgewing. Sleutel-prestasiegebiede het nou ’n veel groter omvang om aan die vereiste van ’n triple bottom line te voldoen. Verantwoording aan alle belanghebbendes geniet hoë prioriteit, en die dae waar daar slegs op die aandeelhouers se belange gefokus is, is verby.


      Binne hul organisasies moet leiers aandag gee aan die uitdagings en geleenthede wat met diversiteit en transformasie saamgaan. Intellektuele kapitaal en institusionele kennis is toenemend van belang, en dit is al hoe moeiliker om te behou. In sommige hoogs gespesialiseerde gebiede is daar ’n vaardigheidstekort. Die tekort aan en die mobiliteit van toptalent, veral wanneer dit by voorheen benadeelde groepe kom, is ’n werklikheid. Personeel het vandag hoë verwagtings – hulle eis meer vervulling in die werkplek. Die voorkoms van die werkplek is fundamenteel aan die verander.


      Verbruikers en kliënte is toenemend veeleisend en al hoe meer kieskeurig. Die era van verbruikersmag bring ’n eiesoortige druk mee.


      Teen hierdie uitdagende agtergrond van konstante verandering eis aandeelhouers egter steeds wat hulle toekom. Leiers moet planne en strategieë ontwikkel en implementeer wat tot winsgewende groei sal lei in ’n omgewing wat in baie opsigte reeds oorversadig is. Hierdie uitdagings wat leiers in die gesig staar, moet hanteer word ten tye van die huidige plaaslike en globale makro-ekonomiese druk, wisselvalligheid en onvoorspelbaarheid. Sakeleiers moet voortdurend die krisisse en geleenthede in ’n hoëdruk-omgewing bestuur. Geen wonder dat baie van hulle, sowel as hul spanlede, moet leer om in ’n toestand van konstante senuagtigheid te lewe nie. Dit kan bykans as die “nuwe normaal” beskryf word.


      My indruk is dat die sakewêreld wat ek in 1973 teëgekom het toe ek by Toyota aangesluit het, byna nie meer bestaan nie. En dis hoogs waarskynlik dat die tempo van verandering in die toekoms slegs sal versnel. Die uitdaging vir leierskap is dus om terselfdertyd te presteer en te transformeer.


      Transformasie, om by ’n voortdurend veranderende omgewing aan te pas en terselfdertyd teen optimale vlakke te presteer, ten einde mededingers te klop en aandeelhouers se verwagtinge te oorskry, is ’n uitdagende taak met ’n lae suksessyfer. Sukses was nog nooit so kwesbaar nie en die rakleeftyd daarvan nog nooit korter nie.


      Die verantwoordelikheid om ’n raamwerk vir effektiewe leierskap te verskaf, is dus nie ’n maklike taak nie. Dit is ’n komplekse en verreikende onderwerp en die antwoorde is nie altyd duidelik nie. Om sake verder te kompliseer, gaan leierskap veral daaroor om mense te beïnvloed, en hul gedrag is nie altyd voorspelbaar nie. Dit is dus met beskeidenheid dat ek my menings en voorstelle deel.


      Die definisie van leierskap waarmee ek die meeste identifiseer is die volgende, deur Kevin Stritz: “Leierskap gaan oor geloof en mense en doelgerigtheid. Dit gaan daaroor om die visie te hê om te weet wat om te doen, die geloof dat dit die regte ding is om te doen, en die moed om ander by die nastreef van jou visie te betrek.”


      Leierskap het veral te doen met die vermoë om mense te laat saamwerk tot verwesenliking van die toekoms wat hulle wil graag sien. Effektiewe leiers het die vermoë om ander te oorreed om saam ambisieuse doelwitte te bereik. Hierdie definisie impliseer dus ook dat leiers slegs kan presteer deur die toewyding en pogings van hul mense. Die dae toe dit vir ’n sogenaamde heldeleier moontlik was om al die probleme self op te los en al die werk op sy of haar eie te doen, is lankal verby. Ek kan van die waarheid hiervan getuig.


      Na aanleiding van hierdie definisie is die kerntake van ’n leier om rigting te gee, te inspireer, te bemagtig, te fokus en gedrag te verander. Leiers beïnvloed watter keuses mense maak en hoe hulle reageer. Hulle span ook die energie in wat hieruit voortvloei. Die uitkoms van hul pogings moet daarop gemik wees om die gemeenskaplike visie te verwesenlik en die doelwitte wat gestel is, te bereik. Dit sal slegs gebeur as die volgelinge volkome toegewyd is.


      In essensie is ’n leier se grootste taak om toewyding te optimaliseer. Dit is ’n nimmereindige uitdaging, aangesien toewyding verdien moet word. Sowel plaaslike as internasionale meningsopnames wys dat dit in die meeste gevalle ongelukkig nie gebeur nie. In 2011 het die Gallup-opname in Amerika aan die lig gebring dat 17% van werknemers erken hulle is geensins tot die sukses van hul organisasies verbind nie. ’n Ontstellend hoë 52% het ’n lae vlak van betrokkenheid gemeld en slegs 31% het ten volle met die sukses van hul organisasies geïdentifiseer. As slegs 31% van werknemers hul bes doen, is dit ’n yslike refleksie op die gehalte van die leierskap. Ek het geen rede om te glo dat die situasie in Suid-Afrika beter lyk nie.


      Baie is al geskryf oor die karaktereienskappe waaroor leiers moet beskik om volhoubare sukses te bereik. ’n Groot aantal navorsingsprojekte is al in hierdie verband gedoen. My lys van eienskappe is gegrond op my persoonlike ervaring oor die jare. Ek het die voorreg gehad om uitstaande leiers waar te neem en is ook geseën met ’n paar voortreflike leiers as sakevennote, vriende en kollegas. Ewe belangrik: Ek het net soveel insig gekry uit gevallestudies waar bestuurders in hul bestuurstaak misluk het. Terselfdertyd het mense wat, uit my perspektief, swak toegerus was vir die taak van leierskap, my geleer wat om nié te doen nie.


      1. Eienskappe wat nodig is vir effektiewe leierskap


      a. Basiese intelligensie


      In ag genome die kompleksiteit van sowel die sake-omgewing as die leierskapstaak, word ’n taamlik hoë intelligensie-kwosiënt (IK) vereis. IK verwys na ons logiese redenasievermoë, die verwerking van inligting en die vermoë om te leer en te onthou. Bestuurders moet groot hoeveelhede inligting verwerk, en ’n goeie geheue is dus ’n waardevolle bate. Leiers moet sin kan maak van die konteks waarbinne die organisasie en sy mense funksioneer. Om ’n komplekse omgewing te verstaan, raak te sien, toepaslike planne te bedink én dit logies uiteen te sit, vereis intellektuele kapasiteit. Sonder die nodige IK sal dit moeilik wees om uit die wegspringblokke te kom, die regte besluite te neem en die respek van jou kollegas te verdien.


      b. Morele intelligensie


      ’n Ware leier beskik ook oor morele intelligensie. Dit is wat ons gewete rig, en sodoende ons reaksie op die omstandighede en uitdagings wat ons teëkom beïnvloed. Morele intelligensie bepaal ons integriteit – dis ons morele kompas. Dit bied die verwysingsraamwerk vir wat reg en verkeerd is. Wanneer dit by die uitvoer van die leierskapstaak kom, maak leiers staat op hierdie bron van wat die waarheid is en wat moreel reg is. Sonder morele intelligensie kan ’n leier nie die morele gesag hê wat ’n vereiste vir effektiewe leierskap is nie. Dit word algemeen aanvaar dat Nelson Mandela een van die mees uitstaande politieke leiers ooit was. Hy word oor die wêreld heen bewonder. Na my mening verdien hy om op ’n voetstuk geplaas te word en vir sy talle goeie eienskappe vereer te word – insluitende sy morele intelligensie. In my oë is dit een van die vernaamste sleutels tot sy uniekheid.


      c. Spirituele intelligensie


      Die volgende vereiste is spirituele intelligensie. Dit behels ons vermoë om volgens waardes te leef wat ’n sinvoller doel stel vir wat ons doen as bloot eiebelang. Leiers wat op hierdie gebied uitstaan, is nie selfsugtig of korttermyn-georiënteerd nie – hulle streef na iets meer as persoonlike glorie. Hul spirituele intelligensie rig en voed hul visie en dien as ’n kragtige bron van inspirasie. Moeder Teresa sou ’n uitstekende voorbeeld van so ’n leier wees. In my eie loopbaan was dr. Albert Wessels ’n rolmodel met spirituele intelligensie. Hy het homself gesien as ’n Afrikaner-nyweraar wat ’n wêreldklas motormaatskappy hier aan die suidpunt van Afrika gevestig het. Hy het vervulling gevind in die feit dat Toyota SA duisende werksgeleenthede geskep het en in ’n sentrum van uitnemendheid ontwikkel het, soos by verskeie geleenthede deur Toyota Japan erken. Dat hy in die proses bekend geword het en baie geld gemaak het, was skynbaar nie vir hom belangrik nie. Wat saak gemaak het, is dat hy ’n verskil gemaak het.


      d. Emosionele intelligensie


      Emosionele intelligensie (EQ) word deur ’n meerderheid kenners beskou as een van die belangrikste eienskappe waaroor ’n leier moet beskik. EQ is die vermoë om jou eie emosies en verhoudings met ander te bestuur. Mense wat nie hul eie emosies kan bestuur nie, en dus temperamenteel, ongedurig en onvoorspelbaar is, is nie goed toegerus vir die leierskapstaak nie. Dit is hoogs onwaarskynlik dat so iemand in staat sal wees om goeie verhoudinge met ander mense te kweek. Die dryfkrag agter ’n optimale spanprestasie begin met die leier wat sy eie innerlike lewe bestuur, sodat die regte emosionele en gedragskettingreaksie in die organisasie kan plaasvind. ’n Primêre verantwoordelikheid is om emosionele leiding binne die organisasie te gee. Die leier se gemoed is geneig om ’n direkte en diepgaande impak op die gemoed van die span te hê.


      Die drie gebiede waarop leiers moet funksioneer, is die strategiese, operasionele en die interpersoonlike. Ek glo laasgenoemde is die belangrikste, aangesien leiers resultate moet bereik deur middel van die gesamentlike pogings van ander mense. Spanwerk is ’n voorvereiste vir sukses. Sonder emosionele geletterdheid sal dit eenvoudig nie moontlik wees nie.


      e. Teenspoed-intelligensie


      In ag genome die moeilike tye waarbinne ons werk, is ’n eienskap wat by die bogenoemde aansluit, dat leiers emosioneel fiks moet wees. Dit verwys na emosionele buigsaamheid en gehardheid. Nog ’n manier om dit te beskryf, is “teenspoed-intelligensie”. Ek moes probeer om hierdie bronne van intelligensie in Toyota se 49-dag-staking in 1992 te vind; toe McCarthy in 2001 deur diep waters is; en weer met die artikel 417-ondersoek. In sommige gevalle, glo ek, is ek geweeg en moontlik te lig gevind. Dit is ’n aspek waaraan ek voortdurend werk in terme van my persoonlike ontwikkelingsplan.


      f. Integriteit


      Die belangrikste kenmerk van ’n leier is integriteit. Ware leierskap begin binne, by die persoon se karakter. Ek glo die leier se karakter is verreweg belangriker as die daad van leierskap self. Genl. Norman Schwarzkopf sien dit ook so: “Leierskap is ’n kragtige kombinasie van strategie en karakter. Maar as jy sonder een moet klaarkom, los dan die strategie.” Leiers kan nie bo die beperkings van hul karakter uitstyg nie. Die vermoë om hul werk goed te doen, kan mense wel na die bopunt neem, maar dit kos karakter om daar te bly. Die verantwoordelikheid en mag wat met leierskap saamgaan, is geneig om karakterfoute te vergroot. Die leiers wat ek bewonder, tree altyd met absolute integriteit op, en nie net wat organisatoriese verantwoordelikhede betref nie. Hulle het integriteit in elke dimensie van hul lewe – hul huwelik, as ouers en in hul gemeenskap.


      Leierskap is dus nie soseer ’n manier van doen nie, maar ’n manier van wees. Charisma sonder karakter het geen impak nie. Wanneer ’n leier se integriteit ontbreek, sal sy volgelinge hom nie vertrou of respekteer nie. Gevolglik is die enigste invloed wat hy wel oor hulle sal hê, die gevolg van sy posisionele mag. So ’n leier se enigste uitweg is om vrees en intimidasie te gebruik om resultate te kry. Hierdie leierskapbenadering produseer ten beste slegs korttermynresultate.


      In my ervaring het die integriteit van die leierskorps ’n diepgaande invloed op die integriteit van die organisasie. Wanneer die waarheid altyd op prys gestel word, en eerlike en onberispelike gedrag die norm is, sal etiek en integriteit deel van die DNS van die organisasie wees. Niks het meer impak as die mag van ’n voorbeeld nie. Egtheid moet by die leier bestaan voordat dit in die volgelinge gevind kan word.


      Leiers wat nie met integriteit optree nie, veroorsaak “kanker” in hul spanne en organisasies. Dit is geneig om vinnig te versprei en die uiteindelike uitkoms is fataal. Aan die ander kant kan hoë-integriteit-leiers wat hulle tot eerlikheid en waarheid verbind, waarskynlik suksesvolle spanne bou wat op wedersydse vertroue en respek gegrond is.


      g. Nederigheid


      Nog ’n belangrike eienskap van ’n leier is nederigheid. Hierdie houding word deur Gary Burnison, uitvoerende hoof van Korn Ferry International, beskryf as die genade om ’n gewete te hê wat voortdurend fluister “dit gaan nie oor jou nie”. Nederigheid beteken dat jy weet wie jy is, waar jy was en wat jy bereik het, en selfversekerd genoeg is dat jy jou eiebelang opsy kan skuif en op ander kan fokus. Nederige leiers het dus die krag om te besef leierskap gaan slegs gedeeltelik oor hulself, en grootliks oor diegene rondom hulle. Dit beteken nie hulle behoort minder ván hulself te dink nie, maar net minder óór hulself. Hulle is selfversekerd nederig. Ware leiers ontken nie dat hulle mag het nie, maar erken hulle is bloot die kanaal waardeur mag gelei word. Hoe ’n leier dié mag aanwend, is die toets. Nederige leiers erken hulle is nie in beheer nie, maar dat slegs beginsels uiteindelik lei en dat die resultate allerbelangrik is. Dit verteenwoordig ’n paradoks – leierskap begin by die leier, maar dit gaan nooit oor die leier nie. Die kollig is altyd op die resultate.


      Wanneer ek my in die geselskap van leiers bevind, gee ek aandag aan hul gedrag en luister baie aandagtig na wat hulle sê. Die gereelde gebruik van die woord “ek” is gewoonlik ’n goeie aanduiding van ’n egoïstiese benadering. In sommige uiterste gevalle lyk dit of die woord “ons” nie deel van hul woordeskat is nie.


      Ego is dikwels die grootste struikelblok vir effektiewe leierskap. Wanneer ego’s regeer, voel spanlede minderwaardig, ver en vervreem. Jim Collins, die skrywer van sakeboeke soos From good to great, noem in sy beskrywing van “vlak 5-leiers” dat hulle ’n gevoel van gelykheid in hul spanne aanwakker. Daar heers ’n gees van vennootskap en die aanvaarding van medeverantwoordelikheid is vanselfsprekend. Die Engelse uitdrukking “it’s lonely at the top” beskryf gewoonlik selfsugtige leiers. Leiers wat hul mense met nederigheid dien, is geneig om oorweldig te word met warmte en ondersteuning. Die liefde en bewondering vir Madiba van mense oor die wêreld heen illustreer die waarde van nederigheid wat hy versinnebeeld. Dit bevestig ook daar is krag in nederigheid.


      Ek het die volgende stelling ’n paar jaar gelede gelees, en dit bly een van die beste stukkies raad wat ek ooit ontvang het: “Goeie leiers onderdruk hul ego en bou hul karakter.” Om jou ego te onderdruk, is ’n besonder moeilike taak, maar beslis die moeite werd. Om die kameraderie van kollegas te kan ervaar, is ’n wonderlike ervaring – dit maak die leierskapsreis soveel meer die moeite werd. Ek laat die laaste bietjie raad oor die onderwerp van nederigheid aan eerw. Jesse Jackson, die Afro-Amerikaanse aktivis, wat gesê het: “Moet nooit op enigiemand neerkyk wat na jou opkyk nie, tensy jy besig is om hulle op te help.”


      h. Gehardheid


      Gehardheid is die volgende eienskap op my lys. Leierskap is nie vir sissies nie – ek kan hiervan getuig. Teenspoed en teleurstelling is geneig om deel te wees van die pakket. Leiers het dus die deursettingsvermoë en gehardheid nodig wat hulle in staat sal stel om verwoestende omstandighede te oorleef sonder om hoop te verloor.


      Die inspirerendste voorbeeld van hierdie eienskap wat ek teëgekom het, is sir Ernest Shackleton. Hy was die leier van die ekspedisie wat Antarktika die eerste keer in 1914 met ’n landroete oorgesteek het. ’n Span van 27 verkenners is gewerf. Die meerderheid was beginners. As gevolg van verskeie onverwagse probleme het die ekspedisie 634 dae pleks van 120 geduur. In die wintermaande het hulle winde van orkaansterkte en temperature van onder -40 °C verduur. Om sake te vererger was dit meestal pikdonker. En hulle het min kos en geen skuiling gehad nie. Een ding wat hulle in oorvloed gehad het, was gehalte-leierskap. Ten spyte van hierdie omstandighede het Shackleton nooit opgegee nie. Hy het gesorg dat sy span saamstaan en gemotiveerd bly. Hoe desperaat hul omstandighede ook al was, daar was altyd hoop en ’n plan, ’n volgende skuif. Hy het sy hele span betrek en hulle aangemoedig om te dink. Die belangrikste rede waarom hulle oorleef het – en hulle almal het – word beskryf as “meedoënlose kreatiwiteit”.


      Leierskap word dikwels as ’n kontaksport beskryf. Dit vra moed, aangesien daar soms bloed gaan wees, figuurlik gesproke. Ek stem saam met die Amerikaanse digter Maya Angelou, wat gesê het: “Moed is die belangrikste van al die deugde, want daarsonder kan jy nie enige ander deug konsekwent deurvoer nie.”


      Druk gaan saam met leierskap, en ook kritiek. Fisieke en emosionele veerkragtigheid is ’n voorvereiste vir oorlewing – deursettingsvermoë word dikwels vereis.


      ’n Paar dinge het my gehelp om moed te hou in moeilike tye. Geloof en gebed het my hoop aan die lewe gehou. Ek het probeer om elke dag te begin met ’n beker wat van dankbaarheid oorloop, want daar is altyd iets om voor dankbaar te wees. Die morele ondersteuning en aanmoediging van my vrou, familie, vriende en kollegas het my gedra en my net meer vasberade gemaak. Ek het myself voortdurend herinner dat ek net my heel beste kon doen, kom wat wil. Ek het by die regte beginsels en waardes bly staan, in lyn met my gewete. Ek het vorentoe bly beweeg, ten spyte van baie struikelblokke. Ware leiers kan dit nie bekostig om op te gee nie. Trouens, baie van die groot prestasies van die wêreld is bereik deur moeë en selfs ontmoedigde mense, wat aanhou probeer het, ongeag wat.


      i. Dissipline


      ’n Belangrike eienskap wat aan gehardheid verwant is, is dissipline. Om te slaag, het leiers die dissipline nodig om fisieke, intellektuele en geestelike fiksheid te handhaaf. Die vroegoggend-oefenroetine waarmee ek meer as 30 jaar gelede begin het, het tot ’n vlak van fisieke fiksheid gelei wat my van genoeg energie vir ’n tipiese werksdag van 12 tot 14 uur voorsien het. My verantwoordelikhede by sowel Toyota as McCarthy het vereis dat ek dikwels aandgesellighede moes bywoon en aanbied, en baie plaaslike en internasionale reise moes onderneem. Die dissipline om steeds 04:45 op te staan, somer of winter, ongeag hoeveel ek die vorige nag geslaap het, het my goed toegerus. ’n Bykomende voordeel was die nuwe perspektief en kreatiewe idees wat in my oefensessies na vore gekom het. Fisieke inspanning het ook my stresvlakke verlaag.


      Spirituele dissipline help leiers om getrou te bly aan die beginsels waarin hulle glo. Emosionele dissipline het selfbeheersing tot gevolg – die vermoë om met kalmte en helderheid te lei. Dit help leiers om nie te oorreageer nie. Intellektuele dissipline verseker logiese, gestruktureerde denke en analise. Dit help leiers om nie paniekerig te raak nie en om gefokus te bly. Die onskatbare waarde van dissipline word veral in krisistye en onder hoë druk sigbaar. Die onvermoë om dissipline toe te pas, lei onvermydelik tot swak besluitneming en potensiële mislukking.


      ’n Laaste belangrike aspek wat ek wil uitlig, is die dissipline om behoorlik te luister. Ek moet bely dit is iets wat in my geval nie natuurlik kom nie. My brein is geneig om vooruit te spring, op soek na moontlike oplossings en antwoorde, selfs wanneer mense net halfpad deur hul vrae is. As gevolg daarvan het ek soms detail en fyner nuanses gemis.


      Suksesvolle leiers pas dissipline na die beste van hul vermoë op ’n geintegreerde wyse in al die fasette van hul lewe toe. Dit bied inspirasie wanneer hulle op die punt is om op te gee, en dryf hulle aan wanneer hulle moeg is, en verhoed dat hul aandag afgelei word. Sonder dissipline is sukses onwaarskynlik.


      j. Positiewe houding


      Die tweede laaste eienskap wat ek wil uitlig, is ’n positiewe houding wat gekenmerk word deur aspirasie, passie, energie en entoesiasme. Die gesegde “houding bepaal hoogte” is beslis ook op leierskap van toepassing. Daar is geen plaasvervanger vir ’n positiewe “ek kan”-benadering nie. Hoe ouer ek word, hoe meer word ek bewus van die massiewe invloed wat ’n mens se houding op die lewe het. Dit is baie belangriker as kennis, vaardighede en selfs ervaring.


      Ons houding word grootliks deur ons denke bepaal. Dit is waar dat ons denke ons werklikheid bepaal. Jare gelede het ek ’n baie sterk stelling raakgelees deur die Amerikaanse skrywer van die boek The power of positive thinking, dr. Norman Vincent Peale. Hy het gesê: “Verander jou denke, en verander jou wêreld.” Hierdie eenvoudige woorde kommunikeer ’n waardevolle boodskap. Ten spyte daarvan dat ek myself konstant daaraan probeer herinner om dit toe te pas, slaag ek nie altyd daarin nie.


      Die regte gesindheid lei noodwendig na prestasie – sowel as triomf oor teëspoed. Belangriker nog, ons het die mag om die gesindheid van ons keuse uit te leef. Anders gestel, ons is in beheer van ons eie gesindheid. Inspirerende leiers maak elke dag die regte keuse.


      Die onvermydelike donker dae toets ons deursettingsvermoë om met die regte houding te volhard. Ek moes dikwels die versoeking weerstaan om ’n slagoffermentaliteit aan te neem of om op verskonings staat te maak wanneer planne skeefgeloop het. Ongelukkig is mense wat goed daarmee is om verskonings te vind, selde goed met enigiets anders. Om voortdurend te kla, is net so teenproduktief. Wanneer jy weer in die versoeking is om te kla, vra jouself wat anderkant al die klagtes lê – niks nie, net leegheid.


      Suksesvolle leiers jaag die lig en straal positiwiteit uit – hulle weet dit is aansteeklik. Maar dit moet outentiek wees om ’n impak te maak. Indien dit nie van binne kom nie, sal mense min notisie daarvan neem. Die bron van positiwiteit is optimisme. In my ervaring is optimisme geneig om energie te verdubbel. Aan die ander kant vereis negatiwiteit en sinisme geen moed nie. Dit tap ook energie.


      Aspirasie is gelykstaande daaraan om ’n daadwerklike doel te hê. Dit het substansie en is nie ego-gedrewe nie. Die trekkrag daarvan kan merkwaardig sterk wees, soos ek by talle geleenthede ervaar het. Toe Toyota daarna begin streef het om die markleier op die gebied van klanttevredenheid te word, is daarin geslaag om die kollektiewe energie van die personeel, verskaffers en handelaars te mobiliseer. Passie vir die klant is ’n integrale deel van die mengsel en is vir die spesiale oomblikke in die veld verantwoordelik. As die leiers van die organisasie moes ons die voorbeeld van passie stel, anders sou dit nie gewerk het nie.


      Inspirerende leiers het ’n oormaat entoesiasme. Die vuur van entoesiasme skep die dryfkrag om verantwoordelikheid te aanvaar, tot aksie oor te gaan en die tweede myl te loop. Dit dryf produktiwiteit. Ek het by twee geleenthede die voorreg gehad om Benjamin Zander, die wêreldberoemde dirigent van die Boston Filharmoniese Orkes en kenner op die gebied van leierskap, te ontmoet. Hy som dit perfek op as hy sê: “Leiers deel entoesiasme uit.”


      ’n Sakeleier wat my baie beïndruk het met sy positiewe houding, passie, energie en entoesiasme is Herman Mashaba, die stigter van die skoonheidsmaatskappy Black Like Me. Ten spyte van ’n baie nederige begin sowel as die baie struikelblokke wat hy in die apartheidsjare moes oorkom, het hy uitgestyg en ’n baie suksesvolle sakeryk tot stand gebring. Hy is inderdaad ’n meester wanneer dit by die uitdeel van entoesiasme kom.


      k. Voortgesette leer


      Die laaste leierskapseienskap op my lys is die gewilligheid om aan te hou leer. Mohandas Gandhi het die volgende wysheid gedeel: “Leef asof vandag jou laaste dag is, leer asof jy vir ewig gaan lewe.” Ek glo hierdie stelling is op alle leiers van toepassing, ongeag ouderdom of senioriteitsvlak. Ons vermoë om te groei, bepaal ons vermoë om te lei. In ag genome die komplekse aard van ons omgewing en dat dit konstant aan die verander is, verteenwoordig hierdie eienskap ’n kritieke suksesfaktor. Kennis is mag, aangesien dit toegang tot geleenthede en bevordering bied. Dit stel ons ook in staat om ons talente te ontwikkel. Om te verhoed dat ’n mens se kennisbasis onvolledig, verouderd of irrelevant raak, moet leiers deurlopend nuwe kennis en insigte verwerf. Dit kos tyd en moeite om jou “gereedskapskis” op datum te hou.


      ’n Vaste verbintenis tot voortgesette persoonlike ontwikkeling is die beginpunt van die reis. Die beste belegging wat ’n mens kan maak, is in jou eie opleiding. Die wêreldberoemde beleggingsghoeroe Warren Buffet het gesê: “Ons moet elke aand gaan slaap met die wete dat ons ’n bietjie meer weet as toe ons die oggend wakker geword het.” ’n Brandende begeerte om altyd meer te leer, is ’n kenmerk van groot leiers.


      Die voordele van ’n leer-vriendelike organisasie is in talle studies goed gedokumenteer. Leer is die kern van deurlopende verbetering. Die gekombineerde insig en intelligensie stel sulke organisasies in staat om aan te pas by veranderinge en hul mededingers uit te stof. Ook wanneer dit by deurlopende leer kom, moet leiers die voorbeeld stel. Aktiwiteite wat my op hierdie reis van lewenslange leerervarings gehelp het, was nie net om te studeer en te lees nie, maar ook om te luister, waar te neem en te besin. Soms laat ons laasgenoemde na, ten spyte van die feit dat sommige van die kragtigste verbeterings aan ons kennisbasis daaruit kan vloei om oor ons eie ervaringe na te dink. Selfs al sou die operasionele druk intens wees, moet ons tyd maak vir oordenking.


      Nog ’n waardevolle bron van leer was die terugvoer van mense wat ek respekteer en wie se oordeel ek vertrou. My vrou is reg bo-aan die lys, gevolg deur my seuns. Ek het nog altyd groot waarde aan hul insette geheg en ek is geseën met ’n familie wat hul perspektief op ’n eerlike, konstruktiewe manier deel. Hiërargie bestaan nie in ons huis nie, wat oop kommunikasie en openhartigheid moontlik maak. Dikwels geskied terugvoersessies in ’n humoristiese gees. Om saam te kan lag, maak dat ’n mens selfs ongemaklike opmerkings makliker aanvaar.


      Gedurende my loopbaan het ek kollegas aangemoedig om my 360°- terugvoer te gee. Prestasiebeoordelings was nooit eensydig nie, maar ’n sinvolle leerervaring vir albei partye. Formele én informele terugvoer is dikwels aangevra.


      Om hierdie eienskap deel van mens se lewe te maak, vereis ’n ingesteldheid om deurlopend te wil leer. Dit behels ook dat jy tyd daarin belê en bereid is om opofferings te maak. Sou jy ’n heeltydse uitvoerende pos beklee, is studeer en lees beperk tot private tyd buite normale werksure. Dit is ’n uitgemaakte saak dat die geleentheid om lyf weg te steek, ingekort sal word. Die voordele is egter aansienlik. Ons leef in so ’n fassinerende wêreld. Om deel te wees van hierdie wonderlike kennisontploffing is ’n spesiale voorreg. Om tyd te belê in leer sal groot dividende lewer. Soos Henry Ford eenkeer gesê het: “Kennis is ware rykdom wat niemand kan wegneem nie.”


      2. Fundamentele leierskapsvaardighede


      Ons het die belangrikste eienskappe bespreek waaroor na my mening ’n leier moet beskik. Maar om te lei vereis ook baie vaardighede. Hierdie vaardigheide moet verkieslik doelgerig ontwikkel word om die gehalte van leierskap voortdurend te verbeter.


      a. Strategiese denke


      Die belangrikheid van strategiese denke, soos beklemtoon in die vorige hoofstuk, is een van die sleutel-sakelesse wat ek deur die jare geleer het. Dit is ook ’n fundamentele leierskapsvaardigheid. Aangesien strategie gereeld aangepas moet word, is dit ’n belangrike vaardigheid om aan te kweek. Dit behels die vermoë om die moontlike toekomstige omgewing te voorspel, die ideale posisie vir die organisasie te oorweeg en dan, deur middel van gehaltedenke, ’n toepaslike strategie te formuleer. Hierdie vaardigheid stel leiers in staat om hul belangrikste mandaat te vervul, naamlik om ’n beter toekoms te skep vir dié wat volg.


      b. Innoverende denke


      ’n Verwante vaardigheid waaraan ek baie waarde heg, is innoverende denke. In vandag se wêreld het leiers kreatiwiteit en verbeelding nodig, nie net logika nie. Uitstaande leiers sien moontlikhede raak, vind nuwe groeigeleenthede en skep iets nuuts. Hulle laat nie hul bestaande kennis hul denke beperk nie. Soos die stigter en hoof uitvoerende beampte van Apple, Steve Jobs dit so treffend gestel het: “Ons is hier om ’n duik in die Heelal te maak.”


      Vandag het dit noodsaaklik geword om anders te wees. Die enigste volhoubare mededingende voordeel is om meer innoverend as jou opposisie te wees. Hierdie vaardigheid lewer strategiese voordele op lang termyn sowel as operasionele winste op kort termyn. Dit help met daaglikse probleemoplossing, wat ’n belangrike deel van ’n leier se werk is. Innoverende leiers kan beter planne maak en meer kreatiewe oplossings vind. Hulle gee nie bloot alledaagse raad nie, maar verras en beindruk hul span met vars, onkonvensionele denke. Deur hul voorbeeld maak hulle innoverende denke deel van die organisasie se DNS, wat kreatiewe energie ontsluit en sterk, nuwe planne moontlik maak.


      c. Goeie besluitneming


      Ook op die lys vaardighede is goeie besluitneming. Leiers se bekwaamheid op hierdie gebied kan organisasies maak of breek. Een verkeerde besluit kan rampspoedige gevolge hê. Aan die ander kant: As die regte besluite konsekwent geneem word, lei dit gewoonlik tot groei en welvaart. In die woorde van die bemarkingsdeskundige Doug Firebaugh: “Keuses bepaal die rigting – besluite bepaal die noodlot.” Hierdie vaardigheid word voortdurend op alle gebiede gebruik, of dit nou strategies, operasioneel of interpersoonlik is.


      Gepaste beginsels en waardes moet onder alle omstandighede die besluitnemingsproses lei. Goeie besluite is altyd in die regte beginsels geanker. Leiers moet ook al drie sentrums van hul intelligensie inspan, naamlik die kop, die hart en die intuïsie. Laasgenoemde is van groot belang, sou die leier ’n goeie ervaringsbasis hê.


      Goeie besluite word normaalweg meer deur langtermyn-oorwegings beïnvloed as deur korttermyn-opportunisme. Gehaltedenke en die deeglike oorweging van die moontlike gevolge, goed en sleg, is ander kenmerke.


      ’n Voorvereiste vir goeie besluitneming is die vermoë om rasioneel te bly. ’n Hoë vlak van emosionele betrokkenheid ondermyn gesonde oordeel. Ek kan uit ervaring praat. Die dissipline wat ek toepas, word bepaal deur die gestruktureerde proses wat ek volg. Dit noodsaak behoorlike begrip van die betrokke probleem, ’n ontleding van die verskillende dimensies, genoegsame konsultasie, die evaluering van alternatiewe en slegs dán ’n finale oordeel. Die proses klink dalk lank en ingewikkeld, maar oefening maak dit vinniger en doeltreffender. Uitstel wat in besluiteloosheid manifesteer, is ’n gevaar.


      Daar is egter ’n groot verskil tussen vinnige besluite en verstandige oordeel. Soms wil leiers beïndruk met hul beslistheid. Dit kan korttermynglorie bring, maar lei dikwels tot langtermynspyt. Selfopgelegde impulsiewe dringendheid om besluite te neem, moet eerder vermy word. Dit is veral waar wanneer moontlike transaksies oorweeg word. Ek het sulke gedrag al ’n paar keer waargeneem sodra “transaksiekoors” posgevat het. Wanneer dit by besluitneming kom, is dit nodig om ’n balans te handhaaf tussen selfvertroue en nederigheid, asook intuïsie en ontleding.


      Die versoeking om van moeilike besluite weg te skram, moet tot elke prys weerstaan word. Dit verlam spanne en organisasies. Sulke besluitelose leiers is geneig om meer spyt te wees oor die besluite wat hulle nagelaat het om te neem as oor ’n paar van die verkeerde besluite wat hulle geneem het.


      Die vermoë om onaangename en ongewilde besluite te neem, is van kardinale belang. Om “nee” te sê, is net so belangrik as om “ja” te sê. Dit verg moed en wilskrag. Ek kan steeds onthou hoe beïndruk ek was met die aanhaling wat Jan de Kok, in die vroeë jare sewentig Toyota se nasionale verkoopsbestuurder, op sy lessenaar gehad het: “The buck stops here.” Die werklikheid van hierdie leierskapsverantwoordelikheid het my ’n jaar of twee later tussen die oë geslaan toe die direksie besluit het die personeel moes met 10% verminder word. Ek was hoof van navorsing en beplanning, en het elke lid van my span persoonlik aangestel en hoog geag. Dat ek oor hulle en hul gesinne omgegee het, het die traumatiese besluitnemingsproses vererger. Die ondervinding wat ek daar beleef het, het my aansienlik gehelp toe ek later in my loopbaan met soortgelyke besluite te make gehad het. Wat het ek geleer?


      Eerstens, ek neem moeilike besluite binne die raamwerk van die waardes en beginsels wat vir my belangrik is. Regverdigheid, openheid, opregtheid, eerlikheid en deernis rig my denke en bepaal my gedrag. Ek doen my bes om afstand tussen emosionele en rasionele oorwegings te skep. Ek wroeg oor wat op lang termyn in die belang van die onderneming sal wees, en hoe om steeds na die belange van my mense om te sien. Ek bid en bespreek die saak met my vertrouelinge. Dikwels stort ek ook ’n traan oor die harde kant van sake doen wat personeel en hul familie se lewe omverwerp. Wanneer die dag van waarheid dan aanbreek, het ek ’n hol kol op my maag en ’n knop in my keel. Dit is die een deel van my sakeloopbaan wat ek nie sal mis nie.


      d. Beslistheid


      ’n Vaardigheid wat besluitneming aanvul, is selfgeldendheid. ’n Sterk leier behoort altyd sy ondersteuningsbasis te raadpleeg en ’n oog daarop te hou. Maar daar kom ’n tyd wanneer hy standpunt moet inneem en met beslistheid daarby moet bly.


      Hierdie vaardigheid het die krag om baie ander leierseienskappe te versterk. Dit moet egter met diskresie toegepas word en nie op arrogante wyse nie. ’n Té selfgeldende benadering is geneig om weerstand te skep en spanwerk te ondermyn. Aan die ander kant, as dit produktief aangewend word, het dit die potensiaal om verandering te versnel, sowel as om innovasie en samewerking te bevorder. Selfgeldendheid voeg oortuiging by die leier se boodskappe en lei tot effektiewer kommunikasie. Vir leiers met bemarkings- en verkoopsverantwoordelikhede is dít ’n belangrike vaardigheid.


      Die suksesvolste professionele mense wat ek in hierdie veld waargeneem het, gebruik hierdie vaardigheid baie effektief om transaksies te sluit. Verbasend genoeg het hulle hierdie vaardigheid so goed bemeester dat die verhouding met hul klante of kliënte nooit daaronder gely het nie. Inteendeel, hul benadering inspireer vertroue, en vertroue lei tot selfs hoër vlakke van klantlojaliteit. Ten slotte, wanneer integriteit en beslistheid saamwerk, gee dit ’n leier die moed om op te staan vir wat reg is. My raad aan jong leiers is om hierdie vaardigheid in diens van hul sterk punte aan te wend – beslistheid is die een vaardigheid wat alle leiers nodig het. Diegene by wie dit ontbreek, inspireer min vertroue en is geneig om net parasiete te lok.


      e. Selfbestuur


      Ek kan die belangrikheid van selfbestuur nie oorbeklemtoon nie. Dit is onwaarskynlik dat ongeorganiseerde mense goeie leiers sal wees. Dit is ook te betwyfel of hulle goeie resultate sal lewer. Sulke mense sukkel gewoonlik om te onderskei tussen dringende en belangrike kwessies en take. Dit is vir hulle moeilik om op die belangrike te fokus en hulle is geneig om meer tyd aan sogenaamd dringende onbenullighede te spandeer, wat baie makliker is om te hanteer. Sulke mense is geneig om baie besig te wees, aangesien hulle gereeld krisisbestuur moet toepas en vure moet doodslaan. Hulle is dikwels op soek na vermiste dokumente, is geneig om laat en onvoorbereid by vergaderings op te daag, en hul lewe word gewy aan verduidelikings en verskonings. Baie ly aan die siekte van “besig wees” en kom ná werk uitgeput tuis, maar met min om vir hul pogings te wys. Hulle is geneig om slegs hul wiele te spin, en verwar aktiwiteit met produktiwiteit. Daar is ’n groot verskil tussen “besig wees” en om iets daadwerkliks te bereik.


      Die vaardigheid van selfbestuur verg goeie beplanning, organisasie en beheer. Fokus en selfdissipline is ander belangrike vereistes. Dit was die komponis Wolfgang Amadeus Mozart wat gesê het: “Die kortste manier om baie dinge te doen, is om net een ding op ’n slag te doen.” Om een taak op ’n slag op ’n gefokusde manier af te handel, is nie net doeltreffender nie, maar dit lei ook tot werk van ’n hoër gehalte.


      Mense wat uitblink op die gebied van selfbestuur beskou tyd as ’n waardevolle kommoditeit. Trouens, hulle is geneig om heeltemal obsessief oor die produktiewe gebruik van tyd te wees. Wat my baie gehelp het om my gedagtes te fokus, was om my uurlikse koste aan die maatskappy te bereken, met my totale koste-vir-die-maatskappy-vergoeding as grondslag. Dit het my in staat gestel het om die waarde wat ek byvoorbeeld by ’n belangrike vergadering toegevoeg het, te bereken teenoor die koste daarvan aan die maatskappy. Die koste van “ledige tyd” het swaar op my gewete begin rus, en as ’n uitstekende motiveerder gedien.


      In terme van professionele selfbestuur was Colin Adcock my rolmodel. Hy het nooit meer as een papier op sy lessenaar gehad nie. Ek het hom eenkeer gevra hoe hy dit regkry. Sy antwoord was dat hy ’n persoonlike reël volg dat hy enige stuk papierwerk wat op sy lessenaar beland, slegs een keer mag hanteer. Hy dwing homself dus om dadelik die besluit te neem – te lees, te reageer, te liasseer, op te volg of uit te gooi. Omdat hy hierdie reël streng nagekom het, was Colin altyd in beheer – ek kon nooit ’n opeenhoping in sy lewe op kantoor bespeur nie. Sy korrespondensie-omkeertyd was indrukwekkend en sy opvolgstelsel onfeilbaar. Hy was fanaties oor stiptelikheid. Vergaderings het betyds begin, en agendapunte is doeltreffend afgehandel en het nooit in sy teenwoordigheid eindeloos voortgesleep nie. Om hierdie perfekte toonbeeld van professionalisme af te rond – ek het hom nie een keer sonder sy baadjie en das in sy kantoor gesien nie!


      ’n Gebruik wat my gehelp het met die stortvloed aansprake op my tyd, is die amper godsdienstige gebruik van lysies. Lys nommer een bevat belangrike mediumtermynprioriteite en word weekliks bygewerk. Lys nommer twee bevat die aksiepunte waaraan ek op ’n spesifieke dag aandag moet gee – ek rangskik dié volgens belangrikheid. Dis noodsaaklik om elke dag die belangrikste ding eerste te doen. Die gevoel van tevredenheid wanneer ek in ’n posisie is om ’n voltooide inskrywing deur te haal, is ’n sterk motivering. In my gedagtes het ek ook ’n “ignoreer-lys”. Al die tydmors-aktiwiteite wat nie waarde toevoeg nie verskyn op hierdie lys. Ek moet erken sommige van hulle is baie aangenaam en verteenwoordig ’n sterk versoeking – om die naweek se sporthoogtepunte te bespreek is baie aanlokliker as om kliënte se klagtes te hanteer. Om op te som: Beplan jou werk, en werk volgens jou plan.


      Daar is ook ander tegnieke wat ’n verskil maak op die gebied van selfbestuur. Ontwikkel jou eie tegnieke om, so hoflik moontlik, onnodig lang telefoonoproepe te beëindig. Bepaal die maksimum duur van vergaderings vooraf. Gaan sien mense in hul kantoor, en speel só klaar met die probleem om besoekers uit jou kantoor te kry wanneer hulle begin om jou tyd te mors. Wanneer jy jou dagboek beplan, oorweeg die logistieke implikasies deeglik. Beperk ad hoc-onderbrekings tot die absolute minimum. Kompartementaliseer jou dag en los tydgleuwe vir spesifieke aktiwiteite soos om telefoonoproepe op te volg. Moenie ’n slaaf van jou e-pos wees nie – beperk jou e-postyd. Reageer vinnig op belangrike korrespondensie en gebruik die delete-knoppie dikwels. Belangriker nog, as jy ’n senior bestuurspos beklee, stel die beste sekretaresse aan wat jy kan vind. In my geval het die twee sekretaresses wat ek in my loopbaan gehad het, Antoinette Visser en Sue Male, ’n integrale deel van my selfbestuur-arsenaal geword. Sonder hul bekwame hulp sou ek nie oorleef het nie.


      Om selfbestuurvaardighede suksesvol prakties toe te pas, het nie net funksionele voordele soos verbeterde produktiwiteit nie. Die kwalitatiewe voordele is selfs meer betekenisvol – minder stres en ’n laer uitbrandingsrisiko, meer vervulling by die werk en ’n hoër waarskynlikheid om ’n werk-lewe-balans te bereik.


      Die huidige werklikheid van ’n hoëdruk-werkomgewing en om altyd beskikbaar te wees as gevolg van slimfone, tablette en skootrekenaars, maak dit moeiliker om hierdie balans te bereik as ooit vantevore. Baie mense glo die grens tussen jou private lewe en jou werk is iets van die verlede. Hulle is van mening dat ons hierdie algehele integrasie maar moet aanvaar en moet leer om daarmee saam te leef. My persoonlike ondervinding is in ooreenstemming met hierdie gevolgtrekkings. Vroeg in my loopbaan het ek gedeeltelike sukses behaal deur my lewe tuis en my werkslewe te kompartementaliseer. Uiteindelik het ek geen ander keuse gehad nie as om die voortdurende stryd om die twee uitmekaar te hou, gewonne te gee.


      Die hoëtegnologie-wêreld waarin ons leef, sal algaande meer van ons verg in terme van beplanning, organisatoriese vaardighede en selfdissipline. Dit maak dus vanuit elke perspektief sin om die vaardigheid van effektiewe selfbestuur te probeer bemeester. Individue wat ’n hoë vlak van selfbemeestering bereik het, is in staat om konsekwent die resultate te bereik wat vir hulle die belangrikste is. Hierdie vermoë verteenwoordig een van die sleutels wat leierskapsukses ontsluit.


      f. Kommunikasie


      Die volgende vaardigheid is een van my passies – kommunikasie. Doeltreffende kommunikasie is ’n kenmerk van goeie leiers. Hierdie leiers het die vermoë om ander by ’n gedeelde betekenis te betrek. Ek kan ’n aantal geleenthede onthou waar leiers inligting gedeel het, maar misluk het met die weergee van die betekenis daarvan. Daar is ’n groot verskil tussen hierdie twee uitkomste. Wanneer inligting gedeel word, is die reaksie van die gehoorlede gewoonlik: “Interessant, maar wat nou?” Dieselfde vraag het onlangs by my opgekom nadat ek ’n baie indrukwekkende aanbieding wat uit ten minste vyftig Power Point skyfies bestaan het, bygewoon het. Die inligting wat deur die betrokke direkteur oorgedra is, was omvattend en bykans oorweldigend. Ongelukkig het die sleutelboodskappe in die proses verlore geraak wat die gehoor met meer vrae as antwoorde gelaat het. Wanneer betekenis gedeel word, voel spanlede anders. Hulle onthou net die belangrikste boodskappe en weet wat om te doen. Gedeelde betekenis ontlok ’n reaksie, bring lede in gelid en haal hulle oor tot aksie.


      ’n Leier se kommunikasievaardighede bepaal of hy in staat sal wees om te motiveer, te inspireer en te beïnvloed. ’n Belangrike deel daarvan is om ’n duidelike visie oortuigend aan te bied, opregtheid oor te dra en vertroue te inspireer. Geloofwaardigheid gaan effektiewe kommunikasie vooraf en moet verdien word. Die beste manier om dit te verdien, is om altyd die waarheid te vertel. Om daarvan weg te skram, sal nie net die leier se kommunikasieplatform kelder nie, dit sal ook die publiek beledig. Wanneer leiers onvoorbereid by ’n aanbieding opdaag, en verwag om dit net deur te draf, moet hulle ook nie verbaas wees as die gehoor dit as ’n belediging of ’n totale vermorsing van hul tyd beskou nie.


      Deel van die vaardigheid van kommunikasie is die vermoë om ’n band met die gehoor te kan vorm. Om ’n beter kommunikeerder te wees, moet jy jouself wees. Wees opreg, en wees bereid om persoonlik en selfs kwesbaar te wees. In hierdie verband sal ek nooit ’n toespraak vergeet wat tydens ’n handelaarskonferensie by Sun City deur mnr. Horiuchi van Hino Japan gemaak is nie. Toe hy agter die podium inskuif, het hy gesweet van pure senuwees. Hy het onmiddellik verskoning gemaak vir sy ontoereikende Engelse woordeskat, toegegee dat hy uiters gespanne was, maar ons toe oorrompel met sy opregte en passievolle versoek vir beter spanwerk. Relevante en ondubbelsinnige boodskappe wat uit die hart kom, maak altyd ’n impak. Dieselfde kan nie gesê word wanneer ’n leier ’n toespraak, voorberei deur die maatskappy se toespraakskrywer, bloot aflees sonder om oogkontak te maak nie.


      Ek wil graag ’n spesifieke insident deel wat my ’n waardevolle les geleer het. McCarthy het in die laat jare negentig ’n General Motors-handelaarstak in Pretoria oorgeneem. Dit is baie jare lank deur die entrepreneur Maurice Shapiro besit. Die dag toe die verkoopsooreenkoms onderteken is, was ek by die tak. Nadat die formaliteite afgehandel is, het ons die personeel in die dienssentrum saamgeroep. ’n Baie emosionele Maurice het aan die personeel verduidelik waarom hy die onderneming verkoop het. Hy het my voorgestel, en ek het toe voortgegaan om hierdie nuwe lede van ons span van McCarthy se geskiedenis, posisie in die motorbedryf, visie en waardes te vertel. Daarna, toe ek hulle genooi het om vrae te stel, was die eerste mens wat sy hand opgesteek het, een van die werkers in die karwasafdeling. Sy vraag was eenvoudig: “Gaan ons ons werk hou?”


      Sedertdien maak ek altyd seker dat ek nie weer die fout begaan om die relevante inligting waarvoor my gehoor wag, weg te laat nie. Dit is ook noodsaaklik om sensitief te wees vir die diverse aard van ons interne en eksterne gehore, en die inhoud dienooreenkomstig aan te pas. Wat ek oor die jare ontdek het, is dat toepaslike stories en gevallestudies wat belangrike punte illustreer die beste werk, eerder as ’n stortvloed feite, syfers en bedreigings. ’n Mens is geneig om te vergeet dat alle kommunikasie in die gedagtes van die luisteraar of leser plaasvind. Ek het ook geleer dat slegs kommunikasie waarvan die toon en die inhoud konsekwent dieselfde kernboodskappe benadruk, sal deurdring. Die tref-en-trap-benadering werk nie.


      Om effektief te kommunikeer, moet ’n mens behoorlik leer luister. Sommige leiers trap in die strik dat hulle hoor, maar nie luister nie. ’n Mens is dan geneig om nie net belangrike boodskappe te mis nie, maar ook nuanses wat selfs belangriker kan wees. Ek glo die vermoë om ’n empatieke luisteraar te wees, is een van die hoogste leierskapsvaardighede. Uitstaande leiers het ’n sesde sintuig – hulle het ’n gevoel ontwikkel vir wat hulle nié hoor nie.


      In my ervaring maak dit ’n veel groter impak om met ’n klein groep te kommunikeer as met ’n groot groep. Hoe groter die groep, hoe minder waarskynlik is dit dat oop dialoog sal plaasvind. Effektiewe kommunikasie gebeur baie makliker in ’n meer persoonlike omgewing. As jy ander werklik wil beïnvloed en wil hoor wat regtig aan die gang is, ontmoet mense eerder in klein groepe.


      Leiers moet ook baie bewus wees van die boodskappe wat hul nie-verbale kommunikasie oordra. Diep in die 1992-staking by Toyota het ek ’n vroegoggendbesoek gekry van Gerrie Maritz, die verkoopsopleiding-bestuurder. Hy was baie bekommerd en het gesê: “Dit is duidelik dat ons nie hierdie staking gaan oorleef nie – Toyota gaan bankrot speel.” Ek was uit die veld geslaan, veral omdat ek net twee dae vantevore ’n omsendbrief aan die personeel gestuur het om hulle gerus te stel dat ons die nodige stappe gedoen het om die maatskappy te beskerm. Toe ek vra waarom hy so sterk van die teendeel oortuig is, was sy antwoord: “Ons het almal gekyk toe jy gister vir middagete na die personeelkantien toe kom. Jou skouers het gehang en jou gebruiklike glimlag was nie daar nie. Dit is met ’n frons vervang en jou oë was vol kommer.” Gerrie was reg – die staking het my ondergekry. Ten spyte van wat ek in die omsendbrief gesê het, kon kollegas die desperaatheid in my lyftaal lees. Sedert daardie dag het ek verseker dat my verbale en nieverbale kommunikasie konsekwent is. En selfs op moeilike dae probeer ek steeds ’n dapper gesig voorhou. Leiers beïnvloed die organisasie as geheel – as hulle bekommerd voel, sal die organisasie volg.


      Keer op keer in my ampstermyn as leier is ek daaraan herinner om baie versigtig te wees wat ek sê, en aan wie. Informele kommentaar aan ’n kollega het soms ’n paar dae later as belangrike beleidsriglyne opgeduik. Wat leiers fluister, hoor hul volgelinge duidelik. Wanneer leiers gerespekteer en bewonder word, sal wat hulle fluister deur hulle mense uitbasuin word.


      Wanneer dit by kommunikasiekanale kom, leef leiers deesdae in die paradys. Die internet, e-pos, blogs, sosiale media en videokonferensies het dié gebied getransformeer. Dit word al hoe meer algemeen dat ’n uitvoerende hoof sy eie blog het. Sommige stuur selfs videomateriaal met belangrike boodskappe na die slimfone van hul spanlede. Baie progressiewe organisasies stig hul eie interne sosiale netwerke, wat meer horisontale én vertikale gesprekskommunikasie moontlik maak. Baie jong leiers maak van sosiale media gebruik om ’n dialoog met hul spanlede te hê, en ’n gereelde stroom inligting oor hul idees, projekte en aktiwiteite te verskaf. Werknemers gebruik dit om terugvoer en insette te lewer. Via hierdie medium het hulle inspraak in die bepaling van die organisasie se visie, strategie en rigting. ’n Belangrike voordeel is dat die gesprek regstreeks plaasvind en interaktief is. Mits dit reg gebruik word, kan sosiale media ’n gees van openheid bewerkstellig en beter samewerking moontlik maak. Dit is ’n doeltreffende manier om by die kollektiewe intelligensie van die organisasie en sy netwerke aan te sluit. Innoverende idees en maniere om winsgewendheid en groei te verhoog, kan só geïdentifiseer word.


      Intern kan sosiale media-platforms ook die digitale weergawe van “kantien-skindernuus” word. ’n Gevaar is dat persoonlike kwelpunte as belangrike kwessies na vore tree. Hierdie medium moet as ’n belangrike kommunikasie-instrument gesien word wat tot die deel van waardevolle kennis lei, mits dit behoorlik en proaktief bestuur word. Daardeur kan dit tot ’n groter mate van lojaliteit en toewyding aan die organisasie lei. Die werklikheid is dat sosiale media die nuwe manier geword het waarop nuus versprei.


      In die hoëtegnologie-wêreld van vandag is daar geen rede waarom spanlede nie altyd goed ingelig kan wees nie, maar ek het ’n waarskuwing. Wanneer ’n direkteur begin om per e-pos met die mede-direkteur langsaan te kommunikeer, moet die waarskuwingsligte begin flikker. Ten slotte, elektroniese kommunikasie is goed en wel, maar dit is steeds geen plaasvervanger vir kommunikasie van aangesig tot aangesig nie.


      Dit is amper onmoontlik om die emosionele en morele krag waarmee jy mense rondom ’n sekere punt probeer saamsnoer, voor ’n kamera in ’n ateljee te artikuleer. ’n Mens moet daar wees, saam met jou mense, hulle in die oë kyk, en ’n band met hulle vorm.


      Om op te som: Effektiewe kommunikasie gaan nie bloot oor welsprekendheid nie, maar oor substansie, geloofwaardigheid en ’n duidelike wekroep. Soos die Romeinse filosoof Cato dit stel: “Toe Cicero gepraat het, het mense hulle verwonder. Toe Caesar gepraat het, het mense gemarsjeer.” Dit sê genoeg.


      g. Effektiewe uitvoering


      Die laaste leierskapsvaardigheid is die een wat alles laat gebeur – effektiewe uitvoering. Dit is die oomblik van waarheid. In baie gevalle, hetsy in die politiek of in die sakewêreld, sien ons voorbeelde van leiers wat ’n sterk, amper oorweldigende visie voorhou, net om volgelinge te ontnugter wanneer dit by die uitvoer daarvan kom. ’n Treffende voorbeeld uit die motorbedryf is die mislukte samesmelting van Daimler-Benz en Chrysler. Hoewel dit in 1998 deur die uitvoerende hoof van Daimler-Benz, Jürgen Schrempp, bestempel is as “ ’n huwelik wat in die hemel gemaak is”, het dit nooit die beloofde voordele opgelewer nie.


      Doeltreffende uitvoering is ’n belangrike vaardigheid waaroor topleiers beskik. Diegene wat daarin slaag om ander te mobiliseer, hul intelligensie en energie saam te snoer en te optimaliseer in die verwesenliking van ’n gemeenskaplike visie en doelwitte, tree na vore as groot leiers. Thomas Edison, die Amerikaanse uitvinder, het gesê: “Visie sonder aksie is hallusinasie.”


      Die sleuteleienskappe wat in hierdie hoofstuk bespreek is, verteenwoordig die platform vir volgehoue invloed. Die noodsaaklike vaardighede wat geïdentifiseer is, is die instrumente wat leiers in die uitvoeringsproses gebruik.


      Goeie leiers fokus op resultate en weet hoe om take af te handel. Hulle kan lei én bestuur – en kombineer hierdie twee dissiplines in ’n naatlose geheel. Wanneer dit by leierskap kom, kan hulle inspireer, rigting gee en gedrag verander. Wanneer dit kom by bestuur, kan hulle beplan, rigting gee, organiseer en beheer neem. Hulle is gefokus en volhard in hul pogings om strategieë en planne suksesvol te implementeer. Hulle is presteerders en kry dinge gedoen.

      Die uitvoering: Leierskap


      in aksie


       


      “Om mense te lei, loop langs hulle. Wat die beste leiers betref, neem mense


      geen notisie van hul bestaan nie; die naasbeste sal mense eer en loof; die volgende


      sal mense vrees; die swakste sal mense haat. Wanneer die beste leier se


      werk gedoen is, sal mense sê: ‘Ons het dit self gedoen.’ ”


      Lao Tzu, filosoof van die antieke China


      Doeltreffende uitvoering is die uitkoms van ’n geïntegreerde benadering tot leierskap en bestuur. Al die komponente moet gemobiliseer word vir optimale resultate. Sommige van hierdie komponente is filosofies van aard, ander is heeltemal prakties. Saam verteenwoordig hulle ’n gedugte krag in die leier se uitvoeringsarsenaal.


      In hierdie hoofstuk gaan ek die kenmerke bespreek van effektiewe leiers wat daarin slaag om uitstaande resultate te lewer. Baie van die sakelesse wat ek geleer het en wat ek in ’n vorige hoofstuk uitgelig het, sluit aan by hierdie riglyne.


      Wees visioenêr en transformasie-gedrewe


      Om invloedryk te wees, moet ’n leier visioenêr en transformasioneel wees, eerder as outokraties en transaksioneel. Na my mening is ’n outokratiese bestuurstyl verouderd – dit hoort in die industriële era en het sy doel lank reeds gedien. ’n Gebiedende styl is die aartsvyand van energie en motivering, aangesien dit normaalweg van intimidasie vergesel word. Om deur vrees te regeer, vernietig inisiatief en moraal. Die gevolg van so ’n benadering is teësinnige voldoening sonder enige ware toewyding. Mense sal genoeg doen om nie hul poste te verloor nie, maar sal hul intelligensie en energie nie vrywillig aanbied nie. Outokratiese bestuurders is geneig om verbaas te wees wanneer hulle ontdek hul instruksies is grootliks ondoeltreffend, veral wanneer dit by talentvolle, bekwame mense kom, veral van die jonger generasies. Hierdie mense, wat menslike kapitaal van gehalte verteenwoordig, pak normaalweg gewoon hul tasse om die tirannie van outokratiese, transaksionele bestuurders te ontsnap. Genl. Dwight Eisenhower, voormalige Amerikaanse president, het die volgende gesê oor ’n outokratiese leierskapstyl: “Jy lei nie deur mense oor die kop te slaan nie – dis aanranding, nie leierskap nie. Leierskap is om jou gees as wapen te gebruik, nie ’n sweep nie. ’n Mens kan nie leer hoe om ’n leier te wees nie, maar jy kan leer om jouself te verstaan en te aanvaar. Belangriker nog, jy kan verstaan dat goeie volgelinge nie om jou enkels gevind word nie, maar by jou skouers, besig om jou die krag te gee wat jy nodig het.”


      Die teenoorgestelde van so ’n styl is visioenêre, transformasionele leierskap. In plaas daarvan om die klem op instruksies en beheer te plaas, inspireer dié nuwe generasie leiers hul mense deur middel van ’n verenigende visie wat voordele lewer wanneer dit uiteindelik bereik word, ook vir die werknemers. Die visie moet ’n persoonlike betekenis vir almal hê – en nie net bloot ’n slagspreuk wees nie. Ek het ’n paar jaar gelede op ’n baie raak definisie van visie afgekom. Dit lui eenvoudig dat “visie oorwinning sien voordat dit bestaan”. In my ervaring word die motiverende effek van ’n verenigende visie aansienlik verbeter mits spanlede by die formulering daarvan betrokke is. Dit moet inspirerend wees, maar nie onuitvoerbaar nie. Dit is noodsaaklik dat dit die hart betrek en spanning skep tussen die huidige werklikheid en wat op lang termyn bereik moet word.


      Toe McCarthy tegnies insolvent verklaar is, was ons visie eenvoudig: “Ons gaan die maatskappy omdraai en ons trots herstel.” Spanlede het geweet die realisering van dié visie hou ’n beduidende en tasbare voordeel vir hulle in – hul werksekerheid. Ek het hierdie woorde van Frank L. Gaines sien waar word: “Slegs mense wat die onsigbare kan sien, kan die onmoontlike doen.” Dié visie het die krag van die menslike gees binne McCarthy ontsluit. Die herinnering van die impak daarvan laat my steeds in verwondering – wanneer mense met hul rug teen die muur staan en dan saamwerk aan die verwesenliking van ’n gemeenskaplike visie, gebeur wonderwerke – daarvan kan ek getuig.


      Visioenêre, transformasionele leiers weet die tyd van opdragte gee, verantwoordelikheid uitdeel en beheer uitoefen maak algaande plek vir visie en doelgerigte motivering. Hulle erken die gebruik van posisionele mag sal slegs voldoening tot gevolg hê, terwyl betrokkenheid en bemagtiging toewyding bou. Hulle besef dat leierskap verskuif het van oorheersing deur mag tot inspirasie en medeverantwoordelikheid. Hulle glo ’n kragtige visie sal mense inspireer om opofferings te maak, hul beste te gee, en hul eie behoeftes opsy te skuif op soek na ’n hoër doel. Dr. Wale Akinyemi, uitvoerende hoof van Power Talks Bpk., het dit baie raak opgesom toe hy gesê het: “Ware leierskap moet transformerend wees. Dit moet die span en die organisasie help om van die kokon in die skoenlapper te verander.”


      Beginselvaste benadering


      Effektiewe leiers se benadering is gegrond op beginsels, nie persoonlikheid nie. Leiers wat volhoubare sukses wil bereik, het absolute duidelikheid ten opsigte van die beginsels waarin hulle glo. Hulle leef hul beginsels uit en verdedig dit sterk. Hulle staan geanker in tydlose beginsels soos integriteit, konsekwentheid en billikheid. Sulke leiers stel die beste persoonlike voorbeeld. Hulle het ook die moed om hul spanlede te oriënteer ten opsigte van die beginsels waarin hulle glo, en vra hulle om te help bepaal of hul leierskap daarmee ooreenstem. Hulle verdien respek deur hul karakter. In my ervaring is dit die gehalte van die individu se karakter wat goeie leierskap bepaal. Indien hul integriteit onder verdenking was, sou daar nie vertroue gewees het nie – wat ’n voorvereiste is vir invloed.


      Ek erken natuurlik dat persoonlikheid in die interpersoonlike domein van leierskap ’n belangrike rol speel. Maar ek stem nie met die idee saam dat die sleuteleienskappe wat leierskap bepaal, ’n magnetiese persoonlikheid, charisma en ’n gladde tong is nie. Sonder die fondament van ’n sterk karakter en bekwaamheid sal sulke eienskappe hoogstens tot korttermynsukses lei.


      Wat ek waargeneem het, is dat suksesvolle leiers geneig is om sosiaal selfversekerd en op ’n interpersoonlike vlak vaardig en ontspanne te wees. Hulle het ’n hoë vlak van emosionele intelligensie, is oop en kreatief, maar ook prakties. Sonder uitsondering is hulle pligsgetrou, en werk hard maar slim. Hulle is ook gehard. Baie is aangenaam en het ’n goeie sin vir humor, wat hulle onder hul eie mense geliefd maak. Dit is ’n feit dat hoe hoër jy in ’n organisasie styg, hoe meer werk jy deur ander. Dit behels konstante sosiale interaksie en dus is ’n gebalanseerde persoonlikheid ’n waardevolle leierskapsbate. Die feit bly egter dat die essensie van leierskap nie gaan oor vleitaal, om vriendskappe aan te knoop of mense met jou skerpsinnigheid te beïndruk nie. Beginselvaste gedrag vra om baie meer.


      Gedeelde waardes as fondament


      Effektiewe leiers bou hul spanne en organisasies op gedeelde waardes. Die waardes bepaal die gedrag en verteenwoordig nie net die fondament nie, maar ook die bindmiddel wat mense bymekaar hou. Geïnternaliseerde waardes is baie kragtiger as stapels beleide, reëls en regulasies. Mits mense eienaarskap van die regte waardes neem en dit uitleef, kan hulle hul werkplek soos handomkeer verander en prestasie tot nuwe hoogtes dryf.


      My beduidendste ervaring in hierdie verband dateer terug na 1992 by Toyota SA, kort ná die verwoestende staking. Uiteraard was die verhouding tussen die werkers en die bestuur baie bitter. Naas die spanning wat deur die staking en intimidasie veroorsaak is, moes ons ’n spesiale taakmag van die polisie kry om werkers in die vroeë oggendure uit ons nasionale onderdele-verspreidingsentrum (OVS) te sit. ’n Groep stakende werkers het onder valse voorwendsels die OVS binnegekom en dit beset. Hulle het gedreig om dit aan die brand te steek as ons nie aan hul looneise gehoor gee nie. Die onderdelevoorraad in die pakhuis was meer as R100 miljoen werd en ons het geen ander keuse gehad as om onmiddellik op te tree nie. Ná die uiteindelike skikking het die werkers teruggekom, maar slegs in die vlees. Die woede het nog in hul harte gekook, wat tot ’n wrok teenoor die bestuur gelei het. Aan die ander kant was die bestuur ontnugter en bitter oor die werkers se onverantwoordelike gedrag. Ten spyte van die agterstand in onderdele-aflewerings het ons besluit om die OVS te sluit en om hierdie onwerkbare verhouding aan te spreek, sowel as die gevolglike swak produktiwiteit.


      Ek het die hulp van ’n top-kundige op die gebied van veranderingsbestuur, Christo Nel, ingeroep. Ons het almal oor drie dae in die Alexandra-gemeenskapsaal bymekaargekom, met Christo as ons fasiliteerder. Op die eerste dag het hy al die woede en frustrasie uit die situasie getap. Elke kant het ’n beurt gekry, en die emosies het hoog geloop. Stemme is dikgemaak, beskuldigings rondgeslinger, en trane het selfs geloop. Op dag twee het Christo op sy bedrewe manier begin om gemeenskaplike doelwitte en waardes van albei partye te kry. Die ontdekking van soveel gemeenskaplike grond tussen die twee groepe was ’n openbaring. Teen die einde van die tweede dag was die stryd verby. Op die laaste dag is die pad vorentoe op ’n oop en konstruktiewe wyse bespreek. Doelwitte is ooreengekom, verantwoordelikhede is toegeken en tydlyne is bepaal. Die nuut “gedemokratiseerde” OVS met ’n gedeelde visie en waardes as die fondament was soos ’n ander wêreld. Produktiwiteitsvlakke het rekordhoogtes bereik toe daar volgens waardes bestuur is.


      Ná hierdie ervaring by Toyota was ek geheel en al oorgehaal tot ’n leierskapsbenadering wat op waardes gegrond is. Brian McCarthy het ’n sterk waarde-kultuur by McCarthy ondersteun en gereelde klimaatopnames is vanaf die laat jare sewentig gedoen. Dit was dus vir my makliker om ’n waarde-fokus verder aan te moedig. Baie tyd en moeite is in die verfyning en die oordra van McCarthy se waardes belê. Personeelinsette het gemeenskaplike waardes op drie gebiede geïdentifiseer: etiek (integriteit en eerlikheid), verhoudings (wedersydse vertroue en respek, oopheid, opregtheid en spanwerk) en funksioneel (om die klant eerste te stel, en uitnemendheid in alles wat ons doen). ’n Interne opname is jaarliks gedoen wat op die verhouding tussen hierdie waardes en die werklike gedrag gefokus het. Hierdie metodologie maak dit vir die maatskappy moontlik om elke enkele sake-eenheid en span vir insigte te ontgin. Waar die waardes geleef het, was die werknemertevredenheidsindeks (WTI) hoog. ’n Hoë WTI is ook ’n akkurate voorspeller van uitstekende vlakke van tevredenheid wat die klant betref, asook van goeie finansiële resultate. Om selfs net ’n handjievol van die onontbeerlike waardes uit te leef, kan ’n groot verskil aan die inkomstestaat maak.


      Die taak van waardes vestig en bevorder, is nimmereindigend – leiers kan nie bekostig om ’n enkele geleentheid te laat verbygaan om uit te lig, te verduidelik en te illustreer nie. Spanlede wat die waardes uitleef, behoort heldestatus in die organisasie te kry. Hul voorbeeld moet die lig van waardegebaseerde gedrag vir hul spanne wees. Die beloning sal substansieel wees, aangesien waardes die siel van leierskap verteenwoordig.


      Die regte kultuur


      Uitstaande leiers kweek die regte kultuur – een wat bevorderlik is vir spanlede om optimaal te presteer en vervulling te vind. Dit is ’n feit dat om die regte waardes konsekwent uit te leef, so ’n kultuur skep. Die waardes moet in die bloedstroom van die organisasie insypel voordat hulle lewend sal word. Kultuur kan gedefinieer word as al die elemente waaruit die werkomgewing bestaan – waardes, simbole, taal, sleuteloortuigings, tradisies, gebruike en so meer. Dit is ’n manier van doen wat sosiaal oorgedra word. Kultuur bepaal gedrag en gedrag kweek gewoontes in ’n organisasie. Kultuur gaan oor wat nié neergeskryf word nie. Beleid en prosedurehandleidings is min werd. Aan die ander kant maak wat leiers sê en doen, ’n diepgaande impak op kultuur. Hul gedrag moet in ooreenstemming met die verlangde kultuur wees. Slegs as leiers daagliks ’n voorbeeld stel van die kultuur wat hulle in hul organisasies wil sien, sal dit wortelskiet. Die leier is inderwaarheid die hekwagter van die kultuur wat spanlede by die werk sal uitleef. Op voorwaarde dat hulle hul leier vertrou en respekteer, sal hul kollektiewe gewete by die werk deur die leier se waardestelsel gerig word.


      In my loopbaan is ek aan ’n verskeidenheid kulture blootgestel. Ek verwys nie net na Toyota en McCarthy nie, maar ook na die organisasies waarmee ek te doen gekry het en waarmee ek sake gedoen het. In sommige gevalle het ek kulture teëgekom wat deur posisionele mag, hiërargie, gesag en selfs vrees gekenmerk is. In sulke gevalle is gedrag geneig om formeel en ingetoë te wees. Daar sal ’n gebrek aan deursigtigheid, openlikheid en bemagtiging wees. Die fokus sal na binne gekeer wees, en onderlinge politiek is aan die orde van die dag. Ek het pas ’n toksiese kultuur beskryf – een wat nie talent, inisiatief en energie in ’n organisasie aanmoedig nie, maar dit verhinder. Dit is nie ’n plek waar ek sal wil werk nie – nie uit vrye wil nie.


      Ek het nog altyd daarna gestreef om ’n prestasiekultuur te skep. Ek wou hê my mense moes tuis, gerespekteer en erken voel. Spanlede voel net tuis as daar aanvaarding, begrip en waardering is. In hierdie verband is dit noodsaaklik om die werklikheid van kulturele diversiteit te erken. Dit is jammer dat baie werknemers in Suid-Afrikaanse organisasies nie tuis voel in hul werkomgewing nie. Ten spyte van ons beste pogings by McCarthy was die WTI van swart spanlede aansienlik laer as dié van ander rassegroepe.


      ’n Mens moet natuurlik die nalatenskap van ons onderdrukkende en onbillike vorige politieke stelsel inreken, sowel as die werklikheid dat die meerderheid swart werknemers geneig is om op laer vlakke van die organisasie te werk. Steeds, wanneer die WTI-uitslae in detail ontleed word, het dit duidelik geword hulle het vervreem gevoel en sommige aspekte van die kultuur as ontmoedigend beleef. Soortgelyk aan baie ander organisasies is die McCarthy-kultuur meer Eurosentries as Afrosentries. Individuele prestasie is aangemoedig en die “ek is omdat ons is”-filosofie van ubuntu was nie so sterk nie.


      As leiers moet ons sensitief wees vir diversiteit en begrip hê vir ons mense se behoeftes, ook vanuit ’n kulturele oogpunt. Verskillende mense sien die lewe op ander maniere. Dit is nie net van toepassing op die rasseverdelings in die Suid-Afrikaanse arbeidsmag nie, maar ook op verskillende ouderdomsgroepe. Jong personeellede het verskillende behoeftes en verwagtinge. Hulle moet konstant betrokke wees en gestimuleer word, en floreer op bemagtiging. Die uitdaging is om te verseker dat hulle ook ander kernwaardes soos dissipline en bestuur respekteer. Dit kan bereik word op voorwaarde dat hul leiers daarin slaag om hul vertroue en respek te verdien deur middel van ’n oop benadering wat deelname aanmoedig.


      Die verkeerde organisatoriese kultuur kan ’n groot remskoen verteenwoordig. My goeie vriend Reg Lascaris, een van Suid-Afrika se advertensieghoeroes, het een keer vir my gesê: “Kultuur eet strategie vir ontbyt, elke keer.” Ek stem volwaardig saam met hierdie stelling – ek het al dieselfde waargeneem. ’n Mens kan op sy stelling uitbrei deur te sê dat organisatoriese kultuur ook geneig is om verandering vir middagete te eet, en transformasie vir aandete. Hoe om kulturele blokkasies te verwyder en ’n oop, progressiewe, aksie-georiënteerde kultuur te skep, bly ’n belangrike uitdaging vir leiers.


      Stap een is om die belangrikste kenmerke objektief te identifiseer, te verstaan hoe hulle ontwikkel, en die ideale kultuur te definieer. In my ervaring is die laaste ding wat ’n mens moet doen, om die bestaande kultuur in die openbaar te beledig. Een van die senior aanstellings wat ek gemaak het, het as gevolg van hierdie presiese rede misluk. Hy het van ’n ander organisasie by ons aangesluit om oor te neem as besturende direkteur van een van ons afdelings. ’n Paar weke nadat hy sy pligte begin het, het hy op ’n halfjaarlikse personeelvergadering neerhalende opmerkings oor die waargenome kultuur van sy span gemaak. Personeellede het beledig gevoel en doelbewus hul nuwe leier geïsoleer. Hoe hard hy ook al probeer het om die skade te herstel, hy kon nooit werklik hul aanvaarding of vertroue terugwen nie. As gevolg van sy verkeerde benadering het die kultuur van die organisasie sy leierskapsinvloed tot so ’n mate geneutraliseer dat hy uiteindelik bedank het.


      Stap twee in so ’n kultuurveranderingsproses is dat die leier verwoord wat hy in gedagte het en waarom, en onbesproke is in terme van sy eie voorbeeld. Duidelike kommunikasie oor die ideale kultuur is ’n kritieke suksesfaktor. Indien aansienlike verandering vereis word, mag dit nodig wees om nuwe mense in te bring met die gewenste houding, waardes en eienskappe. Vir die leier om ’n kritieke massa in die vorm van mense met dieselfde ingesteldheid te hê, maak ’n groot verskil. Ander faktore is konsultasie, betrokkenheid, deelname en gereelde terugvoer. Een meganisme wat gebruik kan word. is om ’n “kultuurboek” te skep wat as forum vir werknemers kan dien om hulle menings te verwoord oor wat die organisasie se kultuur vir hulle beteken.


      ’n Belangrike vereiste vir volhoubare sukses in vandag se vinnig veranderende sake-omgewing is ’n kultuur wat verandering verwelkom en innovasie aanmoedig. Daar is ’n korrelasie tussen verandering, innovasie en groei. Die feit van die saak is dat die kultuur van ’n organisasie die bloudruk vir sy sukses is. Indien die regte eienskappe deel van sy DNS is, sal hy uitblink in terme van al die sleutel-prestasie-areas. Doelgerigte aksies wat die bou van die gewenste kultuur meebring, moet hoog op die prioriteitslys bly. Uitstaande leiers skep wenkulture, wat ’n teelaarde vir betrokke en toegewyde werknemers is.


      Koester jou menslike kapitaal


      Suksesvolle leiers het ’n obsessie daarmee om menslike kapitaal van gehalte te vind, te ontwikkel, te koester en te behou. Daar behoort geen groter of meer belangriker punt op die agenda te wees as talent en ontwikkeling nie. ’n Voorvereiste vir sukses is om jouself met die regte mense te omring. Hulle verteenwoordig die waardevolste bate wat enige organisasie kan hê. Ek glo opreg dat werknemers as ’n belegging behandel moet word, en nie as ’n uitgawe nie. Dit is ironies dat baie leiers mense as ’n uitgawe klassifiseer, maar die stoele waarop hulle sit, as bates. Sukses gaan nie daaroor om meer uit die werknemers te kry nie. Dit gaan daaroor om meer in hulle te belê.


      Topleiers het gewoonlik die vermoë om mense korrek te oordeel en te identifiseer, te bemagtig en talent te koester. Hulle is bereid om ’n buitengewone belegging in opleiding en ontwikkeling te maak, en hulle sit genoeg tyd opsy vir persoonlike mentorskap en afrigting. Om te mentor en op te lei, is ’n bousteen van goeie leierskap. In hul geestesoog sien hulle groot onontginde potensiaal in hul mense en hulle is opgewonde daaroor. Trouens, hulle beskou hulself as argitekte van menslike potensiaal. Om mense in staat te stel om hul Godgegewe potensiaal te verwesenlik, word deel van hul roeping in die lewe. Belangriker nog, hulle fokus op hul mense se sterk punte. Hulle is dissipels vir mensgedrewe groei en prestasie. Sulke leiers dra hul mense se waarde en potensiaal so duidelik en oortuigend oor dat werknemers geïnspireer word om dit in hulself te sien. Wanneer dit gebeur, is wonderlike dinge moontlik.


      ’n Paar jaar gelede het ek die outobiografie van Akio Morita, die medestigter van Sony, gelees. Hy skryf die sukses van Sony grootliks toe aan sy vermoë om, soos hy dit stel, “elke greintjie intelligensie en elke druppel kennis in ons firma te mobiliseer”. Akademici, wat die redes bestudeer waarom sommige ondernemings meer sukses as ander behaal, het twee voorvereistes geïdentifiseer, naamlik intelligensieverspreiding en doelgerigte toewyding. Om die talentvolste mense te hê wat met die nodige vaardighede en kennis toegerus is, en wat saamwerk om dieselfde visie en doelwitte te bereik, is sekerlik die ekwivalent van ’n leierskapsparadys.


      Ek herinner my aan die raak opmerking wat ’n oudkollega ’n paar jaar gelede gemaak het. Hy was toe ’n senior bestuurder in Toyota se onderdele-verspreidingsentrum. Ná afloop van die 1992-staking het ons nie net die strukture gedemokratiseer nie, maar ook begin met ’n omvattende opleidings- en ontwikkelingsprogram vir werknemers in die laervaardighede-kategorieë. Dit was ’n kragtige kombinasie wat houdings en gedrag dramaties verander het. Ewe skielik is die maatskappy ryklik beloon met denkende, kundige werkers wat vrywillig hul intelligensie, kreatiwiteit en energie aangebied het. Dit het my oudkollega genoop om die volgende te sê: “Ons het jare lank die arms en bene van ons werkers gehuur, maar nooit besef hul brein was gratis nie.”


      Dit lei tot ’n aantal belangrike vrae. Hoeveel potensiaal is daar in ons mense wat ons nie raaksien nie? Hoeveel meer waarde sou ons mense kon toevoeg as daar meer in hul ontwikkeling belê is? Ten slotte, hoeveel gelukkiger sou ons aandeelhouers wees as leiers daarin kon slaag om die skatkis van menslike vermoëns volledig te ontsluit?


      Vestig ’n gemeenskaplike doel, vaartbelyning en sinergie


      Suksesvolle leiers vestig ’n gemeenskaplike doel, vaartbelyning en sinergie regdeur hul organisasies. Hulle sorg dat hul spanlede in dieselfde rigting en in formasie vlieg. Die doelwit is duidelik en daar is ’n universele verbintenis om dit te bereik. Waardes is in ooreenstemming en sinergieë geoptimaliseer. Daar is geen gefragmenteerde pogings nie. Hoewel daar diverse menings kan wees, is daar ’n gemeenskaplike doelstelling. Die organisatoriese enjin vuur op al 12 silinders en daar is optimale doeltreffendheid.


      Ek het pas ’n utopie beskryf wat ek erken uiters moeilik is om te bereik. Tog is dit die moeite werd om dit na te streef. Die leierskapstaak sluit die koppel van korporatiewe doelwitte en persoonlike doelwitte in. Baie min mense kan gemotiveer word om vir iemand anders geld te maak. Om te verseker dat daar fokus, energie en toewyding is, moet spanlede voel dat hul werk ’n spesiale betekenis het, en dat hul individuele bydrae waardevol is. Wat hulle moet weet, is watter skakel in die ketting hulle verteenwoordig, wat van hulle verwag word, en dat hulle regverdig beloon sal word as hulle volgens die doelwitte presteer. Die kritieke vertrekpunt is egter die gemeenskaplike doel. Messelaars wat verby die stene kan kyk wat hulle lê en inspirasie kan put uit die pragtige katedraal wat hulle aan die bou is, is geneig om baie produktiewer te wees. ’n Motorwerktuigkundige wat verby die motor kan kyk wat hy besig is om te herstel en in sy geestesoog ’n tevrede klant kan sien, sal ’n veel beter taak verrig.


      Om doelgerigtheid en sinergie te bewerkstellig, moet leiers spanwerk aanmoedig. Toe Sam Walton, die stigter van die internasionale kleinhandelreus Walmart, gevra is om die belangrikste rede vir hul sukses te identifiseer, het hy gesê: “Ons werk almal saam, dis die geheim.” Dit verteenwoordig ’n besonderse uitdaging in sommige McCarthy-handelaarstakke, waar personeel geneig is om slegs op hul eie departemente te fokus, hetsy nuwe motors, gebruikte motors, onderdele, diens of administrasie. Voordat ’n handelaar optimaal kan funksioneer en goeie opbrengste en tevrede klante kan lewer, is interdepartementele samewerking noodsaaklik. Die ingryping wat ons gebruik het om hierdie probleem te oorkom, was in die vorm van ’n bordspel, losweg gegrond op die spel Monopoly. Dit is spesiaal vir McCarthy aangepas en het op ’n baie praktiese manier die interafhanklikheid tussen die verskillende suksesfaktore in ’n tipiese handelaarstak geïllustreer. Klein groepe wat ’n dwarssnit van die werknemers verteenwoordig het, het die spel gespeel. Dit was fassinerend om die Damaskusagtige transformasie te kon waarneem wat sommige van die spanlede ondergaan het.


      Een van die onvergeetlikste (en mees humoristiese) voorvalle was toe die Numsa-verteenwoordiger wat in die dienssentrum gewerk het en in daardie stadium aktief betoog het vir ’n buitensporige loonverhoging, geweier het om in die spel ’n salarisverhoging toe te staan, omdat “sy” handelaarstak dit nie kon bekostig nie. Sy rol in die spel was dié van finansiële bestuurder en daar was geen geld in “sy” handelaarstak se bankrekening nie. Hierdie oefening het die perspektief verbreed, begrip verdiep, doelgerigtheid bewerkstellig en sinergie verbeter. Belangriker nog, dit het gedeelde leierskap meegebring wat na my mening baie nodig is in ons meer komplekse en mededingende sake-omgewing. Vandag se uitdagings kan nie meer deur die enkele heldhaftige leier opgelos word nie. Die wysheid van een is nie meer genoeg nie. Mense moet met die leier saamwerk en verenig om ’n gemeenskaplike doel te bereik. Indien dit bereik kan word, sal die struikelblokke wegsmelt. Ambisieuse doelwitte sal binne bereik wees. Ondenkbare prestasies sal moontlik wees. Dit sal slegs gebeur as die leier goeie verhoudinge met sy personeel het wat op vertroue gegrond is.


      Verhoudinge wat op vertroue gegrond is


      ’n Mens moet nooit die mag van vertroue in die werkplek onderskat nie. Sommige bestuurders dink blykbaar verkeerdelik dat dit slegs die hoeksteen van blywende verhoudinge by die huis verteenwoordig. Leiers wat nie vertrou word nie, het geen legitimiteit nie. Aan die ander kant: Sou daar vertroue bestaan, sal dit tot ’n sielkundige kontrak tussen die leier en die spanlede lei. ’n Vennootskap sal ontwikkel. Die voordele hiervan is geneig om hoër vlakke van toewyding en lojaliteit te wees.


      Ook in hierdie verband is daar geen kortpad nie. Om vertroue te genereer én te behou, verg integriteit, konsekwentheid, omgee en eerlikheid. Om vertroue te bou moet ’n mens wys dat vertroue in twee rigtings loop. Voordat leiers werknemers kan vra om hulle te vertrou, moet hulle demonstreer dat hulle hul werknemers vertrou. So ’n benadering sal die regte platform vir ’n vertrouensverhouding skep. Om vertroue te verdien neem tyd, want dit is ’n saak van sowel die kop as die hart. Indien hierdie basiese bestanddele daar is, is verdere werk nodig aan die ander dimensies waaruit gesonde verhoudinge bestaan.


      Ek is oortuig dat goeie verhoudings prestasie dryf. Dit is ’n feit dat menslike verhoudinge die deurdringende dog onsigbare stukrag agter goeie resultate is. Wanneer goeie interpersoonlike verhoudinge bestaan, is mense geneig om gelukkig te wees. In my ervaring is gelukkige mense meer kreatief, produktief en lojaal. Afwesigheid is minder en toewyding is hoër. Om hierdie rede streef ek altyd daarna om harmonie in my verhoudinge te hê, maar nooit ten koste van beginsels en resultate nie.


      Suksesvolle leiers kom met ander mense oor die weg. In my ervaring sal mense jou nie ondersteun as hulle nie met jou oor die weg kom nie. Ek het nog altyd my bes probeer om goeie verhoudinge met my kollegas te kweek. Dit is ’n aktiwiteit wat heelwat tyd in beslag neem, en vereis ’n spesiale poging. Tyd wat bestee word om name en persoonlike besonderhede te memoriseer, lewer groot dividende. Onpersoonlike e-posse, hoe goed ook al bedoel, sal nie werk nie. ’n Handdruk, oogkontak en ’n warm glimlag is oneindig doeltreffender en lonender. Die voordeel van goeie verhoudinge is die volgende – dit is ’n tweerigtingstraat.


      Die RAG-ondersoek in 2002 was ongetwyfeld die mees traumatiese werkverwante ervaring wat ek ooit deurgemaak het. In daardie tyd het my geloof, die ondersteuning van my familie en die vertrouensverhouding met my mense my gedra. Handelaarsbesoeke het my in daardie stadium ’n hupstoot van energie en inspirasie gegee. Van al die vrugte van my ampstermyn as leier tel die nalatenskap van goeie verhoudinge wat op wedersydse vertroue en respek gebaseer is, onder my kosbaarste.


      Wees oop vir verandering


      Effektiewe leiers stel hulself oop vir verandering. Hulle sien dit nie as die vyand nie en aanvaar dat verandering vandag onvermydelik is. Trouens, dit is die prys van oorlewing. “Pas aan” en “verander” is die sleutelwoorde. Volkome buigsaamheid word vereis. In die dinamiese, intens mededingende markte waarin die maatskappy meeding, het oombliklike aanpassing ’n noodsaaklikheid geword. Jack Welch, voormalige uitvoerende hoof van een van die wêreld se grootste maatskappye, General Electric, het gewaarsku: “As die tempo van verandering buite die tempo van verandering binne oorskry, is die einde in sig.” Die oorspronklike bestuurspan by RAG moes op hierdie waarskuwing ag geslaan het. Die harde werklikheid van die sakewêreld vandag is dat die toekoms nie bloot ’n verlenging van die verlede is nie. Weerstand teen verandering kan die doodskoot vir sulke ondernemings beteken. Inkrementele verandering in klein stappe is dikwels nie genoeg nie. Om die internasionale bestuursghoeroe Tom Peters aan te haal: “Te veel gebeur te vinnig vir slegs ’n gepeuter om te slaag.”


      Dit is natuurlik beter om proaktief eerder as reaktief te wees. Hoogs suksesvolle leiers verwag verandering en verseker dat hulle aan die voorpunt daarvan is. Dikwels plaas dit hulle in ’n posisie om munt te slaan uit die nuwe behoeftes van die mark, voor hul mededingers. McCarthy Call-a-Car het so ’n posisie vir ons moontlik gemaak.


      So baie is reeds oor verandering geskryf en gesê dat dit sommige bestuurders, te verstane, begin irriteer. Hulle weet voortdurende verandering is deel van die transaksie. Hulle besef hulle moenie daaroor kla nie, maar net die werk gedoen kry. Voortdurende verandering is ’n ander belangrike element van die “nuwe normaliteit”. Die werklikheid is dat die toekoms ons sal vind – en ons moet dit as “meesters van verandering” omarm. Aan dié paar leiers wat steeds verandering weerstaan, wil ek graag herhaal wat genl. Eric Shinseki van die Amerikaanse weermag gesê het: “As jy nie van verandering hou nie, sal jy selfs minder daarvan hou om irrelevant te wees.”


      Fasiliteer transformasie


      Dieselfde waarskuwing oor weerstand teen verandering is ten opsigte van transformasie op alle leiers in Suid-Afrika van toepassing. Leiers wat as “uitstaande” beskou word, blink ook uit op hierdie gebied. Selfs in hierdie moeilike tye kan ons nie bekostig om dit te laat vaar nie. Dit bly ’n morele, strategiese en sake-imperatief. Breë swart ekonomiese bemagtiging is ’n inisiatief wat in beginsel verwelkom moet word, nie gevrees nie.


      Dit is ’n feit dat rassediskriminasie voor 1994 geheers het. Dit was vervat in wetgewing en gevolglik het mense van kleur nie ’n gelyke speelveld gehad nie. Een van die grootste sondes van apartheid was na my mening die gebrek aan gelyke geleenthede. Dit was vanuit ’n morele oogpunt onverdedigbaar.


      ’n Nalatenskap van apartheid is die ongelyke verdeling van rykdom in Suid-Afrika. ’n Gini-koëffisiënt van 0,67 maak ons tans een van die mees ongelyke samelewings ter wêreld. Soos oudpres. Thabo Mbeki dit gestel het, die werklikheid in Suid-Afrika bly dat “ons twee afsonderlike nasies het – die een oorwegend wit en ryk, en die ander oorwegend swart en arm”. Wit Suid-Afrikaners verdien gemiddeld sowat agt keer soveel as swart burgers, volgens die Suid-Afrikaanse Instituut vir Rasseverhoudinge. Dit is duidelik nie ’n volhoubare situasie op die lang termyn nie, aangesien dit ’n teelaarde vir politieke onstabiliteit en sosiale onrus is. Indien hierdie kritieke probleem van akute armoede onder baie swart Suid-Afrikaners nie suksesvol aangespreek word nie, sal sosiaal-politieke onrus vertroue en ekonomiese groei waarskynlik verder ondermyn. Hoewel betekenisvolle vordering gemaak is, moet baie meer gedoen word om swart Suid-Afrikaners in die hoofstroom van die ekonomie te integreer. Militante swart jeugleiers wat beweer ekonomiese bevryding is nog nie bereik nie, het tans die feite aan hul kant.


      Ek stem egter glad nie saam met hul voorgestelde oplossings, wat die grootskaalse nasionalisering van hulpbronne en finansiële dienste insluit, nie. Breë swart ekonomiese bemagtiging, mits dit op regverdige en ordelike wyse geïmplementeer word, het die potensiaal om die normaliseringsproses van ons samelewing te bespoedig en te help vergoed vir dekades van geïnstitusionaliseerde rassediskriminasie. Ons het politieke en sosiale stabiliteit nodig sodat ons ondernemings kan floreer – transformasie bly dus ’n strategiese doelwit.


      Die sogenaamde ontluikende markte het vinnig die belangrikste mark vir baie produk- en dienskategorieë geword. Vanuit ’n bemarkingsperspektief bly dit belangrik om altyd met klante in verbinding te bly. Die sinergie tussen die personeel en die klantprofiele is een van die belangrikste meganismes wat ondernemings kan gebruik om hierdie doelwit te bereik. By McCarthy het ek persoonlik die tasbare waarde ervaar wat swart spanlede in hierdie verband bygevoeg het. In baie gevalle het hulle ons perspektief verbreed en ons oë vir die “ware” Suid-Afrika oopgemaak. Transformasie bly ’n sake-imperatief.


      Die groot uitdaging waarmee baie ondernemings sukkel, is hoe om meer betekenisvolle vordering te maak. Ek moet bely die ondernemings waarby ek betrokke was, val in hierdie kategorie. Die tekort aan goed gekwalifiseerde swart kandidate in sekere vaardigheidsareas is ’n werklikheid, so ook die gebrek aan praktiese operasionele ondervinding in die algemeen. Die motorhandel is ’n spesifieke voorbeeld. Die salarispremies wat betaal moet word as gevolg van die skaarste-faktor, is nog ’n inhibeerder. Aandeelhouerdruk en intense mededinging dryf ook die prestasie-imperatief, wat deur sakedoeltreffendheid soos kostebeperkings en die insig en pogings van spanlede met die nodige vaardighede en ervaring gelewer moet word. Die laaste uitdaging is hoe om transformasie te bevorder sonder om die beginsel van billikheid in te boet of wit personeel wat uitblink, in die proses te ontmoedig. Die oplossings vir hierdie uitdagings is nie maklik nie.


      Gelukkig is daar ’n aantal prestasiegebiede in die transformasieruimte. Die kodes vir goeie praktyk op die gebied van swart ekonomiese bemagtiging sluit sewe fokusgebiede in. Hoewel swart eienaarskap en diensbillikheid absolute prioriteite bly, is die relatiewe belangrikheid van voorkeurverkryging en ondernemingsontwikkeling verhef. Besighede het dus ruimte om vordering te maak, op voorwaarde dat ’n meer holistiese benadering gevolg word. Na my mening is die kode redelik en die beloning vir resultate sinvol.


      Ek wil graag ’n paar opmerkings maak wat billike indiensneming betref. Eerstens is dit nodig om sterker daarop aan te dring, want in my ondervinding is daar steeds ’n mate van rassevooroordeel in die geledere van ’n paar wit bestuurders. Die tweede, en verreweg die beste, alternatief is dat organisasies “hul eie bome kweek”. Die retensie van spanlede met hoë potensiaal vereis ’n doelbewuste poging. Om bykomende verantwoordelikhede op ’n deurlopende grondslag aan hulle toe te vertrou en die bestuur se verbintenis tot die suksesvolle verwesenliking van hul persoonlike loopbaanplanne aktief te demonstreer, is geneig om tot hoër vlakke van behoud te lei. Die rol wat hierdie werknemers se direkte bestuurders speel, kan nie oorbeklemtoon word nie. Werknemers behoort te aanvaar dat regstellende kandidate met hoë potensiaal ’n hoë premie in terme van vergoeding eis, as gevolg van die skaarsheidsfaktor in sommige vaardigheidskategorieë.


      Die werwing van die regte talent is uiters belangrik, so ook geïntegreerde opleidings- en ontwikkelingsprogramme. By McCarthy is aansienlike sukses behaal met gestruktureerde mentorskap en afrigting deur lede van die uitvoerende komitee, sowel as met bestuursopleidingprogramme. Ten slotte: Daar moet gesorg word dat goeie kandidate hulself in ’n omgewing bevind wat bevorderlik vir hul sukses sal wees. ’n Reg-of-weg-benadering kan nie toegelaat word nie.


      Progressiewe Suid-Afrikaanse leiers verklaar openlik hul steun vir transformasie. Hul mense word ’n duidelike boodskap gegee in terme van hierdie morele, strategiese en sake-imperatief. Hulle is entoesiasties oor die rykdom wat uit ons diversiteit vloei. Wanneer dit by implementering kom, word ’n holistiese en gestruktureerde benadering gevolg. Senior bestuurders raak persoonlik betrokke. Daar word ag geslaan op die beginsel van billikheid, en meriete bly ’n belangrike waarde. Om volhoubaarheid te verseker word prestasievlakke beskerm. Ek weet dis nie ’n nietige versoek nie, maar in die belang van ons land en al sy mense is dit hoog tyd dat ons die pas van transformasie versnel. Die omvang van die uitdaging vereis dit.


      Fokus op resultate en prestasie


      Die uiteindelike toets vir leiers is of hulle daarin slaag om hul visie te laat realiseer, en of hulle die doelwitte bereik wat gestel is. In terme van die korrekte benadering tot leierskapsdoeltreffendheid word sukses beoordeel met behulp van ’n gebalanseerde puntekaart wat kwantitatiewe en kwalitatiewe prestasiegebiede insluit. Langtermyn-volhoubaarheid is die oorkoepelende vereiste wat belanghebbendes soek.


      Doeltreffende leiers fokus op resultate en prestasie. In ag genome die intensiteit van die kompetisie in die korporatiewe wêreld van vandag, is uitstekende resultate die voorvereiste vir oorlewing. Om gemiddeld te wees kan noodlottige gevolge hê. ’n Paar jaar gelede het ’n skrywer van ’n artikel in die Harvard Business Review tot die gevolgtrekking gekom dat die realiteit van wêreldwye mededinging is dat jy of nommer een óf nul is. Om ambisieuse doelwitte op ’n deurlopende basis te bereik is ’n belangrike leierskapsprioriteit. Dit is verstommend wat gemotiveerde mense in hul persoonlike sowel as kollektiewe hoedanighede kan bereik. Ek kon beslis meer ambisieus gewees het deur groter doelwitte vir myself en my mense te stel. Soos die bekende Italiaanse kunstenaar Michelangelo gesê het: “Die grootste gevaar vir die meeste van ons is nie dat ons doelwitte te hoog is en ons dit mis nie, maar dat dit te laag is en ons bereik dit.”


      Dit is ongelukkig waar dat sommige mense, wanneer hulle ’n leierskapposisie betree, in hul eie belangrikheid vasgevang word. Soms is hierdie obsessie met mag en gesag ten koste van die resultate. Hulle gebruik hul mag onoordeelkundig om hul eie selfsugtige belange te bevorder. Om hul egosentriese behoeftes te bevredig word hul belangrikste prioriteit, en om resultate te bereik, van sekondêre belang. Hulle floreer op selfbelangrikheid, en nie op die resultate nie. Nodeloos om te sê dat sulke leiers noodwendig misluk – dit is gewoonlik net ’n kwessie van tyd.


      Leiers wat ek bewonder, het die vermoë om te inspireer en uit te voer. Hulle is visioenêr en prakties. Hulle droom, doen en voer deur. Suksesvolle leiers is meesters van sowel die kuns van leierskap as die wetenskap van bestuur. Onder hul leiding lewer gemotiveerde, goed georganiseerde mense goeie resultate.


      Beloon regverdig


      Suksesvolle leiers beloon goeie prestasies regverdig. Hulle het, soos Stephen Covey dit stel, ’n oorvloed- eerder as ’n skaarstementaliteit. Hulle geniet dit om prestasies te vier en te deel. Die betekenis van wat hulle doen, is dat hulle “die kringloop voltooi”. Spanlede wat inkoop op die visie, hul doelwitte bereik en die waardes uitgeleef het, word billik en met ’n goeie hart vergoed. Slegs wanneer resultate persoonlike gewin lewer, sal mense gemotiveerd en toegewyd bly. Leiers wat beloftes verbreek en flou verskonings aanbied oor waarom aansporingsbonusse nie betaal word nie, laat hul volgelinge kwaad en ontnugter – mense vertrou nie maklik weer sulke leiers nie.


      Om mense te gee wat hulle toekom, in terme van lof én finansiële vergoeding, is so ’n voor die hand liggende element. Dit is die kern van basiese motiveringsteorie. Dit is dus verbasend dat die teenoorgestelde so dikwels gebeur. In my uitvoerende hoedanigheid moes ek kollegas gedurig herinner om met absolute integriteit op te tree, ook in hierdie verband. Bert Wessels, wat die reputasie gehad het dat hy maar kostesensitief was, het my uitstekende raad gegee: “Wanneer dit by toppresteerders kom, gee mildelik en in goeie gees.” Ek het op sy raad ag geslaan, en dit het my in my loopbaan goed te staan gekom. Dit is beslis die regte ding om te doen.


      Wees bereid om te dien


      Uitstaande leiers besef dat om te lei, ook die gewilligheid insluit om diensbaar te wees. Die treffendste sin van Nelson Mandela se presidensiële inhuldigingstoespraak in 1994 was vir my die volgende: “Ek is nie hier om te lei nie, ek is hier om te dien.” Getrou aan sy karakter het hy daardie belofte nagekom en voortgegaan om een van die mees gerespekteerde politieke leiers ter wêreld te word. Madiba, ook as gevolg van sy dienende mentaliteit, het daarin geslaag om ons harte en gedagtes te raak. Dwarsdeur sy politieke loopbaan het hy het sy mense opreg gerespekteer. Hy het sy belangstelling in die welstand van alle Suid-Afrikaners gewys deur sy omgee-houding. Hy beoordeel homself voortdurend vanuit sy volgelinge se perspektief. In sommige gevalle was hy nederig genoeg om self ’n volgeling te wees. Sy gewilligheid om te dien verdien ons toewyding en lojaliteit.


      In my ervaring werk hierdie leierskapsbenadering ook in die sakewêreld. Ons moeilikste taak is om die prestasie en toewyding van ons personeel op ’n volhoubare basis te maksimaliseer. Die bron van ware toewyding is die hart en die beste manier om mense se hart te raak, is om hulle te dien. John Maxwell het dit baie gepas gestel: “Voordat jy om hulp kan vra, moet jy ’n hart raak.” Dikwels verhoed ons ego en die behoefte aan gesag dat ons regtig ons mense dien. Ook in hierdie geval kan die ego as ’n hindernis vir doeltreffende leierskap beskryf word. As gevolg van gierigheid, selfsug en ego word baie mense selfsugtige leiers eerder as dienende leiers. Dit is jammer dat soveel voorbeelde hiervan in die politiek, gemeenskap, sport en sakewêreld bestaan.


      Hardvogtige, outokratiese leiers minag die dienende leierskapsbenadering. Hulle glo klaarblyklik dat mense net hul werk moet doen – as hulle dit nie doen nie, sal hulle die prys betaal. Om vir mense om te gee word gesien as die pad van die swakkeling, die maklike manier. Niks kan verder van die waarheid wees nie. Trouens, die maklike manier is om posisionele mag en gesag te gebruik. Die moedige manier is om nederig genoeg te wees om te dien. Om jou mense te dien, beteken nie net om vir hulle om te gee nie, maar ook om in hulle te belê, hulle aan te moedig, hulle op te hef en te inspireer. Gebaseer op my eie ervaring kan ek met oortuiging sê dat hoe meer jy jou mense dien, hoe meer jy hulle bemagtig en oplei, hoe waarskynliker is dit dat hulle bo verwagting sal presteer. Mense floreer as hulle gekoester word eerder as geboelie. Goeie leierskap ontsluit ’n baie kragtige dinamika – spontane verbintenis. Sulke werknemers voer organisasies en hul leiers tot nuwe hoogtes. Om jou mense te dien, maak sakesin.


      Wees sosiaal verantwoordelik


      Laastens, uitstaande leiers is sosiaal verantwoordelik. Hulle leef nie net in hul eie wêreld nie, maar aanvaar medeverantwoordelikheid vir wat buite die mure van hul organisasies lê. Hulle kan die saadjies plant wat tot ander se voordeel sal lei. Leiers met ’n sosiale gewete glo die essensie van die lewe is om te gee. Soos Martin Luther King jr. gesê het: “Die tyd is altyd reg om die regte ding te doen.” Ook in die sakewêreld kan jy nooit ’n fout maak deur te doen wat reg is nie.


      Die sosiaal-ekonomiese uitdagings wat ons land in die gesig staar, is kommerwekkend. Die behoeftes daar buite is byna oorweldigend. ’n Integrale en belangrike deel van ons leierskapsverantwoordelikhede is om uit te reik, betrokke te raak en ’n verskil te maak. Die welwillendheid wat dit skep, is onberekenbaar en die impak op die korporatiewe beeld diepgaande. Ek stem saam met Raymond Ackerman se siening: “Om goed te doen, is goeie besigheid.” Die kommersiële voordele vervaag egter vergeleke met die emosionele vervulling wat sosiaal verantwoordelike leiers ervaar. In my geval het dit my lewe verander.


      Hopelik het die riglyne ’n duidelike beeld geskets van “effektiewe leiers in aksie”. Dit illustreer die komplekse en multidimensionele aard van leierskap. Om aan al hierdie kritieke suksesfaktore aandag te gee, is ’n allesverterende, uitdagende taak.


      Gelukkig is leierskap die lonendste werk ooit, danksy die vervulling wat uit prestasies – kwalitatief en kwantitatief – op al die verskillende sleutelgebiede spruit. Ek dank God elke dag vir die voorreg wat ek gehad het om ’n leierskapsrol te kon vervul.

      Die uitkoms: Leierskapslesse uit


      sukses én mislukking


       


      “Ek het geleer dat foute dikwels net so ’n goeie


      leermeester as sukses is.”


      Jack Welch, voormalige voorsitter en uitvoerende hoof van General Electric


      Leierskap is nie ’n presiese wetenskap nie. Die visioenêre komponente van leierskap het betrekking op die toekoms, en daarop het niemand ’n patent nie. Eksterne omstandighede kan soms in ’n oogwink verander. Die strategiese komponent van leierskap speel in op ’n omgewing wat deur ongekende ontwikkeling en snelle verandering gekenmerk word. Megakompetisie bemoeilik verder die leierskapstaak. Belangrike besluite moet dikwels in tye van intense operasionele druk geneem word. Die interpersoonlike komponent van leierskap moet diversiteit in ag neem, sowel as weerstand teen gesag en hoë verwagtinge. Leierskap is beslis nie maklik nie, en is dikwels ’n pad besaai met landmyne. Ek het al op ’n paar getrap en seergekry – in sommige gevalle het my aandeelhouers en spanlede ongelukkig saam met my die spit afgebyt.


      Wat ek egter met oortuiging kan sê, is dat ek altyd my bes gedoen het. My pa het dit by my ingedril as die sleutel tot ’n suksesvolle toekoms. Ek het hierdie beginsel regdeur my loopbaan toegepas, maar in sommige gevalle was my beste nie goed genoeg nie.


      Op my leierskapsreis, aktief binne die omgewing wat ek vroeër bespreek het en waarbinne ek hard probeer het om die riglyne en benadering uit te leef wat ek in die vorige hoofstuk beklemtoon het, is ek verryk deur die wysheid en insigte van my mentors, en was ek gelukkig genoeg om ’n paar ontdekkings van my eie te maak. Ek deel dus die volgende lesse in alle nederigheid en met die beste bedoelings.


      Les 1


      Dit is onwaarskynlik dat jy ooit al die vaardighede ten volle sal bemeester


      Dit is onwaarskynlik dat enige individu in alle aspekte van leierskap sal uitblink. Die drie domeine van leierskap is strategies, operasioneel en interpersoonlik, en elk vereis verskillende vaardighede. Dit sluit die vermoë in om kreatief, analities, inspirerend, gefokus, logies, ondernemend en pragmaties te wees. Maak vrede met die onwaarskynlikheid van uitnemendheid op al hierdie gebiede – ek moes beslis. Hierdie besef het my geïnspireer om myself met mense met aanvullende sterk punte te omring, kollegas wat my swak punte kon balanseer. ’n Goeie voorbeeld is my vennootskappe met kollegas wat almal verskillende ingesteldhede, sterk punte, insigte en kennis na die tafel bring. Mense is selde ten volle goed afgerond – selfs sterk individue het swakhede. Ons moet dus verstaan waar ons uitblink en waar nie. Hier is selfkennis noodsaaklik, sowel as die bereidwilligheid om jou eie beperkings te erken.


      Indien ons sou nalaat om gebalanseerde spanne te bou, sal ons aan die genade van ons beperkte repertoire uitgelewer wees. Die eerste les wat ek geleer het, is dat leierskap in sekere opsigte ’n spansport is. Sonder bekwame spanlede met hul kollektiewe sterk punte aan my sy sou my beste altyd te lig bevind word. Hoewel selfs die beste leiers nie goed afgerond is nie, is die beste spanne dit altyd wel.


      Les 2


      Daar is ’n groot verskil tussen leierskap en bestuur. Bevoegdheid op albei gebiede is noodsaaklik, maar die regte balans moet tussen die twee dissiplines gevind word


      Bestuur fokus op vandag, leierskap op die toekoms. Leiers skep ’n beter toekoms, maar bestuurders fokus op beter doeltreffendheid vandag. Leiers fokus op mense. Bestuurders fokus op aktiwiteite, strukture en prosesse. Leiers inspireer en vertrou, bestuurders beheer en mikrobestuur. Leiers gee aanleiding tot verandering. Bestuurders hanteer kompleksiteit.


      ’n Ander manier om dit te stel, is dat leiers die rigting aandui en sorg vir energie en inspirasie. Hulle het die moed om voor te loop. Bestuurders organiseer en beheer. Hulle fokus op spoed, doeltreffendheid en dissipline. Die internasionale bestuursghoeroe Peter Drucker het dit soos volg opgesom: “Bestuur gaan daaroor om dinge reg te doen, leierskap om die regte dinge te doen.”


      Wanneer dit by implementering kom, is bestuursvaardighede van kritieke belang, maar mense wat goed bestuur word, is nie noodwendig gemotiveer nie. Vir optimale resultate moet bestuur en leierskap in ’n naatlose geheel gekombineer word. Die versoeking om meer tyd aan die maklikste een van die twee, naamlik bestuur, te spandeer, moet weerstaan word. Leierskap is die belangrike funksie, want dit is wat die towerkrag kan skep. Ons moet van substandaard-organisasies leer – hulle is ver agter omdat hulle oorbestuur en swak gelei word. Hul leiers is geneig om in die outokratiese, transaksionele kategorie te val, en het gevolglik ’n fiksasie op beleid, prosesse en beheer.


      Les 3


      As jy jouself nie behoorlik kan lei nie, sal jy nooit in staat wees om ander te lei nie


      Die beginpunt vir die effektiewe leierskap van ’n span is die leierskap van die self. Die eerste mens wat ek moet ken, is myself. ’n Voormalige voorsitter en uitvoerende hoof van IBM, Thomas J. Watson sr., het gesê: “Niks bewys so onweerlegbaar ’n mens se vermoë om ander te lei as wat hulle van dag tot dag doen om hulself te lei nie.”


      Die verantwoordelikheid van leierskap vereis ’n hoë vlak van emosionele intelligensie, soos vroeër genoem, sowel as goeie selfbestuursvaardighede. Mense wat nie hul emosies en interpersoonlike verhoudings kan bestuur nie, sal waarskynlik nie ander kan inspireer en motiveer nie. ’n Sterk karakter en goed gebalanseerde persoonlikheid is ander voorvereistes. Die fout wat ek ’n paar keer gemaak het, was om mense in bestuursposte aan te stel op grond van hul uitstaande kennis van ’n sekere gespesialiseerde gebied. Sommige van hulle was funksioneel bevoeg, maar emosioneel ongeletterd. Van die tekens was buierigheid, impulsiwiteit, onsensitiwiteit teenoor ander, egoïstiese gedrag, boelie-tegnieke en die onvermoë om druk te hanteer. As gevolg hiervan het hulle as leiers misluk.


      Les 4


      Sou jy die prestasie en toegewydheid van jou mense wou optimaliseer, moenie hul “baas” wees nie. Wees eerder hul “leier”


      Die prentjie wat ek in my geestesoog van ’n tipiese “baas” het, lyk heeltemal anders as die prentjie wat ek van ’n inspirerende leier het. In my verwysingsraamwerk is “base” belangrik, afsydig en onaantasbaar. Hulle het groot kantore en sekretaresses wat hulle teen gewone mense beskerm. Hul het parkeerplekke wat vir hulle gereserveer is. Soms maak hulle die opoffering om hul kantore te verlaat en tot op hul volgelinge se vlak te daal. Hulle deel hul pêrels van wysheid, intimideer mense met ’n paar ernstige dreigemente en laat instruksies op hulle neerreën. Daarna keer hulle na hul kantoor terug, omring deur hul binnekring van luitenante. Gou daarna begin die opvolg-e-posse weer vloei, met almal daarop ingekopieer.


      Baie vroeg in my loopbaan het ek ’n emosionele voorliefde vir sommige dele van hierdie oënskynlik glansryke prentjie gehad. Gelukkig het ek vinnig geleer dat die glans van korte duur is, en dat die idee van “base” ouderwets en selfs uitgedien is. Hul mense vrees hulle dikwels, maar respekteer hulle nie. Hulle het dus posisionele mag, maar beperkte of geen invloed op ’n persoonlike vlak. Om ’n inspirerende leier te wees, is na my mening ’n veel beter alternatief – om onder jou mense self te leef, hulle te inspireer, te dien, en deur jou voorbeeld te lei.


      Les 5


      Jy kan nie effektief op “autopilot” lei of deur ander na te streef nie


      Wat in my loopbaan gebeur het, is onvermydelik geneig om met baie ander te gebeur. Jy begin as ’n spesialis, dikwels in ’n personeelfunksie, en lewer dan beter resultate as wat verwag word. Ná ’n paar jaar se harde werk word jy bevorder. Ek het eendag wakker geskrik en skielik besef ek het by die “base” aangesluit. Ek was op autopilot en het nie my eie leierskapsbenadering goed gedefinieer nie.


      Die les wat ek geleer het, is dat ’n mens ’n bewuste besluit moet neem hoe jy gaan lei en nie net bloot lei deur jou eie “leierskapsheld” na te volg nie. Die eerste stap is om jou leierskapsbeginsels en waardes te kristalliseer. Waarvoor gaan jy staan? Stap twee is om dit openbaar te maak – vertel jou nuwe spanlede wat jy koester, en nooi hulle om te bepaal of jou gedrag in ooreenstemming met jou oortuigings is. Stap drie is om op jou leierskapsfilosofie te besluit. Om doeltreffend te wees, moet dit outentiek wees. Soos die tyd verloop, kan jy verander en aanpas op grond van leerervarings, maar die kern van jou filosofie moet eg wees – dit moet sin maak in jou verstand, maar belangriker, die fontein daarvan moet in jou hart wees. Shakespeare het gesê: “Bo alles, wees aan jouself getrou.”


      Ek wens ek het baie vroeër in my loopbaan reeds hierdie stappe geneem. Om doelbewus en met oortuiging te lei, maak ’n groot verskil.


      Les 6


      Leierskap het niks met posisie te doen nie, maar alles met invloed


      Die sogenaamde baas se almagtigheid is nie meer geldig nie, aangesien outokratiese, transaksionele leierskap sy verloop geneem het, en die tyd daarvoor verby is. Die sleutel tot effektiewe leierskap vandag is invloed, nie gesag nie, en invloed kan nie geëis word nie.


      Stephen Covey het dit korrek opgesom toe hy gesê het: “Jy kan ’n man se tyd koop; jy kan sy fisieke teenwoordigheid op ’n gegewe plek koop; maar jy kan nie lojaliteit koop nie, en jy kan nie die toewyding van harte, gedagtes of siele koop nie. Jy moet dit verdien.” Ek glo dat dienende leierskap ’n belangrike sleutel tot die beïnvloeding van die harte en gedagtes van jou mense is. Dit is die enigste manier om die vrywillige toewyding eerder as die gedwonge gehoorsaamheid van ander te verkry. In ’n latere hoofstuk behandel ek hierdie leierskapsfilosofie breedvoeriger, en gee redes waarom ek glo dat dit die effektiefste grondslag vir inspirerende leierskap is.


      Ten slotte: Invloed en vertroue gaan hand aan hand. Indien daar geen vertroue is nie, sal daar ook geen invloed wees nie. Vertroue is soos die lug wat ons inasem – daarsonder kan verhoudinge nie oorleef nie, en sal invloed verdwyn. Vertroue is die eindproduk van eerlikheid, betroubaarheid en konsekwentheid onder alle omstandighede.


      Les 7


      Jou voorbeeld is nie die belangrikste ding wat mense beïnvloed nie, dit is die énigste ding


      Dit is algemeen bekend dat mense nie soseer luister na wat jy sê nie, maar kyk na wat jy doen. Die onus rus vierkant op die leier om altyd die beste voorbeeld te stel – en ek praat nie net van gedrag by die werk nie. Spanlede slaan ag op die totaliteit van hul leiers se optrede – ook met informele interaksie. Leiers kan nie bekostig om selektief te wees wanneer dit kom by die beginsels en waardes waaroor hulle op kantoor praat nie. Om ’n leier te wees, is nie ’n 9-tot-5-werk nie. Jy moet die beginsels áltyd uitleef. As konsekwentheid ontbreek, sal vertroue, geloofwaardigheid en uiteindelik invloed daaronder ly.


      Die uitdrukking “lei van voor” word soms losweg gebruik. Uitstaande leiers neem daadwerklik eienaarskap daarvan. Hulle weet die kragtigste meganisme wat hulle kan gebruik om te verseker dat integriteit, openheid, eerlikheid, uitnemendheid en toewyding deel raak van hul organisasies se DNS, is om die regte voorbeeld te stel – oral, elke keer, in alles – selfs op die kantoor se jaareindgeselligheid. Jy lei deur die voorbeeld wat jy stel, of jy lei glad nie. John Quincy Adams, die sesde president van die VSA, het gesê: “As jou dade ander inspireer om meer te droom, meer te leer, meer te doen en meer te wees, is jy ’n leier.”


      Les 8


      Ons is geneig om die potensiaal van ons mense te onderskat – wees vrygewiger met vertroue en bemagtiging


      Nege uit die tien keer het mense my geloof en vertroue beloon. In baie gevalle het hulle my met hul inisiatief verras en hul resultate het dikwels my verwagtinge oortref. In ten minste 5 uit 10 gevalle het ek verleë gevoel omdat ek aanvanklik huiwerig was om hierdie spanlede ’n kans te gee. Ek onthou die verskonings wat ek gebruik het met spyt: “Gee A nog ’n jaar – hy is nog nie gereed nie.” Of: “Hierdie projek is te kompleks en sensitief vir B.” ’n Groot hoeveelheid menslike potensiaal kon vroeër ontgin word, as ek nie die onmisbaarheid van my eie kennis en ervaring oorskat het en dié van ander onderskat het nie. Sommige van die resultate kon beter gewees het. Leiers sit op ’n spreekwoordelike goudmyn van menslike potensiaal – ons moet meer gereeld die dapper stap doen om ons mense se vermoëns ten volle te ontgin.


      Les 9


      Moenie te sag met mense wees wat nie volgens verwagting presteer nie – handhaaf die regte balans tussen hard en sag


      Dit is ’n fout wat ek verskeie kere gemaak het – ek moes nie so toegeeflik gewees het soos wat ek was nie. Daar is geen plaasvervanger vir druk nie. Doeltreffende leiers gebruik die “harde” prestasiemaatstawwe met die “hart” as hefboom, in die regte kombinasie. Albei metodes is beslis nodig in die leier se strewe om prestasie te optimaliseer, maar die balans moet reg wees. Regdeur my loopbaan het ek, dalk net soos talle ander dienende leiers, met hierdie balans geworstel en aan die “sagte” kant gefouteer. Daar is geen twyfel dat sommige spanlede in hierdie opsig my misbruik het nie. In sommige gevalle was ek ook te sensitief oor wat ander mense van my dink, wat tot kompromieë of die vermyding van konflik oor nieprestasie gelei het. In ’n sekere sin het my “sagtheid” my leierskapsdoeltreffendheid ondermyn. Daar is geen twyfel dat mense én situasies op verskillende maniere benader moet word nie. In sommige gevalle het ek nie my styl genoegsaam aangepas nie. Leiers moet die omstandighede in ag neem, sonder om hul opregtheid te verloor of hul beginsels te kruisig. Onlangse teorie oor hierdie saak verwys na die regte balans wat gevind moet word tussen manlike (visioenêre, taak-gedrewe) en vroulike (gevoel, koestering-gedrewe) kragte. Ek glo hierdie teorie voeg ’n betekenisvolle dimensie by die debat.


      Gelukkig het ek is nie alleen in my worsteling met hierdie saak nie. Jack Welch het in sy boek The GE Way oor dieselfde onderwerp geskryf – wanneer om te druk en wanneer om te trek, of soos hy dit gestel het, “wanneer om te omhels en wanneer om te skop”. Hy sluit af met die volgende stelling: “Leiers moet hardkoppig wees wanneer dit by resultate kom, maar hulle moet saggeaard wees wanneer dit by mense kom.”


      ’n Belangrike deel van die oplossing vir hierdie uitdaging kom na vore in die volgende les wat ek geleer het.


      Les 10


      ’n Mens lei nie spanne nie, jy lei in die eerste plek individue


      Die keuse of die leier van die “harde” of die “hart”-hefbome gebruik sal maak, word in ’n mate deur die betrokke individu bepaal. ’n Gestandaardiseerde benadering tot leierskap werk nie. Sommige mense is meer gehard as ander. Hulle floreer op opbouende kritiek en meedoënlose druk. Ander mense is gewoon lui en moet heeltyd gedruk word. Maar sommige spanlede is sensitief, byna broos, en moet met meer sorg behandel word. Hoewel daar geen kompromie met betrekking tot die gewenste uitkoms (dus, die vereiste resultate) moet wees nie, moet die leierskapsbenadering aangepas word.


      Voor ’n leier die beste moontlike resultate kan bereik, moet hy of sy eers invloed oor die individuele lede van die span hê. As goeie verhoudinge met die individue bestaan, sal die leier soveel meer met die span bereik. Daar is geen plaasvervanger vir ’n interpersoonlike band nie.


      Les 11


      Daar is geen plaasvervanger vir persoonlike sigbaarheid nie


      Sou ek weer die geleentheid kry om ’n span te lei, sal ek meer tyd met die individuele lede deurbring en minder tyd in formele vergaderings. Terugskouend besef ek dat ek ’n beter leier kon gewees het as ek meer toeganklik, sigbaar en beskikbaar was. Wanneer leierskapsghoeroes na “die krag van teenwoordigheid” verwys, weet hulle waarvan hulle praat. Die teenoorgestelde is ook waar – niks laat opwondenheid en entoesiasme meer taan as ’n onbeskikbare leier nie. Sou die leier gerespekteer en bewonder word, en ’n positiewe, opbouende benadering hê, sal persoonlike besoeke groot motiveringswaarde hê. Die uitkoms is veel sterker verhoudinge.


      Interaksie van aangesig tot aangesig bied leiers die geleentheid om ’n band met hul mense te vorm deur middel van dialoog en om aandagtig te luister. Om die maksimum voordeel uit sulke geleenthede te put, moet ’n mens jou huiswerk doen. Voor takbesoeke het ek altyd die name en werksgeskiedenis van die personeel gekry, sowel as ’n opsomming van die resultate met betrekking tot hul sleutelprestasieteikens.


      Stephen Covey onderstreep die impak van sulke aangesig-tot-aangesig-interaksies soos volg: “Daar is niks kragtigers as die teenwoordigheid van ’n leier wat ’n lig en nie ’n regter is nie, iemand wat ’n rolmodel is en nie ’n kritikus nie.”


      Mnr. Togo is ’n uitstekende, waardige voorbeeld. Hy was die eerste hoof van verkope Toyota in Amerika en het in die middel sestigs daar aangesluit. Die eerste van talle struikelblokke wat hy moes oorkom, was dat hy skaars Engels kon praat. Maar hy het deurgedruk en Toyota as ’n markleier gevestig. Die Toyota-handelaars was mal oor hom, en toe hy afgetree het, het huldeblyke van oor Amerika heen ingestroom. Dit was duidelik dat hy werklike invloed gehad het. Toe hy gevra is hoe hy dit reggekry het om sulke goeie verhoudinge met so baie mense te kweek, het hy geantwoord: “My skoene was my kantoor.” Ek bring hulde aan mnr. Togo op grond van hierdie belangrike les. Leiers moet minder sit en die versoeking weerstaan om grotendeels op elektroniese kommunikasie staat te maak, en meer rondstap – in die teenwoordigheid van hul mense.


      Les 12


      Sonder ’n voldoende werk-lewe-balans is volhoubare leierskapsukses onwaarskynlik


      Af en toe in die afgelope 39 jaar het ek gesien hoe werkslawe hul gesondheid sowel as ’n paar van hul naaste verhoudinge ruïneer. ’n Aantal van hulle het uitvoerende topposte beklee en wanneer dit gebeur het, het dit ’n vernietigende uitwerking gehad op hul vermoë om met passie en energie te lei. Die belangrikheid van goeie gesondheid en die verlammende effek van hoë stresvlakke op die liggaam en gees is algemeen bekend. Leiers wat meer energie verbruik as wat hulle inneem, is op ’n gevaarlike pad.


      Wat ek besef het, is dat die ekwilibrium tussen jou professionele, persoonlike en geestelike lewe noodsaaklik is vir blywende sukses. Sou daar nie ’n balans heers nie, is loopbaanoorwinnings geneig om betekenisloos te wees, en motivering verdamp. Selfs veerkragtige leiers moet deur omgee-verhoudings met die mense wat hulle liefhet, gevoed word. Uit persoonlike ervaring weet ek dit is noodsaaklik om tyd te hê om bande te kan smee, om te besin en te oordink, en om jou siel te voed. Ons moet genoeg tyd deurbring saam met die mense wat ons liefhet, en die dinge doen wat ons geniet. Dit is kragtige bronne van emosionele vernuwing en voed positiewe gevoelens. Hoe beter ons voel, hoe beter kan ons presteer.


      Leiers wat ook ander leiers lei, moet sensitiewer hiervoor wees. Ek moes dalk meer daarop aangedring het dat my kollegas vroeg huis toe gaan om hul geliefdes te verras, of skoolkonserte en prysuitdelingaande bywoon – om deel van daardie spesiale oomblikke te wees. Terugskouend moes ek self meer ag op hierdie raad geslaan het.


      My werk het meestal prioriteit geniet. As ek terugkyk op my loopbaan, is ek spyt dat ek nie stokperdjies gehad het nie, en belangriker, dat ek ’n paar spesiale familie-oomblikke gemis het. Die lang ure wat ek gewerk het, sowel as die uitgebreide reise wat dikwels deel van die pakket was, het noodwendig tot verwaarlosing op ander vlakke gelei. Ek het myself nie dikwels genoeg die luukse gegun om selfsugtig te wees en persoonlike en familiebelange eerste te stel nie.


      Kort nadat ons oudste seun, Brand, begin skoolgaan het, het my vrou, Tillie, ’n ernstige gesprek met my gevoer oor my verantwoordelikhede as eggenoot en ouer. Dit het my diep geraak en my vlak van sensitiwiteit aansienlik verhoog. Ek bly dankbaar teenoor haar vir hierdie intervensie. Van toe af het ek my uiterste bes gedoen om belangrike familiebyeenkomste by te woon, waar moontlik.


      ’n Mens moet daarteen waak om jou sin vir verantwoordelikheid teenoor jou werk tot die uiterste te neem. ’n Integrale deel van my waardestelsel is totale toewyding, maar ek het dit oordoen wanneer dit by werk gekom het. Ek moes meer dikwels ’n streep in die sand getrek het. Indien jou loopbaan allesverterend word, loop jy die gevaar om ’n eendimensionele lewe te lei. Te min kere beleef ons oomblikke van opwinding, lewenslus en passie. Te min voel ons dat ons met ’n doel lewe. ’n Gebalanseerde, vervulde lewe is ’n voorvereiste vir volhoubaarheid. My siening is dat ’n mens net lief moet wees vir iets wat jou ook kan liefhê – en ’n loopbaan, hoe lonend dit ook al mag lyk, val nie in daardie kategorie nie. In die film “Braveheart” sê William Wallace: “Elke mens sterf, maar nie almal leef nie.”


      Sukses kom met balans. ’n Mens se persoonlike definisie van sukses behoort “vreugde” en “vervulling” in te sluit. Om myself in te span en resultate te lewer, was en is nog steeds die oorheersende invloed op my gewete. Ontspanning en ledige tyd laat my dikwels skuldig voel, en selfs angstig. Dit is nogal ’n kruis om te dra, en ek is vasbeslote om my gedrag te normaliseer deur minder te werk en meer dikwels te lag. Ek erken ten volle dat dit noodsaaklik is om die energie van sowel liggaam as gees te voed – dit is die essensie van die lewe.


      Les 13


      Die ware toets vir leierskap is doeltreffende uitvoering


      Soos voorheen genoem, is die geskiedenis van die sakewêreld besaai met leiers wat hulle mense beïndruk met edele, byna oorweldigende visie, maar wat hul volgelinge ontnugter laat as hulle in die uitvoering van hul planne misluk. Groot ambisie is prysenswaardig, mits die vermoë om gepaste strategieë te implementeer, met die dapperheid van die droom ooreenstem. ’n Mens moet sekerlik daarna streef om doelwitte te oortref, maar net so moet jy in voeling met die werklikheid bly. Belangriker nog, baie energie moet op die uitdaging van suksesvolle uitvoering gefokus word.


      Die kompleksiteit van die taak wat ons in die gesig gestaar het toe ons McCarthy in die vroeë 2000’s moes herkapitaliseer, is nietig in vergelyking met die grootte van die taak wat Carlos Ghosn opgelê is toe hy Nissan Japan van bankrotskap moes red. In ’n onlangse koerantberig het hy oor daardie ervaring besin en tot die volgende gevolgtrekking gekom: “In die meeste gevalle is die omkeer van maatskappye nie danksy ’n intellektuele deurbraak nie – dit is danksy ’n deurbraak in die uitvoer van strategieë. Strategieë wat ingestel is op ’n manier wat motiverend, logies en pragmaties is.” Ek stem hardgrondig saam – effektiewe leierskap berus, ten slotte, op suksesvolle uitvoering, met die hulp van jou span.


      Les 14


      Moet nooit die krag van hoop onderskat nie – as ons self nie hoop het nie, kan ons nie hoop gee nie


      Ek het deur moeilike tye in my loopbaan gegaan, waar slegs die hoop dat omstandighede kan verbeter, my geïnspireer het om te volhard. Selfs al was daar net ’n flikkering van hoop, het dit my die nodige geestelike krag gegee om die dag aan te pak. Hoop, soms selfs naïewe hoop, het my verhinder om moed op te gee. Dit het my veggees gevoed en my vasberadenheid versterk. In die moeilike tye het Nelson Mandela se beskrywing van hoop in Long walk to freedom my bygebly: “Hoop is die lewe self.”


      Ek het ontdek dat om hoop te gee, ’n kritieke leierskapstaak is. Maar ’n voorvereiste vir die oordra van hoop is om self hoopvol te wees. Soms moes ek diep delf om hoop te vind voordat ek dit met ander kon deel. Om oortuigend te wees, moet ’n mens dinge met wesenlike substansie vind om jou hoop op te grond. Om op die moontlike verbetering van eksterne omstandighede te vertrou, is geneig om ’n te riskante strategie te wees. ’n Betroubaarder bron van hoop is effektiewe en oortuigende planne van aksie. Sulke planne fokus die verstand en voorsien die energie vir optrede. En in my ervaring verdryf konstruktiewe aksie vrees en paniek, en onderhou hoop.


      Die behoefte aan hoop is nie net beperk tot tye van krisis nie. In ’n land soos Suid-Afrika word mense daagliks met slegte nuus oorval. Ons uitdagings is groot – werkloosheid, armoede, misdaad, korrupsie, MIV/vigs en swak dienslewering, om maar ’n paar te noem. Hierdie probleme oorheers gereeld besprekings, wat tot neerdrukkende gesprekke lei. Onder sommige groepe van ons samelewing kan negatiwiteit en pessimisme in oorvloed gevind word.


      As leiers moet ons dus hoopvol bly en ’n positiewe visie behou as ons ’n lanseerkussing vir wêreldklas prestasie in ons organisasies wil skep. Leiers moet, soos hulle in Engels sal sê, warriors wees en nie worriers nie. Ons moet oor die moontlikhede en bydraes praat. Die leiers wat ek bewonder, is natuurlike optimiste, maar nie naïef nie. Hulle bereik ’n ewewig tussen hoop en realisme. Hulle glo in hul vermoë om situasies te verbeter. Hulle is egter ook deeglik bewus van die risiko’s en potensiële slaggate. Tog het hulle morele krag en selfs in die aangesig van teenspoed straal hulle hoop uit. Om die waarheid te sê, hulle maak dit ’n gewoonte om hoopvol te wees.


      Die behoefte aan hoop is universeel: hoop vir ’n beter toekoms, hoop vir loopbaanvordering en vervulling, hoop vir die vreugde en sukses. Inspirerende leiers neem die verantwoordelikheid om hul mense hoop te gee, ernstig op. Hoopvolle, optimistiese mense het ’n positiewe visie, presteer beter en het die energie om hul beste te gee – hulle kan soveel meer bereik. Soos Helen Keller, wat die teenspoed van doofheid én blindheid oorwin het, gesê het: “Optimisme is die geloof wat tot prestasie lei. Niks kan sonder hoop en vertroue gedoen word nie – hoop sien die onsigbare, hoop voel die ontasbare, hoop bereik die onmoontlike”.


      Die lesse wat ek hier gedeel het, is geensins die enigstes wat ek geleer het nie – daar was baie meer. Leierskap is ’n ernstige, tydrowende, vermoeiende, veeleisende, opwindende en lonende ervaring. Ek het doelbewus die lesse gekies wat, sou ek dit vroeër in my loopbaan geleer het, my sou gehelp het om beter te lei, beter te dien en meer persoonlike vervulling te bereik. Dit is my opregte hoop dat sommige van hierdie gedagtes ook jou persoonlike leierskapspad sal gelykmaak, en jou in staat sal stel om selfs groter hoogtes te bereik.


      Dwarsdeur dit alles moet ’n leier ’n ankerfilosofie hê. Soos ek reeds gesê het, moet jy jou leierskapsbeginsels en waardes laat kristalliseer. Dit is nodig om te weet waarvoor jy staan. Op my reis het die konsep en filosofie van dienende leierskap hierdie kompas voorsien.

      Die filosofie: Waarom ek in


      dienende leierskap glo


       


      “Die eerste verantwoordelikheid van ’n leier is om die werklikheid te definieer.


      Die laaste is om dankie te sê. Tussen die twee dien die leier.”


      Max de Pree, skrywer van Leadership is an art


      Ek glo onomwonde in dienende leierskap. My oortuiging is op vier baie belangrike redes gebaseer.


      Eerstens, die filosofie van dienende leierskap het sy oorsprong in my Christelike geloof. Deur ’n dienende leier te wees probeer ek om in die voetspore van Jesus Christus te volg en volgens Sy voorbeeld te leef. Hy het die voete van Sy dissipels gewas en aan die kruis vir Sy volgelinge gesterf.


      Tweedens pas dienende leierskap by my persoonlikheidsprofiel. Van nature kan ek nie ’n moeilike, veeleisende, onpersoonlike baas wees nie – dit sal nie opreg wees nie. Mense sal daardeur sien. Ek het persoonlik die verlammende invloed van outokratiese, transaksionele leierskap op die moreel beleef. Ek het senior bestuurders al in trane gesien as gevolg van onmoontlike tiranne wat met hul eie belang, ego en mag behep is. Hierdie leiers het niks daarvan gedink om hul mense in die openbaar te beledig en te verkleineer nie. Deur hul onredelike en outokratiese gedrag het hulle dikwels daarin geslaag om mense se selfvertroue te vernietig – en in uiterste gevalle, hul gesondheid. Hulle is geneig om nie te vra nie, maar om onder kruisverhoor te neem. Hulle sukkel ook om tussen vrees en respek te onderskei. Hulle het geen sensitiwiteit ten opsigte van hul spanlede se persoonlike waardigheid en welstand nie.


      Toegegee, so ’n veralgemening wat alle outokratiese, transaksionele leiers ook as selfsugtig, onbeskof en onredelik skets, is nie regverdig nie. In baie gevalle raak outokratiese bestuurders egter onredelik en onbeskof wanneer hulle onder druk is, wanneer hulle die frustrasie ervaar van ’n benadering wat ooglopend nie volhoubare resultate lewer nie. Ook wanneer hulle besef dat eensydige instruksies ondoeltreffend geword het, wanneer hulle sukkel om goeie resultate uit ontmoedigde mense te kry, wat net genoeg doen om uit die moeilikheid te bly en wat willens en wetens ’n vrywillige bydrae weerhou.


      My derde rede is dat, op grond van my ervaring, visioenêre, transformasionele leierskap op sigself kragtig is, maar nie genoeg nie. Dit is wel waar, om ’n aanhaling uit die Bybel te gebruik, dat “mense vergaan sonder visie” (Spreuke 29:18). ’n Sterk visie verenig en inspireer mense. ’n Transformatiewe benadering vra om betrokkenheid, vertroue en respek. Dit beskryf ook ’n tipe leierskap wat leiers én spanlede toelaat om mekaar tot hoër vlakke van motivering, moraliteit en prestasie aan te spoor.


      Ek het die voorreg gehad om visioenêre leierskap by ’n aantal geleenthede in aksie te sien. Die inspirerendste geval was in 2007 op ’n Rally to Read-naweek. Een van die skole waar ons boeke gaan aflewer het was die Laerskool Siyakula in ’n afgeleë deel van Mpumalanga. Die skoolgebou was vervalle en veels te klein vir die aantal leerders. Daar was geen elektrisiteit of lopende water nie, en feitlik geen hulpmiddels nie. Soos ons konvooi van vierwielaangedrewe voertuie nader gekom het, het die hoof, mev. Mlangeni, die kinders gevra om onder ’n groot boom te vergader. Hulle het daar met blink oë en helder glimlagte saamgebondel en in die stof gekniel. Sy het toe begin om met hulle te praat asof ons nie daar was nie. Dit is wat mev. Mlangeni gesê het: “Ek het nog altyd gesê dat julle hoop moet hê. En kyk net na wat vandag hier gebeur het. Hierdie ryk mense het vir ons kosbare geskenke gebring – boeke wat julle sal help om jul Godgegewe potensiaal te verwesenlik. Want wanneer ek na julle kyk, sien ek klein Shakespeares, ek sien dokters, wetenskaplikes en parlementslede . . .” Mev. Mlangeni was ’n visioenêre leier in aksie. Sy verteenwoordig ’n leier wat dit as haar roeping gesien het om ander te help om die mense te word wat God hulle geskape het om te wees.


      Die visioenêre leierskap by Siyakula het beslis ’n groot verskil gemaak. Dit het die leerders daar ’n duidelike prentjie gegee van wat hulle kan word. Dit het hulle ongetwyfeld selfvertroue gegee en hul visier hoër gerig.


      In die jare sestig was die werknemers by die Japanse swaartoerustingvervaardiger Komatsu ongetwyfeld geïnspireer deur hul visie: “Omsingel Caterpillar.” Laasgenoemde verwys na hul mededinger, wat destyds die globale mark oorheers het. Op ’n soortgelyke wyse het Nike-werknemers in hul vroeë jare inspirasie gevind in hul strydkreet, “Verbrysel Adidas”.


      In my ervaring is ’n verenigende visie en transformasionele benadering tot leierskap nie genoeg om ’n voortgesette verbintenis en ’n hoë vlak van lojaliteit te waarborg nie. Meer is nodig.


      Hierdie hipotese is op feite gebaseer, wat die vierde rede is waarom ek oortuig is dienende leierskap is die antwoord. Ten spyte van die wydverspreide toepassing van visioenêre, transformasionele leierskap oor die afgelope 20 jaar of so is die vlak van “onbetrokke” werknemers steeds ontstellend hoog. Verskeie Gallup-meningsopnames wat oor die jare in Amerika en Europa gedoen is, bevestig dit. Die meerderheid resultate van interne opnames wat ek plaaslik onder oë gehad het, weerspieël dieselfde. Maar gebaseer op my ervaring by McCarthy, en gestaaf deur die uitkoms van hul jaarlikse werknemermoreelpeilings, kan ek met vertroue sê daar is ’n noue verband tussen dienende leierskap, werknemertoewyding en organisatoriese prestasie.


      Diensbaarheid en koestering kan lewens omvorm, nie net tuis nie, maar ook in die werkplek. Dit neem verhoudinge na ’n ander vlak, verby waar mense net vir ’n salaristjek werk. ’n Passievolle gevoel van geborgenheid vervang huiwerige voldoening. ’n Hoë moreel en sterk spangees heers. Ek glo mense wat gerespekteer en versorg word, is meer produktief, eerlik en toegewyd. ’n Etiese kultuur wat deur hoë vlakke van vertroue gekenmerk word, is ’n belangrike bykomende voordeel van leierskap. So ’n kultuur bied die sterks moontlike grondslag vir blywende sakesukses. Ek sê nie dit bied ’n panasee vir al die leierskapsuitdagings in die wêreld van vandag nie, maar ek is oortuig dat dienende leierskap die kragtigste instrument is wat ’n leier kan aanwend om toewyding en lojaliteit te verseker. Dit gee beslis aanleiding tot ’n veel sterker sielkundige kontrak tussen werkgewer en werknemer, en lei onvermydelik tot beter resultate.


      Die konsep van dienende leierskap het in die jare sewentig die eerste keer gestalte gekry in ’n essay van die Amerikaner Robert Greenleaf, getiteld “Die dienende as leier”. Hy gebruik Jesus Christus as sy bepalende voorbeeld van ’n dienende leier, wat in Matteus 20:28 gesê het: “Ek het nie gekom om bedien te word nie, maar om te dien.” Greenleaf het alle moontlike benaderings tot leierskap ondersoek en tot die gevolgtrekking gekom dat dienende leierskap die beste keuse is, selfs wanneer dit by die sakewêreld kom. Dit is ’n onbetwisbare feit dat die voorbeeld van Jesus ’n positiewe impak op die lewe van miljarde mense oor meer as 20 eeue heen gemaak het. Sy lewe was gewy aan die versorging van sy mense en hy het ook die hoogste opoffering gemaak. In “Die dienende as leier” verduidelik Greenleaf die benadering soos volg: “Dit begin met die natuurlike behoefte dat ’n mens graag diensbaar wil wees, om eerstens te dien. Dan ontwikkel die strewe om te lei. Die verskil manifesteer daarin dat die dienaar eers seker maak daar word na ander mense se belangrikste behoeftes omgesien. Die beste toets is: Groei diegene wat gedien word as mense; word hulle gesonder, wyser, vryer, onafhankliker en meer geneig om self diensbaar te wees?”


      ’n Betekenisvolle aantal godsdiens- en sakeleiers in Amerika het begin om Greenleaf se leierskapskonsep voor te staan en te bevorder. Soos dié filosofie verder uitgebrei is, het ’n meer geïntegreerde benadering ontwikkel, maar ’n opregte verbintenis tot diensbaarheid bly die belangrikste tema. Dit verteenwoordig die antitese van die mag- gesag-en-roem-model. Vir my behels dit ook om my lojaliteit teenoor my mense te betoon, om hulle te bemagtig en hulle te help om sukses te behaal. Ek wil hê my spanlede moet weet ek gee genoeg vir hulle om dat ek alles wat ek kan sal doen om hulle hul doelwitte te laat bereik. Ek erken openlik dat ek hulle respekteer en vir hulle omgee, hulle waardeer en hulle nodig het. Vanuit my benadering moet dit vir hulle duidelik wees dat ons almal saamwerk, en dat ek my bes doen om in almal se belang op te tree.


      In my ervaring word so ’n benadering ryklik beloon. Dit ontsluit ’n kragtige dinamika in menslike gedrag. Mense sal dit met spontane ondersteuning beantwoord, wat jou in staat sal stel om ’n vlak van sukses te behaal wat jy nooit op jou eie sou kon bereik nie. Dienende leierskap open die deur na vertroue en skep ’n kultuur van hulp aan ander. Die horisontale toepassing van dienende leierskap deur alle spanlede is dikwels as gevolg van die leier se voorbeeld. Dit lei gewoonlik tot veel beter moreel, samewerking en diensvlakke. Dienende leierskap beïnvloed ook hoe jy met jou verskaffers, sakevennote en die breër gemeenskap omgaan, nie net jou klante en werknemers nie. ’n Verbintenis om ons handelaars te dien, het stukrag en geloofwaardigheid aan die Toyota Touch-program gebied. Net so bied ons betrokkenheid by Rally to Read ’n tasbare bewys aan gemeenskappe dat omgee en diensbaarheid deel van McCarthy se kernwaardes is.


      ’n Dienende mentaliteit raak almal wat by die organisasie betrokke is, en die uitkoms, in my ervaring, is wedersyds voordelige verhoudinge. Die tasbare sakevoordele van dienende leierskap is inderdaad oortuigend. Dit vergroot die organisasie se invloed en dra betekenisvol by tot verbeterde prestasie. Ek stem nie saam met die hipotese van sekere van die kritici van dienende leierskap dat omgee vir mense nie versoenbaar is met ’n resultaatgedrewe benadering nie. Dienende leiers gebruik hulle “sagte” vaardighede soos die bou van goeie verhoudinge, spanwerk, afrigting en omgee om hulle “harde” doelwitte te bereik, soos strategie-implementering en die optimalisering van resultate.


      Dienende leierskap is derhalwe nie ’n “warm en wollerige” benadering nie. Dit hoef nie ’n godsdienstige grondslag te hê nie, maar dit moet uit ’n plek van diep persoonlike oortuiging voortvloei. Indien dit opreg is, kan dit regtig werk.


      Wat is daar nog wat dienende leiers onderskei? Hulle het ’n sterk sin in etiek en ’n hoë vlak van selfkennis. Hulle luister aandagtig na ander en toon begrip. Dienende leiers het empatie met ander. Hulle is goedhartig maar nie lafhartig nie, beslis maar nie onbeskof nie. Hulle glo opreg dat leierskap nie oor rang, stand of gesag gaan nie. Hulle onderdruk hul ego en behoefte aan mag, maar verdien eerder hul invloed deur na hul mense om te sien. Hulle is nederig maar nie bedees nie, trots maar nie arrogant nie.


      Wanneer ’n leier deur diensbaarheid gemotiveer word, word ondergeskiktes bemagtig eerder as beheer, en gevra eerder as beveel. Dienende leiers gee werklik om vir al hul mense, ongeag ras of kleur, en stel die behoeftes van ander voor hulle eie. Hulle eer die gees van ubuntu en leef daarvolgens. Hulle ontvang nie net nie, hulle gee ook. Hulle versoen en bring eenheid. Deur te gee, maak hulle die wêreld ’n beter plek. Die verskil wat die Indiese leier Mohandas Gandhi, sendeling en Nobelpryswenner moeder Teresa, die Britse maatskaplike werker Emily Hobhouse en baie ander gemaak het, spreek vanself.


      Dienende leiers vind waarde in elke persoon. Hulle glo mense het ’n intrinsieke waarde buite hul funksionele bydrae as werknemers. As sodanig is hulle tot die persoonlike, professionele en geestelike groei van elke individu in hul span verbind. Hul missie is om die onopgemerkte te ontdek, die onsekere aan te moedig, die onopgeleide te ontwikkel en die magtelose te bemagtig. Deur hul mense met opregtheid te dien, raak hulle sowel die hart as die verstand, en verdien so hulle lojaliteit en toewyding. Dienende leiers verstaan hul volgelinge se behoeftes en doen hul bes vir hulle. Hulle verbeur die reg om selfsugtig te wees en het ’n hekel aan leiers wat bloot in hul eie belang optree. Hulle weerstaan die versoeking om hul gewig rond te gooi, en is ’n toonbeeld van nederigheid. Hulle weet die uitoefening van mag is ’n leë korttermyn-oorwinning, aangesien dit altyd ten koste van ander mense is. Hulle is nederig genoeg om hul volgelinge toe te laat om hulle iets te leer. Terselfdertyd gee hulle rigting en handhaaf hulle ’n sterk fokus op resultate en prestasie. Die missie van leierskap is om duidelike doelwitte voor oë te stel, en dan jou moue op te rol en te doen wat nodig is om jou mense te help om as wenners uit die stryd te tree.


      Dit is ’n wanopvatting dat dienende leiers swakkelinge of jabroers is. Hulle is streng maar regverdig. Hulle is braaf maar nie bullebakke nie. Hulle berispe en pas dissipline op ’n oop, hoflike wyse toe wanneer dit nodig is. Hulle fokus op die gedrag en nie op die persoon nie. Hulle kritiseer sag en in privaatheid. Dienende leiers tree moreel op en daar kan op hulle gereken word wanneer dit saakmaak. As iets verkeerd is, neem hulle standpunt in, selfs al moet hulle alleen staan. Hulle het die moed om moeilike besluite te neem, maar implementeer dit met deernis en empatie. Dienende leiers is streng wanneer dit by resultate kom, maar hulle het ’n sagte hart wanneer dit by mense kom. Deur hul gedrag, gee hulle ’n hart en siel aan hul besighede. Klink dit nie na ’n plek waar almal van ons sou wou werk nie? Na die ekwivalent van die hemel in terme van ’n werksomgewing? Soos ’n organisasie waarvoor mense hul beste sal gee, te alle tye gewillig – en deur vuur sal loop om hul leiers te ondersteun wie hulle respekteer, vertrou, bewonder en wie ook geliefd is.


      Deur my loopbaan was die filosofie van dienende leierskap die grondslag van my persoonlike missie en optrede. Ek glo dit is die enigste manier om op ’n volhoubare wyse effektief te lei. Ek het gepoog om diegene te dien wie ek bevoorreg was om te lei, en het probeer om die waardes en norme van dienende leierskap in die nastreef van my werkgewers se doelwitte toe te pas.


      Twee gebiede waar ek spesifiek die leierskapbeginsels en bestuursmetodologie waarin ek glo, toegepas het, is uitnemende diens en die implementering van ’n doeltreffende bemarkingstrategie. In die volgende twee hoofstukke bespreek ek die praktiese toepassing daarvan in hierdie dissiplines.

      Die uitdaging: Leierskap in


      uitmuntende diens


       


      “Daar is slegs een baas. Die klant. En hy kan almal in die


      organisasie afdank, beginnende by die voorsitter, deur eenvoudig


      sy geld elders te spandeer.”


      Sam Walton, stigter van die internasionale kleinhandelsreus Walmart


      Ek stem saam met die volgende stelling deur die legendariese sakeghoeroe Peter Drucker: “Die doel van ’n onderneming lê buite sigself – dit lê in die skep van ’n klant en die bevrediging van sy behoeftes.”


      Na my mening moet die vermoë om klante en kliënte deur voortreflike diens te behou, as die belangrikste suksesfaktor beskou word. Per slot van rekening kan ondernemings tog nie sonder klante bestaan nie.


      In my ampstermyn by Toyota SA, sowel as by McCarthy, het ek klanttevredenheid as een van my belangrikste sleutelprestasieteikens beskou. Vir my het dit dieselfde aansien geniet as die regte strategie en sakemodel, effektiewe bemarking en verkope, verstandige finansiële bestuur, bekwame mense en gehalte-leierskap.


      Ek moet toegee dat dit besonder uitdagend was om my prestasieteikens in hierdie belangrike gebied te bereik. ’n Bydraende faktor was die feit dat diensstandaarde in die motorbedryf, relatief gesproke, hoog is. Volgens die Ask Afrika Orange Indeks 2012 het die motorbedryf die hoogste tevredenheidsvlak van alle sektore behaal. Die voedselkleinhandelsektor was tweede, met banke in die derde plek.


      Dit is ’n feit dat klante nog nooit beter ingelig of veeleisender was as wat hulle vandag is nie. Hul verwagtinge word konstant verhoog terwyl hul lojaliteit daal. Oor die afgelope 20 jaar het ons ook ’n beduidende verandering in die demografiese én psigografiese profiele van klante in Suid-Afrika gesien. Om met al die veranderinge tred te hou, is uitdagend. Die eerste werklikheid wat almal in die onderneming moet aanvaar, is dat verbruikers deesdae moeiliker is om te definieer, te verstaan en tevrede te stel. Hulle is ook slim en stem met hul voete. Die tweede werklikheid is dat ons na die verbruikerskultuur-era verskuif het, met die implementering van die Wet op Verbruikersbeskerming. Die magsbalans het fundamenteel geskuif, ten gunste van verbruikers. Hulle is stewig in beheer en hulle mag gaan slegs groei. As gevolg van dié verandering in ons regulatoriese omgewing kan swak diens of klante wat verkeerd behandel word, baie ernstige gevolge vir organisasies se reputasie en finansies inhou.


      Die derde werklikheid wat die belangrikheid van uitnemende diens onderstreep, is die intens mededingende situasie in die mark. Produk- en diensdifferensiasie word toenemend moeiliker en gehaltediens kan ’n belangrike bron van onderskeid wees. Die vraag wat deurlopend gestel moet word, is: “Wat kan ons beter as ons mededingers doen?” Met besteebare inkomste onder so baie druk is pryssensitiwiteit op die hoogste vlak nog. Klante wil meer vir minder hê. Uitstekende diens kan waarde toevoeg en pryssensitiwiteit verminder, en sodoende marges beskerm.


      Die laaste werklikheid wat ons moet aanvaar, is dat klanttevredenheid dalk nie genoeg is om klantbehoud te verseker nie. In baie sektore het goeie diens reeds ’n kommoditeit geword, en is dit nie meer ’n bron van onderskeid nie. In ’n artikel in die Harvard Business Review ’n geruime tyd gelede is hierdie uitdaging al uitgelig. Die skrywers het tot die gevolgtrekking gekom dat “oortevredenheid” nou nodig is om lojaliteit te verseker. Hulle beskryf die risiko’s vir ondernemings soos volg: “Die gaping tussen ’n tevrede klant en ’n oortevrede klant kan ’n onderneming insluk.” Die hoogwatermerk is versit – ons moet ons klante beïndruk en verras, sou ons hulle wou behou. Hul verwagtings moet oorskry word. Ons moet aanvaar dat klanttevredenheid waardeloos geword het, en dat klantbehoud van onskatbare waarde is. Oortevredenheid is die nuwe sleutel tot retensie. Dit is ’n waardige doel om na te streef, veral in Suid-Afrika waar uitstaande diens geneig is om skaars te wees. Organisasies wat uitstaan in terme van gehaltediens, het ’n sterk mededingende voordeel.


      

      Die kritieke vraag is hoe om dit reg te kry. In my ervaring is uitmuntende diens makliker gesê as gedaan. Ons het egter in hierdie verband aansienlike welslae by Toyota én McCarthy behaal, en daarom kan ek die volgende lesse wat ek geleer het, met selfvertroue aanbied. Die strategieë, beginsels en metodes wat ek sal bespreek, kan op enige organisasie toegepas word wat ’n diensverantwoordelikheid het.


      Voordat ek my aksieplan deel, wil ek graag die belangrikheid van ’n geïntegreerde benadering tot hierdie taak beklemtoon. Om sukses te verseker, moet al die komponente van die plan op ’n gekoördineerde wyse aandag geniet. Om sommige uit te laat, sal die algehele doeltreffendheid ondermyn, aangesien hierdie punte interafhanklik is. Halfhartige pogings sal nie werk nie, hierdie uitdaging moet met alle mag en mening aangepak word.


      Stap 1


      Verbind jou tot die filosofie om “vir jou kliënt te bestaan”


      ’n Persoonlike verbintenis tot hierdie filosofie deur die hoof van die organisasie is die beginpunt. Hy of sy moet die ambassadeur en aktiewe dissipel vir ’n klant-gesentreerde benadering word. Ook hier word alles deur die mag van die voorbeeld bepaal. Leiers wat hulle tot ’n “klant eerste”-filosofie verbind maar dan weier om met ontevrede klante te praat, sal die geloofwaardigheid van ’n uitnemendediens-inisiatief vernietig. Sou hierdie saak nie ’n sleutelprestasieteiken op die direksie se agenda wees nie, sal daar maar min gebeur. By Toyota het ons selfs ’n aparte Toyota Touch-raad in die lewe geroep, waarop al die uitvoerende direkteure gedien het. Alle klantediensverwante kwessies het ons onverdeelde aandag geniet. By die hoofraadsvergaderings is gedetailleerde vorderingsverslae voorgelê, met ’n soortgelyke formaat as die verslae oor verkope, markaandeel en winsgewendheid.


      Om ’n klantgesentreerde manier van sake doen verder te versterk, behoort die welstand van klante in die visie, missie en waardes van die organisasie vervat te wees. Dit moet ook die dryfkrag agter die strategie wees, en as ’n belangrike leierskaps- en bestuursverantwoordelikheid beskou word. In my rol as uitvoerende hoof het ek klantbehoud konsekwent as ’n megabeginsel geprioritiseer. Ek het my bes probeer om die rigting aan te gee deur aktief by klante betrokke te raak, en by elke moontlike geleentheid beklemtoon hoe belangrik dit is dat klante eerste gestel word. Tensy elke boodskap en aksie konsekwent is, en die strategiese dryfkrag ondersteun, sal niks blywende resultate verkry word nie. Daar kan ’n kort oplewing van opgewondenheid wees oor hierdie ander manier van sake doen, maar ou gewoontes sal gou die oorhand kry. Alle personeel, van bo tot onder, moet die filosofie aangryp en dit uitleef.


      Stap 2


      Identifiseer die klant se behoeftes en verwagtinge korrek


      Dit spreek vanself dat die doelstellings vir uitnemende diens duidelik en akkuraat gedefinieer word. Soms dink ons ons weet wat klante wil hê, maar persoonlike hipoteses is nie noodwendig korrek nie. By McCarthy het ons gereeld fokusgroep-besprekings met klein groepe klante ten opsigte van hul ervarings in ons dienssentrums gehad. Sommige van hul onthullings het my behoorlik verleë gemaak. In baie gevalle het hulle egter my oë oopgemaak vir verwagtinge wat hulle gehad het. Een voorbeeld was hulle behoefte om ’n persoonlike verhouding te hê met die tegnici wat aan hulle motors werk. Die terugvoer van hierdie fokusgroepe beklemtoon hoe belangrik dit is om deur middel van formele en informele navorsing met soveel as moontlik klante kontak te maak. As gevolg van die voortdurende veranderinge in die profiel van die Suid-Afrikaanse klantebasis moet navorsing deurlopend plaasvind.


      Daar is natuurlik geen plaasvervanger vir die waarde wat bestuurders uit persoonlike interaksie met klante put nie. Om eerstehands van kwessies te hore te kom, maak ’n groot verskil. By Toyota het ons toegesien dat daar gereelde persoonlike interaksie was tussen personeel by ons monteeraanleg se kwaliteitsbeheerafdeling en sekere van ons belangrike vlootklante. Die veeleisende klante van vandag wil ’n dialoog met hul verskaffers oor hul behoeftes en verwagtinge hê. Mits dit oop en konstruktief is, kan so ’n dialoog vertroue bou en verhoudinge versterk. Die belangrikste prioriteit is egter om altyd, deur middel van navorsing, ’n duidelike beeld te hê van wat ’n wonderlike produk- en dienservaring in die oë van die klant sou wees. As ons nie gereeld navorsing doen nie, sal die boodskap wat ons aan ons klante stuur, noodwendig wees dat hulle nie genoeg weet nie en dat hulle nie die moeite werd is om na te luister nie. Daarenteen luister markleiers. Hulle reageer op wat hulle hoor, en bied oplossings wat in klante se behoeftes voorsien.


      Al hoe meer maatskappye benut die krag van die sosiale media om duidelike en onmiddellike terugvoer van hul klante oor hul behoeftes te kry. Progressiewe kleinhandelaars soos Pick n Pay en Woolworths is daagliks via Facebook met duisende van hul klante in verbinding. Waardevolle insigte oor koopvoorkeure word só verkry. Die gebruik van sosiale media vir navorsingsdoeleindes is ’n belangrike instrument, veral vir maatskappye met jong mense as hul teikenmark. Toenemend vaardige kleinhandelaars reageer op hierdie tendens en die gebruik van tegnologie om seker te maak hul kennis van klante is in die kol. Dit plaas hulle in ’n posisie om voorsiening te maak vir individuele voorkeure wat plek- en leefstylgebonde is.


      Stap 3


      Skep ’n klant-georiënteerde kultuur


      Om betekenisvolle vordering in die gehalte van diens te maak, moet ’n omgewing geskep word wat bevorderlik sal wees vir almal om die klant eerste te kan stel. ’n Obsessie met klanttevredenheid en -behoud moet ’n leefwyse word. In kulturele terme moet dit die kernwaarde in die organisasie se “godsdiens” wees. Eienskappe van ’n klantgedrewe kultuur is ’n sorgsaamheidsetiek, ’n sterk klem op verhoudinge en ’n verbintenis tot optrede wat tot uitmuntende diens sal lei. Ek het al gesien watter impak ongelukkige personeel op klante het. Omgekeerd, as jy vir jou personeel omgee, sal hulle vir hul klante omgee. Om sorgsaamheid intern toe te pas, is dus ’n belangrike manier om ’n klantgesentreerde kultuur mee te bring.


      Die ander kenmerk van die regte kultuur is die bereidwilligheid van alle personeellede om medeverantwoordelikheid vir uitmuntende diens te aanvaar. Sukses sal nooit bereik kan word indien dit as die verantwoordelikheid van slegs een departement gesien word nie. Die Disney-korporasie in Amerika het daarin geslaag dat al sy personeel eienaarskap van sy slagspreuk neem: “Almal is ’n vermaaklikheidster: Ons is almal saam op die verhoog, om saam te werk om ons kliënte te betower.” ’n Belangrike doel van die Toyota Touch-program was om die totale betrokkenheid en samewerking op alle vlakke tussen die fabriek en die bemarkingsafdeling te verseker. Gesamentlike werkkomitees met unieke temas soos “goshi” (Japannees vir “kry dit die eerste keer reg”), “siyacabanga” (Zoeloe vir “ons dink”), “eyako” (Japannees vir “as jou eie”) en “kaizen” (Japannees vir “voortdurende verbetering”) en “saamstaan” is gestig. Hierdie kruisfunksionele spanne het nie net uitstekende resultate gelewer nie, maar ook die kulturele transformasie versnel waarna ons gestreef het.


      Dit is noodsaaklik dat sentrale hoofkantoorfunksies – soos finansies en administrasie, menslike hulpbronne, inligtingstegnologie en regsdienste, sowel as die operasionele spanne – as hul kliënte moet beskou. Dwarsdeur die organisasie moet ’n ingesteldheid op dienslewering heers. Slegs dan sal ’n universele verbintenis tot uitmuntende diens deel van die organisasie se DNS word.


      Om ’n produksie- of verkoopsgeoriënteerde kultuur in ’n klantgesentreerde kultuur te verander, neem baie tyd en moeite. Die uitvoerende hoof moet die proses lei, en ’n persoonlike voorbeeld en gereelde kommunikasie is kritieke suksesfaktore. Die McCarthy-verkoopspan was geamuseerd toe ek ’n beroep op hulle gedoen het om “met hul klante te trou, en nie net ‘affairs’ met hulle te hê nie”. Ek dink dit het vir hulle duidelik geword wat ek as gewenste gedrag beskou, toe ek ’n beroep op hulle gedoen het om “op te tree asof hulle op die punt was om hul laaste klant te verloor”. Dink het hoe goed hul diens sou wees as die verkoops- en dienspersoneel elke klant as die sleutel tot persoonlike finansiële oorlewing gesien het. ’n Ware klantgeoriënteerde kultuur sal dan heers.


      Stap 4


      Vestig die nodige infrastruktuur, stelsels, prosesse en beleide


      Dit spreek vanself dat naas die verskillende kwalitatiewe suksesfaktore wat reeds bespreek is, daar ook aan die sistemiese kant van uitmuntende diens aandag gegee moet word. ’n Volledige oudit van die hele diensleweringstelsel vanuit ’n klant se perspektief word sterk aanbeveel. In sommige gevalle is die prosesse en prosedures wat oorspronklik deur welmenende rekenmeesters ontwerp en geïmplementeer is, nie verbruikersvriendelik nie. Sonder om afbreuk aan doeltreffendheid te doen, of beheer te verdun, kan klanttevredenheid betekenisvol verbeter word deur soos “vanuit die klant se oë” veranderings te maak en skaafwerk te doen. Dit is verbasend om te sien hoe baie klantgerigte organisasies nie die kwessies oplos wat dit fisiek, intellektueel en emosioneel moeilik maak om sake met hulle te doen nie.


      Ek het ’n tekenende ervaring in hierdie verband gehad toe ek ’n paar blatante kostefoute op ons water-en-elektrisiteitsrekening probeer bevraagteken het. Die vier uur wat ek by die verbruikersdienssentrum van die Johannesburgse munisipaliteit deurgebring het, was nie aangenaam nie. Ek het alles behalwe “diens” ontvang. Daar was niks kliëntvriendelik of simpatiek omtrent hierdie plek nie. Lang toue, oormatig burokratiese prosesse, ’n stadige IT-stelsel en onbehulpsame ontvangspersoneel het bygedra tot frustrasie. Om sake te vererger was dit onmoontlik om my navrae op te los, aangesien niemand bereid was of gemagtig was om ’n besluit te neem nie.


      Waar ’n kapasiteitsprobleem in die infrastruktuur bestaan, moet beslissend opgetree word. Dieselfde geld IT-stelsels, wat deesdae onmisbaar is. ’n Taamlik algemene irritasie in hierdie verband is die onvermoë van baie groot organisasies om hul onderskeie databasisse te integreer. By McCarthy het ons belegging in ’n “enkele oorsig” van die klant vrugte afgewerp. Voorheen is klantinligting op handelaarsvlak in verskillende kompartemente verdeel, naamlik nuwevoertuigverkope, gebruiktevoertuigverkope, onderdele en diens. Sommige finansiële instellings het klaarblyklik dieselfde gebrek aan data-integrasie tussen die kleinhandel-, beleggings- en versekeringsafdeling. Die nuwe uitdaging is om klant-inligting vanuit baie verskillende bronne, insluitend bestaande klanterekords, webwerwe, e-posse, SMS-boodskappe en sosiale media, te integreer.


      Dit is soms nodig om die beleid ten opsigte van ontvangspersoneel volledig te hersien. In baie gevalle is hulle magteloos om hul inisiatief te gebruik om klante se probleme op te los. ’n Tweede doel van so ’n herevalueering sal wees om dit vir personeel onmoontlik te maak om agter die reëls weg te kruip wat hulle ’n maklike uitweg bied. Reëls en regulasies moenie slegs die doel van goeie bestuur dien nie, maar ook die belange van die klant. ’n Eensydige benadering kan baie skade aan klanteverhoudinge veroorsaak. Dit gebeur wanneer personeel beleidsvoldoening eerder as sorgsame diens prioritiseer.


      Ek is ’n groot ondersteuner van ’n ten volle geïntegreerde stelsel tussen klantkontak-, verkoopsaktiwiteit- en klantverhoudinge. Die voordele wat McCarthy put uit sy Client for Life-stelsel, wat deur hul volfiliaalmaatskappy Eliance ontwerp is, is baie betekenisvol. Verhoudingsbemarking is ’n nuwe wetenskap en kan ’n baie positiewe impak op die klant se persepsies en lojaliteit maak. Ek is beïndruk elke keer as ek ’n aanlyn bespreking by die Radisson Blue Hotel in Port Elizabeth maak waar ek van tyd tot tyd tuisgaan. Ek kry dadelik ’n persoonlike reaksie, om te vra of ek in presies dieselfde kamer met ’n see-uitsig as laas wil bly, en of ek dieselfde tafel by hul restaurant vir aandete wil bespreek. Wanneer ek by die hotel inteken, duur dit minder as 60 sekondes. Die mobilisering van IT en die internet maak dit moontlik om ’n nuwe wêreld vir klante te skep. ’n Persoonlike benadering, vergesel deur naatlose dienslewering, lei gewoonlik tot ’n tevrede klant. Al die nodige middele bestaan nou om klante se stoutste verwagtinge te oortref. ’n Waarskuwing is egter nodig – ’n mens kan sommige klante intimideer en vervreem met ’n onpersoonlike hoëtegnologie-benadering. Die ideale uitkoms wanneer dit by diensinfrastruktuur, -stelsels en -prosesse, kom, is om hoë tegnologie met hoë sorg te kombineer.


      Stap 5


      Stel die regte mense aan


      Sonder bekwame, bemagtigde en toegewyde mense sal die visie van voortreflike diens net ’n droom bly. Progressiewe klantediens is die resultaat van om die regte mense te gebruik, hulle reg op te lei, met toepaslike riglyne te voorsien, hulle te bemagtig met gesag, verantwoordelikheid en verantwoordbaarheid om besluite namens die organisasie te neem, en hulle met passie te lei. Die beginpunt is om ontvangsmense te werf wat ’n natuurlike neiging het om te dien. Ek het eenkeer, tot my groot verleentheid, die vertrek van ’n Japan Airlines-vlug van Tokyo na Hong Kong vertraag. Soos ek my uitasem na die vliegtuig gehaas het, het die lugwaardin by die ingang gebuig en gesê: “Thank you for hurrying!” Haar opmerking het ’n diep indruk op my gelaat, aangesien dit hoflikheid verpersoonlik het, sowel as ’n diepgaande verbintenis tot uitstekende diens. Dis ’n feit dat sommige mense net eenvoudig nie die regte eienskappe of houding het om klante te bedien nie. Volgens die Amerikaanse skrywer Ralph Marston is “uitnemendheid nie ’n vaardigheid nie, dit is ’n houding”. Opleiding kan help, maar die oomblik wat die spanlid onder druk is, sal sy of haar natuurlike eienskappe geneig wees om na vore te kom. Psigometriese toetse kan alle onsekerheid uitskakel, en met vrymoedigheid gebruik word.


      Sover dit opleiding aangaan, is dit noodsaaklik om personeel met die nodige kennis en kundigheid toe te rus. Toepaslike programme moet talent en kapasiteit in bevoegdheid omskep. Behoorlike induksieprogramme is noodsaaklik, maar daar is geen plaasvervanger vir voortgesette oriëntering en ontwikkeling nie. Ondernemings word soms danksy die internet deur ingeligte klante in die verleentheid gebring, wanneer hulle meer van die organisasie se produkte en dienste weet as die verkoopspersoneel self. Deurlopende produkkennis en -opleiding is dus nodig. Die belangrikheid van tegniese opleiding vir personeel in diensdepartemente kan ook nie oorbeklemtoon word nie. Produkte word toenemend meer gesofistikeerd vanuit ’n tegnologiese oogpunt. Die motorbedryf is ’n spesifieke voorbeeld van hoe elektroniese toerusting in motors ’n diepgaande impak op die kennisvereistes van tegnici het. Hulle kan beslis nie meer “werktuigkundiges” genoem word nie, en tereg ook so!


      Die verantwoordelikheid vir die personeel met die regte gesindheid wat die regte gedrag vertoon, rus vierkant op die bestuur. Dit is nie nodig om enigiets meer oor die krag van ’n inspirerende voorbeeld, of wat die ideale omstandighede vir ’n klantgeoriënteerde kultuur sou wees, te sê nie. Personeellede behoort ook die belangrikheid van hul eie rol te verstaan en waardeer. Die belangrikheid van die bestuur se verantwoordelikheid in hierdie opsig is versterk deur ’n persoonlike ervaring wat ek ’n paar jaar gelede gehad het. Ek moes by ’n konferensie in die Irene Country Lodge, net suid van Pretoria, as spreker optree, en het omstreeks 22:00 by hulle aangekom. Dit was Julie, en dit was winderig en bitter koud. Soos ek uit my motor geklim het, het ’n man in ’n swaar jas uit die donker getree. Toe ek my hande in ’n hensop in die lug steek, het hy sy hand uitgesteek om my te groet en gesê: “Goeienaand, meneer, my naam is Ben.” Ek het ’n sug van verligting gegee – Ben was die sekerheidswag, maar een met ’n verskil. Hy het my tas by my geneem en op pad na ontvangs het hy my ’n entoesiastiese oorsig van die hotel se geriewe gegee. Toe ons by die ontvangs kom, het hy aan die ontvangsdame gesê: “Ontmoet asseblief vir mnr. Pretorius.” Hy het my na my kamer toe geneem en alles daar aan my verduidelik. Danksy sy houding het Ben dadelik een van my klantedienshelde geword. Hy is ’n goeie voorbeeld van die tipe mens wat elke organisasie nodig het.


      Die volgende deel van hierdie staaltjie is ongelukkig nie so positief nie. En gebaseer op my persoonlike ervaring is dit ongelukkig ook ’n meer akkurate weerspieëling van die werklikheid. Ná my praatjie moes ek ’n vergadering by McCarthy se volfiliaal Budget Rent-a-Car bywoon. By die hek van hul hoofkantoor in Isando het ek met hul sekerheidswag, sonder ’n naamplaatjie, kennis gemaak. In skrille kontras met Ben het hy nie sy hand gelig om te groet nie, maar op ’n ou plastiekstoel langs ’n vervalle sekerheidshut bly sit. In die hut was daar ’n klein radio waaruit sy gunsteling-radiostasie geblêr het. Sonder om te groet of ’n woord van verwelkoming het hy die knipbord deur my motor se venster gestoot. Daar was geen oogkontak nie, en ook nie ’n glimlag op sy gesig nie. Ek was bloot nóg ’n irritasie en nóg werk. Na alle waarskynlikheid het sy bestuurder hom nooit ten opsigte van sy rol as ’n ambassadeur vir Budget opgelei nie, en nooit aan hom verduidelik dat hy vir alle besoekers se eerste indrukke verantwoordelik is nie. Hy het geen afrigter of mentor gehad nie, en waarskynlik het sy toesighouer gesukkel om selfs sy naam te onthou.


      Ontvangsmense kan wonderlike of aaklige oomblikke skep. Weereens kan inspirerende leierskap en gehaltemense ’n wesenlike verskil maak.


      Stap 6


      Stel duidelike doelwitte en standaarde


      Om te verseker dat uitnemende diens prioriteit geniet, moet spesifieke standaarde gestel word in terme van gehalte, bekwaamheid, betroubaarheid en reaksietye. Die gewenste uitkomste moet in posbeskrywings en prestasieteikens vervat word. Alle werknemers moet presies weet wat van hulle verwag word en waarvoor hulle verantwoordelik is. Dit is noodsaaklik dat die doelwitte in oorleg met die personeel ontwikkel word en nie eensydig aan hulle opgelê word nie.


      Sommige reëls wat op almal van toepassing is, is ook noodsaaklik. Sulke standaarde verbeter nie net diensvlakke nie, maar help ook om personeel konstant daaraan te herinner dat hulle vir ’n verbruikersentriese organisasie werk. ’n Goeie voorbeeld is “ons laat nie toe dat ’n foon meer as drie keer lui nie”, of die bekende reël by Walmart dat alle e-posse wat op ’n bepaalde dag ontvang word, beantwoord of ten minste voor sononder erken moet word. Federal Express stel die volgende standaard vir hul personeel: “Moet nooit toelaat dat die son oor ’n klagte sak nie.” By Toyota ons het ’n baie suksesvolle program vir al die personeel in die handelaarstakke se diensdepartemente gehad met die tema “maak dit reg, die eerste keer”. Kliënte wat met klagtes teruggekeer het nadat herstelwerk gedoen is, het beduidend gedaal. By Absa was hul “Behandel kliënte regverdig”-veldtog baie effektief om klagtes oor waargenome eensydigheid te verminder. Ek glo dat temas wat die spanlede se verbeelding aangryp, beter as reëls werk. Inspirerende doelwitte is geneig om meer impak as “standaarde” te hê.


      By McCarthy het ek die personeel aangemoedig om hul eiesoortige “stempel van uitnemendheid” te identifiseer en te implementeer. Ek het verwys na die klein gebare wat klante verras en ’n groot indruk laat. Die Budget Rent-a-Car-span in Bloemfontein verras hul vernaamste klante op ’n koue winteroggend met ’n motor waarvan die enjin reeds loop, en wat ’n knus en warm temperatuur van 22 °C binne het. Een van die tophandelaars in die McCarthy-stal in daardie stadium wanneer dit by klanttevredenheid kom, was Autohaus Centurion. Nadat ’n diens voltooi of herstelwerk gedoen is, het hul klante nooit hul sitplek ongemaklik naby aan die stuurwiel, die truspieëltjie skeef, die lugversorger hoog en die radio op ’n ander stasie ingeskakel gevind nie. ’n Belangrike reël in die dienssentrum is dat klante hul motors silwerskoon terugkry. Sulke klein dingetjies is die toonbeeld van uitnemendheid wat organisasies van mekaar onderskei, en positiewe word of mouth skep. Sensitiwiteit vir die behoeftes van die klant en kreatiewe oplossings wat deur mense met ’n passie vir diens geïmplementeer word, is die kenmerke van die toppresteerders in hierdie veld. Hulle het ook, sonder uitsondering, duidelike doelwitte en ’n onwrikbare verbintenis tot die handhaaf van standaarde.


      Stap 7


      Meet prestasie deurlopend en akkuraat.


      Die 19de-eeuse wiskundige en fisikus lord Kelvin het gesê: “Om te meet is om te weet.” Peter Drucker het gesê: “Wat gemeet word, word inderdaad gedoen.” Na my mening is dit nodig dat elke faset van klanttevredenheid vasgestel en gemeet word. Die motorbedryf stel ’n goeie voorbeeld in hierdie verband, aangesien tevredenheid met die produk, verkope en dienservaring in diepte en op ’n deurlopende basis gemeet word. Voertuigvervaardigers en -handelaars het die vermoë om data op talle maniere te segmenteer, en verder in detail te ontleed. Die resultate is geloofwaardig, omdat die opnames deur onafhanklike navorsingsmaatskappye gedoen word. Dit help baie om standaarde te stel, wat aansienlike waarde toevoeg.


      Danksy uitgebreide selfoonnetwerke, sowel as toegang tot die vinnig-groeiende internet, het geen maatskappy, groot of klein, ongeag die produk of diens wat dit verkoop, meer ’n geldige verskoning om nie sy klante se tevredenheidsvlak te meet nie. Die metodologie moet wetenskaplik en die steekproefgroottes verteenwoordigend wees. ’n Algemene fout is die ontginning van interessante data eerder as nuttige inligting. Navorsingsmaatskappye oorweldig ondernemings dikwels met te veel detail. Bruikbare, belangrike statistieke, wat deur betekenisvolle tendensontledings ondersteun word, is geneig om die beste resultate te lewer. Indien moontlik kan klantbehoud ook gemeet word, aangesien dit die betroubaarste aanwyser van die kliënt se tevredenheid is. Nog ’n belangrike aanwyser van tevredenheid wat tot behoud kan lei, is die persentasie “positiewe aanbevelings”.


      Kwalitatiewe navorsing gee ’n nuttige bykomende perspektief op tevredenheidsvlakke. Dit stel ondernemings in staat om redes vir ontevredenheid in meer diepte te ondersoek en verhoog die doeltreffendheid van aksieplanne. Sogenaamde “dipstick”-opnames, wat kleiner steekproefgroepe gebruik, kan vinnige terugvoer gee oor byvoorbeeld die aanvaarding van produkverbeterings. Spookkoper-opnames bly ’n belangrike instrument om die gedrag van die ontvangs- en verkoopspersoneel in werklike situasies te beoordeel. Klante se klagtes verteenwoordig nog ’n bron van nuttige inligting. Die regte beskrywing en ontleding van klagtes bepaal die bruikbaarheid van dié tevredenheidsbarometer.


      In sy boek In search of excellence, waarin Tom Peters lesse uit Amerika se bes bestuurde maatskappye deel, het hy die stelling gemaak dat “as jy dit nie meet nie, kan jy dit nie bestuur nie”. Die beginsel hier ter sprake is dat die klant se stem duidelik gehoor moet word. Ons eie menings oor of ons die klant tevrede stel of nie, is irrelevant. Die finale oordeel berus by die klant.


      Stap 8


      Sou daar ontevredenheid wees, tree doeltreffend en regstellend op


      Na aanleiding van my betrokkenheid by die motorbedryf oor baie jare kan ek sekerlik ’n doktorale tesis skryf oor die moets en moenies wanneer dit by die hantering van klante se klagtes kom. Die McCarthy-groep het ’n klantebasis wat uit meer as 700 000 motoriste bestaan. Ongelukkig, ook in my termyn as uitvoerende hoof, was ons diens soms ver van volmaak, en soos verwag het die ernstigste klagtes gewoonlik op my lessenaar beland. Alhoewel hierdie klagtes baie van my tyd en aandag in beslag geneem het, het die voordele van my persoonlike betrokkenheid die nadele verreweg oortref. Dit het my in staat gestel om my vinger op die pols te hou van die belangrikste komponent van ons onderneming, naamlik ons klantebasis en hul vlak van tevredenheid. Ek het ’n geleentheid gehad om skadebeheer en regstellings te doen wanneer dit nodig was. Ek het ongelooflik baie oor menslike gedrag geleer. Ek het vinnig geleer daar is gewoonlik twee kante aan ’n klagte, en dikwels selfs meer. Om hierdie rede het ek nooit vooraf ’n personeellid veroordeel totdat ek ten minste sy kant van die storie gehoor het nie. Hoewel ek baie beledigings van onbeskofte en woedende klante moes hanteer, het ek ook gevind dit is emosioneel bevredigend wanneer klante wat onregverdig behandel is of swak diens ontvang het, ambassadeurs vir ons onderneming geword het na aanleiding van my ingryping.


      ’n Paar goue reëls geld wanneer dit by die omskakeling van ’n ontevrede klant in ’n gelukkige klant kom. Die eerste reël wat ek ontdek het, is om empaties te luister. Dit is ’n tydrowende maar absoluut noodsaaklike beginpunt. Sodra jy daarin geslaag het om die woede en frustrasie te ontlont, moet die korrekte definisie van die probleem met die klant ooreengekom word. Dit help ook om die klant te vra om sy verwagtinge duidelik te maak. Objektiewe oorleg met die personeel wat betrokke is, is die volgende stap. Sodra konsensus bereik is oor die regstellende stappe wat gevolg moet word, moet jy vinnig beweeg en die probleem oplos. Ontnugterde klante gee nie tweede kanse nie. Aandag aan detail is van kritieke belang – vra my.


      Ek het eenkeer op 24 Desember ’n oproep van ’n woedende klant ontvang. Net voor die Desembervakansie het hy ’n peperduur topklas-sportnutsvoertuig sowel as twee Yamaha jet skis by ons gekoop. Op pad na Sodwana het die voertuig se lugvering onklaar geraak. Dit het sowat 60 km buite Sodwana op ’n grondpad gebeur. Die eienaar, verstaanbaar genoeg, was woedend. Gelukkig kon ek een van ons handelaarhoofde in Empangeni in die hande kry, en ons het dadelik ’n platrugtrok met ’n vervangingsvoertuig soontoe gestuur. Die klant was beïndruk, maar net ’n rukkie lank. Eerstens, toe sy onklaar voertuig op die trok gelaai is, het dit skade aan die bakwerk opgedoen as gevolg van die uiters beperkte grondvryhoogte. Tweedens, soos ons trok met die beskadigde sportnutsvoertuig om die draai terug Empangeni toe verdwyn, het hy die nuwe voertuitg probeer aanskakel. Op daardie presiese oomblik, net toe ons vir aandete aansit, het ek nog ’n ontstellende oproep van hom ontvang. Die plaasvervangervoertuig het geen brandstof in die tenk gehad nie! In ons haas is ’n klein maar belangrike detail misgekyk. Nodeloos om te sê dat ons nie in hierdie geval die beste van ’n slegte saak kon maak nie. Alhoewel ons die man se sportnutsvoertuig vervang het, het ons hom as klant verloor.


      Terug na die goue reëls – hou ’n elektroniese klagteregister om vinnig en maklike vorderingsverslae moontlik te maak. Spesifieke tydlyne en duidelike aanspreeklikheid vir regstellende aksie moet gestipuleer word. Meedoënlose opvolging en gereelde terugvoer aan klante is van kardinale belang.


      Met die koms van sosiale media was goeie kommunikasie en vinnige reaksietye nog nooit meer kritiek nie. Ons leef in ’n oop samelewing waar skinderstories elektronies soos ’n veldbrand versprei. Binne ’n kwessie van ure is dit daar vir almal om te lees en kommentaar by te voeg. In die aanlynwêreld bereik die omgekrapte kliënt maklik oornag duisende simpatiseerders. Ernstige skade aan ’n reputasie kan oombliklik veroorsaak word. In werklikheid is dit byna onmoontlik om te beheer of te neutraliseer. Die krag van word of mouth het danksy die sosiale media onstuitbaar geword, en dit is uiters moeilik om negatiewe boodskappe uit te wis of heeltemal stop te sit. Dit het klante ’n wonderlike hulpmiddel gegee om te verseker dat ondernemings eerlik bly, en nog belangriker, om bewegings te skep om dit te kelder waarvan hulle nie hou nie. Soos Jill Puleri, globale kleinhandelleier van IBM Global Business Services, dit so gepas gestel het: “Die spoed van tegnologiese innovasie, verbruikersaanvaarding en toegang tot inligting het ’n omgewing geskep waar alles openlik gebeur, en die klant waarlik in beheer is, verenig in verbruikersgemeenskappe van ‘ons’.” Sosiale media gee vir ongelukkige klante ’n stem en dit kan tot groot probleme lei vir organisasies wat nie behoorlik na hulle klante omsien nie. Hierdie klante kan deur middel van sosiale media aan “rollende massa-aksie” deelneem. Dit kan beskou word as ’n elektroniese “betoging” teen swak diens. Sosiale media verskaf ’n uitlaatklep vir emosies – meestal negatief.


      Die gebrek aan reëls – en in sommige gevalle, etiket – wanneer baie mense anonieme kommentaar aanlyn maak, verhoog ondernemings se kwesbaarheid. Ongelukkig is misbruik al hoe meer algemeen. Die enigste verdedigingsmeganisme wat ondernemings het, is om te probeer verhoed dat klante se ontevredenheid en frustrasie gespreksonderwerpe van die elektroniese skemerkelkpartytjies op blogs, MXit, Twitter en Facebook word. Dit het belangrik geword dat maatskappye in die verbruikersmark digitale inhoud regstreeks opspoor en ontleed. Elke klagte moet ernstig opgeneem en vinnig opgelos word. Ongelukkig is die menslike element geneig om in die groot leegte van die internet verlore te raak. ’n Mens wil nie graag kwesbaarheid erken nie, maar dit is ongelukkig ’n feit.


      ’n Beginsel waarin ek glo, is dat die mense wat verantwoordelik is vir die probleme wat tot ontevrede klante gelei het, by die vind van ’n toepaslike oplossing betrokke moet wees. Mense moenie nie teen die gevolge van hul dade beskerm word nie. Dit is alles deel van die leerproses en dis noodsaaklik om aanspreeklikheid te aanvaar. ’n Goeie gevallestudie in hierdie verband was die Taketsu-program waaraan die Toyota-handelaars deelgeneem het. “Taketsu” is die Japanese woord vir uitnemendheid.


      Aspekte van klantontevredenheid wat deur die Toyota-handelaars Klanttevredenheidsindeks (KTI) geïdentifiseer is, is aan klein personeelprojekspanne toegeken wat vir die klagtes verantwoordelik was. Opgeleide fasiliteerders het hulle in ’n gestruktureerde probleemoplossingsprogram gelei. Kreatiewe denke, deelname deur almal en konstruktiewe dialoog is aangemoedig. Hierdie Taketsu-groepe is ook van die bestuur se aandag verseker, wanneer nodig. Aanbevole oplossings moes formeel aan die bestuur voorgelê word. ’n Taketsu-aanbieding wat my sal bybly, is een deur mnr. Zulu, wat die hoof van die karwasgeriewe by McCarthy Toyota Greyville was. Die KTI het aangedui dat klante se motors soms nie behoorlik skoongemaak is nie, en ook nie betyds gereed was nie.


      Mnr. Zulu, ’n waardige man, het daar gestaan en ons met trots ’n les in aktiwiteitsbestuur en prosesvloei gegee. Oorsake van die probleem wat hy uitgelig het, het die volgende ingesluit: take word swak in die dienssentrum geskeduleer, vertragings in die verskaffing van onderdele aan tegnici, ontoereikende kommunikasie deur die werkswinkelbestuurder, herhaalde probleme met die toerusting, ledige tyd soggens en ’n oorlading van werk smiddae. Die voorgestelde oplossings was duidelik en al die partye het daarop ingekoop. Die implementering was vinnig en doeltreffend. Die KTI vir die volgende kwartaal het ’n aansienlike verbetering getoon.


      Ontevrede klante is agente van verandering in ’n ander gedaante. Regstellende aksie wat in reaksie op hul klagtes volg, kan ondernemings verbeter mits defensiewe argumente verbode is en die fokus op effektiewe oplossings is. In ag genome die intens mededingende handelsomgewing kan maatskappye nie bekostig om klante te verloor nie. Gefrustreerde klante wat nie die aandag kry wat hulle glo hulle verdien nie, is geneig om “terroriste” te word wat sal doen wat hulle kan om die gewraakte ondernemings te saboteer – en hulle het die ammunisie tot hul beskikking. Negatiewe publisiteit versprei vinnig en dit word gretig opgeraap. Uiteindelik sal sulke ondernemings ten grond gaan aangesien daar nie meer vreemdelinge sal wees om aan te verkoop nie.


      Stap 9


      Belê in die interne bemarking van ’n klantgesentreerde filosofie en beloon helde mildelik


      Voordat ’n klantgesentreerde filosofie deel van die DNS van ’n organisasie kan word, is dit nodig dat sowel die “kop” as die “hart” van die personeel betrokke is. ’n Passie vir diens moet ontketen word, en uit ’n rasionele oogpunt moet dit vir hulle sin maak dat dit die paspoort na ’n welvarender toekoms is. Om dit te laat realiseer, moet daar in ’n interne bemarkingsplan belê word, verkieslik onder die sambreel van ’n onvergeetlike tema. Die Toyota Touch-program het besonder goed gewerk en sy verskillende komponente is op ’n professionele wyse aan personeel bemark, met behulp van ’n multimediabenadering. Persoonlike inligtingsessies deur senior bestuurders was ’n onontbeerlike deel van die kommunikasiestrategie. As die ambassadeur vir die program het ek verskeie aanbiedings gedoen ter verspreiding van die “evangelie”. Talle seremonies is gehou waarop personeel persoonlike beloftes onderteken het. Spesiale kennisgewingborde met terugvoer van ons klante is regoor Toyota se hoofkantoor en by die fabriek in Durban geplaas. Grafieke wat die KTI-vordering uitbeeld, is ook vertoon. Ralph Broadley, besturende direkteur van Toyota SA Vervaardiging, het persoonlik ’n hernieude fokus op produkgehalte gedryf. Die pogings van die mense by die fabriek het ’n onskatbare bydrae gelewer.


      Spanlede wat uitgeblink het, is as Toyota Touch-kampioene vereer. Handelaars wat as toppresteerders in terme van KTI na vore getree het, is op oorsese vakansies gestuur. Die bekende leierskap-afrigter John E. Jones het gesê: “Wat gemeet word, word gedoen, wat gemeet word en waaroor terugvoer ontvang word, word goed gedoen, en wat beloon word, word herhaal.”


      Die boodskap aan personeel en handelaars was konsekwent, naamlik dat die volhoubaarheid van ons sukses afhanklik is van ons vermoë om klante te behou. Die handelaars moes oortuig word daar is ’n direkte korrelasie oor die langer termyn tussen klanttevredenheid en netto wins. ’n Gesaghebbende studie in Amerika het bereken dit kos sewe keer soveel om ’n nuwe klant te lok as om ’n bestaande een te behou.


      Verder vertel ’n tevrede klant drie vriende van sy ervaring, en ’n ongelukkige kliënt gemiddeld 12.


      Handelaarsaansporingskemas is herontwerp om bykomende stukrag aan Toyota Touch te verleen. In gevalle waar die klanttevredenheidstellings onder die minimum vereiste val, is bruto marges verminder en ’n spesiale taakmag is ingestuur. In uiterste gevalle is waarskuwings uitgereik dat die agentskap-ooreenkomste beëindig sou word. Aan die ander kant is Toyota Touch-helde finansieel bevoordeel. Interne nuwe prestasie-ooreenkomste, wat klanttevredenheidsdoelwitte insluit, is deur die personeel onderteken. By McCarthy was klanttevredenheidsgraderings ’n belangrike deel van die teikens wat bereik moes word om vir aansporingsbonusse te kwalifiseer. In gevalle waar die KTI onder die minimum standaard geval het, is bestuurders gediskwalifiseer vir enige aansporingsbonusse. Dit is ’n feit dat sowel belonings as straf gedrag beïnvloed, en soos die Amerikaanse bendeleier Al Capone eenkeer gesê: “Ek kan verder kom met ’n vriendelike woord en ’n vuurwapen as met ’n vriendelike woord alleen.”


      Stap 10


      Verskaf gefokuste, inspirerende leierskap


      Soos ek reeds in die vorige hoofstukke genoem het, laat leiers alles gebeur. Mense volg eers die leier, dan die plan. Leiers inspireer en beïnvloed deur die krag van hul voorbeeld. Hulle haal mense oor om eienaarskap van ’n klantgesentreerde visie, waardes en doelwitte te neem. Verder, ook in hierdie geval, sal die gehalte van leierskap bepaal of klante konsekwent met passie gedien word.


      Om op te som: Om hoë vlakke van klanttevredenheid en klantbehoud te verseker, vereis veel meer as net ’n handdruk, ’n glimlag of ’n warm gevoel. Dit vereis ’n geïntegreerde benadering wat uit gedetailleerde navorsing en ontleding, deeglike beplanning, duidelike riglyne, spesifieke prosesse, meetbare standaarde, doeltreffende bestuur en inspirerende leierskap bestaan. ’n Mens moet die regte balans tussen hard en sag bereik. Passie alleen is nie genoeg nie. Dit is noodsaaklik dat personeel dit nie slegs as ’n voldoeningskwessie sien nie – hul verbintenis tot die welsyn van hul klante moet uit die hart kom. Jill Puleri, hoof van IBM Global Business Services, slaan die spyker op die kop wanneer sy sê: “Vandag se klant wil gedien word, nie aan verkoop word nie.”


      Dit is noodsaaklik om uitnemendediensprogramme deurlopend te vernuwe. Mededingers boots na en klante verwag voortdurend meer. Deurlopende innovasie moet nagestreef word, aangesien ’n mededingende voordeel van korte duur kan wees. ’n Bietjie vriendelike raad: Konsentreer eerder op jou klante as op jou mededingers.


      Ek is oortuig dat die tyd, geld en energie wat in ’n ten volle geïntegreerde program belê word, die beste belegging is wat ’n organisasie kan maak. Soms bestee ons baie geld en moeite aan nuwe ontwikkelings wat uiteindelik bloot giere was – in hierdie geval praat ons oor ’n megabeginsel. Natuurlik moet alle beleggings in inisiatiewe wat uitnemende diens teweegbring besigheidssin maak. Groot bykomende beleggings wat net marginale verbeterings sal teweegbring, moet vermy word.


      Lewenslange vennootskappe met klante is ongelooflik waardevol. Wetenskaplike studies het die korrelasie tussen klanttevredenheid, markaandeel en winsgewendheid bewys. Oortuigende bewyse bestaan dat uitstekende diens onskatbare waarde toevoeg, pryssensitiwiteit verminder en marges beskerm. Dit is ook ’n kragtige verdedigingmeganisme teen die aanslag van mededingers. Uitmuntende diens wat in klantbehoud omgeskakel word, verteenwoordig ’n belangrike sleutel tot markoorheersing en volhoubare finansiële sukses.

      Die avontuur: Leierskap in


      doeltreffende bemarking


       


      “Bemarking is ’n geïntegreerde sisteem van interaktiewe besigheidsaktiwiteite


      wat daarop gerig is om produkte en dienste wat behoeftes bevredig te ontwikkel,


      bemark en versprei na huidige en potensiële klante.”


      William J Stanton: Fundamentals of marketing (McGraw-Hill Inc – 1964)


      Bemarking bly een van my passies in die lewe. Net soos leierskap is dit sowel ’n kuns as ’n wetenskap. Die rede waarom dit ook ’n kuns is, is dat verbruikers se gedrag nie altyd voorspelbaar is nie. Dikwels verras klante bemarkers met ’n ander reaksie as wat verwag is. Dit is een van talle redes waarom bemarking so opwindend en stimulerend is. Die standaard-fokuspunte, naamlik produk, prys, promosie, mense en plek is eenvoudig, maar die variasies is eindeloos.


      Die taak van ’n bemarkingspan se leier kan dikwels vergelyk word met dié van die dirigent van ’n simfonie-orkes. Die bemarker moet ook bepaal wanneer om watter instrument in te bring, of dit nou ’n produkverbetering, verlaagde prys, nuwe advertensiemedia, meer verkoopsmense of bykomende verspreidingspunte is. Soortgelyk aan ’n orkes moet daar balans en harmonie wees. Die dirigent van die bemarkingsorkes moet ook sensitief vir die nuanses en die behoeftes van sy gehoor wees. En sonder mense met flair sal nóg ’n orkes nóg ’n bemarkingspan slaag.


      Suid-Afrikaanse bemarkers is bevoorreg om in een van die fassinerendste bemarkingsomgewings denkbaar te werk. Nie net omdat hulle met nuwe wêreldklas mededingers te make het wat van die globale verhoog aangesluit het nie, maar omdat hulle byna onbeperkte toegang tot die globale mark het. Ons tradisionele handelsgrense het verkrummel toe Suid-Afrika in 1994 ’n ten volle geïntegreerde en gerespekteerde lid van die globale gemeenskap geword het. Bemarkers leef tans in ’n see van geleenthede.


      Die binnelandse mark, soos reeds genoem, het’n gedaanteverwisseling ondergaan danksy die beduidende toename in die besteebare inkomste van swart Suid-Afrikaners. Die jaar 2009 was histories gesproke taamlik belangrik, in die opsig dat die gekombineerde besteebare inkomste van Suid-Afrikaners van swart, bruin, en Indiese afkoms dié van die wit bevolking die eerste keer oorskry het. Die swart middelklas nader 3,5 miljoen mense, terwyl byna 500 000 in die bo-gemiddelde en hoëinkomstegroepe gereken kan word. Sogenaamde swart diamante maak ’n beduidende impak op die mark.


      Die migrasie van duisende swart gesinne uit die townships na voorstede verteenwoordig nog ’n belangrike verandering. Bemarkingsegmentering suiwer op grond van ras het riskant geword, en die beter benadering is nou segmentering gebaseer op gemeenskaplike waardes. Daar is baie geskryf oor die invloed van vroue, asook die unieke behoeftes en verwagtinge van generasie X en Y en die sogenaamde millenniumkinders, die jonger mense. Hul waardes is verskillend en bemarkers kan nie bekostig om dit te ignoreer nie, aangesien hulle die toekoms verteenwoordig. Marksegmentering is deesdae nie so duidelik nie, en is dikwels van korte duur. Dit verteenwoordig ’n nimmereindigende taak wat kennis van ons immer veranderende samelewing verg.


      Wat wit Suid-Afrikaners betref, het ek beslis ’n verandering in profiel en leefstyl gesien. Hierdie segment word ouer, as gevolg van die impak van kleiner gesinne sowel as emigrasie. Sedert die laat jare tagtig het ons land byna 1 miljoen mense, oorwegend wit, aan emigrasie verloor. Verder het ek ’n terugkeer na tradisionele gesinswaardes met ’n meer na-binnegerigte benadering tot die lewe gesien. Dit is nie meer in die mode om ’n wit yuppie te wees nie. As gevolg van druk op besteebare inkomste en vrees vir persoonlike veiligheid bring baie Suid-Afrikaners meer tyd met familie en vriende tuis deur. Hierdie tendens wat deur die Amerikaanse bemarkingskundige Faith Popcorn as “cocooning” beskryf is raak bestedingspatrone.


      Daarteenoor is sommige gegoede swart Suid-Afrikaners gretig om hul rykdom te vertoon. ’n Tendens in verbruikersgedrag wat ek baie boeiend vind, word beskryf as rocketing. Mense in hierdie groep versamel statussimbole soos luukse motors, ontwerpersklere, juwele en duur drank. Hierdie aankope word “gesubsidieer” deur opofferings wat gemaak word deur minder te bestee aan goed wat nie aandag trek nie en minder sigbaar is, soos versekering, kruideniersware en selfs hul huise. Verbruikers in hierdie segment sien hulself waar hulle wil wees, nie waar hulle op die oomblik is nie.


      Daar is geen twyfel dat sowel die nuwe- as die gebruiktevoertuigmark aansienlik by hierdie tendens baat gevind het nie, maar selfs meer by die gunstige uitwerking wat swart ekonomiese bemagtiging, diensbillikheid en die transformasie van die openbare sektor op die inkomstevlakke van swart Suid-Afrikaners gehad het. In die vroeë jare negentig is minder as 5% van nuwe motors en 15% van gebruikte motors aan swart Suid-Afrikaners verkoop. Vandag is dié getalle onderskeidelik ongeveer 35% en 55%.


      Aan die ander kant van die spektrum is die werklikheid wat markte in die gesig staar, dat byna 35% van volwasse Suid-Afrikaners werkloos en arm is. Maatskaplike toelae, wat tans deur meer as 15 miljoen mense ontvang word, hou hierdie segment van die mark aan die lewe. Die effek wat MIV/vigsverwante siektes en sterftes op hierdie gemeenskappe het, is vernietigend. Weens snelle verstedeliking woon miljoene van hierdie verbruikers tans in informele nedersettings naby groot stede. Die etniese samestelling is baie kosmopolities, aangesien aansienlike getalle wettige en onwettige immigrante uit lande suid van die Sahara sedert 1994 na Suid-Afrika gestroom het. Kenners skat daar woon soveel as 3 miljoen immigrante hier, veral uit lande soos Mosambiek en Zimbabwe. Uit hierdie statistieke is dit duidelik dat bemarkers wat op die onderpunt van die mark fokus, van dié merkwaardig diverse klantebasis sin moet maak.


      Klante het in die algemeen baie kundiger geword. Trouens, baie is kenners wanneer dit kom by die produkte en dienste wat hulle koop. Dit word toenemend moeiliker om hulle te kategoriseer en die gevolg is dat konvensionele marksegmentering deur leefstylmeting (LSM) baie riskant word. Baie klante is skepties oor bemarking en advertensies in die besonder. Hul eie sienings en die menings van hul vriende tel meer. Die internet en sosiale media bied verbruikers die geleentheid om alles op hul eie manier te doen. Hulle verwag persoonlike kommunikasie en geïndividualiseerde diens. Al hoe meer val in die weet-alles-wil-alles-hê kategorie. Bemarkers wat nie by hierdie nuwe werklikhede aanpas nie, sal nie oorleef nie.


      Die prentjie van die bemarkingsomgewing wat ek geskets het, is geensins omvattend nie, maar dien as agtergrond vir die bemarkingsriglyne wat ek wil deel.


      Riglyn 1


      Floreer op verandering


      Suksesvolle bemarkers sien die seismiese verskuiwings in ons verbruikerslandskap as ’n groot geleentheid en nie as ’n bedreiging nie. Hulle beskou die waarskynlikheid dat hul bemarkingsomgewing voortdurend gaan verander, as ’n uitgemaakte saak en word daardeur gestimuleer. Hul gedrag word gekenmerk deur ’n proaktiewe benadering – ’n belangrike doel is om op die voorpunt van verandering te wees, sodat hulle daarop kan kapitaliseer. Hulle besef dat hulle sonder ’n akute sensitiwiteit en aanvoeling vinnig tred gaan verloor. Om hierdie rede gaan hulle uit hul pad om hul vinger op die pols van die ware Suid-Afrika te hou deur middel van formele en informele marknavorsing. Om tendense te identifiseer is ’n deurlopende prioriteit. “Indompelingsnavorsing”, om tyd saam met verbruikers in hul eie huise deur te bring, is ’n belangrike instrument. Markleiers leer teen ’n vinniger tempo as hul mededingers.


      Sodra veranderinge in verbruikersvoorkeure te bespeur is, moet daar vinnig beweeg word. Hierdie dekade gaan daaroor om dinge te doen en nie net daaroor te praat nie. Spoed en buigsaamheid is ’n voorvereiste vir sukses. McCarthy was een van die eerste maatskappye in die motorbedryf wat webwerwe vir sy produkte en handelaarstakke begin gebruik het, as reaksie op die behoefte van klante om internetnavorsing gemaklik tuis te doen. Die praktyk van entrepreneuriese bemarking het noodsaaklik geword, aangesien dit ’n mededingende voordeel lewer. Die kern van hierdie benadering is dat bemarkers aan behoeftes voldoen waarvan verbruikers nie eens bewus was nie. Daar bestaan talle voorbeelde van entrepreneuriese bemarking in die motorbedryf, soos die bekendstelling van omvattende diensplanne. Versekeringsdekking vir toevallige bandskade is nog ’n voorbeeld, so ook die spesiale beleid wat motor-eienaars in staat stel om mindere verfskade te herstel sonder om ’n bybetaling aan te gaan of hul geen-eis-bonus te verbeur. Kreatiwiteit bly dus ’n baie kosbare bemarkingsvaardigheid, aangesien dit stukrag aan innovasie en eksperimentering gee.


      Koopgedrag het ook verander. Klante verwag meer inligting, totale deursigtigheid en minder druk. Hulle tree nie net anders op nie, hulle dink ook anders. ’n Nuwe geslag klante wil nie meer ’n “ons”-en-“hulle”-verwantskap met hulle verskaffers hê nie – hulle verwagting is wedersydse respek en vertroue. Omdat hulle min vrye tyd het, word klantvriendelike stelsels en probleemvrye afleweringsprosesse vereis. Hulle wil hê dat produkte en dienste ontwerp, verkoop, gelewer en onderhou moet word op ’n manier wat hulle pas. Kortom, hulle soek ’n vennootskap wat aan hulle verwagtings voldoen.


      In die wêreld van bemarking is verandering oral. Markleiers hanteer nie net verandering nie, hulle floreer daarop.


      Riglyn 2


      Sterk handelsmerke sal waardevolle bates sowel as sleuteldifferensieerders bly


      Markleiers slaag daarin om hul handelsmerke sterk persoonlikhede met duidelike kenmerke en eienskappe te gee, wat onmiddellik herkenbaar is en hulle van mekaar onderskei. Hulle bemark handelsmerke op ’n doelgerigte manier en toon volharding. Hulle verwar nie hul klante deur die handelsmerk se belofte konstant te verander nie. Dit was een ding wat ons streng by Toyota toegepas het. “Alles loop reg” was 17 jaar lank die kern van ons handelsmerkplatform, en geen afwyking van hierdie boodskap is geduld nie. Gelukkig was ’n paar van ons vernaamste mededingers in hierdie tydperk onseker wat hul handelsmerkbeloftes betref het.’n Kwartaal lank sou hul handelsmerk se sleuteleienskap kenmerkende stilering wees, en dan volgende briljante prestasie. By Toyota het ons ons verbind tot die betroubaarheid van ons produk en diens. Ons navorsing het ons vertel dat produkbetroubaarheid hoog op die lys van koopinvloede was.


      Ons was gelukkig dat ons voertuie dié belofte nagekom het. Alles het inderwaarheid aanhou regloop. As ’n gevolg het die persoonlikheid van die Toyota-handelsmerk outentiek geword – dit het vertroue, toegeneëntheid en lojaliteit geïnspireer. Die kenwysie en slagspreuk het deel van die Suid-Afrikaanse samelewing geword.


      Binne die Toyota Suid-Afrika-familie, en ek sluit die handelaars hierby in, het ons geweet dat ons te alle tye as ambassadeurs vir die handelsmerk moes optree. Die beloofde stel waardes en die werklike operasionele waardes het geheel en al ooreengestem. Klante gee om oor die waardes van ’n handelsmerk, asook die waardes van die maatskappy wat daaragter staan. Sulke sinkronisasie gee handelsmerke integriteit.


      ’n Paar jaar gelede het ek die volgende bemarkingswaarheid teëgekom: “Klante skep handelsmerke soos voëls neste bou, van stukkies en strooitjies waarop hulle toevallig afkom.” Hierdie verklaring deur die briljante bemarkingsdenker Jeremy Bullmore beïnvloed my denke. Ek het besef dat alles wat ons gesê en gedoen het, besig was om by te dra tot die beeld van die Toyota-handelsmerk wat in die gedagtes van ons klante gebou word. Hulle word beïnvloed deur alles wat hulle sien, hoor en ervaar. Laasgenoemde, in die besonder, moes konsekwent goed wees, aangesien dit lojaliteit bepaal. Elke enkele ontmoeting kan tot ’n moontlike lewenslange verhouding met die handelsmerk lei. ’n Sterk handelsmerk is veel meer as net die “buitenste lagie”. Dit leef regdeur die hele organisasie, nie net in die bemarkingsafdeling nie. Dit is nie ’n naam of logo nie, maar ’n lewende beskermingstelsel vir die onderneming.


      Nog ’n besef waartoe ek gekom het, is dat die tophandelsmerke van ’n produk-sentriese benadering na ’n verbruiker-sentriese benadering geskuif het. Markleiers ken hul klante beter as enigiemand anders, en pas hul produkte en dienste spesiaal aan om beter as enigiemand anders aan hul klante se behoeftes te kan voorsien. Hulle doel is dat die werklike handelsmerkervaring die handelsmerkbelofte moet oorskry. Hulle is ook baie slim wanneer dit by mededingende posisionering kom. Hul mark-intelligensie is uitstekend, en hulle maak seker dat hul handelsmerk hoogs sigbaar en relevant bly.


      Om bewustheid van hul handelsmerk deeglik onder verbruikers te vestig, maak handelsmerke soos Koo, Coca-Cola, KFC, Vodacom, Shoprite en Nokia van ’n geïntegreerde benadering gebruik, met behulp van ’n verskeidenheid kommunikasieplatforms. Daar is ’n verband tussen advertensies en openbare betrekkinge, interne kommunikasie en gemeenskapsinisiatiewe, borgskappe en klantverhoudingsbestuur, webwerwe en gebeure. In al hul promosiepogings slaag hulle daarin om in te lig en te vermaak. Hul handelsmerke het integriteit en bied tasbare waarde. Hulle het die vertroue van hul klante verdien. Die waarde van laasgenoemde kan nie genoeg beklemtoon word nie, aangesien dit is wat handelsmerke en verbruikers in alle segmente saambind. ’n Betroubare handelsmerk wat ook sinoniem met ’n bepaalde produk is, is ’n wenkombinasie. Goeie voorbeelde is Coca-Cola en koeldrank, Omo en waspoeier, Kreepy Krauly en swembadskoonmakers. In die bemarkingswêreld is vertroue die sleutel tot sukses, maar dit is moeilik om te behou, aangesien klante al hoe meer onbereikbaar is as hulle eers ’n slegte ervaring gehad het. Aan die ander kant is dit maklik om te verdien as jy regtig uitblink. Handelsmerke moet dus voortdurend nuwe maniere vind om vertroue en lojaliteit te versterk. Dié wat die waarskynlikste sal slaag, is dié wat ’n positiewe ervaring met betrekking tot elke aspek van hul verhouding met hul klante skep.


      Sterk handelsmerke is nie net die belangrikste manier om produkte en dienste te differensieer nie, maar ook uiters waardevolle bates. Google is in hierdie opsig ’n goeie voorbeeld. Dit bestaan net meer as 12 jaar, is een van die globale toptien-handelsmerke en is meer as $25 biljoen werd. Jy soek nie na iets op die internet nie – jy google dit. Wat verstommend is, is dat hoegenaamd niks aan advertensies in die tradisionele sin bestee word nie. Dit laat ’n mens dink, nie waar nie?


      In ag genome die feit dat hy daarin geslaag het om Amazon as een van die wêreld se tophandelsmerke te vestig, is dit toepaslik om hierdie gedeelte oor handelsmerke af te sluit met ’n stelling van die stigter Jeff Bezos: “’n Handelsmerk vir ’n maatskappy is soos ’n reputasie vir ’n persoon. Jy kan jou reputasie verdien deur moeilike dinge goed te doen.”


      Riglyn 3


      Suksesvolle bemarkers slaag daarin om die konstruktiewe aandag van hul klante te trek, deur middel van effektiewe bemarkingskommunikasie


      Bemarkers was voorheen in die inligtingsekonomie werksaam. Verbruikers was angstig om meer oor produkte en dienste te leer. Hulle was ontvanklik vir bemarkingskommunikasie en baie het reklameboodskappe ingedrink. Die situasie is vandag heel anders. Klante word met inligting oorval. Die deursneevolwassene in Amerika word nou aan meer as 1 300 advertensiesboodskappe per dag blootgestel, teenoor 170 boodskappe 30 jaar gelede. Verbruikers in Suid-Afrika is in ’n soortgelyke posisie. “Advertensie-amnesie” is al hoe meer algemeen. Die kombinasie van inligtingsoorlading en ’n baie meer siniese generasie nuwe verbruikers hou verskillende uitdagings vir bemarkers in. Die beperkte middele het klante se aandag geword. Verbruikers se aandag word al hoe minder. Ons het inderdaad van die inligtingsekonomie na die aandag-ekonomie beweeg.


      Om verbruikers se aandag te lok, moet bemarkers deur ’n warboel bemarkingsboodskappe breek met verstaanbare boodskappe wat relevant is. Die produk- of diensbelofte moet geloofwaardig en waardevol wees. Klante wil nie ingeloop word nie. Die wyse waarop die belofte oorgedra word, behoort lig en vermaaklik te wees. Bemarkers moet erken dat klante intelligent en goed ingelig is. Volkswagen se advertensieveldtogte fokus byvoorbeeld daarop dat hul produkreekse oor baie dekades ’n integrale deel van die lewe van baie Suid-Afrikaanse gesinne was, en dit het die handelsmerk geliefd onder hulle teikenmark gemaak. Die kernboodskap is met respek, opregtheid en warmte oorgedra. Veldtogte wat met die klant se gesprekke oor die geadverteerde produk en dienste ooreenstem, is gewoonlik baie effektief. Met verwysing na nuwe ontwikkelings, is dit duidelik dat aanlyn advertensies belangriker sal word, ten koste van tradisionele media.


      Ek is vas oortuig van die waarde van positiewe redaksionele publisiteit wat voortspruit uit professionele skakeling met die media. Dit maak ’n waardevolle deel uit van die bemarkingskommunikasiemengsel aangesien dit meer geloofwaardigheid het as gewone reklame. Ek het die gunstige impak van doeltreffende mediaskakeling eerstehands beleef by Toyota en McCarthy. Die meesterlike hantering daarvan deur Flip Wilken, wat in beheer was van korporatiewe kommunikasie en openbare betrekkinge, het ons handelsmerk- en bemarkingsprogramme groot stukrag gegee. Flip het die talent om geleenthede vir gunstige mediadekking uit te snuffel en daarop te kapitaliseer. Hierdie positiewe blootstelling het ons advertensies en promosies uitstekend gekomplimenteer. Sy kundigheid het gelei tot gunstige nuusdekking wat baie miljoene werd was.


      ’n Belegging in professionele korporatiewe kommunikasie en skakeling met die media gee uitstekende opbrengs. Dit is ’n gespesialiseerde kundigheidsarea wat meer respek en aandag op direksievlak verdien. Sakeleiers wat dit as onbelangrik ag, was duidelik nog nooit blootgestel aan die bykomende slaankrag wat dit aan bemarkingstrategieë gee nie.


      Riglyn 4


      Markleiers betrek hul klante en maak ’n diep emosionele konneksie met hulle


      Dit kan slegs gebeur deur aktief by klante betrokke te wees. Die vlak van betrokkenheid moet van so ’n aard wees dat die handelsmerk ’n belangrike deel van die klant se lewe vorm. Harley-Davidson is ’n uitstekende voorbeeld van ’n maatskappy wat hierin geslaag het. Sy produkte het uitbreidings van hul eienaars se persoonlikhede geword. Die handelsmerk se aantrekkingskrag is so sterk dat dit amper ’n irrasionele lojaliteit inspireer. Dit is ’n interaktiewe, multidimensionele verhouding wat ook daartoe lei dat klante die produk aktief begin voorstaan. Harley-Davidson het besef dat bemarkers die skuif van die aandag-ekonomie na die betrokkenheidsekonomie gemaak het. Hul gevallestudie is beslis ’n bron van inspirasie.


      Riglyn 5


      Suksesvolle bemarkers wend nuwe tegnologie tot voordeel van aandeelhouers én klante aan


      Die internet het tot die groei van interaktiwiteit en gesofistikeerde data-ontginningsmetodes gelei, en die oorweldigende groei in die gebruik van mobiele kommunikasietoestelle asook sosiale media het die bemarkingsarena op ’n fundamentele wyse verander. Ons leef in ’n wêreld wat al hoe kleiner word, waar grense wegval, en met wye horisonne. Danksy die internet is afstand dood. Ons het inderdaad die skuif van markplek na markruimte gemaak. Klante het nou maklike toegang tot groot hoeveelhede bemarkingsinligting asook tot die menings van ander klante. Dit gee aanleiding tot ’n ongekende vlak van klantebemagtiging. Bemarkers moet die realiteit in die gesig staar dat elke elektroniese interaksie met ’n potensiële klant verteenwoordig ’n tydelike geleentheid – ’n mededinger is slegs ’n klik weg. Te danke aan die wye omvang van die elektroniese supersnelweg is daar volop geleenthede om nuwe klante te werf.


      Die jongste plaaslike statistieke dui op vinnig groeiende penetrasie en skouspelagtige groei in gebruik. Volgens die konsultasiefirma World Wide Worx het die aantal internet-gebruikers in Suid-Afrika in Junie 2012 die 10 miljoen-kerf verbygesteek. Meer as 37 miljoen mense gebruik selfone. Nagenoeg ’n kwart van die bevolking, dus 10 miljoen mense, maak van die sosiale netwerk MXit gebruik. Facebook volg met 4,2 miljoen gebruikers. Twitter-gebruikers het twintigvoudig in 2010 gegroei, en daar is nou 1,1 miljoen van hulle. LinkedIn, wat op professionele gebruikers fokus, het reeds 1,1 miljoen lede in Suid-Afrika – waarvan 10% sake-eienaars is. Baie klante word vinnig “tegnokrygers”. Hulle maak toenemend van tegnologie en sosiale media gebruik om hulself te bemagtig om ingeligte sakebesluite te neem.


      Uit hierdie statistieke is dit duidelik dat die internet, selfone en sosiale netwerke nou uit eie reg kragtige bemarkingskanale is. Webwerwe het die nuwe vertoonkamers geword, soos ons met die sukses van McCarthy Call-a-Car ervaar het. Die nuutste navorsing oor die koopgedrag van nuwemotorkopers dui daarop dat 98% van hulle eers aanlynnavorsing doen. Die luukse handelsmerk Audi het pas sy eerste elektroniese motorontwerptoonlokaal by Piccadilly Circus in Londen geopen. Klante kan die voorkoms van hul motor op ’n monitor met ’n interaktiewe skerm kies, en die uitkoms word lewensgroot op ’n LED-skerm geprojekteer. Voornemende kopers kry dus ’n volledige prototipe in die kleur van hul keuse, en met materiale en bykomstighede wat deur die verbruiker self aangepas is. Hulle kan dan die bestelling by die fabriek in Ingolstadt plaas. Gedurende die produksieproses word hulle op hoogte gehou van die vordering. Hierdie tegnologie het die potensiaal om die manier te verander waarop nuwe motors gekoop word.


      Die belangrikste tegnologiese ontwikkeling wat ’n impak op hierdie eeu sal hê, is die selfoon, en dit is vinnig besig om die verhouding tussen verbruikers en verskaffers te bepaal. Danksy hierdie tegnologie is alomteenwoordige handel (wat na die manier verwys waarop mense op enige tyd of plek iets kan koop), lankal nie meer bloot ’n gonswoord nie.


      Ook in Suid-Afrika het selfone die massamedium geword, wat die hele volwasse bevolking bereik. Daar word verwag dat byna 80% van alle selfone teen 2015 slimfone sal wees, wat mobiele internettoegang vir feitlik die totale mark moontlik sal maak. Verhoogde breëbandkonnektiwiteit en ’n verwagte beduidende toename in slimfoonaankope sal oor die volgende paar jaar die plaaslike bemarkingslandskap op sy kop draai. Dit sal vir bemarkers moontlik wees om interaksie met hul klante te hê, deur middel van geteikende persoonlike advertensies. Slimfone skep die geleentheid vir kreatiewe advertensies wat die gewone vaal SMS ver sal oortref.


      Die digitale bemarkingsgolf, wat dit moontlik maak om spesifieke verbruikers oral en altyd te beïnvloed, en waarvan die resultate gemeet kan word, lui ’n nuwe era van bemarkingsdoeltreffendheid in. Real time bemarking is nie ’n vlietende tendens nie, maar ’n hoë-impak-instrument. Die toenemende gewildheid van tablette sal lei tot die voortdurende uitbreiding van die bemarkingsplatform in die toekoms.


      ’n Nuwe uitdaging wat spruit uit hierdie nuwe gevorderde tegnologie is dat verbruikers voortdurend en terselfdertyd met hulle verskaffers kommunikeer deur middel van hulle rekenaars, tablette, selfone sowel as persoonlik by kleinhandelafsetpunte. Bemarkers moet die vermoë hê om na al hierdie terugvoer te luister, dit te verwerk en op ’n gepaste manier daarop te reageer.


      Volgens die bemarkingskundige Muzi Kuzwayo moet bemarkers die moderators word in hierdie “multiloog” tussen die verbruiker, die verskaffingskanaal en die vervaardiger. In opkomende markte vind hierdie “multiloog” dikwels plaas in verskillende tale, op verskillende plekke, maar dikwels gelyktydig. Bekwame bemarkers sal alles moet onthou wat die klant gesê het en belangriker, die vermoë moet hê om hierdie inligting aan te wend op so ’n manier dat bemarkingsdoeltreffendheid verbeter word.


      Dit is natuurlik nodig dat bemarkers uiters sensitief vir die klant se privaatheid moet wees. Ondeurdagte bemarkingsboodskappe wat as gemorspos geklassifiseer kan word, kan enorme skade doen. Klante stel goeie diens aan privaatheid gelyk. Indien welwillendheid vernietig word, verander alles. Vertroue is ’n verskriklike ding om te vermors. “Toestemmingsbemarking” moet dus beoefen word, en dit is noodsaaklik om die toepaslike wetgewing in hierdie verband na te kom. Beleefdheid moet nie ’n voldoeningskwessie wees nie, maar ’n sleutelwaarde.


      Die omvang, akkuraatheid en bruikbaarheid van databasisse sal toenemend belangriker word, aangesien dit die bron van klantinligting vir digitale bemarkingsdoeleindes is. Sou die databasisfondamente reg wees in terme van struktuur en gehalte, kan toepaslike sagteware gebruik word vir gesofistikeerde data-ontginning, navorsing en ontleding. Al die aandag is op data-intelligensie wanneer dit by bemarking en die navorsing van klante se gedrag kom. Een van die grootste voordele van ’n aanlyn klantebasis is die voetspore wat verbruikers op die internet agterlaat. Bemarkers kry ’n duidelike idee van die klant se koopgewoontes en voorkeure. Relevante en persoonlike produk- of diensaanbiedings kan dus aan potensiële klante gemaak word. Hoflike persoonlike bemarkingsboodskappe met toepaslike inhoud is geneig om ’n hoë impak te hê. Data-analise kan die verskil tussen bemarkingsukses en mislukking wees.


      Al hoe meer maatskappye ontdek dat sosiale netwerke, blogs, mikro-blogs en digitale forums nuwe bemarkingsgeleenthede inhou. Hierdie kanale bring hulle in aanraking met verskillende klante en help hulle om meer volhoubare verhoudings met bestaande klante op te bou. Interaktiewe gesprekke eerder as ’n monoloog is nou moontlik. Die advertensieformule in ’n toenemend interaktiewe, tegnologievaardige wêreld beteken die dae van ’n passiewe gehoor is verby. Digitale kommunikasie bereik nou ’n verbruiker wat ’n boodskap met die klik van ’n muis kan ignoreer of daarby betrokke raak deur dit aan vriende te stuur of op sosiale netwerke te deel. Danksy digitale platforms kan navrae en klagtes oombliklik gehanteer word.


      Voorste handelsmerke gryp sosiale media aan, want dit is waar verbruikers is en waar handelsmerkpersepsies sterk beïnvloed word. SAB Miller en First National Bank is tans uitstekende voorbeelde van organisasies wat sosiale media by hul bemarkingstrategieë geïntegreer het. Hy gebruik dit ook as ’n belangrike differensieerder. Dit is noodsaaklik dat digitale bemarking ’n primêre deel van die oorkoepelende bemarkingsplan moet wees, met sosiale media wat ’n kernelement van die digitale strategie verteenwoordig. ’n Aparte begroting vir sosiale media-uitgawes is geregverdig. Die werklikheid is dat die digitale arena tot ’n baie belangrike medium ontwikkel het, een wat by die volle 360°-bemarkingsbenadering ingesluit moet word. Na my mening is dit besig om bemarking meer te omskep as wat die koms van televisie gedoen het.


      Al hierdie inisiatiewe moet sin maak vanuit ’n aandeelhouer se perspektief. Digitale bemarking en verkope sal min sin maak indien dit nie die markaandeel sowel as die opbrengs op die maatskappy se bemarkingsbelegging verbeter nie.


      Die bewyse wat ek by McCarthy gesien het, was baie oortuigend – digitale bemarking verbeter verdienste. Die praktiese komponent, naamlik aanlyn kleinhandel, groei teen 30% per jaar. World Wide Worx se 2011-opname beklemtoon dat aankope deur middel van die internet R11,5 miljard beloop.


      In relatiewe terme is aanlyn inkopies steeds nietig – minder as 0,5% van die totale verbruikersuitgawe. Maar die tendens is aan die styg, en in sommige produkkategorieë, soos vliegkaartjies, boeke en DVD’s, word dit al hoe belangriker. Selfs wat klerasie aanbetref, begin progressiewe kleinhandelaars soos Mr Price en Woolworths betekenisvolle sukses behaal in hulle aanlynafdelings.


      Om mee af te sluit: Suksesvolle bemarkingsorganisasies handhaaf die regte balans tussen tradisionele en digitale bemarking. Hulle beskou hul webwerf, Facebook-bladsy, blog en Twitter-stroom as kritieke elemente van hul bemarkingstrategie. Hulle sien selfoonadvertensies as ’n kernkomponent van die multimedia-reklame-omgewing. Hulle staan afsonderlike begrotings aan hierdie bemarkingskanale toe, en stel spesialiste aan om kommunikasie, navrae en transaksies te hanteer. Klante verwag ’n onmiddellike reaksie en verdien dit. Digitale bemarking noodsaak dat bemarkers hul werk deur ’n ander lens evalueer – hulle besef dit is splinternuut en propvol geleenthede. Ek glo egter dit is onwaarskynlik dat digitale kommunikasie tradisionele reklame sal vervang, maar dit lei beslis tot hoër vlakke van kreatiwiteit en effektiwiteit.


      Riglyn 6


      Stel mense met uitstaande kennis, vaardighede en bemarkingsaanvoeling aan


      Tradisionele bemarkingsteorie fokus op die produk, prys, promosie, plek en mense. Ten spyte van die hoëtegnologie-revolusie tel hierdie vyfde elemente van bemarking steeds die meeste. Daar is geen plaasvervanger vir talent, inisiatief en kreatiwiteit wat bemarkers na die tafel bring nie. Optimum resultate kan slegs deur die beste mense gelewer word. Soos die McCann-Erickson-advertensieghoeroe Aubrey Malden dit stel: “As jy wil sweef soos ’n arend, moenie kalkoene aanstel nie.” Hierdie mense moet globaal en plaaslik waaksaam wees. Dit is noodsaaklik dat hulle die beginsels van tradisionele bemarking sowel as nuwe tendense verstaan. Bemarkingspanne moet verteenwoordigend wees van die teikenmarkte wat hulle dien. Hulle moet in voeling met die hartklop van hul klante wees. Dit is van kernbelang dat hulle passievol moet wees oor bemarking en alles wat dit behels. Slegs mense wat die kuns en die wetenskap van bemarking uitleef, sal met verloop van tyd die aanvoeling kan ontwikkel wat hulle sal help om te onderskei tussen dit wat werk en wat nie werk nie.


      Riglyn 7


      Waarde sal aankoopsgedrag toenemend beïnvloed


      Dit is waarskynlik dat die huidige druk op die meerderheid van Suid-Afrikaners se besteebare inkomste in die toekoms sal voortgaan. Gevolglik sal die optimalisering van die voorgestelde waarde ’n bemarkingsprioriteit bly. Bemarkers moet die totale ekonomiese vergelyking waaraan die klant blootgestel is, in ag neem, nie net die prys nie. Wanneer dit byvoorbeeld by die koop van ’n nuwe motor kom, sal die korttermynpersepsie van waarde bepaal word deur die mededingendheid van die kleinhandelverkoopsprys, afslag, finansierings- en versekeringskoste, en laastens opsies. Op die langer termyn sal die koste van eienaarskap en die motor se herverkoopwaarde die belangrikste faktore wees. Waarde het ook ’n ontasbare element. Goeie diens verbeter ongetwyfeld waarde, so ook ’n positiewe verhouding tussen verskaffer en klant.


      Soos reeds genoem is, is die strategiese werklikheid die volgende: “Bied waarde, en markaandeel groei en winste sal volg.”


      Riglyn 8


      “Sell, sell, sell like hell!”


      Ons het hierdie woorde op ’n Toyota-konferensie gebruik toe ons ’n te groot voorraad gehad het, en dit het gewerk. Soms vergeet gesofistikeerde bemarkers dat effektiewe bemarking na die oordrag van die eienaarskap van die produk aan ’n klant moet lei. Verkoop is die snykant van bemarking, en beslis nie die stiefkind nie. Dit is wat omset genereer en bedryfsbates in kontant omskep. In die top-bemarkingsorganisasies is daar ’n noue verband tussen die bemarkings- en verkoopsdepartement. Verkoopsmense is by bemarkingsbesluite betrokke, word met respek behandel en vir hul pogings erken.


      Verkoopsmense word aangemoedig om hulself as tuiniers te sien, nie as jagters nie. Eerder as om net transaksies te beklink, is hul doel om lewenslange vennootskappe met hul klante te bou. Hulle gaan uit hul pad om vertroue te wen, en fokus meer op verhoudinge as transaksies. Hul etiek is onbetwisbaar en hulle handhaaf die hoogste standaard van professionalisme.


      Top-verkoopsmense ken hul klante beter as enigiemand anders. Hulle hou hul beloftes en dien hul klante met opregtheid. Diegene wat so goed is dat hulle onmisbaar word, leef vir hulle klante. Maar hulle het ook die vermoë om transaksies te sluit en wins te genereer. Hulle bereik konsekwent hul doelwitte. Soos ons in die motorbedryf sê, ons wil sien hoe die remligte ons vertoonkamers verlaat!


      Riglyn 9


      Waarde-gebaseerde bemarking is waaroor dit alles gaan


      Bemarkers se uiteindelike doel moet wees om gesonde opbrengste op ’n volhoubare grondslag te lewer. Enigiets anders sou ’n hol oorwinning beteken. Die fokuspunte van waarde-gebaseerde bemarking is die ontwikkeling en bestuur van bemarkingsbates eerder as markaandeel, en of bemarkingstrategieë aandeelhouerswaarde verbeter. Om hierdie doelstelling te bereik, moet die koste om ’n nuwe klant te werf en te behou, so laag as moontlik gehou word.


      Bemarkers is vir ’n goeie opbrengs op hul totale bemarkingsbelegging aanspreeklik. Hulle moet verantwoordelikheid vir die netto wins aanvaar en die versoeking weerstaan om bloot op die uitbou van die handelsmerk, verkope, markaandeel, sterk verhoudings en klantvervulling te fokus. Topbemarkers benader hul take holisties. Hulle verstaan die sakewêreld en aanvaar medeverantwoordelikheid vir finansiële prestasies. Die dae dat bemarkers in hul eie beskermde wêreld geleef het, is verby.


      Om op te som: Die wêreld van bemarking is splinternuut. Dit word gekenmerk deur revolusionêre tegnologie, kreatiewe denke, innoverende idees, wispelturige verbruikersgedrag en ’n nuwe era van handelsmerke en kommunikasie-alternatiewe. Dit wentel om intieme en boeiende gesprekke met klante wat op dialoog eerder as ’n monoloog gebaseer is. Dit noodsaak die vestiging van gehalteverhoudinge deur middel van deelname en aktiewe betrokkenheid. Markleiers aanvaar dat elke persoonlike ervaring van ’n handelsmerk in hierdie onderling verbinde bemarkingsomgewing bykans onmiddellik oor die internet en blogs kan versprei, met óf positiewe óf rampspoedige gevolge. Laastens, hulle besef dat hulle die vertroue en ondersteuning van hul klante kan verdien deur oop, eerlik en deursigtig te wees – en deur hul beloftes na te kom.


      As ’n dissipline betree bemarking nou die opwindendste tydperk nog. Dit is amper die begin van ’n nuwe reis. Nuwe horisonne wag op bemarkers. Hulle word deur uiterste uitdagings in die gesig gestaar, maar ook uiterste geleenthede. Om suksesvol te wees, is dit nodig dat hulle ongelooflik naby aan hul klante, groot gebeure en nuwe tendense bly. Klante eis meer keuses, meer respek en groter interaksie. Vinnige reaksietye sal van kritieke belang wees. Die snelle groei van tegnologie sal steeds gedrag beïnvloed. Klante is nou bevry sowel as bemagtig. Hulle sien hulself as gelyke vennote. Die jonger generasie is voortdurend op soek na iets nuuts en anders. Alle klante eis gehalte, waarde en diens. Om hul vertroue te verdien, is noodsaaklik.


      Die wêreld van bemarking het verander, maar nie heeltemal nie. Die fundamentele beginsels wat die korrekte filosofie onderskraag, is tydloos en steeds die grondslag vir volhoubare sukses.

      Die prioriteit: Sakeleierskap


      vir ’n beter Suid-Afrika


       


      “Jy moet die verandering wees wat jy graag in die wêreld wil sien.”


      Mohandas Gandhi


      Waar anders kan ’n sakeleier so ’n uitdagende maar vervullende lewe lei? Vanuit elke oord betrek ons land ons by nimmereindigende verandering, ’n oorvloed van geleenthede, en byna oorweldigende behoeftes. Dit is ’n plek waar ’n mens altyd die kern van die menslike doel kan vervul, naamlik om ’n verskil te maak.


      Ek is lief vir Suid-Afrika en wil nêrens anders woon nie. Dit is waar my hart is, en dit is die plek waar ek hoop en bid my kinders en kleinkinders ’n goeie toekoms sal hê. Daar is egter ’n verskil tussen om iets lief te hê en om van iets te hou. Alhoewel ek Suid-Afrika liefhet, hou ek nie van sekere dinge wat op die oomblik gebeur nie.


      Suid-Afrika het hulp nodig. Baie van ons drome vir die nuwe Suid-Afrika het nie gerealiseer nie. Hoewel ons so baie blou lug hier het, het ons ook heelwat donker wolke. Ons kan trots wees op die vordering en vele prestasies, maar ook met reg teleurgesteld wees oor ’n paar kommerwekkende verwikkelings.


      Een ding is duidelik – dit sou dwaas wees om te wag dat die regering ’n beter lewe vir almal skep. Dit gaan nie gebeur nie. Ons kan nie bekostig om die verantwoordelikheid vir ons eie toekoms te delegeer net aan politici nie. Ons moet eerder beheer van ons eie lot neem, medeverantwoordelikheid aanvaar en alles doen wat ons kan om die land vorentoe te laat beweeg. Soos Anne Frank geskryf het terwyl sy in die Tweede Wêreldoorlog vir die Nazi’s weggekruip het: “Dit is wonderlik dat niemand ’n enkele oomblik hoef te wag om die wêreld ’n beter plek te maak nie.” Aan die ander kant, om tyd en energie in kommer, vrees en afbrekende kritiek te belê, dien geen doel nie.


      Die sakesektor speel reeds ’n uiters belangrike rol in die breër Suid-Afrikaanse konteks. Ek is persoonlik baie trots op die verantwoordelike en konstruktiewe wyse waarop plaaslike sakeleierskap die taak benader om ’n beter toekoms tot die voordeel van almal te bou. Na my mening is ons besig om ’n uitstekende voorbeeld vir die res van die wêreld te stel. Daar is egter nog soveel meer wat ons kan doen.


      ’n Baie belangrike beginpunt sou wees om die verhouding tussen die regering, die sakesektor en die burgerlike samelewing selfs verder te versterk. In baie suksesvolle ontwikkelende lande bestaan hierdie sogenaamde goue driehoek waarvolgens al drie partye saamwerk om ’n gemeenskaplike visie en doelwitte te bereik. ’n Uitstekende voorbeeld is Singapoer. Hulle het een van die mededingendste ekonomieë in die wêreld geskep, met die volgende visie: “ ’n Eerstewêreldse oase in ’n Derdewêreldland.” Die slagspreuk van hulle destydse president Lee Kuan Yew was: “Niemand is iets aan ons verskuldig nie – ons is op onsself aangewese.” Hoewel hul grondgebied slegs 683 km² of 0,01% van Suid-Afrika s’n beslaan, is hul BBP gelykstaande aan 77% van ons s’n. Slegs 3,3% van hul 4,1 miljoen mense is werkloos. Hul suksesresep sluit ook baie ander elemente in, maar ’n uitstaande kenmerk is die krag van hul goue driehoek.


      In Suid-Afrika is dit nodig om ons goue driehoek uit te brei om arbeid in te sluit. Ons het tans van die hoogste stakingsyfers ter wêreld en verloor baie werksdae jaarliks as gevolg van werkers wat staak. In 2011 het ons dubbel die aantal werksdae as gevolg van stakings verloor as op die hoogtepunt van massa-aksie in die apartheidsjare. Arbeidsproduktiwiteit het tot die laagste vlak in 40 jaar gedaal. So ’n situasie is onaanvaarbaar, veral wanneer mens in ag neem dat ons een van die wêreld se nasies met een van die hoogste werkloosheidsyfers is. Suid-Afrika verteenwoordig slegs 0,5% van die globale arbeidsmag, maar is vir 2% van globale werkloosheid verantwoordelik. Ongeveer 8,5 miljoen van ons mense is sonder werk of onderbenut.


      Hierdie gebrek aan ’n verenigende visie en gemeenskaplike doelwitte tussen die vier betrokke partye verteenwoordig ’n ernstige hindernis. Die gevolge van die onenigheid en gebrek aan vertroue tussen die mense wat oor politieke mag beskik, en die mense met ekonomiese mag, hou ons terug. Hierdie situasie is ’n teelaarde vir onsekerheid en konflik, dit ondermyn vertroue en lei tot ’n gefragmenteerde poging en die verkeerde aanwending van hulpbronne. Span Suid-Afrika het nie ’n enkele gesamentlike wekroep wat hoop en inspirasie bied nie. ’n Mens kan net hoop die uitstekende werk deur ons Nasionale Beplanningskommissie sal deur alle betrokke partye aangegryp word. Die langtermynvisie wat hulle vir 2030 geformuleer het, is inspirerend. Die nege kritieke gebiede wat hulle vir verbetering geïdentifiseer het, is uiters belangrik en sou die aksieplanne wat hulle aanbeveel suksesvol geimplementeer word, het ons ’n goeie kans om ’n wennasie te word. Die regte pad is geïdentifiseer, maar helaas, inspirerende en beslissende politieke leierskap blyk iets te wees wat ontbreek. Ons is amper in ’n toestand van verlamming. En Suid-Afrika kan dit skaars bekostig.


      Ons het meer as ooit snelle en volhoubare ekonomiese groei nodig, wat vanuit die regte strategieë en beleide, doeltreffende implementering en samehorigheid tussen al die belangrikste rolspelers sal vloei. Met armoede as verreweg ons ernstigste uitdaging moet niks in die pad van werkskepping staan nie. Die ideale situasie waarna ons moet streef is hoë groei, hoë indiensneming, ’n inklusiewe ekonomie en drasties verminderde ongelykheid. Die transformasie van ons ekonomie is nog lank nie voltooi nie, en sou betekenisvolle vordering nie gemaak word nie, is die waarskynlikheid van politieke en sosiale onstabiliteit ’n werklike bedreiging. Dat een uit elke twee mense onder 25 werkloos is, is kommerwekkend. Diegene tussen 15 en 35 verteenwoordig 72% van werklose Suid-Afrikaners. Hierdie situasie is ’n tydbom. Ons kan dit nie bekostig om tyd te verloor nie – die spreekwoordelike mespunt waarop die land tans gebalanseer is, is ’n rede vir groot kommer. Krisis is geneig om die teelaarde vir samewerking te skep. Alle sektore van die samelewing moet nou hul pogings vrywillig saamsnoer en hulle daartoe verbind om die struikelblokke na ’n beter toekoms uit die weg te ruim.


      Hierdie agtergrond in ag geneem, watter prioriteite glo ek behoort die fokus van Suid-Afrikaanse sakeleiers te wees?


      1. Ondanks kommer moet ons ’n positiewe visie vir Suid-Afrika bevorder en as ambassadeurs optree


      Persoonlik glo ek ons het rede tot positiwiteit hoewel ons kwesbaar is vir onverwagte internasionale en plaaslike gebeure. Politieke en sosiale stabiliteit is goed en ons fundamentele makro-ekonomiese faktore is steeds gesond. Ons het die storms wat ná die globale finansiële krisis in 2008 losgebars het, merkwaardig goed deurstaan. Ons vlak van staatskuld is laag vergeleke met dié van Amerika en Europa. Nog ’n groot positiewe faktor is ons status as ’n poort na Afrika. Alhoewel Afrika lank as die “verlore” kontinent beskou is, spog dit nou met indrukwekkende ekonomiese groei. Met sy 1 miljard mense en snelgroeiende middelklas verteenwoordig dit ’n winsgewende mark. Groot beleggings word ook in infrastruktuur, vervoer, krag en kommunikasie gemaak.


      ’n Voorvereiste vir vinnige ekonomiese groei in Suid-Afrika is ’n veel hoër vlak van direkte buitelandse beleggings (FDI). In vergelyking met die beleggings wat ons ná die geboorte van ons demokrasie in 1994 gelok het, presteer ons tans swak. In 2010 was ons slegs die tiende grootste ontvanger van FDI in Afrika, met ’n afname van 70% in vergelyking met 2009. Die onverantwoordelike stellings oor nasionalisering en grondonteiening sonder vergoeding was beslis ’n bydraende rede.


      As sakemense moet ons dalk minder sensitief wees vir politieke retoriek deur die hoogs uitgesproke leiers wat ekstreme standpunte verteenwoordig. Ons het ’n jong, raserige en soms deurmekaar demokrasie. Op die een of ander manier moet ons die vermoë ontwikkel om verby huidige omstandighede te kyk. ’n Skitterende voorbeeld van so ’n benadering kan by plaaslike voertuigvervaardigers gevind word, wat almal volfiliale van hul internasionale moedermaatskappye is. Sedert die jaar 2000 het hulle meer as R40 miljard in plaaslike vervaardiging belê.


      Hierdie beleggings gaan voort teen ’n koers van meer as R3 miljard per jaar. Ek sou hierdie maatskappye as ingeligte optimiste beskryf, wat hul beleggingsplanne op feitelike inligting baseer. Hulle is uitstekende ambassadeurs vir Suid-Afrika, nie net danksy hul beleggings nie, maar ook omdat hulle voertuie wat plaaslik gebou is, na meer as 130 lande regoor die wêreld uitvoer.


      In teenstelling hiermee het ek al sakemidagtetes en aandetes bygewoon wat ongelukkig deur negatiewe gesprekke oorheers is. Mens kan dit ook beskryf as “afwaartse spiraal”-praatjies. Selektiewe nostalgie oor die “goeie ou dae” voed sulke besprekings. Gelukkig kom dit al hoe minder voor. Merendeels hoor ek meer oor die moontlikhede, geleenthede en die bydrae wat ons moet maak. Dit is noodsaaklik dat ons ’n positiewe visie behou en as aktiewe en oortuigende ambassadeurs vir ons land optree. Dikwels het dit wat ons van ons potensiaal skei, meer met ons houding as met enige ander fundamentele faktore te make. Ons moet in die voetspore van so baie plaaslike ondernemings volg wat aanhou om in die toekoms te belê. Ons land bly ten spyte van sommige risiko’s vol geleenthede.


      2. Om langtermyn-volhoubaarheid te verseker, moet ons selfs ’n aktiewer rol in die ekonomiese transformasie van Suid Afrika speel


      Ek het voorheen die noodsaaklikheid van transformasie genoem. Dit bly my oortuiging dat dit ’n morele, strategiese en sakenoodsaaklikheid is. Dit is ook ’n voorvereiste vir toekomstige politieke en sosiale stabiliteit. Indien ons nie daarin slaag om swart Suid-Afrikaners in ’n groter mate by die hoofstroom-ekonomie te integreer nie, en daardeur ’n meer inklusiewe samelewing skep, kan ons makro-omgewing riskant word. Hoë vlakke van ongelykheid kan groei op die lang termyn strem. Die huidige werklikheid is dat die gaping tussen ryk en arm al hoe groter word. Volgens ’n onlangse Wêreldbank-verslag is die gaping tussen die top-10% en die ander 90% in die Suid-Afrikaanse gemeenskap onder die prominentste ter wêreld. Die top-10% verdien 58% van die land se inkomste en die onderste 50% slegs 8%. Indien hierdie situasie voortduur, kan sosiale kohesie in die slag bly. Ongelukkig het die swart-ekonomiese-bemagtigingsinisiatiewe wat in die vroeë jare negentig van stapel gestuur is, nie die gewenste uitwerking gehad nie. Hoofsaaklik het dit tot die verryking van ’n beperkte aantal swart Suid-Afrikaners gelei.


      Bo en behalwe die vordering wat op die gebied van eienaarskap, bestuur, gelyke indiensneming en vaardigheidsontwikkeling vereis word, moet voorkeurverkryging en ondernemingsontwikkeling aandag kry. Groot maatskappye moet meer by klein ondernemings in konstruktiewe vennootskappe betrokke raak. Alles moet gedoen word om entrepreneurskap aan te moedig. Tans kan slegs 5% van die ekonomies aktiewe bevolking as entrepreneurs geklassifiseer word, in vergelyking met 14% in Amerika en 21% in Japan. Die Globale Entrepreneurskapmonitor plaas ons 27ste uit 59 lande, met Mexiko wat die voortou neem. Dit is noodsaaklik dat ons entrepreneursbasis uitgebrei moet word, en groot maatskappye kan selfs ’n meer prominente rol speel.


      Volhoubare transformasie moet hoog op ons prioriteitslys wees, nie as ’n voldoeningskwessie nie, maar as die regte ding om te doen. Slegs aansienlike vordering in hierdie verband sal die wind uit die seile van die militante faksies binne die regerende party neem, wat die implementering van ’n sosialistiese beleid voorstaan, wat hulle glo tot die ekonomiese bevryding van massas arm Suid-Afrikaners sal lei. Die werklikheid is dat so ’n beleid rampspoedige gevolge vir Suid-Afrika sal hê.


      3. Ons moet die regte voorbeeld stel wat sake-etiek betref


      Korrupsie hou ’n groot bedreiging vir die langtermyn-volhoubaarheid van die ekonomie in, en ook vir die struktuur van die Suid-Afrikaanse samelewing. Onlangse studies wat deur organisasies soos die Internasionale Instituut vir Sake-etiek en Deursigtigheid (TI) gedoen is, dui ’n kommerwekkende toename in omkopery, korrupsie en bedrog aan. Volgens die resultate van die TI Korrupsie-persepsie-indeks, het Suid-Afrika van 43ste in die wêreld na 69ste uit 176 lande geskuif. In ’n aparte TI-opname oor die betaal van omkoopgeld wat die geneigdheid om in omkopery betrokke te raak wanneer ons sake doen, aandui, is ons 15de uit 28 lande, met nommer 28 as die land waar die tendens die hoogste is. Korrupsie is nie tot die openbare sektor beperk nie, aangesien baie ondernemings klaarblyklik heel gewillige deelnemers is. In sommige gevalle kan ons gedrag selfs korrupsie aanmoedig.


      Ek was al by informele besprekings teenwoordig waar bestuurders toegegee het dat hulle “aansporings” onder die tafel aan sleutelbesluitnemers betaal het om besigheid te kry. Na my mening is die betaling van omkoopgeld onaanvaarbaar. ’n Maatskappy kan nie twee waardestelsels hê nie – een intern van toepassing, en ’n ander een ekstern. Daar moet konsekwentheid wees. Kommersiële pragmatisme is ’n onverdedigbare verskoning. Ons moet die regte ding doen, nie dit wat onregmatig is nie.


      Ons moet die verspreiding van hierdie kanker van korrupsie stop en die sakesektor moet ’n onberispelike voorbeeld stel. In ooreenstemming met korporatiewe beheerriglyne moet alle besluite wat geneem word en stappe wat gedoen word, op die etiese waardes van verantwoordelikheid, aanspreeklikheid, billikheid en deursigtigheid gegrond wees.


      Dit is ons morele plig om te verseker dat ons korporatiewe kulture eties is. Deur middel van doeltreffende risikobestuur moet ons etiese prestasie geassesseer, gemonitor, gerapporteer en openbaar gemaak word. Ons moet vasberade in ons pogings wees om onetiese gedrag deur ons werknemers, agente en verskaffers te bekamp.


      Die behoefte aan meer effektiewe etiekbestuurprogramme is beaam deur ’n studie van die Etiek-instituut van Suid-Afrika. Dit het ’n wye gaping uitgewys tussen die reëls en regulasies, soos vervat in die beleidstate, en die werklike implementering en invloed daarvan op besluitneming. Interne etiese kodes word nie effektief deurgegee nie. Baie werknemers bly skepties oor leiers se werklike verbintenis tot etiese gedrag en daarbenewens is hulle ontevrede met die antwoorde wat hulle ontvang wanneer hulle onetiese gedrag blootlê.


      As leiers moet ons die ingesteldheid bepaal deur ’n voorbeeld van etiese gedrag te stel. Wanneer onbetaamlike praktyke waargeneem word, moet ’n beleid van geen verdraagsaamheid van toepassing wees, ongeag wie daardeur geraak kan word. ’n Treffende voorbeeld van hoe hierdie beginsel toegepas is, is die wyse waarop Dan Barrett, die destydse besturende direkteur van Game Stores, ’n spesifieke voorval in die laat jare negentig gehanteer het. ’n Mede- uitvoerende direkteur het ’n metaalverklikker laat afgaan toe hy die Game-tak in die Pavilion-winkelsentrum in Durban verlaat het. Hy het ’n pakkie skeermeslemmetjies in sy sak gehad waarvoor hy blykbaar vergeet het om te betaal. Ten spyte van die feit dat hy ’n hoogs bekwame senior bestuurder was, en natuurlik ook opreg om verskoning gevra het, is hy afgedank. Hierdie dramatiese voorbeeld van die konsekwente toepassing van geen verdraagsaamheid het ’n legende by Game geword. Die besturende direkteur het nog meer respek gekry, en kleinskaalse diefstal deur personeel het dramaties gedaal.


      Ons moet verseker dat ons maatskappykulture veerkragtig genoeg is om etiese kompromieë te weerstaan. Dit sal slegs gebeur as integriteit in alles wat ons doen, deel word van die DNS van ons organisasies. Ons sal ons land en sy mense ’n groot onguns aandoen as ons ons plig in hierdie verband sou versuim. Ons moet uitblink in etiese bestuur, sowel as in die bestuur van etiek.


      4. Ons moet ons menslike kapitaal na die beste van ons vermoë ontwikkel


      Dit is ’n kritieke prioriteit wat ons moet nastreef in die hoogs mededingende wêreld waarin ons leef. Daar word beraam dat 8 miljoen Suid-Afrikaners nie oor die nodige kennis en vaardighede vir die “nuwe ekonomie” beskik nie. Nog ’n ontstellende feit is dat drie miljoen steeds ongeletterd is. Sommige van hierdie werknemers is ons s’n. Die kern van my betoog is dat alles moontlik op alle vlakke van ons organisasies gedoen moet word om mense te ontwikkel. Ek het al ’n paar pynlike ervarings op langdienstoekenningsgeleenthede beleef wanneer die mens wat die toekenning ontvang, se werksgeskiedenis toon hy is al meer as twintig jaar in dieselfde posisie. Verdere ondersoek het dikwels aan die lig gebring dat geen belegging hoegenaamd in hul ontwikkeling en opleiding gemaak is nie. Dit laat mens wonder – hoeveel duisende “vergete” werknemers het ons nie in ons midde nie?


      Ek is ten gunste van ’n geïntegreerde benadering tot die ontwikkeling van menslike kapitaal. Eerstens is dit nodig om kennis te neem van mense se potensiaal. Tweedens moet enige leemtes in kennis en vaardighede aandag kry, soos uitgelig deur objektiewe prestasiebeoordelings. Derdens moet opleidings- en ontwikkelingsprogramme spesifiek daarop gerig wees om deelnemers die middele te bied om hul volle potensiaal te bereik.


      Die ontwikkeling van die mense in ons organisasies kan baie vorme aanneem – formele opleidingskursusse is maar een alternatief. Praktiese opleiding by die werk self is waardevol, so ook mentorskap en afrigting. Laasgenoemde moet nie net kennis en raad oordra nie, maar ook lewensvaardighede. Vertroue en bemagtiging ontwikkel mense. Deur hulle uitdagende geleenthede te gee, word sluimerende potensiaal wakker gemaak. Om hul loopbane saam met hulle te beplan, verskaf die nodige motivering vir selfontwikkeling. Beurse en opleidingsondersteuningsprogramme is uitstekende maniere om personeel aan te moedig om hul eie opleiding te bevorder.


      Ek glo dat beleggings in die ontwikkeling van mense, op voorwaarde dat dit op ’n gestruktureerde wyse aangepak word, en met duidelike doelwitte in gedagte, uitermatig gunstige opbrengste aan aandeelhouers lewer. Hierdie opbrengste kan verbeter word deur effektiewe gebruik te maak van die Sektorale Onderwys- en Opleidingsowerheid (SETA) se aansporings en belastingtoegewings. Hierdie korttermyn- finansiële voordele is egter nietig in vergelyking met die gunstige uitwerking wat mense met die nodige kennis en vaardighede op die prestasie van organisasies het. Hulle verteenwoordig die sleutel tot verhoogde mededingendheid, nie net sover dit hul organisasies aangaan nie, maar ook vir Suid-Afrika.


      5. Ons moet doelgerig in ons pogings wees om die transformasieleiers van môre te ontwikkel


      Ons land en organisasies het visioenêre, inspirerende leiers nodig wat omgee. Slegs ’n paar is gebore leiers, die meerderheid moet ontwikkel word. In my ervaring moet leierskapsontwikkelingsprogramme aangepas word om in die behoeftes van die individu te voorsien. Die regte balans tussen teoretiese en praktiese opleiding moet gehandhaaf word. Tog, hoewel mentorskap en afrigting noodsaaklik is, moet mentors versigtig gekies word. As die interpersoonlike verhouding nie reg is nie, sal die eindresultaat nie goed wees nie. Ek glo vas in die waarde van bestuursopleiding en om ’n posisie in te studeer. Spesifieke programme vir leerlingbestuurders moet prakties van aard wees en met mentorskap gepaardgaan.


      In die finale analise is meer rolmodelle nodig van leiers wat met integriteit en nederigheid lei en wat diensbaarheid bo mag stel. Om ’n rolmodel te wees, is ’n belangrike verantwoordelikheid wat elkeen in ’n leierskapsposisie ernstig moet opneem. Ons visie en voorbeeld sal ’n groot impak hê op die aspirant-leiers wat ons volg en navolg.


      6. Ons moet ons toewyding tot volhoubaarheidsimperatiewe demonstreer


      Ek het reeds twee van die vier volhoubaarheidspilare bespreek, naamlik gehaltebestuur in ooreenstemming met die nuwe Maatskappywet en King 3, en transformasie in lyn met die kodes van goeie praktyk en ander toepaslike wetgewing. Betrokkenheid by die gemeenskap deur middel van sosiale opheffingsprogramme verteenwoordig die derde volhoubaarheidsimperatief. Die behoeftes daarbuite is amper oorweldigend en uiteenlopend. Na my mening moet ons ons pogings op die gebiede van onderwys, behuising, armoedeverligting, dienslewering en gesondheidsorg toespits. Wat laasgenoemde betref, is MIV/vigs van besondere belang, aangesien meer as 6 miljoen Suid-Afrikaners daaraan ly. Die lot van ’n geskatte 2 miljoen vigs-wesies is ’n ernstige bron van kommer.


      Swak dienslewering op munisipale vlak kan tot grootskaalse sosiale onrus lei. Die tendense is reeds onheilspellend. Alle ondernemings, groot of klein, kan ’n verskil deur hul konstruktiewe betrokkenheid maak. Sodanige bystand kan in die vorm van die deel van kundigheid of die voorsiening van opleiding wees.


      ’n Onlangse opname het getoon ’n derde van plaaslike raadslede kan nie lees of skryf nie. Geletterdheidsopleiding sou dus ’n baie sinvolle vorm van betrokkenheid wees. Die sekondering van kundiges in watervoorsiening en sanitasie kan ’n ander waardevolle ingryping wees.


      Die beskerming van ons omgewing is die vierde pilaar wat tot ’n volhoubare toekoms sal lei. Baie is reeds deur ondernemings gedoen om hul water- en elektrisiteitsverbruik te verminder. In baie gevalle is ons aan die voorpunt wanneer dit by die benutting van energiedoeltreffende tegnologie en die herwinning van materiaal kom. Die voortdurende vermindering van ons koolstofvoetspoor bly ’n prioriteit. Hierdie volhoubaarheidsimperatief sal toenemend belangrik word in die jare wat kom.


      Meer as ooit stel mense nie net belang in wat jou onderneming doen nie, maar ook hoe jy sake doen. Ondernemings is ’n integrale deel van die samelewing, het ’n belangrike rol om te speel en moet op ’n konstruktiewe en sorgsame wyse betrokke raak. Ons is medeverantwoordelik vir die welsyn van ons samelewing, nie net vir dié van ons aandeelhouers nie. Ons moet deur ons teenwoordigheid en deelname ons land ’n beter plek maak.


      7. Ons moet wêreldklas ondernemings ontwikkel wat werk kan skep, rykdom kan genereer en sukses op ’n volhoubare basis kan behaal


      Hierdie uitdaging verteenwoordig die kern van ons verantwoordelikheid – ons is die primêre skeppers van werksgeleenthede en rykdom. Ek aanvaar dat die regering ’n omgewing moet skep wat bevorderlik is vir sakesukses en -groei. Onder die huidige struikelblokke tel die gebrek aan ’n geïntegreerde strategie vir industriële ontwikkeling, ’n verswarende regulatoriese omgewing, oormatige rompslomp wanneer dit by die stig van nuwe ondernemings kom, en rigiede arbeidswetgewing. Laasgenoemde is ’n ernstige struikelblok vir werkskepping. In sy huidige vorm ontmoedig dit ondernemings om mense in diens te neem as gevolg van baie van die reëls en regulasies wat teen die beginsels van die vrye mark indruis. Volgens die Wêreld Ekonomiese Forum is sommige aspekte van ons arbeidswetgewing van die beperkendste in die wêreld. Hierdie situasie is besig om ons dringendste nasionale prioriteit, naamlik om werkloosheid drasties te verminder, teen te werk.


      Dit is ongelukkig waar dat Suid-Afrika slegs die 50ste plek uit 59 ekonomieë beklee, volgens die Wêreld Ekonomiese Forum se Globale Mededingendheidsindeks van 2011. Tog het baie plaaslike maatskappye soos SAB Miller, MTN, Sasol, Bidvest, Naspers, Barloworld en Investec bewys dat ons sukses op die internasionale toneel kan behaal. Al hierdie maatskappye, en daar is ook ander, het sowel ’n globale as ’n plaaslike ingesteldheid. Hulle is strategies rats, innoverend en is aan die voorpunt van uitnemendheid en prestasie.


      Om ons primêre verantwoordelikhede na te kom, naamlik om welvaart te genereer en werk te skep, het ons die vermoë nodig om die impak van globalisering, vinnige en verreikende tegnologiese veranderinge, die era van hiper-kompetisie en veeleisende klante aan te durf. Die gehalte van ons strategiese denke en ons vermoë om dit vinnig en effektief te implementeer, sal deurslaggewend wees.


      Die sleutelfaktore wat mededingendheid sal verbeter, is verhoogde bemarkingsdoeltreffendheid, hoër vlakke van operasionele doeltreffendheid en koste-mededingendheid. Om massiewe veranderinge aan te bring, is dit vir ons ondernemings nodig om buigsaam maar ook gefokus en doelgerig te wees.


      Belangriker nog, ons moet vasberade wees om die weg te baan deur die strewe om die beste te wees in alles wat ons doen.


      Ten slotte: Sou alle leiers in die sakesektor suksesvol aan die genoemde sewe prioriteite aandag gee, sal ons ongetwyfeld ’n groot verskil aan ons ondernemings en aan die welstand van Suid-Afrika kan maak. Ons sal die regering bystaan in sy pogings om ongelykheid en armoede te verminder. Deur meer werksgeleenthede te skep sal ons die platform van ons ander groot vyand, misdaad, ondermyn.


      Twee ander belangrike byvoordele is waarskynlik. Eerstens sal die regering meer bewyse sien dat die sakesektor sy breë nasionale agenda ten volle ondersteun en dat ons verbind is tot ekonomiese transformasie. Hy sal ons dan glo as ons beweer dat ons sy kommer deel oor die sosiale verdeeldheid wat in ons land bestaan. Vertroue sal ontwikkel wat die basis vir sinvoller betrokkenheid sal bied. Dit sal die weg baan vir konstruktiewe diskoers wat nie aan mag, vooroordeel en eiebelang gekoppel is nie. Hopelik sal ’n verenigende visie na vore kom, wat ’n deurbraak sal wees. ’n Duidelike, konsekwente gemeenskaplike doel sal ’n enorme verskil maak. Die feit van die saak is dat ons saam in hierdie situasie is, en ons dus as gelykes moet saamwerk. Werkloosheid, armoede en ongelykheid vra om kollektiewe optrede sowel as individuele inisiatiewe.


      ’n Tweede byvoordeel moet die verbetering van die sakesektor se beeld onder gewone Suid-Afrikaners wees. Ons word vandag steeds deur baie as selfsugtige kapitaliste gesien wat nie werklik oor breër sosiale kwessies bekommerd is nie. Sommige van hulle was reeds slagoffers van wat hulle as die lelike kant van kapitalisme sien, naamlik grootskaalse afleggings. Dit is ongelukkig waar dat maatskappye dikwels afleggings as die maklikste manier sien om koste te besnoei. Ons het ’n ver pad om te loop, mits ons onsself as deel van die oplossing sou wou posisioneer, en nie as deel van die probleem nie. Massas arm Suid-Afrikaners voel dat die sakesektor hulle in die steek gelaat het. In die algemeen is belanghebbendes se vertroue nie op die vlak waar dit behoort te wees nie. Ons moet die regte storie vertel, op die regte manier.


      Om die waarheid te sê glo ek dat ons nie kan bekostig om soos die kapitaliste in New York of Londen op te tree nie. Hier het ons ’n ander soort kapitalis nodig, wat bewus is van al die uitdagings in ons land – ons het kapitaliste met ’n sosiale gewete nodig. Ongebreidelde kapitalisme is nie geskik vir die land waarin ons woon en werk nie. Ons het ook sakelui nodig wat sterk in die langtermyntoekoms van ons land glo. Met sommige van die werklikhede in ag genome, soos akute armoede, hoë werkloosheid, uitgebreide misdaad en wydverspreide korrupsie, is dit moeilik om vir absolute vertroue in die toekoms te vra.


      Daar is ’n Latynse spreekwoord wat lui: “Die toekoms stoei daarteen om bemeester te word.” Hierdie stelling is beslis op Suid-Afrika van toepassing. Dit is ’n land waar wanhoop langs hoop lewe, waar ons gevoelens geneig is om tussen optimisme en pessimisme te huiwer. My mening is dat hoewel ons steeds deur baie probleme in die gesig gestaar word, ons in algehele terme redelik goed gevorder het. As gevolg van ons geskiedenis is struikelings te verwagte. Maar ons kan nie toelaat dat dit ons verlam of met wanhoop vul nie. Die feit is dat ons ’n lewenskragtige demokrasie het waarop ons moet trots wees. Ons het ’n wêreldklas Grondwet en Handves van Menseregte. Daar is politieke stabiliteit. Ons fundamentele makro-ekonomiese faktore is in orde, en ons finansiële stelsel is van die beste. Die regering het betekenisvolle vordering gemaak met die voorsiening van behuising, elektrisiteit, lopende water en gesondheidsorg aan arm gemeenskappe. Wydverspreide maatskaplike toelae beskerm mense teen hongersnood.


      Soms skiet ons onsself te gou af. Ons behoort die vermoë te ontwikkel om vordering en positiewe verandering raak te sien – en ons oorwinnings te vier. Ons moet enige wolke van pessimisme eenkant toe stoot en die son toelaat om deur te skyn en die geleenthede te beklemtoon wat vir ons wag. En daar is baie, soos bewys deur al die ondernemings wat van die geleenthede van die “nuwe” Suid-Afrika gebruik gemaak het – ondernemings wat hul vlerke in Afrika en ander dele van die wêreld gesprei het, wat voorheen ontoeganklik was. Ander wenners was ondernemings wat voordeel uit die opkoms van die swart middelklas geput het – die voorbeelde is volop en inspirerend.


      Sou ons as toegewyde Suid-Afrikaanse sakeleiers wou hê dat hierdie positiewe momentum moet voortgaan, en verkieslik versnel, is dit noodsaaklik dat ons medeverantwoordelikheid in ’n nog groter mate aanvaar. Dit is ook ons plig om te help om die wonderwerk waarvoor ons almal in 1994 gehoop het, te laat gebeur. Die regering moet natuurlik sy regmatige rol speel en, as ’n saak van groot dringendheid aan sy eie leemtes en tekortkominge aandag gee. Georganiseerde arbeid moet bou eerder as breek. Die ideale situasie sou die ondertekening van ’n sosiale kontrak tussen die vier partye wees, wat hulself verbind tot ’n verenigde visie en dieselfde kerndoelwitte. Vir die regering, arbeid, die sakesektor en die burgerlike samelewing is daar is so baie onafgehandelde sake en kommerwekkende tendense dat ons eenvoudig nie kan bekostig om passief, afbrekend of ongefokus te wees nie.


      Die huidige situasie noodsaak dat sakemense ook aktiviste is, maar op ’n konstruktiewe manier. Hoe ons dit sê, is byna net so belangrik as wat ons sê. Mense soos Harry Oppenheimer en Anton Rupert het ’n belangrike rol in die vreedsame oorgang na demokrasie gespeel. Sam Motsuenyane, een van die stigterslede van NAFCOC, het as brugbouer tussen die sakewêreld en die ANC opgetree. Ons verantwoordelikheid is om ons stem te laat hoor in ons eie invloedsfeer. Liggame wat die sakesektor verteenwoordig, moet ons ondersteuning kry. Ons kan nie bekostig om in apatie te verval, of om sinies en aggressief te wees nie. Te veel is op die spel. Suid-Afrika is ’n konstitusionele demokrasie, en ons moet ons regering aanspreeklik hou. Terselfdertyd moet ons harte pomp van welwillendheid, verdraagsaamheid en omgee vir diegene rondom ons. Ons moet uitreik en met die werklike Suid-Afrika bande smee. As sakeleiers is dit noodsaaklik dat ons hierdie land help om die verlede te genees en ons toekomsvisie vernuwe. En ja, ons gaan murg in ons pype nodig hê om ons probleme met moed en vasberadenheid aan te pak.


      Ten slotte moet ons voortgaan om van ’n beter môre te droom. Ek het hoop – ek glo ons is stadig maar seker op pad na ’n beter toekoms. Om ’n rugby-analogie te gebruik, ons is steeds ’n kortkop voor op die telbord. Ongelukkig het ons ’n paar strafskoppe gekry, en ’n paar duike gemis. Die voorwaartse momentum is nie so sterk soos wat dit was nie. Alle spelers moet nou die volle 80 minute hul bes doen. Die tyd het aangebreek dat ons almal soos nog nooit vantevore nie ons kant bring.

      Die kern: Slotgedagtes


      oor leierskap


       


      “Deel van die avontuur van die lewe is om te leer.


      Die doel van die lewe is om te groei. Die aard van dinge is dat hulle sal verander.


      Die uitdaging van die lewe is om te oorkom. Die kern van die lewe is om om te gee.


      Die geleentheid van die lewe is om te dien. Die geheim van die lewe is om te waag.


      Die geur van die lewe is om te bevriend. En die skoonheid van die lewe is om te gee.”


      William Arthur Ward, Amerikaanse digter en skrywer


      Wanneer ek terugkyk op my sakeloopbaan, is dit duidelik dat my aanvanklike indruk van wat leierskap behels, ’n fundamentele transformasie ondergaan het. Toe ek byna 40 jaar gelede op die ouderdom van 24 by Toyota aangesluit het, was die sleutelwoorde wat ek met leierskap vereenselwig het “aansien”, “mag” en “gesag”. Ek het geglo dat leiers, op grond van hul posisie, op respek en gehoorsaamheid geregtig is. My persoonlike agtergrond het my ook gekondisioneer om te aanvaar dat ouer mense meer wysheid en insig as ek het. Ek was daarom bereid om met opregtheid en toewyding te volg.


      Vandag is my mening anders. Ek glo dat leierskap niks met posisie, titel of status te doen het nie. Dit gaan beslis nie oor mag en belangrikheid nie. Om posisionele mag te gebruik, verteenwoordig die laagste vorm van leierskap. Mense sal slegs volg omdat hulle moet, nie omdat hulle wil nie. Ek weet nou dat leierskap veral oor invloed gaan, wat verdien moet word. Ek het eerstehands ervaar dat daar geen kortpad is nie – dat ’n mens slegs invloed oor mense kry as jy lei deur die regte voorbeeld te stel – een wat deur integriteit, nederigheid, konsekwentheid, bevoegdheid, omgee en regverdigheid gekenmerk word. Leierskap is inderdaad ’n beïnvloedingsvaardigheid. Effektiewe leiers is bewus van hierdie bronne van invloed en hoe om hulle te mobiliseer.


      Ek het ontdek dat leierskap ’n verantwoordelikheid en nie ’n reg is nie – en dat dit ’n groot voorreg is om te lei. Die legitimiteit van ’n leier kan nie afgedwing word nie. Om die waarheid te sê, leiers moet altyd die morele mandaat verdien om te kan lei. So ’n mandaat is gebou op die vermoë om respek aan alle mense te betoon, en ’n bereidwilligheid om hulle te dien. Maar uiteindelik behou jy slegs die morele mandaat om te lei deur resultate te lewer, in die oë van jou volgelinge. Om die werk gedoen te kry, is die vuurdoop vir leiers – die resultate moet bewys lewer van die leier se vermoë om visie en doelwitte in werklikheid om te skakel. Dit beteken meer verantwoordelikheid, minder voorregte en ’n totale verbintenis.


      Ek het besef dat leierskap nie gaan oor in watter mate jy mense kan beheer nie, maar hoeveel mense jy kan bevry om hul potensiaal te verwesenlik. Dit gaan daaroor om mense se vooruitsige hoër te stel, om hulle te laat sien wat hulle nie voorheen in staat was om te sien nie, en om hulle te help om meer te bereik. Soos John Buchan, ’n voormalige Australiese krieketafrigter, dit so goed gestel het: “Die leierskapstaak is nie om grootsheid in ander mense te sit nie, maar om die grootsheid aan die lig te bring wat reeds daar is.”


      Ek het bewyse van hierdie grootsheid amper daagliks in klein gebare en groot prestasies gesien. Dit het my in verwondering gelaat en my geinspireer.


      Spesifieke ervarings, vroeg reeds in my ampstermyn as leier, het my laat besef dat leierskap nie net oor my gaan nie, maar oor die span. Sonder die vrywillige verbintenis van talentvolle en bekwame mense kon ek duidelik min bereik. Ek erken die waarde wat elke mens oor die jare tot my resultate bygedra het – hulle het ons sukses moontlik gemaak.


      My belangrikste les was dat, in terme van die nuwe paradigma van leierskap, invloed van iets diepers en meer blywend as harde, posisionele mag kom. Die oorsprong is die trefkrag van jou ideale, die sterkte van jou karakter, die krag van jou gees, jou menslikheid en vermoë om die harte en gedagtes van mense te raak. Ek het ook geleer dat visioenêre, transformasionele leierskap die deur na mense se gedagtes is, en dienende leierskap die deur na hul hart.


      Vir effektiewe leierskap het ’n mens ’n oortuigende visie nodig om mense te verenig en te inspireer, ’n gemeenskaplike doel om gedagtes te fokus en prestasie te dryf, gedeelde waardes om mense bymekaar te hou en ’n dienende mentaliteit om hul toewyding te verdien. ’n Hoë vlak van bevoegdheid behels dus die kop, hart en hande.


      Ons moet perspektief, kennis, insig en goeie oordeel in ons kop hê; en in ons hart het ons selfkennis, gesonde beginsels en waardes en deernis nodig; maar die belangrikste is dat ons hande die regte dinge moet doen.


      Daar moet konsekwentheid wees tussen wat ons glo, wat ons sê, en hoe ons ons gedra. Die gewilligheid om te dien kom uit die hart en daarom sien ek dit as die fontein van leierskap. Begaafde leierskap is waar die hart en kop bymekaarkom.


      Wanneer ek oor my ervaring terugkyk, is die belangrikste vyf dinge wat mense van hul leiers verwag, die volgende:


      • ’n Duidelike rigting – hulle wil weet waarheen hul leiers hulle neem. Daar moet duidelikheid oor die visie, drome, ambisies, doelwitte en finale bestemming wees.


      • Wedersydse vertroue en respek – dit is die grondslag vir goeie leierskap. Daarsonder is positiewe verhoudinge onmoontlik. Ons leef op vertroue. Soos voorheen gesê: Leiers kan vertroue net verdien as hulle met integriteit optree deur konsekwent betroubaar, eerlik, oop en opreg te wees.


      • ’n Dienende houding – werklik, uit die hart. Hulle moet aan die ontwikkeling, welsyn en die vervulling van hul mense toegewy wees.


      • Goeie resultate – mense volg slegs bekwame leiers. Sonder goeie resultate en geloofwaardigheid verdamp invloed. Die grootsheid van die visie moet aan die effektiewe uitvoering daarvan gekoppel word.


      • Hoop en inspirasie – dit is die bronne waaruit spanlede put vir vasberadenheid, energie en entoesiasme. Dit is waar die kuns van leierskap en motivering manifesteer. Nie alle mense word gebore met die vermoë om te inspireer nie, en nie alle leiers beskou dit as een van hul primêre take nie.


      Ek was ’n paar jaar gelede gelukkig genoeg om een van die suksesvolste motorhandelaars in Australië, John Hughes, te ontmoet. Hy het as ’n motorwerktuigkundige begin en het daarin geslaag om ’n vooruitstrewende sakeryk te vestig. Toe ek hom oor sy leierskapsbenadering vra, het hy my ’n eenvoudige maar sterk antwoord gegee: “Ek is elke oggend die ligskakelaar.” Hy sien dit as sy belangrikste daaglikse taak om sy mense in die oë te kyk, om by hulle betrokke te raak, hulle af te rig, aan te moedig en te inspireer. John se filosofie is baie duidelik – sou hy net reguit verby sy mense stap, hulle ignoreer, sy kantoordeur toemaak en begin om hulle in kortaf e-posse tereg te wys, sou sy mense die res van die dag in duisternis gehul wees. Ek stem saam met hom, veral omdat ek ook al gedurende my loopbaan in die “duisternis” was, as gevolg van die gedrag van ’n paar van my bestuurders.


      Gelukkig is daar ’n beter manier, soos beskryf deur die internasionale leierskapsghoeroe Robert Townsend. Hy het gesê: “ ’n Leier is iemand met ’n kompas in sy kop en ’n magneet in sy hart. Hy lei nie deur beheer nie, maar deur middel van die oordrag van inspirasie.”


      Die belangrikste vraag is waar leiers self hierdie inspirasie kan vind. Sover dit my aangaan was die dryfkrag nooit om miljoene te verdien of meer status en mag te kry nie. Die sterk begeerte dat ons as ’n span moet presteer, was beslis ’n belangrike bron van inspirasie. Belangriker nog, ek is gedryf deur die vasberadenheid om ’n verskil te maak. Soortgelyk aan die voordele wat ek van my mentors gekry het, wou ek die lewe verryk van die mense wat ek lei. Ek is van kleins af geleer die kern van ’n mens se doel op aarde is om ’n verskil te maak. Om dit te bereik het my ’n gevoel van vervulling gegee wat oneindig meer betekenisvol as bonusse of promosies was. Die wonderlike ding is dat leiers altyd in ’n posisie is om ’n verskil te maak. Dit is irrelevant of dit goed of sleg met die organisasie gaan – die voorreg om te lei, bied ’n permanente uitnodiging om lewens te verander.


      In die laaste deel van my loopbaan het ek die kragtigste bron van inspirasie ontdek, naamlik die begeerte om van persoonlike sukses na ’n lewe van betekenis te beweeg. Sukses is wanneer jy vir jouself presteer; ’n lewe van betekenis is wanneer jy ander se prestasies moontlik maak. Betekenisvolle leiers laat ’n nalatenskap agter met blywende waarde vir diegene wat na hulle kom. Hulle erflating word in terme van karakter, wysheid, invloed en bydrae gedefinieer – nie rykdom, mag of posisie nie. Wanneer hulle nie meer daar is nie, beskryf mense hul lewe as ’n ryke seën. Hul nalatenskap maak die wêreld ’n beter plek.


      Ek is steeds op daardie reis – dit sal die res van my lewe my doel bly.

    

  


  
    
       


      Nabetragting


       


      “Jou tyd is beperk, moet dit dus nie mors deur iemand anders se lewe te leef nie.


      Moenie mislei word deur dogma nie – dit is om met die resultate van


      ander mense se denke te lewe. Moenie toelaat dat die geraas van ander se opinies


      jou eie innerlike stem verdrink nie. En die belangrikste, jy moet die moed hê


      om jou hart en intuïsie te volg. Hulle weet op die een of ander manier


      reeds wat jy werklik wil word. Die res is van sekondêre belang.”


      Steve Jobs, stigter en uitvoerende hoof van Apple, en tegnologie-ikoon


      Dit is nou byna 18 maande sedert my aftrede by Bidvest en McCarthy, en ek is goed gevestig in my nuwe portefeulje, wat uit leer, onderrig en diens bestaan. Donald Trump het gesê: “As jy aftree, verval jy.” Ek neem beslis sy raad ter harte en hou myself heeltemal besig.


      Aangesien nie een van die ses genoteerde maatskappye by wie ek tans as nie-uitvoerende direkteur dien, in die motorbedryf is nie, is ek op ’n steil en stimulerende leerkurwe. Ek verkry waardevolle insigte in nuwe sakesektore, en my verskillende komiteeverantwoordelikhede verbeter my kennis van vergoeding, oudit- en risikobestuur, openbaarmakingsvereistes en maatskappye se maatskaplike en etiese verantwoordelikhede. In ’n sekere sin is dit is soos ’n loopbaan-wedergeboorte, aangesien ek in ’n aantal nuwe omgewings my voete moet vind en moet bewys dat ek waarde kan toevoeg.


      Die tweede deel van my portefeulje gaan daaroor om ander te leer op grond van wat ek geleer het. Om op ’n ad hoc-grondslag by sommige van ons universiteite en sakeskole te doseer, is deel van hierdie portefeulje, so ook toesprake oor sakesukses, bemarking, uitnemende diens en leierskap. Die mentorskap en afrigting van ’n aantal opkomende jong bestuurders verteenwoordig die vervullendste deel van my onderrigportefeulje. ’n Betekenisvolle byvoordeel is ook wat ek van hierdie jong sterre leer.


      Derdens, te danke aan meer vrye tyd is ek in ’n posisie om meer energie daaraan te wy om my land en sy mense te dien. Organisasies in wie se rade ek dien, sluit die Nasionale Sake-inisiatief, die Vryemarkstigting, Business Against Crime en die READ Educational Trust in. Ek is ’n ambassadeur vir die Values Campaign, die Valued Citizens Initiative en Rally to Read. My betrokkenheid by laasgenoemde duur voort, waarvoor ek baie dankbaar is. My passie vir hierdie merkwaardige inisiatief is net so sterk soos altyd omdat dit werklik ’n verskil maak. Tillie en ek het onlangs ’n beursfonds begin vir hoëpotensiaal leerders by Rally to Read-skole. Hierdie beurse sal die leerlinge in staat stel om hulle hoërskoolonderwys by goeie sekondêre skole voort te sit. Ons betrokkenheid by hierdie nuwe inisiatief is ’n opwindende en vervullende ondervinding.


      Die laaste deel van my nuwe portefeulje behels die skryf van hierdie boek, wat my op ’n nogal emosionele reis geneem het. Dit het my genoop om ou herinneringe uit te grawe, en na mense, kwessies en plekke terug te keer. Dit het my gedwing om te besin oor wat met my gebeur het en hoe ek daarop gereageer het. Ek het geen ander keuse as om self-evaluering te doen ten opsigte van wat ek reg gedoen het en waar ek foute gemaak het nie. Sommige van hierdie herinneringe het my met opwinding, entoesiasme en trots gevul, en ander met teleurstelling en pyn.


      Die dominante emosie wat ek ervaar het, was egter dankbaarheid. God het my ryklik geseën. Sy liefde en genade het my gedra. Hy het my in die palm van sy hand gehou.


      My lewensreis het my van die stofstrate van Bultfontein na bykans al die groot stede van die wêreld geneem. Ek het die geleentheid gehad om by verskillende kulture te leer. In die proses het ek wonderlike mense ontmoet wat my nie net baie van die sakewêreld geleer het nie, maar ook baie oor die lewe. Sommige van dié mense en die gesprekke wat hulle met my gehad het, het ’n beduidende impak op my lewensperspektief en my benadering tot my land, loopbaan en kollegas gehad.


      Een so ’n gesprek het in die laat jare sewentig in Tokio plaasgevind met mnr. Miki, ’n senior uitvoerende beampte by die Toyota Motorkorporasie. Hy verpersoonlik hoflikheid en bedagsaamheid teenoor ander mense. Daardie spesifieke aand het hy die ware betekenis agter Toyota se kernwaarde, naamlik “respek vir alle mense”, aan my verduidelik. Wanneer mense met respek behandel word, volg hoflikheid en integriteit. Vertroue en lojaliteit is die blywende voordele. Nog ’n gesprek wat uitstaan, is een met dr. Albert Wessels in die resessie van die laat jare tagtig, toe hy vir my gesê het: “Hierdie tye sal ook verbygaan.” In die vroeë jare negentig het ek ’n Covey-leierskapskursus bygewoon wat gefasiliteer is deur Colin Hall, wat baie jare die uitvoerende hoof van Wooltru was. Hy het hom goed van sy taak gekwyt, maar my helderste herinnering is die laatnag-bespreking wat ek en my mede-afgevaardigde Bheki Shongwe gehad het oor die lewe in Suid-Afrika vanuit ’n swart en wit perspektief, en laastens, die filosofie van ubuntu. Ons het daardie aand broers geword, wat ons tot vandag toe bly.


      In 2008 het ek Tony Sun in Beijing, China, ontmoet. Hy was die hoof van die uitvoerafdeling van die Chery Motorkorporasie en het my baie met sy bekwaamheid en ongelooflike werksetiek beïndruk. Tony het selde huis toe gegaan, en het letterlik sewe dae ’n week gewerk. Ek het die rede vir sy buitengewone toewyding probeer peil, en sy reaksie was: “Ek is besig om ’n beter toekoms vir die volgende generasie te skep.” Sou dit nie wonderlik wees as al die leiers in hierdie wonderlike land van ons Tony se missiestelling as hul eie aanneem nie?


      Ná die skryf van die hoofstukke oor leierskap het ek oor waarskynlike toekomstige tendense begin nadink. My eerste voorspelling is dat die omgewing selfs meer uitdagend sal word, en dat al hoe meer leiers gevolglik geweeg en te lig gevind gaan word. Warren Bennis, die legendariese deskundige wat reeds vyf dekades lank leierskap bestudeer en daaroor skryf, het onlangs gesê dit is moeilik om ’n tyd te onthou wanneer daar ook so ’n algehele gebrek aan leierskap was. Hy het bygevoeg: “Dit lyk nie asof enigiemand eens ’n aanvoeling het nie. Waarom is dit so? Omdat ons in ’n tyd leef waarin dinge meer dikwels en vinniger verander as ooit tevore.” Bennis het sy artikel afgesluit deur ’n beroep te doen op die terugkeer van helder denke, pragmatisme en om die waarheid te vertel.


      Nog ’n kenner op die gebied van leierskap en organisatoriese gedrag, Charles Handy, stel dit so: “Die leier se werk is deesdae byna onmoontlik. Dit is te groot. Daar is geen geheime nie en alles word openbaar gemaak.” Leiers moet dus verwag om voorspoed en teenspoed te ervaar. Gegewe die kompleksiteite van die nuwe millennium kan dit net sowel die “nuwe normaliteit” wees.


      Soos reeds genoem, glo ek gesindikeerde leierskap is die weg na die toekoms. Dit is vir my duidelik dat die enkele, heldhaftige leier nie op sy of haar eie in vandag se wêreld sal kan slaag nie, maak nie saak hoe talentvol en begaafd hy of sy mag wees nie.


      Leierskap moet ’n gedeelde verantwoordelikheid wees, wat op verskeie dele van en vlakke in die organisasie voorkom, nie net van bo af nie. Dit is my mening dat tradisioniele multi-vlak hiërargieë uitgedien is. Suksesvolle organisasies sal dergelike strukture laat vaar wat tot politieke agendas, konflik en ’n magspel aanleiding gee. Leiers in sulke organisasies sal die magsverskuiwing van oorheersing na onderhandeling, instruksie na inspirasie en van alleenreg na medeverantwoordelikheid erken. Die kernwaardes sal samewerking, vertroue, volwassenheid, respek, betrokkenheid en deelname wees. Dienende leierskap sal die sleutel tot die optimalisering van werknemers se verbintenis bly.


      Die toppresterende organisasies van die toekoms sal geneig wees om feitlik hiërargieloos en toenemend grensloos te wees – hul nuwegenerasie-leiers sal anders na die menigte uitdagings van hul nuwe wêreld kyk. Inligting sal deursigtig wees en met almal gedeel word. Gevolglik sal leierskap al hoe meer inklusief en persoonlik word. Uitstaande leiers sal hul invloed verdien. Hulle personeel sal verwag dat hulle wys, kundig, bekwaam en in voeling sal wees. Ons leef in ’n wêreld waar inligting maklik en onmiddellik beskikbaar is – daar is derhalwe nie meer ’n verskoning vir onkunde of gebrekkige kennis nie. Leiers wat nie weet wat aangaan nie, sal in ’n swak lig gesien word. Slegs hoëvlakleierskap en makrobestuur sal nie meer voldoende wees nie. Personeel sal van hulle leiers verwag om waarde toe te voeg uit elke oogpunt.


      Dit tydvak is verby dat posisie en gesag, respek en instemming waarborg. In teenstelling met die sogenaamde “baby boomers”, het Generasie X en Y geen gekondisioneerde respek vir en lojaliteit teenoor hulle “base” nie. Die suksesvolle leiers van môre sal emosioneel aanklank moet vind by hulle kollegas en personeel. Hulle sal gesonde verhoudinge as die pad na uitstekende prestasie beskou. Gevolglik sal hulle die grootste deel van hul tyd saam met hul mense deurbring. Benewens om hul spanlede met betrekking tot funksionele behoeftes te help, sal hulle meer moeite doen om individuele behoeftes te bevredig. Die werk sal ’n plek word waar mense kan groei en leer om ander onder ’n morele en waardegedrewe leierskapsfilosofie te dien. Hul leiers sal waarheid, respek, resultate en diens bo gesag en status ag. Hierdie organisasies sal gemeenskappe word waar mense deur dieselfde visie geïnspireer word, in dieselfde waardes glo, en saamwerk om dieselfde doelwitte te bereik.


      ’n Ideale visie vir ’n 21ste-eeuse organisasie kan die volgende wees: “Ons wil almal ’n maatskappy hê waarop ons mense trots kan wees, en waaraan hulle toegewyd kan wees, waar alle werknemers ’n geleentheid het om by te dra, te dien, te leer, te groei en bevorder te word op grond van meriete. Ons wil hê ons mense moet betrokke voel, en dat hulle gerespekteer, versorg en regverdig behandel word, en dat daar na hulle geluister word. Bo alles wil ons prestasiebevrediging en gehalteverhoudings, ’n gebalanseerde persoonlike en professionele lewe, sowel as vervulling in ons pogings hê.”


      Om die bogenoemde te bereik, sal ’n moeilike taak wees, maar ook ’n uiters lonende een. Ek glo dit kan gedoen word. Die beginsels en praktyke van effektiewe leierskap is duidelik. Die uitdaging lê in die suksesvolle implementering en uitvoering. My allerbeste wense vergesel al die leiers van vandag en môre!


       


      “Die dinge wat jy vir jouself doen, is verby wanneer jy weg is,


      maar die dinge wat jy vir ander doen, bly as jou erflating.”


      Kalu Kalu, professor in politieke wetenskap, Auburn-universiteit, Montgomery

    

  


  
    
       


      Erkenning


       


      Wanneer ek terugkyk, sien ek die gesigte van die baie mense wat my lewe aangeraak het en my sakeloopbaan beïnvloed het. Die oorweldigende emosie waaraan ek uiting wil gee, is een van waardering – ek het soveel meer ontvang as wat ek gegee het.


      Ek wil my ouers se nagedagtenis eer deur hulde aan hulle te bring vir die beginsels en waardes waarvan hulle ’n voorbeeld was. My ma was die belangrikste invloed in my lewe en haar onvoorwaardelike liefde sal altyd deel van my wese bly. Die ondersteuning wat ek oor die jare van my broers, Hennie, Koos en Attie, en my skoonsusters, Elma, Elize en Christilde, ontvang het, het ’n groot verskil gemaak.


      ’n Uiters waardevolle bron van wysheid, perspektief en raad is my vriend Johann Coetzee, of Coeties, soos ek hom noem. Ek beskou ons vriendskap as een van my lewe se rykste seëninge. Nog ’n vriend wat ek graag wil uitsonder, is Christo Nel, van wie ek so baie oor transformasionele leierskap geleer het. Daarbenewens het sy passie vir en toewyding aan ons land en sy mense my werklik geïnspireer. Spesiale vriende wat my in die nuwe Suid-Afrika ingelei het, soos Wendy Luhabe, Jabu Mabuza, Samson Moraba, Hixonia Nyasulu, Bheki Shongwe, George Foster en Peter Vundla, om maar ’n paar te noem, verdien erkenning. Ek is ook dankbaar teenoor die volgende vier jong mans wat ’n unieke dimensie tot my lewe bygevoeg het – Njabula en Nduduzo Mthembu, Mlungiseleli Dulaze en Michael Ndlovu.


      Ek erken met waardering die sleutelrolle wat dr. Albert Wessels en Colin Adcock in die vorming van my loopbaan by Toyota gespeel het. Net so Brian McCarthy, Terry Rosenberg, Noel Philips en Brian Joffe, wat ’n groot invloed op my gedurende my ampstermyn by McCarthy gehad het.


      By sowel Toyota as McCarthy was ek bevoorreg om saam met merkwaardige mense te werk by wie ek soveel geleer het. Alhoewel ek graag almal wil erken, is dit ongelukkig nie prakties moontlik nie. Bert Wessels, Ralph Broadley, Johan van Zyl, Pieter Robinson, Francois Loubser, Dawid Swart, Henk Maree en Neil Smith het verseker dat ons destydse Toyota-slagspreuk, naamlik “alles loop reg”, werklik toegepas word. Ek erken ook met dankbaarheid die rol wat dr. Elisabeth Bradley, sowel as al die Toyota-handelaars, in hierdie tyd gespeel het. ’n Beduidende aantal bestuurders van die Toyota Motorkorporasie van Japan het my nie net geïnspireer nie, maar ook my perspektief verbreed en my insig verdiep. Sonder my interaksie met hulle sou my lewe aansienlik armer gewees het.


      Uit ’n McCarthy-perspektief erken ek Graham Damp, Roy Parkhurst en Eugene Roden vir hul uitstaande bydrae en waardevolle leiding en ondersteuning. Ander oudkollegas vir wie ek dankie wil sê, is Tony Alison, Charles Bailey, Ray Booth, Lourens Botha, Iris Francis, Seelan Govender, Trevor Herbert, Geoff Jooste, Cyril Khambula, Lazola Madikizela, Jolyon Nash, Errol Richardson, Pam Richardson, Terry Sorour en Marthinus Strydom. Iemand wat spesiale erkenning verdien, is Flip Wilken, wat na my mening ’n voorste kenner van openbare betrekkinge is. Ons het saam by Toyota en McCarthy gewerk en ek sal altyd ons vennootskap koester.


      Ek het net twee sekretaresses gedurende my loopbaan gehad, naamlik Antoinette Visser en Sue Male. Woorde is ontoereikend om my waardering vir hulle te betoon. Hulle het die kern van my ondersteuningstelsel by die werk gevorm en het my ongelooflike funksionele en emosionele aanmoediging gegee. Ek sal nooit genoeg kan dankie sê nie.


      Ek wil ook dank betuig aan elke lid van die span met wie ek die voorreg gehad om by Toyota en McCarthy saam te werk. Hulle het al die sukses wat ons behaal het, moontlik gemaak. Hulle het ook as ’n groot bron van inspirasie gedien.


      Leierskapghoeroes wat ’n diepgaande invloed op my gehad het, is Stephen Covey, John Maxwell, Ken Blanchard, Benjamin Zander, Jim Collins en Robert Greenleaf. Ek het baie van hul filosofieë oor die jare aangeneem, en ’n paar van hul woorde het al per ongeluk my woorde geword. Ek vra onvoorwaardelik om verskoning, sou ek versuim het om al hul aanhalings in hierdie boek te erken. Dit was nie die bedoeling nie, maar is heeltemal moontlik, aangesien ek ’n passievolle evangelis van hulle leerstellings geword het.


      Internasionale sakeleiers wat my geïnspireer het, sluit Jack Welch, Carlos Ghosn, Bill Gates en Warren Buffet in. ’n Groot bron van inspirasie was Nelson Mandela, ongetwyfeld een van die mees uitstaande politieke leiers ooit. Ek het hom op ’n voetstuk geplaas as gevolg van sy integriteit, emosionele intelligensie, morele gesag en gewilligheid om te dien.


      Hierdie boek sou nie die lig gesien het sonder die inisiatief van Lauren Thys nie, of die opvolgwerk, leiding en raad van Gerhard Mulder, die opdraggewende redakteur vir sakeboeke en biografieë by NB-Uitgewers. ’n Spesiale woord van dank gaan ook aan Roy Parkhurst vir sy waardevolle insigte en Carla Potgieter en Jeanette Clark wat sulke uitstekende redigeringswerk aan my eerste skryfpoging gedoen het.


      Ek kom nou by die moeilikste deel van hierdie hele opdrag, naamlik om reg aan my onmiddellike familie te laat geskied en aan hulle erkenning te gee vir die rol wat hulle in my lewe en loopbaan gespeel het. Ek wil my seuns, Brand, Jan-Louis en Jaco, nie net vir hul liefde en aanmoediging nie, maar ook vir hul inspirerende voorbeelde bedank – ek is ongelooflik trots op hulle. Alhoewel hulle my skoondogters is, beskou ek hulle in my hart as my eie dogters – dankie aan Teresa, Janine en Suzaan. Dankie ook aan my sewe kleinkinders, Klara, Mia, Lisa, Jan, Ané, Brand en Amelie, vir al die blydskap wat hulle in my lewe gebring het. Onwetend is hulle ook die belangrikste motivering agter my pogings om ’n verskil in ons land te probeer maak.


      Alhoewel sy die laaste op hierdie lys is, verdien my vrou, Tillie, die meeste dankies van almal. Sy het haar loopbaan opgeoffer en haar lewe aan ons kinders se opvoeding gewy om my in staat te stel om my loopbaan met totale toewyding na te strewe. Oor die laaste 40 jaar het sy my lang werksure en uitgebreide sakereise verduur. Sy het my betroubaarste raadgewer en vriendin geword. Haar liefde en ondersteuning dra my. Sonder haar aan my sy sou min, indien enigiets, moontlik óf die moeite werd gewees het.


      Brand Pretorius


      26 Augustus 2012

    

  


  
    
       


      Curriculum vitae


      S.G. (Brand) Pretorius


       


      Plek en datum van geboorte


      • Steynsrus, Oranje-Vrystaat, Unie van Suid-Afrika, 1948-02-15.


       


      Akademiese kwalifikasies


      • Matrikuleer aan die Hoërskool Kroonstad, 1965.


      • B.Com. Bedryfsekonomie, 1968 (Universiteit van die Oranje-Vrystaat).


      • B.Com. Honneurs Bedryfsekonomie (cum laude), 1970 (UOVS).


      • M.Com. Bedryfsekonomie, 1972. (UOVS) Proefskrif “’n Studie van die lewensvatbaarheid van die motorkleinhandelsektor in Bloemfontein, met spesifieke verwysing na agentskapshandelaars.”


       


      Akademiese loopbaan


      • Lektor / navorser in Bedryfsekonomie – Instituut vir Sosiale en Ekonomiese Navorsing, Universiteit van die Oranje-Vrystaat (1970-1972).


       


      Loopbaan


      • Deeltydse verkoopsassistent Stellenvale Drankwinkel (1967 - 1968)


      • Leerlingbestuurder Kloppers Afslagwinkel (1969 - 1970)


      • Sluit aan by Toyota Suid-Afrika as bestuurder: Sakebestuur (Maart 1973)


      • Bevorder tot marknavorsingsbestuurder (Oktober 1973)


      • Aangestel as hoof van Navorsing en Beplanning (Januarie 1976)


      • Bevorder tot areaverkoopsbestuurder verantwoordelik vir Transvaal, Natal en Noord-Vrystaat (Januarie 1977)


      • Aangestel as nasionale verkoopsbestuurder (Januarie 1978)


      • Bevorder tot direkteur van verkope (Februarie 1980)


      • Bevorder tot die groep se bemarkingsdirekteur (Januarie 1984)


      • Aangestel as besturende direkteur van Toyota Suid-Afrika Bemarking (1 Julie 1988)


      • Aangestel as uitvoerende hoof van McCarthy Motor Holdings Beperk en uitvoerende direkteur van McCarthy Retail (1 Maart 1995)


      • Bevorder tot hoofbedryfsbeampte van McCarthy Retail Beperk, die houermaatskappy van McCarthy Motor Holdings (1 Maart 1999)


      • Aangestel as hoof uitvoerende beampte van McCarthy Retail Beperk (1 Oktober 1999)


      • Aangestel as uitvoerende voorsitter van McCarthy Motor Holdings (Junie 2000)


      • Aangestel as uitvoerende direkteur van die Bidvest Groep Beperk (Januarie 2004)


      • Tree af by Bidvest en McCarthy (1 Maart 2011)


       


      Direkteurskappe:


      • Toyota Suid- Afrika (1980–1995)


      • FoodCorp Beperk (1994–1995)


      • McCarthy Beperk (1995–2011)


      • McCarthy Motor Holdings Beperk (voorsitter) (2000–2011)


      • McCarthy Volkswagen Beperk (1995–2011)


      • Clows (Peugeot) (Edms.) Beperk (1995–2011)


      • McCarthy GM Beperk (1995–2011)


      • McCarthy BMW Beperk (1995–2011)


      • Burchmores (1995–2011)


      • McCarthy MB Limited (Mercedes) (1995–2011)


      • McCarthy Nissan (Edms.) Beperk (1995–2011)


      • McCarthy Toyota Beperk (1995–2011)


      • McCarthy Toyota UK (voorsitter) (1999–2003)


      • Yamaha SA Distributors (1995–2011)


      • Budget Rent-A-Car Southern Africa (voorsitter) (1995–2011)


      • Game Discount World (1997–2000)


      • McCarthy Finance (voorsitter) (1998–2011)


      • McLife Beperk (voorsitter) (1998–2011)


      • McSure Beperk (voorsitter) (1998–2011)


      • Retail Apparel Group Beperk (voorsitter) (1999–2002)


      • Eliance (voorsitter) (1998–2010)


      • Bonus Building Supplies (voorsitter) (1999–2001)


      • Relyant Retail Beperk (1998–2001)


      • Procuretrade Beperk (2000–2001)


      • Bidvest Group Beperk (2004–2011)


      • Bidfreight Beperk (2004–2006)


      • Tiger Wheels Beperk (2005–2006)


      • Gaz Southern Africa (voorsitter) (2005–2008)


      • Tiger Automotive Beperk (2006–2007)


      • Absa Group Beperk (Februarie 2009–)


      • Absa Bank Beperk (Februarie 2009–)


      - Voorsitter van Groepvergoeding- en Menslikehulpbron Komitee


      - Lid van Komitee vir Sosiaal-maatskaplik en Etiese Sake


      - Lid Openbaarmaking-en-Kommunikasiekomitee


      - Lid Direkteursake komitee


      • Reunert Beperk (Februarie 2011–)


      - Voorsitter Risikokomitee


      - Lid van Komitee vir Sosiaal-maatskaplik en Etiese Sake


      - Lid Beleggingskomitee


      • RGT Smart Beperk (Maart 2011–)


      - Lid Vergoedingskomitee


      • Italtile Limited (Julie 2011–)


      - Lid Oudit- en Risikokomitee


      - Voorsitter Nominasiekomitee


      • Tata Africa Holdings Limited (Julie 2011–)


      - Lid Oudit- en Risikokomitee


      • Tongaat Hulett Limited (Augustus 2011–)


      - Voorsitter Vergoedingskomitee


      - Lid Nominasiekomitee


       


      Eksterne betrokkenheid


      • Lid van die Internasionale Instituut van Direkteure (1995–2011)


      • Lid van die Raad van Trustees: Randse Afrikaanse Universiteit (1992–1995)


      • Lid van die Adviesraad van die Openbare Skakelinstituut van Suider-Afrika (1996–1998)


      • Vise-voorsitter van die Suid-Afrikaanse Vereniging van Bemarkers (1994–1995)


      • Nasionale president van die Instituut van Bemarkingsbestuur (IMM) (1993–1996)


      • Lid van die Raad van die Universiteit van die Vrystaat (1999–2000)


      • Lid van die KwaZulu-Natal Ekonomiese Raad (1999–2000)


      • Lid van die Netwerk van Ghoeroes: FutureWorld Inc (1999–2005)


      • Lid van die redaksionele paneel The Future tydskrif (2000–2002)


      • Lid van die Hoofraad: Nasionale Besigheidsinisiatief (2000–)


      • Lid van die Beheerraad: Besigheidskool – Universiteit van die Vrystaat (2000–2005)


      • President van die Retail Motor Industry Organisation (2001–2006)


      • Lid van die raad van die Federasie van Bemarkers van Suider-Afrika (MFSA) (2002–2004)


      • Lid van die raad van trustees van die READ Educational Trust (November 2004–)


      • Lid van die Suid-Afrikaanse Internasionale Bemarkingsraad (Desember 2004, vise-voorsitter Jan 2007–Oktober 2009)


      • Besoekende dosent by die Gordon Institute of Business Science (November 2007–)


      • Ambassadeur van die SA Valued Citizens Initiative (Mei 2008–)


      • Lid van die Adviesraad van die Universiteit Stellenbosch se Bestuurskool (Mei 2009–)


      • Besoekende dosent: Albert Luthuli Sentrum vir Verantwoordelike Leierskap – Universiteit van Pretoria (November 2009–)


      • Lid van die Internasionale Adviesraad van Alexander Proudfoot Consulting (April 2011–)


      • Lid van die Adviesraad: Motorindustrie-Ombudsman van Suid-Afrika (April 2011–)


      • Ambassadeur van die National Values Campaign (Mei 2011–)


      • Lid van die raad van Trustees van die Afrikaanse Handelsinstituut (Mei 2011–)


      • Direksie van Business Against Crime SA (Junie 2011–)


      • Direksie en vise-voorsitter van die Vryemarkstigting (November 2011)


       


      Toekennings


      • Finalis in die Suid-Afrikaanse Instituut van Bemarkingsbestuur se “Bemarkingsdirekteur van die Jaar”-toekenning (1984 en 1985)


      • Genomineer as “Junior Sakeman van die Jaar” deur die Johannesburgse Afrikaanse Sakekamer (1985)


      • Aangestel as ere-professor in Bedryfsekonomie aan die Universiteit van die Oranje-Vrystaat (Mei 1991)


      • Finalis “Best Boss” (1991)


      • Benoem as Sakeman van die Jaar deur Transkei Gefedereerde Kamer van Koophandel (1992)


      • Ontvang die Cum Laude-toekenning vir uitstaande prestasie van die Bond vir Oud-Studente Universiteit van die Oranje-Vrystaat (Maart 1993)


      • Benoem as “Kommunikator van die Jaar” deur die Suid-Afrikaanse Vereniging van Industriële Redakteurs en die Instituut vir Openbare Betrekkinge van Suider-Afrika (Februarie 1994)


      • Ontvang die jaarlikse erepenning van die Verteenwoordigende Studenteraad van die Randse Afrikaanse Universiteit (September 1994)


      • Wenner van Suid-Afrika se “Best Boss”-toekenning (1994)


      • Benoem deur die Nasionale Motorhandelaarsvereniging en Motorindustriefederasie van Suider-Afrika as Suid-Afrika se “Automobiel-man van die Jaar (Oktober 1994)


      • Sertifikaat van toewyding vir uitreik na die minderbevoorregte en hawelose persone in Alexandra Township, vanaf die Itlhokomeleng Vereniging vir bejaardes en verswaktes (1994)


      • Wenner van Suid-Afrika se “Human Resource Award of Excellence” wat jaarliks toegeken word deur die tydskrif Human Resources Management (Oktober 1995).


      • Wenner van die Presidensiële Toekenning vir Uitnemendheid in Kommunikasie-leierskap van die Suider-Afrikaanse Filiaal van die Internasional Association of Business Communicators (1997)


      • Geïdentifiseer as een van die mees gerespekteerde sakeleiers in Suid-Afrika en No. 1 in die motorbedryf deur Professional Management Review (Februarie 1998).


      • Geïdentifiseer as een van die topvyf-“hoë integriteit” besigheidsleiers in Suid-Afrika deur die navorsingsmaatskappy Integrity Profiles International. (Oktober 1998)


      • Ontvang erelidmaatskap van die Suid-Afrikaanse Instituut van Bemarkingsbestuur (November 1998)


      • Ontvang ’n Golden Arrow-toekenning as die mees gerespekteerde individu in die Suid-Afrikaanse motorbedryf van Professional Management Review (Junie 1999)


      • Geïdentifiseer as een van Suid-Afrika se drie prominentste bemarkers van die afgelope dekade deur die bemarkingstydskrif The Future (Februarie 2000)


      • Ontvang die PMR Golden Arrow-toekenning vir die mees gerespekteerde individu in die Suid-Afrikaanse motorbedryf vir die tweede keer (Junie 2000).


      • Ontvang die Suid-Afrikaanse Instituut van Bemarkingsbestuur se toekenning vir “Bemarkingspersoon van die Jaar” (November 2000)


      • Aangestel as ere-professor in Sakebestuur deur die Randse Afrikaanse Universiteit (Mei 2001)


      • Ontvang ’n “Golden Arrow” toekenning van PMR, as die mees geadmireerde besigheidspersoon in KwaZulu-Natal, soos geïdentifiseer deur lesernavorsing. (Junie 2001)


      • Ontvang ’n sertifikaat van uitnemendheid van die READ Educational Trust vir sy verbintenis tot die bou van ’n geletterde nasie deur die Rally to Read-projek (Mei 2002)


      • Geïdentifiseer as een van die toptien-mees aangehaalde HUB’s gebaseer op navorsing deur Media Tenor Suid-Afrika (2002)


      • Ontvang ’n “Lifetime Achievement Award” van die South-African Automotive Year Book vir uitstaande diens aan die motorindustrie (September 2003)


      • Beklee algehele tweede plek onder meningsleiers in KZN vir uitstaande diens en bydrae tot die KZN se ekonomie deur ’n sakepersoon: Professional Management Review navorsing (September 2004)


      • Word die eerste lid van die SA Motorindustrie se “Hall of Fame” as erkenning van sy betekenisvolle bydrae tot die bedryf (Maart 2006)


      • Vereer deur die Leierskapforum by hul jaarlikse HUB-beraad vir sy bydrae tot leierskapsdenke en -etiek in Suid-Afrika. (Junie 2006)


      • Geïdentifiseer in die Markinor / Brand Leadership opname as een van die topdrie-sakeleiers wat die grootste bydrae tot die sukses van hul organisasies gelewer het (September 2006)


      • Erken as die mees geloofwaardige leier in die Suid-Afrikaanse motorbedryf in die jaarlikse Trust Barometer meningspeiling onder maatskappydirekteure deur die navorsingsmaatskappy Ask Afrika (Augustus 2009)


      • Ontvang ’n “Lifetime Achievement Award” van die Automotive Industry Development Council (April 2011)


       


      Getroud met Tillie (née Smith)


      • Drie seuns (Brand, Jan-Louis en Jaco) en drie skoondogters (Terésa, Janine en Suzaan)


      • Sewe kleinkinders (Klara, Mia, Lisa, Jan, Ané, Brand en Amelie)

    

  


  
    
       


      Aanbevole leesstof


       


      1. Leierskap en bestuur


      - Master leaders, George Barna.


      - Leading at a higher level, Ken Blanchard.


      - Resonant leadership, Richard Boyatzis & Annie McKee.


      - Principle-centered leadership, Stephen R. Covey.


      - Leadership, Rudolph W. Giuliani.


      - Power vs. Force – The hidden determinants of human behaviour, David R. Hawkins.


      - 21 Irrefutable laws of leadership, John Maxwell.


      - Leadership – All you need to know, David Pendleton & Adrian Furnham.


      - Leading at the edge – Lessons from the Shackleton Expedition, Dennis N.T. Perkins.


      - The leader who had no title, Robin Sharma.


      2. Dienende leierskap


      - Leadership by the book, Ken Blanchard, Bill Hybels & Phil Hodges.


      - The leadership wisdom of Jesus, Charles C. Manz.


      - Insights on leadership – Service, stewardship, spirit and servant leadership, Larry C. Spears.


      - Finding our way – Leadership for uncertain times, Margaret Wheatley.


      - Be a leader for God’s sake, Bruce Winston.


      3. Persoonlike ontwikkeling


      - First things first, Stephen R. Covey & A. Roger Merrill.


      - The seven habits of highly effective people, Stephen R. Covey.


      - The 8th habit, Stephen R. Covey.


      - Becoming a person of influence, John Maxwell.


      - The difference maker, John Maxwell.


      - Today matters, John Maxwell.


      - Influencer – The power to change anything, Kerry Patterson, Joseph Grenny, David Maxfield, Ron McMillan and Al Switzler.


      - The purpose driven life – What on earth am I here for? Rick Warren.


      - The art of possibility – Transforming professional and personal life, Benjamin & Rosamund Zander.


      4. Besigheidstrategie en organisatoriese ontwikkeling


      - The alchemy of growth – Kick-starting and sustaining growth, Mehrdad Baghai, Stephen Coley & David White.


      - Built to last – Successful habits of visionary companies, James C. Collins & Jerry I. Porras.


      - Good to great, Jim Collins.


      - The living company – Growth, learning and longevity in business, Arie de Geus.


      - Shift – Inside Nissan’s historic revival, Carlos Ghosn & Philippe Ries.


      - Transforming the organization, Francis J. Gouillart & James N. Kelly.


      - Leading the revolution, Gary Hamel.


      - Merchants of vision – Bringing new purpose and values to business, James E. Liebig.


      - Turnaround: How Carlos Ghosn rescued Nissan, David Magee.


      - Transformation without sacrifice – Urgency of social, economic and organisational justice in South Africa, Christo Nel.


      - Re-imagine! Tom Peters.


      - The end of bureaucracy and the rise of the intelligent organisation, Gifford & Elizabeth Pinchot.


      - Focus – The future of your company depends on it, Al Ries.


      - Jack Welch and the GE way, Robert Slater.


      - Control your destiny or someone else will – How General Electric revolutionised the art of management, Noel M. Tichy & Stratford Sherman.


      - Jack – What I have learnt leading a great company and great people, Jack Welch.


      - The ascendant organization, Peter D. Wickens.


      5. Bemarking


      - Influence – The psychology of persuasion, Robert B. Cialdini.


      - Principles of marketing, Tousley, Clark and Clark.


      - Kotler on marketing – How to create, win and dominate markets, Philip Kotler.


      - On competition, Michael E. Porter.


      - Marketing warfare, Al Ries & Jack Trout.


      - Fundamentals of marketing, William J. Stanton.


      6. Uitnemende diens


      - The loyalty effect – The hidden force behind growth, profits and lasting value, Frederick F. Reichfeld.


      - Winning at service – Lessons from service leaders, Waldermar Schmidt, Gordon Adler, Els van Weering.

    


    


    


    


    


    


    


    


    


    


    


    


    


    


    


    


    

  


  
    
       


      Oor die boek


       


      Brand Pretorius wéét wat dit beteken om ’n leier te wees: in sy loopbaan van oor die vier dekades was hy onder meer in leierskapsposisies by Toyota Suid-Afrika en die McCarthy-groep. In Aan die stuur praat Pretorius openhartig oor sy suksesse en die foute wat hy begaan het, en die gevolge daarvan vir die maatskappye en werknemers onder sy stuur.


      Pretorius gee die leser ’n unieke, eerstehandse vertelling van die “alles loop reg”-jare by Toyota, en van die donker jare as hoof van die McCarthy-groep waar die groep byna skipbreuk gely het, tot dié groep se hergeboorte as suksesvolle motormaatskappy.


      Die wysheid vervat in hierdie boek is onontbeerlik vir enigeen wat sake doen in Suid-Afrika of wat ’n suksesvolle onderneming wil bedryf. Pretorius wys ook hoe elkeen van ons persoonlike leierskap aan die dag kan lê en Suid-Afrika só kan help verbeter.

    

  


  
    
       


      Oor die skrywer


       


      Brand Pretorius staan wyd bekend in Suid-Afrika as “Mnr. Motor”. Hy was die bemarkingshoof van Toyota Suid-Afrika van 1988 tot 1995, waarna hy die leisels van die McCarthy-groep oorgeneem het tot sy aftrede in 2011. Soos met Toyota, het hy hiervan ook ’n ongekende sukses gemaak.


      Pretorius kom oorspronklik van die Vrystaat, maar ná jare aan die Universiteit van Pretoria het hy wortel geskiet in Johannesburg. Hy bly steeds in Johannesburg saam met sy vrou, Tillie, en naby aan sy drie seuns wat almal hul pa se voetspore in bestuur gevolg het. Hy dien steeds op verskeie direksies, onder meer Reunert en McCarthy; hy is ’n gewilde sakespreker en konsultant; en is betrokke by ’n veldtog om lees onder skoolkinders aan te wakker.

    

  


  
    
       


      Lof


       


      “Brand Pretorius is ’n Suid-Afrikaner van groot integriteit, buitengewone wysheid en beskik oor ’n leeftyd se suksesvolle besigheidservaring. Boonop straal hy warmte uit en het hy ’n goeie sin vir humor. Sy persoonlike waardes en vermoë om te motiveer en inspireer spreek tot die tipe leierskap wat in Suid-Afrikaanse maatskappye diegene oormerk wat ’n groot verskil aan mense se lewe maak.”


      Prof. Nick Binedell – Dekaan, Gordon Institute of Business Science


       


      “Dit is nie algemeen om ’n boek te vind wat dienende leierskap met besigheidsukses verbind in die meedoënlose wêreld van die korporatiewe veroweraar nie. Boekwinkels is oorlaai met boeke wat die deugde van ongenaakbare sakeleiers ophemel wat begrotings sny, personeel verminder en kwesbare maatskappye oorneem. ‘Jy is afgedank’ is die kern van ’n paar gewilde televisieprogramme wat harteloosheid besing. Wanneer Brand Pretorius, die voormalige uitvoerende hoof van die land se voorste motorgroep, McCarthy, etiek, omgee, nederigheid en mededeelsaamheid verbind met besigheidsukses, moet maatskappye sowel as kliënte kennis neem. Want hierdie groot Suid-Afrikaner het deur sy leierskapsvoorbeeld en -beoefening bewys dat dienende leierskap en besigheidsukses gemaklike metgeselle kan wees in ’n mededingende wêreld. Ek wil graag sy formidabele voorbeeld navolg.”


      Prof Jonathan Jansen – Rektor en visekanselier,


      Universiteit van die Vrystaat


       


      “Leierskap is onvermydelik ’n uitdrukking van ’n mens se outentieke self. Daar is min Suid-Afrikaanse leiers wat meer outentieke denkende en organisatoriese leierskap getoon het as Brand Pretorius, terwyl hy die soms uitdagende pad, soos beskryf in hierdie boek, bewandel het.”


      Mark Lamberti – Nie-uitvoerende voorsitter, Massmart Beperk


       


      “Ek kan aan niemand meer bevoeg as Brand Pretorius dink om die nasie te inspireer met sy leierskapslesse en insigte nie. Sy boek sal ’n waardevolle bron van hulp vir die jonger generasie wees. Brand is goed toegerus om die deugde, wat absoluut noodsaaklik is vir elke Suid-Afrikaner wat aan die bou van ’n suksesvolle nasie wil deelneem en terselfdertyd ook agter hul eie stuur wil wees, te deel. Dit vereis selfleierskap om uitdagings te oorkom, ons omstandighede te verander en’n nalatenskap agter te laat. Hy het intieme kennis van al drie.”


      Wendy Luhabe – Maatskaplike entrepreneur/


      Skrywer/Gespreksleier


       


      “Ek ken vir Brand die afgelope 24 jaar as ’n man van integriteit wat beskeie is en gerespekteer word vir sy hoë standaarde, professionaliteit en visioenêre leierskap. Altyd inklusief, bou hy verhoudings met die sakesektor en ander belanghebbendes, gebaseer op wedersydse respek en vertroue. Ek is oortuig dat hierdie boek broodnodige Suid-Afrikaanse lesse en insigte in leierskap bied.”


      Jabu Mabuza – President, Business Unity South Africa (BUSA)


       


      “Een van Suid-Afrika se mees suksesvolle sakemanne, Brand Pretorius, het oor die jare ’n rykdom van praktiese kennis en ervaring oor die kuns van leierskap versamel. Hy is dus ’n voorste kenner van die onderwerp. Hierdie boek is ’n fontein van wysheid wat Brand met die breër publiek deel. Dit bied insigte nie net oor leierskap in die sakewêreld nie, maar ook in ons private lewe, hoe om diensbaar te wees in ons gemeenskap asook die breër samelewing en inderdaad ook hoe leierskap ’n impak kan hê op die toekoms van ons land. Dit is ’n les oor hoe leierskap aangewend moet word in die groter geheel. Ek is seker dat lesers wat by Brand aansluit op sy reis, die ondervinding geweldig sal geniet.”


      Barney Mthombothi – Redakteur, Financial Mail


       


      “Brand Pretorius, ’n meningsvormer en ’n opinie-leier, kenner van die motorkleinhandel, ’n leier met baie natuurlike aanleg, versterk deur ’n ongelooflike en energieke vermoë vir openbare redevoering. Brand val in die kategorie van ’n ware, seldsame legende in elk van hierdie velde. Elke betrokkenheid wat ek nog met Brand gehad het, was nie net ’n bron van kennis nie, maar ook ’n bron van inspirasie.”


      David Powels – President, Nasionale Vereniging van Voertuigvervaardigers van Suid-Afrika

